
ΠΟΥ ΕΙΝΑΙ Ο ΥΠΟΥΡΓΟΣ; 

« Ήσυχα ήσυχα, η δεξιά παραδόδηκε με τα χέρια 
ψηλά, στην ακατάβλητη δύναμη της λαϊκής ετυμη- 
γορίας». 

(Εξόρμηση, 23 Οκι. 1981) 



Τρεις μέρες ύστερα από τις εκλογές της 18ης Οκτωβρίου 
του 1981, αμέσως μετά την ορκωμοσία της πρώτης κυβέρ- 
νησης του ΠΑΣΟΚ, ο νέος υπουργός Κοινωνικών Υπηρεσιών 
Παρασκευάς Αυγερινός περνούσε μόνος και με εμφανές 
τρακ την πόρτα του υπουργείου του. Όταν ο κλητήρας, 
που στεκόταν στο μικρό θυρωρείο της εισόδου και είχε 
ήδη αποτυπώσει τη φωτογραφία του νέου υπουργού του 
από τις εφημερίδες της προηγούμενης μέρας, φώναξε στους 
παρευρισκόμενους να κάνουν τόπο, γιατί «έρχεται ο 
υπουργός», ο Παρασκευάς Αυγερινός γύρισε ξαφνιασμένος 
το κεφάλι του ρωτώντας: *<Πού είναι ο υπουργός;» 

Την επόμενη εβδομάδα, η Ελλάδα ανακάλυπτε τα νέα, 
άγνωστα πρόσωπα, που θα βρεθούν, πολλά απ’ αυτά, στο 
επίκεντρο της πολιτικής ζωής τα επόμενα πέντε χρόνια. 
Από τη νεότερη σε ηλικία μεταπολεμική κυβέρνηση της χώ- 
ρας, με μέσο όρο ηλικίας τα πενήντα χρόνια, μόνο ο πρω- 
θυπουργός Ανδρέας Παπανδρέου και ο υπουργός Άνευ 
Χαρτοφυλακίου Ευάγγελος Κουλουμπής, ο τελευταίος ως 
υφυπουργός στην κυβέρνηση «Εθνικής Ενότητας» του 
1974, είχαν αναλάβει στο παρελθόν κυβερνητικές ευθύνες. 

ΣΤΕΛΙΟΣ ΚΟΥΛΟΓΛΟΪ 



Οι «νεαροί» μυστακοφόροι παρελάμβαναν από τους σοβα- 
ρούς ή λίγο θλιμμένους αλλά εν πάση περιπτώσει γραβατω- 
μένους συναδέλφους τους της Νέας Δημοκρατίας τα 
υπουργεία, προβαίνοντας σε διάφορες, μάλλον περίεργες 
δηλώσεις: ο υπουργός Χωροταξίας Αντώνης Τρίτσης δήλωνε 
ότι «το νέφος είναι πολιτικό», ο υπουργός Δημόσιας Τάξης 
Γιάννης Σκουλαρίκης ότι θέλει «να συμφιλιώσει το λαό με 
τα Σώματα Ασφαλείας», ο υπουργός Συντονισμού Απόστο- 
λος Λάζαρης αναγνώριζε για πρώτη φορά στην ιστορία ότι 
«η οικονομία είναι ένα βαρύ όχημα που έχει πάρει τον κατή- 
φορο», ενώ άλλοι συνάδελφοί του καλούσαν τους έκπλη- 
κτους υπαλλήλους να συμμετέχουν στη διαμόρφωση των 
αποφάσεων. 

Άλλοι πάλι υπουργοί, που μόλις πριν οχτώ χρόνια βρί- 
σκονταν στις φυλακές ή στην ΕΣΑ, όπως ο υπουργός Εξωτε- 
ρικών Γιάννης Χαραλαμπόπουλος ή ο υπουργός Εμπορικής 
Ναυτιλίας Στάθης Γιώτας, δεν έκρυβαν την έκπληξή τους 
όταν τα στρατιωτικά αγήματα που περίμεναν έξω από τα 
υπουργεία τους παρουσίαζαν όπλα. Ο και υπουργός Εθνι- 
κής Άμυνας Ανδρέας Παπανδρέου παρελάμβανε μέσα σε 
κλίμα γενικής αγαλλίασης το υπουργείο από τον προκάτοχό 
του Ευάγγελο Αβέρωφ, ο υπουργός Προεδρίας Μένιος Κου- 
τσόγιωργας ανάγγελλε την αλλαγή του τηλεφωνικού κυκλώ- 
ματος της Προεδρίας της κυβέρνησης, ενώ άλλοι συνάδελ- 
φοί του μάθαιναν εκνευρισμένοι ότι αρκετοί από τους 
υπαλλήλους που είχαν τρέξει να τους συμβουλεύσουν τις 
πρώτες μέρες ή τους χειροκροτούσαν με ενθουσιασμό κατά 
τη διάρκεια της ομιλίας τους, δε φημίζονταν και τόσο για 
την ιδιαίτερη συμπάθειά τους, ούτε προς το ΠΑΣΟΚ ούτε 
προς τη δημοκρατία. 

Εν τω μεταξύ, την ώρα που η κυβέρνηση ανακοίνωνε τα 
πρώτα μέτρα, την αναγνώριση της Εθνικής Αντίστασης, το 
άνοιγμα του φακέλου της Κύπρου, ορισμένοι ετοίμαζαν τις 
βαλίτσες τους για τα... γκονλάγκ και την... εξορία. Ο Σύν- 
δεσμος Ελλήνων Βιομηχάνων, με μια δήλωσή του δύο μέρες 
μετά τις εκλογές, τόνιζε ότι «οι θέσεις και οι στόχοι της βιο- 
μηχανίας δεν μπορεί να διαφέρουν από το καλώς εννοού- 
μενο συμφέρον της κοινωνίας», ότι προείχε η «επίτευξη 

κλίματος βεβαιοτητος και ηρεμίας», έκανε κριτική «στο φα- 
νατισμό και τους δογματισμούς, απ' οπουδήποτε κι αν 
προέρχονται» και πρότεινε «τον άμεσο και σαφή καθορισμό 
των ορίων επεμβάσεως του δημοσίου τομέα, του κρατικού 
παρεμβατισμού και των επιχειρηματικών πειραματισμών». 
Στην άλλη πλευρά του Ατλαντικού, ο πρόεδρος των ΗΠΑ Ρό- 
ναλντ Ρέηγκαν έδειχνε κάπως ανήσυχος, δηλώνοντας ότι 
«είναι πολύ κακό που η νέα σοσιαλιστική κυβέρνηση της 
Ελλάδος προτίθεται να αποσύρει τη χώρα από το ΝΑΤΟ», 
για να προσθέσει ότι «πρέπει να δούμε τι μπορούμε να κά- 
νουμε γι’ αυτό το πράγμα». 

«Η περιπέτεια αρχίζει», τιτλοφορούσε την πρώτη της σε- 
λίδα, την επομένη της νίκης των Γάλλων σοσιαλιστών, η 
Λιμπεραοίόν. «Επτά φορές έχω παραδώσει υπουργεία», 
έλεγε προσφωνώντας το νέο υπουργό Παιδείας ΛευτέρίΠ 
Βερυβάκη ο αποχωρών υπουργός της Νέας Δημοκρατίας 1 
Θανάσης Ταλιαδούρος, «αλλά τις προηγούμενες φορές παρέ- 
διδα είτε σε υπηρεσιακούς υπουργούς, είτε σε υπουργούς 
που προέρχονταν από την ίδια παράταξη. Για πρώτη φορά ) 
παραδίδω σε υπουργό που προέρχεται από άλλη παράτα- / 
ξη». Η ασάφεια περί των προθέσεων των Ελλήνων σοσιαλι- 
στών του ΠΑΣΟΚ ήταν ακόμη μεγαλύτερη, αφού λίγα μόλις 
χρόνια από την ίδρυσή του, το κόμμα του Ανδρέα Παπαν- 
δρέου αναλάμβανε την κυβέρνηση με το εκπληκτικό ποσο- 
στό του 48%, με την ευρεία συναίνεση του 12% της Κομ- 
μουνιστικής Αριστερός και τη συναίνεση ή τουλάχιστον την 
ανοχή μιας σημαντικής μερίδας της εκλογικής βάσης της 
δεξιάς. Πώς ο Ανδρέας Παπανδρέου είχε μέσα σε εφτά χρό- 
νια καταφέρει να πάρει την εξουσία; Τι σκόπευε ακριβώς 
να κάνει με τους βιομηχάνους, την ΕΟΚ και το ΝΑΤΟ;* Τι εί- 
δους σοσιαλισμό είχε υπόψη του να εγκαθιδρύσει στην Ελλά- 
δα; Πρόκειται για ερωτήματα των οποίων η απάντηση πα- 
ραπέμπει μερικά χρόνια πριν, σε μια ιστορία που αρχίζει 
από τον καπιταλιστικό παράδεισο που αποκαλείται Ελβε- 
τία... 

«Ο Γενικός Γραμματέας του κινήματος δεσμεύεται 
απόλυτα από τις αποφάσεις της κε... Είναι δεκτή 
και επιδυμητή η ύπαρξη και λειτουργία ιδεολογι- 
κών ρευμάτων και τάσεων στα πλαίσια του κινήμα- 
τος... τα ρεύματα μπορούν να έχουν έντυπο, εντευ- 
κτήριο και να οργανώνουν ανοικτά σεμινάρια, συ- 
γκεντρώσεις και διαλέξεις, προκειμένου να εκφρά- 
ζουν τις ιδεολογικοπολιτικές τους θέσεις». 

(Από τη συμφωνία συνίδρυσης ΠΑΣΟΚ-ΔΑ) 



Φαίνεται ότι είναι γραφτό της Ελβετίας να αποτελεί το 
μαιευτήριο όλων των επαναστατικών κινημάτων. Στις αρχές 
Αυγούστου του 1974, στο Βίντερτουρ, μια μικρή πόλη κοντά 
στη Ζυρίχη, ο Ανδρέας Παπανδρέου συσκεπτόταν μαζί με 
ορισμένους στενούς συνεργάτες του, μέλη οι περισσότεροι 
του Εθνικού Συμβουλίου του ΠΑΚ. Το Εθνικό Συμβούλιο 
αποτελείται τότε από τους Γ. Τσουγιόπουλο, Μ. Πονηρίδη, 
Γ. Τσεκούρα, Ν. Σκουλά, Γ. Λιάνη, και Α. Τσοχατζόπουλο 
και θα συνεδριάσει στο Βίντερτουρ για πρώτη και τελευταία 
φορά από την ίδρυσή του. 

Σε δυο μέρες, η μεγάλη απόφαση έχει ληφθεί: το ΠΑΚ δεν 
είχε πια λόγο ύπαρξης και στη θέση του έπρεπε να δημι- 
ουργηθεί ένα νέο σοσιαλιστικό κόμμα, βασισμένο πάνω στο 
πρόγραμμα του Πανελλήνιου Απελευθερωτικού κινήματος. 
Ο ίδιος ο Ανδρέας Παπανδρέου έπρεπε τελικά να γυρίσει 
στην Ελλάδα, παρά τους κινδύνους που πιθανώς απειλού- 
σαν τη ζωή του, και ένα άλλο στέλεχος του κινήματος, ο 
Δαμιανός Βασιλειάδης, αναλάμβανε να κατέβει αμέσως στην 
Αθήνα παίρνοντας όλα τα αναγκαία μέτρα για την επιστρο- 
φή του προέδρου 1 . Τέλος, μια άλλη επιτροπή, στην οποία 
συμμετείχαν οι Γ. Λιάνης, Γ. Τσουγιόπουλος, Μ. Χαραλα- 

1 . Η πληροφορία για την κάθοδο του Βασιλειάδη προέρχεται από το 
Λύριντζή Χρηστό, ΡΑΞΟΚ: Βείννββη ΞοίϊαΙΐχηι αηά ΡοριιΙιζτη. αδημοσίευτο ΡΗϋ 
στο ίΟΝϋΟΝ δΟΗΟΟί ΟΡ ΕΟΟΝΟΜΙ05 

μπίδης, Π. Μαντάς, Γ. Παπαγιαννόπουλος, Α. Τσοχατζόπου- 
λαος, Θ. Αγγελόπουλος, Γ. Ζαφειρόπουλος 2 , επιφορτιζόταν 
με τη συγγ6 α ψή ενός σχεδίου «διακήρυξης αρχών» του νέου 
κόμματος του οποίου η ίδρυση θα ανακοινωνόταν πιθανό- 
τατα το Σεπτέμβριο του 1974 στην Αθήνα. 

Οι αποφάσεις για την ίδρυση νέου κόμματος και την επι- 
στροφή του Ανδρέα Παπανδρέου μπορεί να φαίνονται σή- 
μερα αυτονόητες, αλλά θα αποτελόσουν τότε αντικείμενο 
σοβαρού προβληματισμού. Η μεταπολίτευση της 24ης Ιου- 
λίου 1974 είχε αμέσως χαρακτηριστεί από τον Ανδρέα Πα- 
πανδρέου σαν «αλλαγή φρουράς του ΝΑΤΟ στην Αθήνα», ο 
ίδιος ο αρχηγός του πακ είχε στα τέλη του Ιουλίου διαψεύ- 
σει τις πληροφορίες ότι προτίθεται να ιδρύσει νέο κόμμα 3 , 
ενώ η αναγκαιότητα δημιουργίας του τελευταίου αμφισβη- 
τείται τότε και από «τα δεξιά»: το ΠΑΚ εσωτερικού, τα βα- 
σικά στελέχη της προδικτατορικής κεντροαριστεράς, συ- 
σπειρωμένης γύρω από τον Ανδρέα Παπανδρέου, που παρέ- 
μειναν στο εσωτερικό στη διάρκεια της δικτατορίας, όπως ο 
Γιάννης Αλευράς και ο Γιάννης Χαραλαμπόπουλος, προ- 
βληματίζονται μεταξύ της επιλογής του νέου κόμματος και 
της ανασυγκρότησης της παλιάς Ένωσης Κέντρου με ανα- 
νεωμένη φυσιογνωμία. 

Ιδιαίτερα υπέρ της ενότητας με την ' Ενωση Κέντρου, 
ίσως και υπέρ μιας συλλογικής ηγεσίας Μαύρου-Παπανδρέ- 
ου, τάσσεται τότε ο Αντώνης Λιβάνης, διευθυντής του Πο- 
λιτικού Γραφείου του Ανδρέα Παπανδρέου πριν τη δικτα- 
τορία και η άποψη αυτή θα του κοστίσει μια περίοδο δυσμέ- 
νειας και απομάκρυνσης από τα κέντρα των αποφάσεων. 

Ο αρχηγός του ΠΑΚ διστάζει να πάρει τη μεγάλη απόφα- 
ση, κυρίως για την επιστροφή του. Ακόμη και κατά τη 
διάρκεια της σύσκεψης, πιστεύει και υποστηρίζει ότι η δημο- 
κρατία στην Ελλάδα δεν έχει αποκατασταθεί, ότι η «πολιτι- 
κή αλλαγή» της 24ης Ιουλίου είναι μια παγίδα του ΝΑΤΟ για 
την επίλυση του Κυπριακού, σύμφωνα με τις επιθυμίες των 

2. Η σύνθεση της επιτροπής από την έρευνα της Ρούλας Ελευθερίου. 
9 Χρόνια ΠΑΣΟΚ. Αντί τ. 240. 

3. Παύλος Μπακογιάννης, Ανατομία της Ελληνικής πολιτικής, Εκδόδεις 
Παπαζήσης. 

ΣΤΕΛΙΟΣ ΚΟΥΛΟΓΛΟΥ 



ΗΠΑ και ότι οι εκλογές, αν τελικά πραγματοποιηθούν, θα 
είναι νόθες και διαβλητές. Θα χρειαστούν αρκετά τηλεγρα- 
φήματα, προερχόμενα κυρίως από τον κύκλο του Γιάννη 
Αλευρά, για να πεισθεί ότι στην Ελλάδα συντελούνται ουσια- 
στικές πολιτικές μεταβολές, και ότι, σε κάθε περίπτωση, 
«ο λαός είναι στους δρόμους» και οι οπαδοί του ΠΑΚ κα- 
θώς και πλατύτερες μάζες περιμένουν την άφιξή του στην 
Αθήνα από μέρα σε μέρα. 

Αντίθετα, λιγότερες είναι οι επιφυλάξεις του Ανδρέα Πα- 
πανδρέου ως προς την αναγκαιότητα ίδρυσης ενός νέου 
κόμματος, που θα βρίσκεται αριστερότερα της Ένωσης 
Κέντρου. Με την τελευταία έχει αποφασίσει από καιρό να 
διαχωρίσει τη θέση του, αν και η εντολή του πατέρα του, σε 
μια συνάντηση μετά την αποφυλάκισή τους στα τέλη του 
1967, ήταν να εκπροσωπήσει το κόμμα στο εξωτερικό. Το 
Μάρτιο του 1968 όμως, λίγο καιρό μετά την αναχώρησή του 
από την Ελλάδα, θα αναγγείλει την ίδρυση του ΠΑΚ, παραμέ- 
νοντας ωστόσο και εκπρόσωπος της Ένωσης Κέντρου. 

Στο «ερμαφρόδιτο» αυτό καθεστώς, το οποίο θα αποτελέ- 
σει και αιτία κριτικής πολλών μελών του ΠΑΚ προς τον αρ- 
χηγό του, δίνεται τέλος το 1971 με πρωτοβουλία του Αν- 
δρέα Παπανδρέου. Στο Β' Συνέδριο της ΕΚ και της νεολαίας 
της ΕΔΗΝ στη Βιέννη, ο Μιχάλης Πονηρίδης, μέλος τότε του 
Εθνικού Συμβουλίου του ΠΑΚ, .θα μεταφέρει ένα μήνυμα 
του προέδρου του, ο οποίος αρνείται να συμμετάσχει στο 
συνέδριο. Το μήνυμα, που ανέλυε τις ριζοσπαστικές θέσεις 
του ΠΑΚ για την «κατοχή» της Ελλάδας, την ανάγκη έναρ- 
ξης «εθνικοαπελευθερωτικού αγώνα» και την απόρριψη 
όλων των «ψευδαισθήσεων για ειρηνική λύση στο Ελληνικό 
πρόβλημα», κατέληγε με την πρόσκληση προς τους Συνέ- 
δρους να υιοθετήσουν τις αρχές του ΠΑΚ. 

Το Συνέδριο θα διχαστεί στα δυο, ενώ ο Γεώργιος Μαύ- 
ρος, αρχηγός τότε της ΕΚ στην Ελλάδα, θα αποδοκιμάσει με 
δηλώσεις του τη «διασπαστική προσπάθεια». Το γεγονός 
λοιπόν ότι την πλειοψηφία της παλιάς ' Ενωσης Κέντρου 
φαίνεται να συσπειρώνει το 1974 ο Γεώργιος Μαύρος, ο 
οποίος συμμετέχει παράλληλα στην -υπό τον Κ. Καραμανλή- 
κυβέρνηση «Εθνικής Ενότητας», απαγορεύει την οποιαδή- 

ποτέ συνένωση ή και σύμπραξη. Έτσι στο Βίντερτουρ, το 
πρόβλημα της συσπείρωσης των παλιών κεντρώων στελε- 
χών αποφασίζεται ότι θα εξαρτηθεί από τη συμφωνία τους 
με το πρόγραμμα του νέου κόμματος. 

Μετά την επιστροφή του αρχηγού του ΠΑΚ στην Ελλάδα, 
στις 16 Αυγούστου, και μέχρι το τέλος του μήνα, το Καστρί 
θα ξαναζωντανέψει από τις παθιασμένες ιδεολογικές συζη- 
τήσεις. Κάθε βράδυ σχεδόν, ο οικοδεσπότης του Καστριού 
και οι προσκαλεσμένοι του συζητούν, όχι χωρίς διαφωνίες 
όπως θα δούμε παρακάτω, για τη διακήρυξη του νέου κόμ- 
ματος, το χαρακτήρα του, και το όνομά του. 

Σχετικά με το τελευταίο, ο Ανδρέας Παπανδρέου θα προ- 
τείνει αρχικά το «Πανελλήνιο Σοσιαλιστικό Κίνημα για την 
Αναγέννηση της Ελλάδας», αλλά ο όρος «αναγέννηση» θα 
θεωρηθεί από τους περισσότερους συνομιλητές απαρχαιωμέ- 
νος, ενώ άλλοι θα πουν ότι «μοιάζει λίγο με τα συνθήματα 
της χούντας». Ένα άλλο θέμα που θέτει για συζήτηση ο 
ίδιος ο πρόεδρος περιστρέφεται γύρω από το ερώτημα 
«κόμμα ή κίνημα». Το «κόμμα» είναι αλήθεια ότι επιβάλλει 
συγκροτημένες και θεσμισμένες διαδικασίες, αλλά εμπεριέ- 
χει και τον κίνδυνο της γραφειοκρατίας. Από τη μεριά του 
το «κίνημα» βασίζεται σε χαλαρότερες δομές, δίνοντας 
όμως μεγαλύτερη αυτονομία κινήσεων στον αρχηγό. 

Τελικά, στις 3 του Σεπτέμβρη, η γέννηση του ΠΑΣΟΚ είναι 
μια πραγματικότητα, και στην τελετή πείθονται να συμμετέ- 
χουν και τα στελέχη του ΠΑΚ εσωτερικού, ορισμένα από τα 
οποία, όπως ο Γιάννης Αλευράς, θα επιδιώκουν μέχρι την 
τελευταία στιγμή μια συμβιβαστική λύση με την Ένωση 
Κέντρου. Το σήμα του νέου κόμματος, ένας πράσινος ανα- 
τέλλων ήλιος, είναι εμπνευσμένο από μια μικρή τροτσκιστι- 
κή ομάδα, αντίτιμο για τη συμμετοχή των τροτσκιστών στο 
νέο φορέα. Στις 16 Σεπτεμβρίου, το ΠΑΣΟΚ καλεί «τις μάζες 
σε αυτοοργάνωση», ενώ ήδη έχουν αρχίσει οι συνομιλίες με 
μια από τις κυριότερες αντιστασιακές οργανώσεις: τη Δη- 
μοκρατική Άμυνα. 

Οι αντιφατικές σχέσεις της τελευταίας με τον Ανδρέα 
Παπανδρέου χρονολογούνται ήδη πριν από τη δικτατορία. 
Τα βασικά στελέχη της Άμυνας συμμετέχουν τότε στον 

«Όμιλο Παπαναστασίου», ένα σύλλογο που αποσκοπεί 
στην αναβάθμιση των πολιτικών ηθών και τηρεί με ευλά- 
βεια τις δημοκρατικές διαδικασίες. Τα μέλη του, μεταξύ των 
οποίων περιλαμβάνονται οι Κ. Σημίτης, Σ. Καράγιωργας, Γ. 
Νοταράς, Β. Φίλιας, Χρ. Ροκόφυλλος, Σπ. Παπασπηλιόπου- 
λος, Τ. Κύρκος, Α. Στάγκος, Γ. Κριμ^άς, Γ. Γκαργκάνας, Δ. 
Δημητράκος, Δ. Ρόκκος, Κ. Τσουκαλάς, Μ. Δελούκας, Μ. 
Πλωρίτης, Μπ. Πρωτοπαππάς, δεσμεύονται να μην πολι- 
τευθούν, για να αποφύγουν τον εκφυλισμό που αυτό συνε- 
πάγεται εκείνη την εποχή, και αποτελούν λίγο πολύ μια 
κλειστή, «ελιτίστικη» και ποιοτικά υψηλότατη ομάδα. 

Παρ’ ότι ο Όμιλος συνεργάζεται τότε στενά με τον Ανδρέα 
Παπανδρέου για τη δημιουργία της κεντροαριστεράς, ο τε- 
λευταίος, επιδιώκοντας «κάτι πλατύτερο», ιδρύει τους «Δη- 
μοκρατικούς Συνδέσμους», οι οποίοι, με βάση το πρόγραμ- 
μά τους, αποσκοπούν στην προάσπιση της δημοκρατίας, 
ενώ συγχρόνως ελέγχονται απόλυτα από τον ιδρυτή τους. 
Τα μέλη του Ομίλου καλούνται επίσημα να πλαισιώσουν και 
τους Συνδέσμους, αλλά οι σχετικές αιτήσεις που υποβάλ- 
λονται περιέργως παραμένουν «παγωμένες» μέχρι τον ερχο- 
μό της δικτατορίας. Αξίζει να σημειωθεί ότι, τέσσερις μέ- 
ρες πριν το πραξικόπημα, ο Όμιλος πραγματοποιεί μια δη- 
μόσια εκδήλωση με θέμα «Η οργάνωση των κομμάτων βά- 
ση της δημοκρατίας», και ομιλητές τους Φίλια, Στάγκο και 
Παπασπηλιόπουλο. Ο προεδρεύων στην εκδήλωση Τ. Κύρ- 
κος, θα διαβάσει ένα μήνυμα του Α. Παπανδρέου, μοναδική 
τότε τοποθέτηση του τελευταίου στο πρόβλημα της οργά- 
νωσης των κομμάτων. 

Το πρωί της 21ης Απριλίου, μετά από μια συνάντηση Κα- 
ράγιωργα - Φίλια - Παπασπηλιόπουλου και Σημίτη, αποφα- 
σίζεται μια συνάντηση ολόκληρου του Ομίλου και των Δη- 
μοκρατικών Συνδέσμων στο σπίτι του τελευταίου, η οποία 
και καταλήγει στην απόφαση ίδρυσης μιας οργάνωσης, η 
οποία λίγες μέρες αργότερα κι ύστερα από πρόταση του Σ. 
Παπασπηλιόπουλου, θα ονομασθεί «Δημοκρατική Άμυνα». 
Οι Σύνδεσμοι του Ανδρέα Παπανδρέου, που έχει συλληφθεί 
το βράδυ του πραξικοπήματος, δεν εμφανίζονται στη συ- 
νάντηση 4 . 




ΠΑΣΟΚ 1974-1986 



13 



Μετά τη μεταπολίτευση κι αφού καταδικάσει τα μέλη της 
Γ.-Α. Μαγκάκη, Γ. Μυλωνά και Μπ. Πρωτοπαππά που δέ- 
χονται -αντίθετα με τους Καράγιωργα και Φίλια- να πάρουν 
μέρος στην κυβέρνηση «εθνικής ενότητας», η ΔΑ δίνει στις 
2 Σεπτεμβρίου στη δημοσιότητα τους «ιδεολογικοπολιτι- 
κούς στόχους», οι οποίοι κατατείνουν στη δημιουργία ενός 
σύγχρονου σοσιαλιστικού κόμματος. ' Ηδη, όμως, η εκλεγμέ- 
νη στις 31 Αυγούστου Διοικούσα Επιτροπή, που αποτελεί- 
ται από τους Φ. Βεγλερή, Σ. Καράγιωργα, Ν. Κωνσταντό- 
πουλο, Σ. Μέρκούρη, Σ. Νέστορα, Γ. Νοταρά, Χρ. Ροκό- 
φυλλο, Α. Στάγκο και Β. Φίλια, διαπραγματεύεται με τον 
Ανδρέα Παπανδρέου το ενδεχόμενο δημιουργίας ενός ενιαί- 
ου σοσιαλιστικού κόμματος. 

Οι προδικτατορικές αντιθέσεις αλλά και η κριτική της δα 
για τη διάθεση μονοπώλησης της αντίστασης από τον αρχη- 
γό του ΠΑΚ και την έλλειψη δημοκρατίας στο εσωτερικό της 
οργάνωσής του, μεγαλώνουν τις επιφυλάξεις ορισμένων από 
τους διαπραγματευτές, ενώ άλλοι, όπως ο Σάκης Καράγιωρ- 
γας, υποστηρίζουν μια περισσότερο ελαστική διαπραγμα- 
τευτή στάση. 

Τελικά, και παρά τα προβλήματα που ανακύπτουν στις 
συνομιλίες όταν η ΔΑ τάσσεται υπέρ μιας περισσότερο με- 
τριοπαθούς πολιτικής απέναντι στην ΕΟΚ ή υποστηρίζει τη 
διατήρηση της αυτονομίας της μέχρι το συνέδριο, η πλειο- 
ψηφία της ΔΑ εγκρίνει την ενοποίηση με το ΠΑΣΟΚ. Στις 5 
Οκτωβρίου, 60 μέλη τάσσονται υπέρ, πιστεύοντας ότι «ο 
Ανδρέας έχει αλλάξει», 7-8 μέλη αποχωρούν προς την ΕΚ-Νέ- 
ες Δυνάμεις, ενώ 3 (Σ. Παπασπηλιόπουλος, Α. Δουκίδου και 
κάποιος άγνωστος τρίτος) απέχουν από την ψηφοφορία. Το 
αντάλλαγμα για τους δυσπιστούντες είναι ορισμένες ρυθμί- 
σεις της συμφωνίας «συνίδρυσης», που θεωρούν «δεκτή και 
επιθυμητή την ύπαρξη και λειτουργία ιδεολογικών ρευμά- 
των στα πλαίσια του κινήματος» και προβλέπουν την «από- 
λυτη δέσμευση του γενικού γραμματέα από τις αποφάσεις 
της ΚΕ». 

Στις 10 Οκτωβρίου, το νέο σχήμα αποκτά 75μελή ΚΕ: 20 



4. ορ.αΐ 2. 

εκλέγονται από τη ΔΑ μετά από εσωτερικές εκλογές, 50 δι- 
ορίζονται από τον Ανδρέα Παπανδρέου, και 5 (Ευθυμίου, 
Φιλιππάτος, κ.ά.) προέρχονται από μικρότερες αντιστασια- 
κές οργανώσεις που προσχωρούν επίσης στο ΠΑΣΟΚ. Εν τω 
μεταξύ, για τις 17 Νοεμβρίου έχουν προκηρυχθεί οι πρώτες 
μετά την αποκατάσταση της Δημοκρατίας βουλευτικές 
εκλογές. 





ΛΑΕ, ΝΤΡΟΠΗ ΣΟΥ ΓΙΑ ΤΗΝ ΕΚΛΟΓΗ ΣΟΥ 



«Με τις πράξεις τους όμως αυτές, οι κρινόμενοι, 
χατά την ομόφωνη χρίοη τον Πειθαρχικού Συμβου- 
λίου, ήρθαν σε αντίθεση με τη διακήρυξη της 3ης 
του Σεπτέμβρη και το καταστατικό τον κινήματος, 
και κατά το άρθρο 14 έπαψαν αυτοδίκαια να ανή- 
κουν στο παςοκ, και κατ' επέκταση να είναι μέλη 
τον... ανήκουν στη φράξια που συνεργάζεται με τα 
ύποπτα διεθνή και ντόπια κέντρα λήψης αποφάσε- 
ων των ιμπεριαλιστών και άλλων κύκλων ανωμαλίας 
και με το διεθνές και ντόπιο τροτσκιστικό κίνημα, 
που είναι διαφορετικό από το παςοκ... κατά συνέ- 
πεια, το Πειθαρχικό Συμβούλιο αποφάσισε να κη- 
ρυχθεί αναρμόδιο να κρίνει τις ενάντιά τους καταγ- 
γελίες». 

(Απόφαοη του Πειθαρχικού Συμβουλίου) 
23 Δεκεμβρίου 1976, 
ο Πρόεδρος Δ. Παγορόπουλος) 

Τα μέλη του ΠΑΣΟΚ, τροτσκιστές στην πλειοψηφία τους, 
που στις 24 Νοεμβρίου, όταν γιορτάζεται ετεροχρονισμένα 
η επέτειος του Πολυτεχνείου, διαδηλώνουν στο κέντρο της 
Αθήνας με το σύνθημα «λαέ, ντροπή σου για την εκλογή 
σου», δεν κάνουν τίποτα άλλο παρά να συνεχίζουν τη «μα- 
ξιμαλιστική πολιτική» του ΠΑΚ στη διάρκεια της δικτατορί- 
ας: οι θέσεις του Ανδρέα Παπανδρέου και της οργάνωσής 
του, κυρίως στο εξωτερικό, χαρακτηρίζονται από μια υπε- 
ρεκτίμηση των αντιστασιακών διαθέσεων -αλλά και της 
πρακτικής- του ελληνικού λαού. 

Ιδιαίτερα μετά την αποτυχία του να πείσει τις δυτικοευτ 
ρωπαϊκές κυβερνήσεις να υιοθετήσουν δυναμικότερη στάση 
απέναντι στην ελληνική χούντα (αλλά και μετά τη διάσπαση 
του ΚΚΕ, το ’68, όταν αντιλαμβάνεται την αδυναμία της 
Αριστερός να παίξει πρωταγωνιστικό ρόλο στην αντίσταση), 
ο αρχηγός του ΠΑΚ διακηρύσσει ότι η μόνη λύση στο ελλη- 
νικό πολιτικό πρόβλημα είναι «η βίαιη σύγκρουση με το 

καθεστώς των συνταγματαρχών, για την απελευθέρωση της 
χώρας» 5 . 

Η στρατηγική αυτή, που υποδηλώνει και το πέρασμα του 
ίδιου του εμπνευστή της από τις αστικές φιλελεύθερες στις 
νεομαρξιστικές αντιλήψεις και τις θέσεις της Νέας Αριστε- 
ρός για τις σχέσεις κέντρου-περιφέρειας, θα έχει πολλαπλές 
συνέπειες για την εξέλιξη του ΠΑΚ: από τη μια πλευρά, εξυ- 
πηρετεί βέβαια τις ανάγκες διαφοροποίησης της νέας οργά- 
νωσης τόσο από το παλιό Κέντρο όσο και από την κομμου- 
νιστική αριστερά, όταν μάλιστα η αποδοχή της «πλατφόρ- 
μας» αυτής τίθεται ως όρος από τον Ανδρέα Παπανδρέου 
για την .ενότητα των αντιστασιακών οργανώσεων. Από την 
άλλη όμως πλευρά, θα εμποδίσει τη σύνδεση του ΠΑΚ με τις 
πλατύτερες μάζες στην Ελλάδα και, το κυριότερο, θα το 
οδηγήσει σε μία σειρά λαθεμένων εκτιμήσεων, που ξεκινούν 
απ’ αυτήν του 1971, όταν «η χώρα βρίσκεται σε εμπόλεμη 
κατάσταση και προεπαναστατική περίοδο» 6 , για να περά- 
σουν στην εκτίμηση ότι «άρχισε η λαϊκή επανάσταση» μετά 
την εξέγερση του Πολυτεχνείου 7 , και να καταλήξουν στην 
«αλλαγή φρουράς» που υποτίθεται ότι επιτελείτο με τη με- 
ταπολίτευση του 1974. 

Αυτή η θεοποίηση του λαϊκού παράγοντα δε θα σταματή- 
σει τους πρώτους μήνες της αποκατάστασης της δημοκρα- 
τίας. Αντίθετα, η μαζική παρουσία του λαού -για την ακρί- 
βεια της νεολαίας- στους δρόμους, που αποτελεί όμως πε- 
ρισσότερο το ξέσπασμα μετά από μία εφτάχρονη καταπίε- 
ση, θα εκληφθεί ως επιβεβαίωση της λίγο πολύ «επαναστα- 
τικής» κατάστασης. 

Η ίδια αντίληψη επικρατεί και στις πρώτες μέρες του Νο- 
εμβρίου του '74, όταν μια διαδήλωση, που ξεκινάει από το 
μνημόσυνο του Γεωργίου Παπανδρέου στο Α' Νεκροτα- 
φείο, καταλήγει κάτω από τα γραφεία του ΠΑΣΟΚ, στην οδό 
Πανεπιστημίου, φωνάζοντας το σύνθημα «Στις 18 σοσιαλι- 

5. Συνέντευξη του Ανδρέα Παπανδρέου με τον Π. Μπακογιάννη στο Γερ- 
μανικό Ραδιόφωνο. 

6. Δαμιανός Βασιλειάδης: ΠΑΚ-ΠΑΣΟΚ, Μύθος και πραγματικότητα , Εκδό- 
σεις Διάλογος, Αθήνα 1977. 

7. Ντοκουμέντα του ΠΑΚ, Εκδόσεις Αιχμή, Αθήνα 1977. 

σμός». Ο Κ. Μανωλκίδης, ένα από τα σοβαρότερα μέλη του 
τότε ΕΓ,. θα βγει στο μπαλκόνι, επαναλαμβάνοντας το σύν- 
θημα με μια ντουντούκα, για να το υιοθετήσει ο ίδιος ο Αν- 
δρέας Παπανδρέου, για πρώτη φορά, σε μια προεκλογική 
συγκέντρωση στη Χαλκίδα, και να το επαναλαμβάνει από 
τα μπαλκόνια, μέχρι την παραμονή των εκλογών. 

Πολλά στελέχη, μεταξύ των οποίων ο Γ. Ταξιάρχου του 
ΠΑΚ, θα διαμαρτυρηθούν, αντιπαραθέτοντας το «σοσιαλι- 
σμό στις 18» με την εκτίμηση για «αλλαγή φρουράς», που 
δεν έχει επισήμως αναιρεθεί. «Άσε να δείξουμε ότι έχουμε 
δύναμη και ρεύμα», θα απαντήσει ο Ανδρέας Παπανδρέου. 
«Μήπως δεν έχουμε;» 

Φυσικά κανείς στο ΠΑΣΟΚ δεν πιστεύει ότι στις 18 θα ορ^ 
κιστεί η πρώτη επαναστατική κυβέρνηση στην ιστορία της 
χώρας, ούτε ο πρόεδρός του. Περιμένει όμως, σύμφωνα μϊ 
εκμυστηρεύσεις που θα κάνει τότε σε στενούς συνεργάτες 
του, ένα ποσοστό γύρω στο 20-25%, που θα έδινε στο Π,ι- 
ΣΟΚ τη θέση της αξιωματικής αντιπολίτευσης, μπροστά απ ό 
την Ένωση Κέντρου και τις Νέες Δυνάμεις του Γεώργιο; 
Μαύρου, που «δεν έχει αντιληφθεί το ριζοσπαστισμό τωγ 
μαζών». 

Έτσι το τελικό 13% των εκλογών δε θα εκληφθεί ως μια 
καλή αρχή για έναν καινούριο σχηματισμό, όταν μάλιστα η 
«Ενωμένη Αριστερά» δεν ξεπερνά το 10% των ψήφων: ο 
Ανδρέας Παπανδρέου είναι κάτωχρος τη νύχτα των αποτε- 
λεσμάτων και απογοητευμένος. Οταν κατά τις 3 το πρωί, 
τα αποτελέσματα έχουν αποκρυσταλλωθεί, θα εμφανιστεί 
στα γραφεία του ΠΑΣΟΚ, για να ξεσπάσει σε λυγμούς, όταν 
οι νεολαίοι που έχουν απομείνει αρχίζουν να τραγουδούν το 
«πάλης ξεκίνημα, νέοι αγώνες». Μετά από μια μικροπεριπέ- 
τεια, κατά τη διάρκεια της οποίας το αυτοκίνητό του θα 
συναντηθεί με πανηγυρίζοντες «Νεοδημοκράτες», θα εξα- 
φανιστεί για λίγες μέρες, ενώ κάποιες φήμες μιλούν ακόμα 
και για πιθανή αποχώρησή του από την πολιτική ζωή. 

Στην πραγματικότητα, ο πρόεδρος του ΠΑΣΟΚ δε θα τα 
παρατήσει, αλλά θα αλλάξει γραμμή πλεύσης, βάζοντας πο- 
ρεία για την όσο το δυνατόν γρηγορότερη κατάληψη της 
εξουσίας, σε βάρος αυτού που σε μια συνεδρίαση της Κε- 

ντρικής Επιτροπής δήλωνε ότι ήταν η βασική φιλοδοξία του, 
δηλαδή «της δημιουργίας στην Ελλάδα ενός σύγχρονου σο- 
σιαλιστικού κόμματος» 8 . Ο Ανδρέας Παπανδρέου πιστεύει 
τότε ότι ένας από τους κυριότερους εσωτερικούς λόγους 
της επιβολής της χούντας ήταν ακριβώς η προσπάθεια πα- 
ρεμπόδισης του ίδιου να· καταλάβει την εξουσία: «Κύριος 
στόχος, κύριε πρόεδρε», θα πει στην κατάθεσή του στη δί- 
κη των πραξικοπηματιών, «ήταν να αποφευχθεί η εκλογική 
νίκη της Ένωσης Κέντρου που προβλεπόταν το Μάιο του 
1967, και η δική μου επικράτηση ως Κεντροαριστεράς μέσα 
στους κόλπους της Ένωσης Κέντρου. Αυτός ήταν ο μέγας 
κίνδυνος» 9 . 

Η εμμονή του αρχηγού του ΠΑΣΟΚ στο σημείο αυτό δεν 
είναι αβάσιμη. Το Αντί, λίγο μετά τις εκλογές του 1977, θα 
δημοσιεύσει μια δημοσκόπηση πραγματοποιημένη λίγο πριν 
τη δικτατορία, και η οποία δίνει στον Ανδρέα Παπανδρέου 
το προβάδισμα, στα πλαίσια της Ένωσης Κέντρου, και μια 
κυρίαρχη θέση στην πολιτική σκηνή. Στην ερώτηση ποιον 
πρωθυπουργό θα διαλέγατε, ανεξάρτητα από το ποιο κόμ- 
μα θα κερδίσει τις εκλογές, το 21% απαντούσαν τον Κ. Κα- 
ραμανλή, το 16% τον Ανδρέα Παπανδρέου, το 13% τον Γε- 
ώργιο Παπανδρέου, το 4% τον Παναγιώτη Κανελλόπουλο, 
ενώ ευνοϊκές ήταν και οι ενδείξεις για τον αρχηγό της τότε 
Κεντροαριστεράς, στις απαντήσεις των ερωτηθέντων, για το 
ποιος πολιτικός θα κυβερνήσει τη χώρα τα επόμενα χρόνια: 
το 30% ποντάριζε τότε στον Ανδρέα Παπανδρέου, το 12% 
στον Κωνσταντίνο Καραμανλή, ενώ μόνο το 2% «έβλεπε» 
τότε για πρωθυπουργό το Γέρο της Δημοκρατίας και τον 
Παναγιώτη Κανελλόπουλο 10 . Εφτά χρόνια αργότερα, κι ενώ 
η δικτατορία θα έπρεπε να είχε στρέφει τις μάζες προς τα 
αριστερά, ο Κωνσταντίνος Καραμανλής κέρδιζε στις εκλογές 
εκείνο το εκπληκτικό 54% προηγούμενος κατά 40% αν όχι 
του κυριότερου, ενός βασικού προδικτατορικού αντιπάλου 
του. 

Ο αριστερός οπορτουνισμός οδηγεί στο δεξιό οπορτουνι- 
8. Συνέντευξη του Λαοκράτη Βάσση στην/7ρώτη. 19. (1.80. 

0. Βήμα. 0.8.75. 

10. Αντί. τεύχ. 80. 

σμό, όπως θα έλεγε και ο πρόεδρος Μάο, ένας από τους 
ηγέτες που θαυμάζει τότε ο Ανδρέας Παπανδρέου. Η υπε- 
ρεκτίμηση των μαζών θα οδηγήσει τον Πρόεδρο του ΠΑΣΟΚ 
σε μια ηττοπαθή αντίληψη. Ο Ανδρέας Παπανδρέου δεν εί- 
ναι τότε παρά 55 ετών, αλλά φαίνεται να πιστεύει ότι μια 
μακροχρόνια πολιτική παρόμοια με αυτή που εισηγούνται οι 
«αντίπαλοί» του δε θα τον φέρει ίσως ποτέ στην εξουσία. 

Οι τελευταίοι, αντίθετα με όσα ελέχθησαν όταν η κρίση ξέ- 
σπασε ανοιχτά, ούτε φράξια συγκροτούσαν και, πολύ πε- 
ρισσότερο, δεν έθεταν σε αμφισβήτηση τη θέση του Ανδρέα 
Παπανδρέου ως ηγέτη του κόμματος. Θεωρούσαν το εκλο- 
γικό αποτέλεσμα σαν «μια καλή αρχή», και επέμεναν στην 
αποσαφήνιση της γενικολόγος διακήρυξης της 3ης του Σε- 
πτέμβρη και στην τήρηση των δημοκρατικών διαδικασιών, 
στη συγκρότηση ενός κόμματος αρχών. 

Η περίοδος μέχρι τις εκλογές είχε δείξει ότι κάτι τέτοιο 
ισοδυναμούσε με μία βασανιστική πορεία, στη διάρκεια της 
οποίας και ο ίδιος ο πρόεδρος του κινήματος θα υπόκειτο 
σε δεσμεύσεις: οι υποψήφιοι για τις βουλευτικές εκλογές 
έχουν εγκριθεί ένας προς έναν από την Κεντρική Επιτροπή. 

Η υποστηριζόμενη από τον ίδιο τον πρόεδρο υποψηφιότητα 
του πολιτευτή Γκούβα, που σπεύδει μετά τη μεταπολίτευση 
να εφοδιάσει με δύο Μερσεντές τον Πρόεδρο του ΠΑΣΟΚ, 
απορρίπτεται δυο φορές· από την Κεντρική Επιτροπή, τη 
δεύτερη όταν ο Γιώργος Κατσιφάρας επαναφέρει σε μια 
συνεδρίαση την υποψηφιότητα, ενώ το Εκτελεστικό Γρα- 
φείο θέλει να έχει κάποιο λόγο για το περιεχόμενο των 
προεκλογικών ομιλιών του Ανδρέα Παπανδρέου. 

Ο τελευταίος προχωράει αντίθετα σ’ ένα κόμμα που θα 
του δίνει τα περιθώρια να είναι τόσο ασαφής όσο επιβάλλε- 
ται από τις ανάγκες των ελιγμών για την κατάκτηση της 
εξουσίας, αλλά και από την προσωπική του αδυναμία να 
ενταχθεί σε ένα σύστημα κανόνων που θα ακυρώνουν τι^ 
ικανότητες τακτικής που διαθέτει. 

Πράγματι, η δρομολόγηση της κρίσης θα δώσει την ευ- 
καιρία να ξεδιπλωθούν όλες αυτές οι ικανότητες χειρισμών / 
που κάνουν τον Ανδρέα Παπανδρέου έναν ιδιοφυή χειριστή / 
της τακτικής, των εσωκομματικών ισορροπιών, αλλά και της \ 



20 



ΣΤΕΛΙΟΣ ΚΟΥΛΟ ΓΛΟΥ 



θεωρίας, όταν αυτή εξυπηρετεί κάποιες τακτικές ανάγκες, 
Φαίνεται παράξενο, αλλά οι εσωκομματικές τάσεις, που 
επισήμως ακόμη και σήμερα θεωρούνται ταμπού για το ΠΑ- 
ΣΟΚ, αποτέλεσαν τότε τον κυριότερο μοχλό που χρησιμο- 
} ποίησε -και θα χρησιμοποιεί μέχρι σήμερα- ο Ανδρέας Πα- 
πανδρέου, για τη διατήρηση και την επαύξηση της δικής 
του ηγεμονίας. Σε τέτοιο σημείο, ώστε αν κάποια τάση δεν 
υπάρχει -ή δεν έχει τη δύναμη να επηρεάσει τις εξελίξεις— 
τότε θα πρέπει να εφευρεθεί ή η δύναμή της να διογκω- 
θεί... 

Στην τελευταία αυτή κατηγορία, ανήκει η πτέρυγα των 
. «παλαιοκομματικών»: ο μικρός αριθμός της Κοινοβουλευτι- 
κής Ομάδας, οι αυστηρότατες διαδικασίες επιλογής των 
βουλευτών αλλά και ο «αντικοινοβουλευτισμός» της εποχής, 
ενώ περιορίζουν σημαντικά τη δύναμή της, τη μετατρέπουν 
συγχρόνως σε «μαύρο πρόβατο» στα εσωτερικά του ΠΑΣΟΚ. 
Και όμως ο πρόεδρός του θα επιλέξει να επιτεθεί εναντίον 
της προχωρώντας, στη συνεδρίαση της Κεντρικής Επιτρο- 
πής της 19ης Ιανουάριου του 1975, σε μία θέση που θα κά- 
νει πολλούς «παλαιοκομματικούς» να «χλωμιάσουν»: το ΠΑ- 
ΣΟΚ, θα πει τότε για πρώτη φορά, «είναι ένα μη δογματικό 
μεν αλλά μαρξιστικό κόμμα». 

Κανείς «παλαιοκομματικός» δε θα τολμήσει τότε να αντι- 
δράσει ανοιχτά, αλλά ο Ανδρέας Παπανδρέου θα επιδιώξει 
να συσπειρώσει γύρω του όλες τις υπόλοιπες τάσεις που 
τον «υποπτεύονται» για παλαιοκομματική νοοτροπία: τη 
«Δημοκρατική Άμυνα» και τους μαρξιστές κυρίως του ΠΑΚ, 
που θέλουν τη δημιουργία ενός σύγχρονου μαρξιστικού, 
σοσιαλιστικού κόμματος, τους τροτσκιστές που μετά το κά- 
λεσμα της αυτοοργάνωσης «εισοδίζουν» μαζικά στο ΠΑΣΟΚ, 
το ΠΑΣΟΚ-Β, μια κλειστή οργάνωση με πυραμιδική δομή που 
θεωρεί τον εαυτό της ως τη συνέχεια του ΠΑΚ και δρα κυ- 
ρίως στο εξωτερικό. 

Με επικεφαλής το Γ. Τσεκούρα που έχει γυρίσει εν τω 
μεταξύ στην Ελλάδα, το ΠΑΣΟΚ-Β επιμένει στους αρχικούς 
στόχους και μεθόδους πάλης του ΠΑΚ: ηγετικά στελέχη του 
που δε θεωρούν τότε το ΠΑΣΟΚ παρά «μία μετωπική νόμιμη 
παράταξη» του ΠΑΚ, ακόμη και κατά τη διάρκεια των προ- 

εκλογικών συγκεντρώσεων, θα πλησιάζουν άλλα μέλη του 
ΠΑΣΟΚ, κλείνοντας ραντεβού με όσους «ενδιαφέρονταν για 
τη συνέχιση του ένοπλου αγώνα». Το ΠΑΣΟΚ-Β, που συνεχί- 
ζει -εν γνώσει του Ανδρέα Παπανδρέου- να έχει ξεχωριστές 
συνεδριάσεις, θα καταλήξει μετά την «αποτυχία» των εκλο- 
γών στην εκτίμηση ότι η «ένοπλη επανάσταση» είναι η μόνη 
λύση «αφού μέσα από εκλογικές διαδικασίες δεν παίρνεται 
η εξουσία», και συνεπώς θα συσπειρωθεί γύρω από τον 
Ανδρέα Παπανδρέου, όταν ο τελευταίος εισαγάγει το μαρ- 
ξισμό στην «κοσμοθεωρία» του ΠΑΣΟΚ. 

Το «αριστερό άνοιγμα» θα έχει την ίδια επίδραση και 
στην τελευταία ομάδα που δρα τότε στο ΠΑΣΟΚ. Πρόκειται 
για μια ομάδα νέων στελεχών, που είχαν οι περισσότεροι πά- 
ρει μέρος στο αντιδικτατορικό φοιτητικό κίνημα, όπως οι Κ. 
Λαλιώτης, Σ. Τζουμάκας, Θ. Τσούρας, Ν. Μιχαλόπουλος, με 
«νόμιμο» προσωπείο τον Πολιτιστικό Σύλλογο «Παναρμό- 
νια». Η κατάσταση της «υπερπολιτικοποίησης» που επι- 
κρατεί τότε στα πανεπιστήμια, μ’ ένα φοιτητικό κίνημα με 
αντιιμπεριαλιστική και τριτοκοσμική κατεύθυνση, που περ- 
νάει ώρες στα αμφιθέατρα συζητώντας «γιατί ακρίβυνε η ζά- 
χαρη στην Κούβα», καθώς και η έλλειψη πολιτικής εμπειρί- 
ας κάνουν τα στελέχη αυτά να τρέφουν μια απόλυτη «στα- 
λινοειδή» πίστη στον Ανδρέα Παπανδρέου, όπως άλλωστε 
και τα στελέχη άλλων φοιτητικών οργανώσεων στις ηγεσίες 
των κομμάτων που ακολουθούν. Είναι χαρακτηριστικό ότι 
και τα μέλη της τελευταίας αυτής ομάδας που ανήκουν στο 
ΠΑΚ παρουσιάζονταν πριν και αμέσως μετά τη δικτατορία 
όχι ως μέλη του ΠΑΚ, αλλά με την επωνυμία «Φοιτητές συ- 
σπειρωμένοι γύρω από τον Ανδρέα Παπανδρέου». 

Η αναβάπτιση, συνεπώς, του ΠΑΣΟΚ στο μαρξισμό δεν 
αποσκοπεί τόσο στην αξιοποίηση μιας θεωρίας για την κα- 
λύτερη ανάλυση της πραγματικότητας: ο «μαρξισμός», γα τα 
ήθη της εποχής, «εισπράττεται» μάλλον ως περιστολή των 
δημοκρατικών διαδικασιών, πολύ περισσότερο όταν, στην 
ομιλία του Ανδρέα Παπανδρέου στην ίδια ΚΕ, συνδυάζεται 
με την καταδίκη της «ομαδοποίησης», που είναι ο «θάνατος 
ενός μαζικού κινήματος», αν και η λειτουργία των «ομά- 
δων» προβλεπόταν ήδη από τη «συμφωνία συνίδρυσης» με 

τη ΔΑ. 

Πέρα όμως από τη θεωρία, θα πρέπει να δημιουργηθεί 
και το κατάλληλο κλίμα. Οι φήμες που διαχέονται και θέ- 
λουν «τον Αντώνη Λιβάνη και τους Ενωσοκεντρίτες να 
φραξιονίζουν», θα γνωρίσουν την αποθέωσή τους λίγο αργό- 
τερα: στην Οργανωτική Επιτροπή, που προετοιμάζει το 
προσυνέδριο, ο Ανδρέας Παπανδρέου θα συστήσει να 
παρθούν «ξεχωριστά μέτρα ασφαλείας», επειδή, σύμφωνα 
με συγκεκριμένα στοιχεία, «κάποιοι ανάμεσά μας ετοιμά- 
ζουν επίθεση, κατά τη διάρκεια του προσυνεδρίου, με άτο- 
μα που θα έρθουν με πούλμαν από την επαρχία». Μετά 
από πολλές πιέσεις και απειλές παραιτήσεων μελών της Ορ- 
γανωτικής Επιτροπής που θεωρούν ότι η φράση «ανάμεσά 
μας» θίγει και τους ίδιους, ο Πρόεδρος του ΠΑΣΟΚ θ' 
αποκαλύφει ότι «εγκέφαλος της επίθεσης είναι ο Αντώνης 
Λιβάνης». Ο τελευταίος θα εξαφανιστεί από εκείνη την ημέ- 
ρα, για να ξαναγυρίσει μόλις το 1981 στο ΠΑΣΟΚ, αλλά πολ- 
λοί ήδη πιστεύουν ότι «οι δεξιοί θέλουν να στρέφουν τον 
πρόεδρο προς τα δεξιά», όταν μάλιστα πάλι στην ΚΕ της 
19ης Ιανουάριου, ο Ανδρέας Παπανδρέου προειδοποιεί αυ- 
τούς «που δεν ικανοποιούνται με την 3η του Σεπτέμβρη», η 
οποία «δεν αναθεωρείται παρά με επανάσταση», «να βρουν 
την πολιτική τους στέγη αλλού». 

Τέτοιο θέμα, βέβαια, δεν έχει τεθεί από κανέναν, αλλά το 
όλο κλίμα θα οδηγήσει αρκετά από τα μέλη της ΚΕ να συ- 
ναινέσουν στην περιστολή των δημοκρατικών διαδικασιών, 
προκειμένου να προφυλαχθεί η ιδεολογική καθαρότητα του 
νεογέννητου κινήματος. Παρ’ όλα αυτά, το «δια ταύτα» της 
εισήγησης του Ανδρέα Παπανδρέου, δηλαδή ο διορισμός 
και όχι η εκλογή των ενδιάμεσων και κατώτερων οργάνων, 
θα μειοψηφήσει στην ΚΕ, και αντίθετα θα υπερψηφιστεί η 
άποψη των άμεσων εκλογών σε όλα τα επίπεδα. 

Ηδη από τις 19 Ιανουάριου του ’75, έχουν ξεκαθαρίσει 
τα «μέτωπα» που θα συγκρουστούν σε λίγους μήνες: τα 
κυριότερα στελέχη της ΔΑ και του ΠΑΚ που είτε υποψιάζο- 
νται από παλιότερα το συγκεντρωτισμό του Προέδρου του 
ΠΑΣΟΚ είτε δε βλέπουν κανένα λόγο περιστολής των δημο- 
κρατικών διαδικασιών, θα ταχθούν εναντίον του. Στο πλευ- 

ρό του προέδρου, θα βρεθούν το «ΠΑΣΟΚ-Β» και οι τρο- 
τσκιστές, όσα από τα στελέχη και τα μέλη του ΠΑΚ τρέφουν 
μια απόλυτη αφοσίωση στον ίδιο, και η μεγάλη μερίδα των 
νεολαίων «που ήταν συσπειρωμένοι γύρω από τον Ανδρέα 
Παπανδρέου». Οι «παλαιοκομματικοί» θα κρατήσουν στη 
συνέχεια μια στάση χλιαρής υποστήριξης προς το μέτωπο 
των διαφωνούντων με τον πρόεδρο, ορισμένοι, όπως ο Γιάν- 
νης Χαραλαμπόπουλος, θα προσπαθήσουν να τον πεί- 
σουν να κρατήσει πιο μετριοπαθή στάση, αλλά βασικά θα 
παραμείνουν εξουδετερωμένοι, μέχρι το καλοκαίρι του ’ 75. 

Όπου δεν πίπτει λόγος, πίπτει... διάλυση. 

Δέκα μέρες μετά την καταψήφιση της πρότασής του, ο 
Ανδρέας Παπανδρέου ανακοινώνει την απόφασή του να 
διαλύσει την Κεντρική Επιτροπή, η οποία έχει ανασυσταθεί 
μετά τις εκλογές, σύμφωνα με την αρχική συμφωνία «συνί- 
δρυσης» με τη ΔΑ. Στόχος η εκλογή μιας νέας ΚΕ, στην 
οποία θα συμμετέχουν όσο το δυνατόν λιγότεροι διαφωνού- 
ντες με τις προεδρικές επιλογές. Η αδικαιολόγητη διάλυση 
της νέας ΚΕ, που δεν έχει συνεδριάσει παρά ελάχιστα, θα 
διχάσει το κόμμα, μέχρι και το επίπεδο του ΕΓ: Παπανδρέ- 
ου, Μανδηλαράς, Τσούρας, Τσοχατζόπουλος και Β. Πα- 
πανδρέου τάσσονται υπέρ, ενώ Καράγιωργας, Μανωλκίδης, 
Στάγκος, Φίλιας και Σημίτης τάσσονται κατά, και οι τέσσε- 
ρις πρώτοι ανακοινώνουν με εσωτερικό κείμενο τις διαφω- 
νίες τους. 

Στο προσυνέδριο, που πραγματοποιείται τελικά στις 16 
Μαρτίου στην Αθήνα, η όξυνση φτάνει στο κατακόρυφο: 
Διαξιφισμοί και μικροσυμπλοκές μεταξύ των νεολαίων που 
υποστηρίζουν τον πρόεδρο και αυτών που ως Συντακτική 
Επιτροπή του Αγωνιστή έχουν κυκλοφορήσει ένα κριτικό 
κείμενο με θέμα «Σοσιαλισμός και Δημοκρατικές διαδικασί- 
ες», το οποίο κατάσχεται από τη Β. Παπανδρέου στο τυπο- 
γραφείο, για να εκδοθεί λίγες μέρες αργότερα μετά από θυ- 
ελλώδεις συζητήσεις στο ΕΓ. ' Εντονες αντιδράσεις και απο- 
χωρήσεις όταν ο πεπειραμένος πρόεδρος του προσυνεδρίου 
Γιάννης Αλευράς δε δίνει το λόγο και ανακοινώνει ότι οι ει- 
σηγήσεις έχουν χαρακτήρα απόφασης, και ύπαρξη οργανωμέ- 
νης γαλαρίας που αποδοκιμάζει όσους διαφωνούν 

Τελικά η οργανωτική εισήγηση του Άκη Τσοχατζόπου- 
λου, με την οποία ο πρόεδρος αποκτάει διάσταση ξεχωρι- 
στού οργάνου, θα καταλήξει στην εκλογή της νέας ΚΕ, που 
δε λύνει κανένα πρόβλημα. Ο Ανδρέας Παπανδρέου ελπίζει 
με το προσυνέδριο να εκλέξει μια ελεγχόμενη ΚΕ, αλλά, από 
τα 80 ’εκλεγέντα μέλη, τα 35 περίπου ανήκουν στην τάση 
που θα χαρακτηριστεί λίγο μετά «ελιτίστικη σοσιαλδημο- 
κρατική ομάδα». Όλα σχεδόν τα στελέχη του ΠΑΚ που δια- 
φωνούν, καθώς και τα βασικά στελέχη της Δημοκρατικής 
Άμυνας επανεκλέγονται, παρά τις αντίθετες προσπάθειες 
«μεθοδευμένης» ψηφοφορίας, πλην του Σάκη Καράγιωργα, 
που αρνείται να θέσει υποψηφιότητα, αναγνωρίζοντας ήδη 
από τότε ότι «έκανε λάθος» στην εκτίμησή τόυ για την 
«αλλαγή του Ανδρέα». Ο ηρωικός καθηγητής της Παντείου 
δε θα ξανακάνει το ίδιο λάθος. Η ίδια στάση θα συνεχιστεί 
μερικά χρόνια αργότερα, με τις επανειλημμένες αρνήσεις 
του να αναλάβει ένα υπουργείο, ή τη διοίκηση της Τράπε- 
ζας της Ελλάδας όταν το ΠΑΣΟΚ θα βρεθεί στην εξουσία. 
Από τα υπόλοιπα 45 μέλη, αρκετοί δεν ελέγχονται πλήρως. 

Έτσι η νέα προσωρινή ΚΕ δε θα συνεδριάσει παρά μια 
φορά, για να επικυρώσει μια «πρόταση απόφασης», σύμφω- 
να με την οποία είναι ο πρόεδρος που διορίζει το Εκτελε- 
στικό Γραφείο, το οποίο διορίζει με τη σειρά του το Πει- 
θαρχικό Συμβούλιο. Στις 25 Μάϊου, 14 διαφωνούντο στελέ- 
χη της ΠΑΣΠ διαγράφονται «μετά από πλατιά ολομέλεια» 
της παράταξης, ενώ στις 6 Ιουνίου το εξαμελές ΕΓ που έχει 
διοριστεί από τον πρόεδρο (Βαλυράκης, Λιβιεράτος, Τσε- 
κούρας, Τσούρας, Τσοχατζόπουλος και Σημίτης που απου- 
σιάζει στο εξωτερικό) διαγράφει 1 1 μέλη της ΚΕ, από τα 
οποία τα 3 ανήκαν στο ΠΑΚ (Ζυγογιάννης, Παπαθανασίου, 
Καβουνίδης), τα 6 στη ΔΑ (Βάσσης, Ντόλκας, Νέστωρ, Φι- 
λίας, Στάγκος, Κωνσταντόπουλος), ενώ τα δύο προέρχονταν 
από το φοιτητικό κίνημα (Τούντας, Ευθυμίου). 

Δυο μέρες αργότερα, 10 μέλη της ΚΕ που προέρχονται 
από το ΠΑΚ αντιτάσσονται στις διαγραφές, δημοσιοποιούν 
τις διαφωνίες τους και διαγράφονται για να συμπληρωθεί ο 
κύκλος στις 28 Ιουνίου, κι ενώ 45 μέλη της ΚΕ έχουν παραι- 
τηθεί, διευκολύνοντας τον Ανδρέα Παπανδρέου και στην 

τυπική διάλυση του οργάνου. Ανάμεσα σε αυτούς που θα 
διαγράφουν, βρίσκονται επιφανή στελέχη της ΔΑ (Καράγιωρ- 
γας, Πάκος, Πολίτης, Κάτρης, Ξύδης, Νοταράς, Σταρά- 
κης, Ροκόφυλλος, Μερκούρης), τα μισά μέλη του Εθνικού 
Συμβουλίου και τα βασικά στελέχη του ΠΑΚ (Λαμπρόπου- 
λος, Θωμίδου, Τσιγαρίδας, Νικολάου, Τσουγιόπουλος, Ταξιάρ- 
χου, Κίσσονας, Κοκκόλα, Φλέμινγκ, Λιάνης, Χαραλαμπό- 
πουλος Γ.) και άλλα γνωστά στελέχη όπως οι Μελίνα Μερ- 
κούρη, Γ. Μαντζουράνης, Σ. Παντελάκης. Συνολικά από το 
ΠΑΣΟΚ θα αποχωρήσουν 500 περίπου ανώτερα και μεσαία 
στελέχη, δηλαδή το μισό περίπου του στελεχικού δυναμι- 
κού, καθώς και το 10% περίπου των μελών της οργάνωσης, 
που παραμένει ακινητοποιημένο για ένα διάστημα. 

Η περίοδος που ξεκινά μετά την κρίση του ’ 75, στην 
οποία θα κριθεί το σοβαρότατο θέμα της εσωκομματικής 
δημοκρατίας, και φτάνει μέχρι το τέλος του 1976, θα μπο- 
ρούσε να χαρακτηριστεί ως η «περίοδος της φραξιονιστικής 
πάλης χωρίς αρχές», που θυμίζει την αντίστοιχη περίοδο 
του ΚΚΕ στο μεσοπόλεμο, πριν το διορισμό από το ΚΚΣΕ 
της «ιστορικής» κομμουνιστικής ηγεσίας, η οποία θα 
εδραιωθεί στην κορυφή αποκαθιστώντας μια ενότητα στο 
εσωτερικό του κόμματος. 

Πράγματι στην περίοδο '75 -’76, ο καθένας κάνει περί- 
που ό,τι θέλει μέσα στο ΠΑΣΟΚ. Ενώ στο φοιτητικό χώρο, 
εμφανίζεται μια ιδιόμορφη συσπείρωση που αποκαλείται 
«νεολαία Αλευρά» και έχει επικεφαλής το φοιτητή του Πο- 
λυτεχνείου της Αθήνας Δημαράγκωνα, αυτοί που θα δια- 
γραφούν στη συνέχεια συνειδητοποιούν αυτό που στην 
κομματική πρακτική του ΠΑΣΟΚ θα μπορούσε να χαρακτη- 
ριστεί ως «το σύνδρομο του ασανσέρ»: την τακτική δηλαδή 
του προέδρου του να αποδυναμώνει όλες εκείνες τις τάσεις 
ή τα πρόσωπα που σε μια ορισμένη περίοδο τείνουν να 
αποκτήσουν ξεχωριστή δύναμη και επιρροή. Αποδυνάμωση 
που επιτυγχάνεται ακριβώς με τη χρησιμοποίηση των άλλων 
τάσεων, που βρίσκονται την ίδια περίοδο σε υποδεέστερη 
θέση ή και σε δυσμένεια. 

Οι πρώτοι που θα απομακρυνθούν είναι οι τροτσκιστές, 
οι οποίοι έχουν αποτελέσει την «αιχμή του δόρατος» στην 

κρίση του ’ 75, και έχουν καταλάβει διάφορα κρίσιμα πό- 
στα, ιδιαίτερα στους τομείς διαφώτισης, ενώ ο Λιβιεράτος, 
ένας από τους βασικούς εκπροσώπους της τροτσκιστικής 
τάσης, είναι τότε μέλος του Εκτελεστικού Γραφείου και συ- 
νυπεύθυνος μαζί με τη Βάσω Παπανδρέου του Κέντρου 
Μελετών και Διαφώτισης του ΠΑΣΟΚ. Η άνοδος της επιρρο- 
ής των τροτσκιστών, που ελέγχουν τότε 20 περίπου οργα- 
νώσεις της Αθήνας ενώ διαθέτουν προσβάσεις στη Θεσσα- 
λονίκη και σε μια δυο πανεπιστημιακές σχολές της πρωτεύ- 
ουσας, θα ανησυχήσει το ΠΑΣΟΚ-Β και ορισμένους ανθρώ- 
πους του περιβάλλοντος του προέδρου, που του αποδίδουν 
έμμεσα κριτικές για «φιλοτροτσκισμό», όταν μάλιστα γίνεται 
γνωστό ότι ο Ανδρέας Παπανδρέου συμμετείχε κατά τη 
διάρκεια της Μεταξικής δικτατορίας σε μια τροτσκιστική ορ- 
γάνωση. 

Η επιχείρηση «τροτσκιστική εκκαθάριση» ξεκινάει στις 
αρχές του 1976 με τη διαγραφή της συντακτικής επιτροπής 
της εφημερίδας Ξεκίνημα και ολοκληρώνεται περίπου τον 
Οκτώβριο της ίδιας χρονιάς με τις αποπομπές των «Εαμο- 
γενών» τροτσκιστών, που θα ιδρύσουν τον «Πολιτικό Σύν- 
δεσμο της 3ης του Σεπτέμβρη». Αιχμή του δόρατος σ’ αυτή 
την περίοδο θα είναι το ΠΑΣΟΚ-Β και ο Γ. Τσεκούρας, ενώ 
μεγάλο ρόλο θα παίξει και η φοιτητική παράταξη ΠΑΣΠ, 
που έχει καταλήξει σε αντιτροτσκιστικές θέσεις, λόγω των 
ιδιαίτερων αναγκών ιδεολογικής αντιπαράθεσης του φοιτη- 
τικού κινήματος της εποχής 11 . 

Στα μέσα περίπου του 1976, ο ηγέτης του ΠΑΣΟΚ-Β Γ. 
Τσεκούρας, πνευματικός άνθρωπος σήμερα και «ύποπτος» 
σύμφωνα με τον κιτρινίζοντα τύπο για την καθοδήγηση της 
«Επαναστατικής Οργάνωσης 17 Νοέμβρη» έχει φτάσει... 
στον υψηλότερο όροφο και θα απομακρυνθεί για «λόγους 
ασφαλείας» από το ΕΓ και το ΠΑΣΟΚ, ενώ τα μέλη της νεο- 
λαίας ΠΑΣΟΚ θα ρίχνουν μελάνι στο πρωτοσέλιδο θέμα της 
Εξόρμησης , το οποίο ο σημερινός καθηγητής της Βιομηχα- 
νικής Θεσσαλονίκης τιτλοφορούσε «Εμπρός για μια Λαο- 
κρατούμενη Ελλάδα». 

11. Για περισσότερες πληροφορίες σχετικά με την κρίση της ΠΑΣΠ και 
της Θεσσαλονίκης, δες Ρούλα Ελευθερίου, ορ.αΐ 2. 

Τα Χριστούγεννα του 1976 θα έρθει και η σειρά της παςπ, 
που έχει συνασπισθεί με το ΠΑΣΟΚ-Β και τον ίδιο τον Γ. 
Τσεκούρα. Στις 22 Δεκεμβρίου διαγράφονται 43 στελέχη 
του ΠΑΣΟΚ και της ΠΑΣΠ από την Ελλάδα και το εξωτερικό, 
και τις επόμενες εβδομάδες καθαιρείται η ΝΕ Δ. Γερμανίας, 
η μοναδική τότε εκλεγμένη Νομαρχιακή Επιτροπή του ΠΑ- 
ΣΟΚ, και αποχωρούν 400 στελέχη στην Ιταλία, 150 στην Πά- 
τρα, 100 περίπου στη Θεσσαλονίκη, ενώ αδρανοποιούνται ή 
διαγράφονται μια σειρά από στελέχη και μέλη σε πολλές 
επαρχιακές οργανώσεις. 

Από την Πανελλαδική Συνδιάσκεφη του ’ 77, το ΠΑΣΟΚ 
αποκτά εκλεγμένη ηγεσία, και μια σχετική τάξη αποκαθί- 
'σταται στα εσωτερικά του κινήματος. Από τότε μέχρι σήμε- 
ρα κάθε τρία περίπου χρόνια, το ΠΑΣΟΚ γνωρίζει περιοδικές 
κρίσεις, σαν κι αυτές που πλήττουν κάθε τόσο το διεθνή 
καπιταλισμό, και οι οποίες επιφέρουν την αναζωογόνησή 
του. Το 1980 παρουσιάζεται η κρίση της Θεσσαλονίκης, που 
θα οδηγήσει στη διαγραφή του Λευτέρη Τζιόλα, μέλους της 
ΚΕ και δημοτικού συμβούλου της συμπρωτεύουσας, ενώ με- 
τά από συμπλοκές και καταλήψεις των τοπικών γραφείων, 
διαγράφονται ακόμα 95 μέλη και στελέχη της τοπικής οργά- 
νωσης και της Νομαρχιακής Επιτροπής. Ύστερα από τρία 
χρόνια, τον Αύγουστο του 1983, διαγράφεται ο γραμματέας 
της Επιτροπής Οργανωτικού του ΠΑΣΟΚ και μέλος της ΚΕ 
Νίκος Καργόπουλος, καθώς και 5 ακόμη στελέχη του ΠΑ- 
ΣΟΚ, ενώ θα ακολουθήσουν και άλλοι από τις Νομαρχιακές 
Επιτροπές και τις Τοπικές Οργανώσεις. 

Σε όλες όμως τις μικρές ή μεγάλες κρίσεις του ΠΑΣΟΚ με- 
τά το 1975, είναι δύσκολο κανείς να επισημάνει τις πολιτι- 
κές ή ιδεολογικές διαφορές που χωρίζουν τους διαγράφο- 
ντες από τους διαγραφόμενους. Η αποπομπή του αρχηγού 
του παςοκ-β, Γ. Τσεκούρα, θα ξεκινήσει με την αντίθεσή 
του στους διορισμούς Προσωρινών Νομαρχιακών Επιτρο- 
πών. Αλλά η αντίθεση αυτή δεν οφείλεται κυρίως σε λόγους 
αρχής -αφού ο ίδιος είχε παίξει πρωταγωνιστικό ρόλο στην 
επιλογή των διορισμών αντί των εκλογών, μόλις ένα χρόνο 
πριν- αλλά στο γεγονός ότι οι διορισθέντες δεν ανήκουν στο 
δικό του στρατόπεδο. 

Από κει χαι μετά, ο καλύτερος στα παιχνίδια της εξουσί- 
ας είναι αυτός και που έχει την εξουσία και που διακρίνε- 
ται για τις ικανότητες στην τακτική, δηλαδή ο ίδιος ο Πρόε- 
δρος του ΠΑΣΟΚ: στην κρίση της Θεσσαλονίκης το 1980 ο 
Ανδρέας Παπανδρέου αντιλαμβάνεται ότι οι κριτικές του 
Λευτέρη Τζιόλα -ο οποίος με τη σειρά του έχει διαγράψει 
την ΠαΣΠ το 1976- για γραφειοκρατικές παραμορφώσεις 
αποσκοπούν μεταξύ των άλλων και στην κατάληψη μιας θέ- 
σης στο ΕΓ. Έτσι, όταν ο δημοτικός σύμβουλος της Θεσσα- 
λονίκης προσπαθεί να αποκαταστήσει σχέσεις με το Κα- 
στρί, μέσω πολιτευτών της συμπρωτεύουσας, ο Πρόεδρος 
του ΠΑΣΟΚ τον αφήνει να καταλάβει ότι έχει το πράσινο 
φως: λίγους μήνες μετά, αφού ο Τζιόλας έχει κάνει την κί- 
νηση προς το μπρος, ο πρόεδρος διαγράφει τον ίδιο και 
χρεώνει την κρίση στο ΕΓ, το οποίο θέλει, έτσι κι αλλιώς, να 
«συμμαζέψει» εν όψει εξουσίας. 

Όταν με τη σειρά του το 1983 ο Νίκος Καργόπουλος, ο 
οποίος ως γραμματέας Οργανωτικού έχει διαγράψει ουκ 
ολίγους, ζητάει να έχει λόγο και στην πολιτική γραμμή της 
κυβέρνησης και στους διορισμούς, διαγράφεται, ενώ η φρα- 
ξιονιστική του δραστηριότητα χρεώνεται στον Άκη Τσοχα- 
τζόπουλο, του οποίου αποτελεί προστατευόμενο. Μετά από 
το 1975, έχουμε στην πραγματικότητα ένα έργο που ανεβά- 
ζεται το ίδιο ή με μικρές παραλλαγές, από διαφορετικούς 
θιάσους, που έχουν όμως τον ίδιο παραγωγό και σκηνοθέ- 
τη. Η επίκληση των δημοκρατικών διαδικασιών φαντάζει να 
γίνεται μόνο όταν ο πέλεκυς της διαγραφής αιωρείται πάνω 
από το κεφάλι του μελλοθάνατου. Και απ’ αυτή την άπο- 
ψη, η κρίση του ’ 75 ήταν καθοριστική για το μέλλον του 
ΠΑΣΟΚ. 

Όχι όμως μόνο απ’ αυτή. «Έχουμε αναφέρει το ιδεολο- 
γικό θέμα και έχω πει στον τύπο», έλεγε ο Ανδρέας Πα- 
πανδρέου μιλώντας σε αντιπροσώπους των κλαδικών οργα- 
νώσεων, τον Ιούλιο του ’ 75, «ότι η θέση της ΔΑ είναι σο- 
σιαλδημοκρατική... έχει ένα ντοκουμέντο - κλειδί της 2ας Σε- 
πτέμβρη του ’ 74... Διαβάστε και θα δείτε την πίστη στο 
ρεφορμισμό, τη δυνατότητα δηλαδή καπιταλιστικού συστή- 
ματος με οριακές αλλαγές, να αλλάξει μορφή σε χρόνο... Δεν 

έχετε παρά να συγκρίνετε τη διακήρυξη της 3ης του Σε- 
πτέμβρη με τη διακήρυξη της 2ας του Σεπτέμβρη», για να 
συνεχίσει καταγγέλλοντας τη φραξιονιστική δραστηριότητα: 
«τάσεις να υπάρχουν και οργανωμένων ομάδων που εκφρά- 
ζουν τις τάσεις, όχι τότε, όχι τώρα, όχι αύριο». 

Όσοι μεσολαβήσουν, μετά τις πρώτες διαγραφές του 
Ιουνίου, ζητώντας την ανάκλησή τους από τον Πρόεδρο του 
ΠΑΣΟΚ, θα υποβάλουν μια ύστατη πρόταση: «Πρόεδρε», 
θα πουν, «το ΕΓ και το Πειθαρχικό Συμβούλιο είναι διορι-^ 
σμένα από εσένα. Κάλεσέ τους να απολογηθούν τουλάχι/ 
στον. Να μάθουμε κι εμείς γιατί ήταν σοσιαλδημοκράτες 
και φραξιονιστές». (Επικεφαλής του Πειθαρχικού είναι ο / 
διαγράφεις το 1985, τέως βουλευτής του ΠΑΣΟΚ Τάσος Ιν-\ 
τζές, ο «στρατοδίκης» όπως τον αποκαλούν τότε στο ΠΑΣΟΚ.) | 

Η άρνηση του Ανδρέα Παπανδρέου μπορεί προσωρινά 
να τον γλιτώσει από περισσές σκοτούρες, αλλά θα σφραγί- 
σει τη μετέπειτα πορεία του ΠΑΣΟΚ. Αυτή η έλλειψη διαλό- 
γου -έστω και μέσω Πειθαρχικού- πάνω στα ουσιαστικά 
προβλήματα της, ανύπαρκτης βέβαια τότε, σοσιαλδημοκρα- 
τίας ή των εσωκομματικών τάσεων, θα οδηγήσει ορισμένες 
απόψεις στην παρανομία και θα δημιουργήσει στα στελέχη 
και στα μέλη ορισμένες μεταφυσικές θέσεις-ταμπού, ένα 
σπάνιο είδος πασοκικού δογματισμού: δεν υπήρχε μεγαλύ- 
τερη προδοσία, από το 1975 μέχρι πρόσφατα, για στέλεχος 
του ΠΑΣΟΚ από το να βρίσκει θετικές πλευρές στην ύπαρξη 
εσωκομματικών τάσεων, στη σοσιαλδημοκρατία ή να προτεί- 
νει τον εκσυγχρονισμό της 3ης του Σεπτέμβρη του 1974 με 
βάση τις νεότερες εξελίξεις. 

Αυτή η «αποψίλωση» των εσωτερικών αντιπαραθέσεων 
από το πολιτικοϊδεολογικό τους περιεχόμενο και ο αυταρ- 
χισμός τον οποίο συνεπάγεται, θα κορυφωθεί με τη λει- 
τουργία του περίφημου Πειθαρχικού Συμβουλίου του 
ΠΑΣΟΚ. Το τελευταίο, μετά το 1975 και ανεξάρτητα από τις 
απόψεις του μέλους την περίπτωση του οποίου εξετάζει, θα 
χρησιμοποιεί ένα πολυγραφημένο κείμενο, με τυπωμένο το 
σκεπτικό της διαγραφής και λευκό το μέρος όπου θα γρά- 
φεται κάθε φορά το όνομα του διαγραφόμενου. 




«ΔΕ Μ’ ΑΓΑΠΗΣΕΣ ΠΟΤΕ» 



« Ένα μέρος τον παςοκ προέρχεται από την παλιά 
ΕΔΗΝ. Ένα άλλο από κάτι το οποίο αποκαλείται 
“ ανόρεϊσμός ”, που είναι μια πρόσόεση με το πρό- 
σωπο του ηγέτη κι όχι με το κίνημα. Και ένα ακόμη 
μέρος προέρχεται από την αριστερά, τόσο την πα- 
ραδοσιακή όσο και την αριστερά έξω από τις πα- 
ραδοσιακές μορφές». 

(Ανδρέας Παπανδρέου, Λόγος στην 
Κεντρική Επιτροπή, 19 Ιανουάριου 1975) 



Στις 7 Ιουνίου του 1975, μετά την ανακοίνωση των πρώ- 
των 11 διαγραφών μελών της ΚΕ, μια πεντεμελής αντιπρο- 
σωπεία στελεχών, που ανήκαν ή είχαν συνεργασθεί με το 
ΠΑΚ στη διάρκεια της δικτατορίας, επισκέπτονταν τον Αν- 
δρέα Παπανδρέου στο γραφείο τον στη Βουλή, με στόχο να 
τον πείσουν να ανακαλέσει τις διαγραφές. Η Μελίνα Μερ- 
κούρη, ο Γιώργος Τσουγιόπουλος, ο Κώστας Νικολάου, ο 
Γιώργος Ταξιάρχου, και ο Γιώργος Κίσσωνας, διευθυντής τό- 
τε του Πολιτικού Γραφείου του Ανδρέα Παπανδρέου, θα 
βρεθούν μπροστά στην κατηγορηματική άρνηση του Προέ- 
δρου του ΠΑΣΟΚ, που φαίνεται διαλλακτικός μόνο για τις 
περιπτώσεις του Στέλιου Νέστωρα και του Λάμπη Ντόλκα, 
τους οποίους θεωρεί «γνήσιους σοσιαλιστές που παρασύρ- 
θηκαν». Στο τέλος μιας θυελλώδους συζήτησης, κατά τη δι- 
άρκεια της οποίας η Επιτροπή επιμένει στην ανάκληση 
όλων των διαγραφών, ο Ταξιάρχου, από τα σημαντικά στελέ- 
χη του ΠΑΚ, θα χρησιμοποιήσει ένα ύστατο επιχείρημα: 
«Μα, πρόεδρε, εμείς αγαπάμε και το κίνημα και εσένα». 

«Δε μ’ αγάπησες ποτέ, ούτε και εγώ σ’ αγαπάω», θ’ 
απαντήσει ο Ανδρέας Παπανδρέου. 

Οι μαζικές διαγραφές των ηγετικών στελεχών της «Δημο- 
κρατικής Άμυνας» και του ΠΑΚ, όσο και των μεσαίων στε- 
λεχών, καθώς και μιας μερίδας της κομματικής βάσης, δεν 
έχουν σαν βασικό αποτέλεσμα την ποσοτική αποδυνάμωση 

του ΠΑΣΟΚ ή τη φθορά της εικόνας του στις πλατύτερες μά- 
ζες. Με τη βοήθεια της προσωπικότητας του αρχηγού και 
της πολιτικής συγκυρίας, οι ζημιές θα αναπληρωθούν πολύ 
σύντομα λες και το ΠΑΣΟΚ είχε αναλάβει να αποδείξει την 
ορθότητα της γνωστής ρήσης του Στάλιν: «Το κόμμα δυνα- 
μώνει, όταν ξεκαθαρίζει από τα οπορτουνιστικά στοιχεία». 

Οι προσωρινές νομαρχιακές επιτροπές που διορίζονται με 
σκοπό την ανασυγκρότηση του κόμματος, τον Ιανουάριο 
του 1976, καταφέρνουν παρά την έλλειψη πείρας και ανα- 
γνώρισης από τη βάση να εδραιωθούν σε όλες σχεδόν τις 
περιφέρειες της χώρας και να ανεβάσουν, μέσα σε ένα χρό- 
νο, τον αριθμό των κομματικών μελών σε 10.000. Στην πο- 
ρεία προς την Πανελλαδική Συνδιάσκεψη, τον Ιούνιρ του 
1977, ο αριθμός των μελών που δρουν στην Ελλάδα θα φτά- 
σει, αν όχι στις 27.000, όπως ισχυρίζεται επισήμως το ΠΑ- 
ΣΟΚ, τουλάχιστον στις 20-22.000, ενώ οι τοπικές οργανώσεις 
θα πολλαπλασιαστούν σε 460 και οι οργανωτικοί πυρήνες 
σε 500 περίπου. 

Η σημαντικότερη συνέπεια της μεγάλης κρίσης του 1975 
είναι η αλλαγή των εσωκομματικών ισορροπιών, και σε ένα 
σημαντικό βαθμό του ίδιου του αρχικού ΠΑΚ-ΠΑΣΟΚ: η δια- 
κήρυξη της 3ης του Σεπτέμβρη και ο πρόεδρος του κινήμα- 
τος παραμένουν στις θέσεις τους, αλλά η ηγετική ομάδα 
έχει διαφοροποιηθεί αισθητά, όχι μόνο σε ό,τι αφορά τη 
σύνθεσή της, αλλά και σε ό,τι αφορά τις αντιλήψεις της. Ο 
Ανδρέας Παπανδρέου θα μιλήσει μια και τελευταία φορά 
για την τάση των «ανδρεϊστών» μέσα στο ΠΑΣΟΚ, αυτών που 
θεωρεί ότι είναι προσδεδεμένοι «με το πρόσωπο του ηγέτη 
κι όχι με το κίνημα». Από το ’ 75 όμως και μετά, η ηγετική 
ομάδα του ΠΑΣΟΚ απαρτίζεται απ’ αυτούς που «αγαπούν» 
τον πρόεδρο του κινήματος, των οποίων η -υπαρκτή- σύν- 
δεση με την πολιτική περνάει μέσα από την πιστή προσή- 
λωσή τους στο πρόσωπο του ηγέτη: η σύνθεση του επόμε- 
νου καθοδηγητικού οργάνου του ΠΑΣΟΚ δείχνει ότι από το 
1975 είναι οι «ανδρεϊστές» που κυριαρχούν. 

Το φαινόμενο φαίνεται ιδιαίτερα από τη σύγκριση της 
Κεντρικής Επιτροπής που εκλέγεται στην Πανελλαδική Συν- 
διάσκεψη του 1977 με αυτές της περιόδου 1974-75, ενώ 

στο μεσοδιάστημα δεν υπάρχει παρά ένα Εκτελεστικό 
Γραφείο, διορισμένο από τον Ανδρέα Παπανδρέου. Στην 
πρώτη ΚΕ, που συγκροτείται αμέσως μετά την ίδρυση του 
ΠΑΣΟΚ, το 50% προέρχεται από το ΠΑΚ, το 25% περίπου 
από τη ΔΑ, 12% από άλλες αντιστασιακές οργανώσεις της 
αριστεράς, 5,3% από την ΕΔΗΝ, ενώ το υπόλοιπο 8% δε 
συμμετείχε σε οργανώσεις, αντιπροσωπεύοντας κυρίως τα 
νέα στελέχη, από το αντιδικτατορικό φοιτητικό κίνημα. Οι 
ίδιες περίπου αναλογίες διατηρούνται και στις επόμενες 
Κεντρικές Επιτροπές, πριν από τη μεγάλη κρίση: σ’ αυτή 
που συγκροτείται αμέσως μετά τις εκλογές του Νοεμβρίου 
του 1974 αλλά και στην «Προσωρινή», που εκλέγεται κατά 
το προσυνέδριο του 1975, στην οποία πάντως αυξάνεται - 
μετά από παρασκηνιακές ενέργειες των υποστηρικτών του 
προέδρου- το ποσοστό αυτών που προέρχονται από το ΠΑΚ 
(φτάνει το 52%), μειώνεται ελαφρώς το αντίστοιχο της ΔΑ 
(16%), ενώ ανεβαίνει εντυπωσιακά το ποσοστό αυτών που 
δεν έχουν πολιτικό παρελθόν ή συμμετοχή σε κάποια οργά- 
νωση (20%). 

Η εικόνα αλλάζει ριζικά, όταν τον Ιούλιο του 1977 εκλέ- 
γεται η νέα Κεντρική Επιτροπή: από τους 122 υποψήφιους, 
ο κ. Α. Παπανδρέου προτείνει 50 ονόματα, τα οποία εκλέ- 
γονται όλα μαζί με άλλους 10 υποψήφιους, ενώ 20 ακόμη 
μέλη προερχόμενα από την κοινοβουλευτική ομάδα συ- 
γκροτούν την 80μελή ΚΕ, που θα παραμείνει μέχρι το συνέ- 
δριο του ΠΑΣΟΚ, το Μάιο του 1984. Το πολιτικό παρελθόν 
των μελών της νέας ΚΕ εμφανίζεται ριζικά διαφοροποιημέ- 
νο: τα μέλη που προέρχονται από το ΠΑΚ έχουν περιοριστεί 
από το μισό στο ένα τρίτο περίπου (36%), τα μέλη από τη 
ΔΑ στο 5%, αυτοί που προέρχονται από άλλες οργανώσεις 
φτάνουν στο 18%, ενώ 22 μέλη δεν έχουν συγκεκριμένο πο- 
λιτικό παρελθόν, εκ των οποίων τα 10 μπαίνουν για πρώτη 
φορά στην πολιτική. Από τα 80 μέλη της ΚΕ, μόνο τα 12 
συμμετείχαν στην ΚΕ του 1975: η αλλαγή της ηγετικής ομά- 
δας είναι εδώ. χαρακτηριστική 12 . 

Το κοινό σημείο της νέας ηγεσίας, η προσήλωση στο πρό- 

12. Τα στοιχεία για τις συνθέσεις των ΚΕ, από Αυριντζή ορ.αΐ 1. 

σωπο του Ανδρέα Παπανδρέου, ενδυναμώνεται όχι μόνο 
από το γεγονός γ ης εκλογής τους μετά από την πρόταση 
του τελευταίου, αλλά και από την έλλειψη μεγάλης πολιτι- 
κής πείρας που χαρακτηρίζει πολλά στελέχη, από την ιδιό- 
τητα αρκετών ως «νεοφερμένων» και στο ΠΑΣΟΚ και στην 
πολιτική γενικά, από την αδυναμία τέλος των παλιών μελών 
του ΠΑΚ που παραμένουν στην Κεντρική Επιτροπή να δια- 
μορφώνουν μια αυτοδύναμη πολιτική οντότητα, ανεξάρτητη 
από την πορεία και την εκάστοτε θέληση του αρχηγού του 
ΠΑΣΟΚ. 

«Πρέπει επίσης να τονίσουμε» -έγραφε σε «ανύποπτο» 
χρόνο στη διάρκεια της δικτατορίας ο Σωτήρης Κωστόπου- 
λος, σ’ ένα άρθρο με τίτλο· «ο Ανδρέας Παπανδρέου είναι 
μια μεγάλη σοσιαλιστική κληρονομιά για το ΠΑΚ και το λαό 
μας»- «τη σοσιαλιστική εντιμότητα, την πολιτική συνέπεια, 
τη δημοκρατική και αντιφασιστική αδιαλλαξία του Ανδρέα 
Παπανδρέου πάνω στο ελληνικό πρόβλημα. Μοιάζει με 
κείνη του Μαρξ πριν έναν αιώνα όταν, στην Πρώτη Διεθνή, 
δήλωνε ότι «δεν αναγνωρίζω τη γαλλική αντιδραστική κυβέρ- 
νηση, τη θεωρώ συμμορία και δε θα υπάρχει ούτε ειρήνη ού- 
τε ανακωχή μαζί της, γιατί με τη βοήθεια των ιμπεριαλιστών 
Πρώσσων του Μπίτμαρκ έπνιξε στο αίμα την αθάνατη Πα- 
ρισινή Κομμούνα» 11 . 

Όταν ο πρόεδρος του ΠΑΣΟΚ τόνιζε στον Γ. Ταξιάρχου 
ότι «δεν τον αγάπησε ποτέ», εννοούσε ακριβώς ότι ο Γ. 
Ταξιάρχου μπορούσε να υπάρξει και χωρίς την εύνοια του 
Α. Παπανδρέου. Η κατηγορία των στελεχών που αναδεικνύ- 
εται μετά την κρίση του ’75 θα κουβαλάει στην πλάτη της 
δυο αποφασιστικά στοιχεία: η τύχη της θα καθορίζεται απο 
την «αγάπη» της προς τον πρόεδρο, και η ανάδειξή της θα 
έχει πραγματοποιηθεί επειδή κάποιοι άλλοι, σημαντικότεροι 
αλλά αυτοδύναμοι, διαγράφτηκαν, με την αποφασιστική 
συμβολή αυτής της νέας φουρνιάς των στελεχών. 

Μετά από αρκετές περιπέτειες, ο Ανδρέας Παπανδρέου 
καταφέρνει να επιτύχει το στόχο που είχε θέσει μετά τις 
εκλογές του ’74. Δεν είναι μόνο ο πολιτικός καθοδηγητής. 

13. Για ένα Πατριωτικό Σοσιαλιστικό Κίνημα , Εκδόσεις Καρανάση, Αθή- 
να 1984. 

Είναι αυτός που εκπονεί την τακτική, την οργανωτική πολι- 
τική αλλά και τη θεωρία του κόμματος. Η σύνθεση της 
ηγετικής ομάδας από «ανδρεϊστές» και οι σχέσεις αγάπης 
των βασικών στελεχών προς τον αρχηγό μετατρέπουν τον 
Ανδρέα Παπανδρέου σε αναμφισβήτητο ηγεμόνα του κόμ- 
ματος. 



ΤΟ ΚΟΜΜΑ ΚΑΙ ΤΟ ΕΣΩ-ΚΟΜΜΑ 



«Ο υπογραφών... υποψήφιος βουλευτής του Πανελ- 
λήνιου Σοσιαλιστικού Κινήματος για τις εκλογές του 
’74, δηλώνω ότι δέχομαι ανεπιφύλακτα ως ηγεσία 
του κινήματος την κεντρική του Επιτροπή». 

(Η δήλωαη που έπρεπε να υπογράψουν όλοι 
οι υποψήφιοι βουλευτές του ΠΑΣΟΚ 
για τις εκλογές του 1974) 



Το Φεβρουάριο του 1980, ο τύπος της δεξιάς θα αποκα- 
λύψει ένα από τα «ντοκουμέντα» που στοιχειοθετούν την 
αντιδημοκρατικότητα του ΠΑΣΟΚ: ο Στέφανος Τζουμάκας, 
ένας από τους πιστότερους «ανδρεϊστές» της γενιάς του 
Πολυτεχνείου, επικεφαλής τότε της Επιτροπής Διαφώτισης 
του ΠΑΣΟΚ, θα ζητήσει με εγκύκλιό του προς όλες τις το- 
πικές οργανώσεις να κατεβάσουν από τα γραφεία το πορ- 
τρέτο του Ελευθέριου Βενιζέλου και να το αντικαταστή- 
σουν με αυτό του Άρη Βελουχιώτη, του Μαρξ και του 
Ένγκελς. Τελικά αυτός που θα αποφύγει την αποκαθή- 
λωση, την τελευταία στιγμή, είναι ο ίδιος ο υπογραφών την 
εγκύκλιο, μετά από παρέμβαση του Κώστα Λαλιώτη, που 
δηλώνει τότε ότι σε ένδειξη αλληλεγγύης θα υποβάλει την 
παραίτησή του. 

Ο θυμός όμως του Προέδρου του ΠΑΣΟΚ είναι περισσό- 
τερο επί της τακτικής, της ανάγκης δηλαδή συσπείρωσης 
των κεντρογενών ψηφοφόρων, και λιγότερο επί της ουσίας: 
όχι τόσο γιατί ο Ανδρέας Παπανδρέου δεν εκτιμά την 
ιστορική προσφορά του Ε. Βενιζέλου, όσο επειδή θεωρεί 
ότι η δική του ιδεολογική τροχιά βρίσκεται αρκετά πιο 
αριστερά απ’ αυτό που μπορεί να χαρακτηριστεί ως «δη- 
μοκρατικό στρατόπεδο» στην Ελλάδα του 20ού αιώνα. 

Η διαφοροποίηση του αρχηγού του ΠΑΣΟΚ από την 
Ένωση Κέντρου, που έχει ξεκινήσει ήδη πριν από τη δι- 
κτατορία, θα βαθύνει κατά τη διάρκεια της ριζοσπαστικο- 
ποίησής του στο εξωτερικό. Η κριτική του προς τη συμ'βι- 

βαστική πολιτική και το χαρακτήρα του κόμματος του πα- 
τέρα του, θα επεκταθεί και σε μία κριτική ολόκληρου του 
κοινοβουλευτικού συστήματος: η υπολειτουργία του τελευ- 
ταίου στη δεκαετία του ’60, η χαμηλή ποιότητα των βου- 
λευτών, μαζί με το σύστημα της πολιτικής πατρωνείας, η 
εξαγορά αρκετών βουλευτών της ΕΚ την περίοδο της απο- 
στασίας μαζί με την άνθιση των εθνικοαπελευθερωτικών 
κινημάτων και τη γραμμή του ένοπλου απελευθερωτικού 
αγώνα για την Ελλάδα, οδηγούν σε μία υποτίμηση της ση- 
μασίας του Κοινοβουλίου. 

Ακόμη και σήμερα, ένα από τα πιο ανυπόφορα ψυχολο- 
γικά τεστ, για τον πρωθυπουργό πια, είναι η παρουσία στη 
Βουλή, εξ ου και οι καταγγελίες της αντιπολίτευσης για τον 
υποβιβασμό του Κοινοβουλίου. Δεν είναι βέβαια ότι ο πρω- 
θυπουργός θέλει να το καταργήσει ή έχει να προτείνει κάτι 
καλύτερο. Πρόκειται απλά για τη δυσφορία απέναντι σε μία 
παράσταση που θεωρεί κουραστική, ιδίως με την παρουσία 
του Κώστα Μητσοτάκη επικεφαλής της άλλης πλευράς, μια 
παράσταση για την οποία όλα έχουν προαποφασιστεί. 

Την επομένη της επιστροφής του Ανδρέα Παπανδρέου 
στην Ελλάδα, ο Γιάννης Αλευράς θα του παρουσιάσει έναν 
κατάλογο με υπογραφές 124 τέως βουλευτών και πολιτευ- 
τούν της «Ένωσης Κέντρου», κάτω από ένα κείμενο στο 
οποίο οι υπογράφοντες δήλωναν ότι τον αποδέχονται ως 
αρχηγό της νέας «Ένωσης Κέντρου». Από τον κατάλογο 
απουσιάζει επιδεικτικά η υπογραφή του Γεωργίου Μαύρου 
που ήταν και ο εκπρόσωπος της Ένωσης Κέντρου μέσα 
στην Ελλάδα, στη διάρκεια της δικτατορίας, αλλά σε κάθε 
περίπτωση ο αρχηγός του ΠΑΚ φαίνεται αποφασισμένος: 
«Εδώ πάμε να κάνουμε κάτι νέο, δεν μπορούμε να γυρί- 
σουμε πίσω», θα πει στο στενό συνεργάτη του, που παρου- 
σιάζει τις υπογραφές. «Τι να κάνω με αυτούς; Αυτοί θα με 
ξεπουλήσουν με την πρώτη ευκαιρία». 

Η ίδια επιφυλακτικότητα θα συνεχισθεί και όταν οι πα- 
λιοί βουλευτές αρχίζουν να πλημμυρίζουν το Καστρί, άλλοι 
προτρέποντας για την ενότητα με το Γεώργιο Μαύρο και 
άλλοι διερευνώντας τις προϋποθέσεις μιας συνεργασίας με 
το -βουλευτικό- αζημίωτο φυσικά. Η κατ’ αρχήν αρνητική 

στάση του Ανδρέα Παπανδρέου και η παράλληλη επιφυλα- 
κτικότητα των παλιών πολιτευτών για τους «εξτρεμισμούς 
του Ανδρέα», οδηγούν ακόμα και τους βουλευτές που ανή- 
καν πριν τη δικτατορία στην κεντροαριστερά να περάσουν 
στην πλειοψηφία τους στην «Ένωση Κέντρου», εκτός από 
μια μικρή μερίδα στενών συνεργατών και πιστών φίλων, που 
τελικά προσχωρούν στο ΠΑΣΟΚ. 

Ακόμα και μετά τη διάλυση της ΕΚ-ΝΔ που συντρίβεται 
εκλογικά το ’ 77, ένα μεγάλο μέρος των πολιτευτών της θα 
περάσει στη «Νέα Δημοκρατία», ενώ στη συντηρητική παρά- 
ταξη έχουν μεταπηδήσει και οι κυριότερες πολιτικές φυσι- 
ογνωμίες του κεντρώου χώρου μετά τον πόλεμο, από τον 
Ευάγγελο Αβέρωφ ως τον Κωνσταντίνο Μητσοτάκη. Απ’ 
αυτή την άποψη, του πολιτικού προσωπικού, το ΠΑΣΟΚ θα 
αποτελέσει, ιδίως πριν οι κυβερνητικές θέσεις την περίοδο 
'81-’86 καταληφθούν από τους «κεντρογενείς», έναν πολι- 
τικό σχηματισμό διαφορετικό από το «δημοκρατικό χώρο» 
της δεκαετίας του ’ 60. 

Ξαναγυρίζοντας όμως στο ’ 74, η παλιννόστηση των πε- 
ρισσότερων βουλευτών της κεντροαριστεράς στην ΕΚ, θα 
εμπεδώσει με τη σειρά της τα «αντιβουλευτικά» αισθήματα 
του νέου κόμματος, και ιδίως του αρχηγού του. Έτσι στην 
πρώτη Κεντρική Επιτροπή πριν από τις εκλογές του ’74 δε 
θα μετέχουν πολιτευτές ή υποψήφιοι, επειδή οι δύο ιδιότη- 
τες θεωρούνται ασυμβίβαστες. Οι βουλευτές, η «κοινοβου- 
λευτική εκπροσώπηση», όπως τότε αποκαλείται χαρακτηρι- 
στικά η κοινοβουλευτική ομάδα, δεν είναι παρά το αναγκαίο 
κακό, για ένα κίνημα που στο σύνολό του δεν είχε απορρί- 
ψει ακόμη την ιδέα του ένοπλου απελευθερωτικού αγώνα. 

Η καχυποψία είναι τόσο μεγάλη ώστε οι υποψήφιοι βου- 
λευτές, μετά την εξονυχιστική τους επιλογή από την ΚΕ, θα 
πρέπει να υπογράψουν και ένα χαρτί με το οποίο αποδέ- 
χονταν την τελευταία ως την ηγεσία του κινήματος. Ο Α- 
ντώνης Τρίτσης που αρνείται να το υπογράψει θεωρώντας 
το σαν προσβολή της αξιοπρέπειάς του, θα βρεθεί απλού- 
στατα εκτός ψηφοδελτίου. 

Η κατάσταση θα επιδεινωθεί μετά τη διάσταση του ’ 75, 
αφού τα στελέχη της ΔΑ και του ΠΑΚ διαγράφονται μβ την 

κατηγορία της «σοσιαλδημοκρατίας», κάτι που υπονοεί και 
ροπή προς τον πολιτικαντισμό, ενώ ο φόβος της δεξιάς, πα- 
λαιοκομματικής στροφής πλανιέται ακόμα πάνω από το 
ΠΑΣΟΚ. 

Στο ΕΓ μεταξύ της κρίσης του ’75 και της Συνδιάσκεψης 
του ’77, που παίζει το ρόλο της ηγετικής ομάδας, αφού 
δεν υπάρχει ούτε ΚΕ, δε θα συμμετέχει κανένας βουλευτής 
ή πολιτευτής. Τα μέλη του είναι ο Σ. Βαλυράκης, ο Α. Τσο- 
χατζόπουλος, ο Θ. Τσούρας, ο Κ. Σημίτης, ο Δ. Λιβιεράτος 
και ο Γ. Τσεκούρας, ενώ από τις αρχές του ’77, συμπλη- 
ρώνεται με το Γιώργο Γεννηματά, τον Κώστα Λαλιώτη και 
τον Παρασκευά Αυγερινό. 

Βέβαια, ακόμη και τα πιο «γνήσια επαναστατικά κινήμα- 
τα», θεωρούν την «κοινοβουλευτική δουλειά» ως ένα από 
τα μέτωπα της ταξικής σύγκρουσης. Πολύ περισσότερο 
που το ΠΑΣΟΚ, ήδη από το 1974, συναντάει δυσκολίες στην 
πλήρωση όλων των θέσεων των υποψηφίων, ενώ το ’ 77 
βλέπει την επιρροή του να αυξάνεται αλματωδώς και περ- 
νάει στη θέση της αξιωματικής αντιπολίτευσης, διπλασιά- 
ζοντας σχεδόν το εκλογικό του ποσοστό, και πολλαπλασιά- 
ζοντας τις βουλευτικές του έδρες, από 13 σε 92. 

Το ρεύμα που διαμορφώνεται ήδη πριν τις εκλογές του 
' 77, και τα αποτελέσματα των τελευταίων, θα στρέψουν 
αρκετούς βουλευτές που προσχώρησαν στην ΕΚ-ΝΔ το 
1974, προς τα... αριστερά. Από την άλλη πλευρά, οι ανάγκες 
του ΠΑΣΟΚ σε πολιτικό προσωπικό δεν μπορούν να καλυ- 
φθούν αποκλειστικά από το στελεχικό δυναμικό του κόμ- 
ματος, ενώ το «κεντρώο άνοιγμα» του Ανδρέα Παπανδρέου, 
μετά τις εκλογές κι όταν πια η εξουσία αρχίζει να διακρίνε- 
ται στον ορίζοντα και απαιτεί, αλλά και ελκύει συγχρόνως 
τους «κεντρογενείς». 

Η καχυποψία του κομματικού μηχανισμού θα μετατραπεί 
σε... παγωνιά, όταν πριν τις εκλογές του ’ 81 ανακοινωθεί η 
συμμετοχή του «αγαπητού Γιώργου» Μαύρου στο ψηφο- 
δέλτιο Επικράτειας του ΠΑΣΟΚ. Στα γραφεία της Χαριλάου 
Τρικούπη επικρατεί αναβρασμός, κι όταν ο Άκης Τσοχα- 
τζόπουλος σε μια πρόχειρη σύσκεψη στελεχών θα εξηγήσει 
την αναγκαιότητα της «διεύρυνσης», ένα κομματικό στέλε- 

χος, μέλος της εδην πριν τη δικτατορία, θα σηκωθεί και θα 
πει μέσα σε γενική σιγή. «Νιώθω σαν να γυρίζω 15 χρόνια 
πίσω. Είναι μια συνειδητή πολιτική, που αρχίζει από το 
’ 77». 

Πράγματι, μετά το ' 77, η διάκριση μεταξύ του κομματι- 
κού μηχανισμού και της κοινοβουλευτικής ομάδας ή των 
πολιτευτών θα πάρει το χαρακτήρα της διαίρεσης μεταξύ 
δύο ξεχωριστών κατηγοριών, του κόμματος και του «εσω- 
κόμματος»: Το κόμμα-ΠΑΣΟΚ συμπεριλαμβάνει και το μηχα- 
νισμό και τους βουλευτές ή πολιτευτές και το περιβάλλον 
του Ανδρέα Παπανδρέου αντίθετα με το εσω-κόμμα, που 
απαρτίζεται από τις οργανώσεις, τοπικές και κλαδικές, το 
μεσαίο στελεχικό δυναμικό και έχει επικεφαλής του τον 
ηγετικό πυρήνα στελεχών, ο οποίος αναδεικνύεται μετά την 
κρίση του ; 7 5 , και συγκροτεί αυτό που αργότερα θα ονο- 
μασθεί «ιστορική ηγεσία» του ΠΑΣΟΚ. 

Φυσικά τα όρια μετάξύ των δύο κατηγοριών δεν είναι ε- 
ντελώς σαφή: μέλη της κοινοβουλευτικής ομάδας προέρχο- 
νται από τον κομματικό μηχανισμό, μεσαία στελέχη της ορ- 
γάνωσης ασκούν «παλαιοκομματικές» πρακτικές, ενώ ιδιαί- 
τερα ο ηγετικός πυρήνας του εσω-κόμματος αποτελεί μέ- 
ρος του προεδρικού περιβάλλοντος, απ’ όπου αντλεί και το 
μεγαλύτερο μέρος της εξουσίας του. Παρ' όλα αυτά, τα μέ- 
λη του ΕΓ, «ζυμώνοντας» τις αποφάσεις του Ανδρέα Πα- 
πανδρέου στην οργάνωση του ΠΑΣΟΚ, είναι αναγκασμένα να 
«προσαρμόσουν» τη γραμμή ή να χρησιμοποιήσουν μια δια- 
φορετική φρασεολογία και επιχειρηματολογία απ' αυτή 
που θα χρησιμοποιούσαν αν απευθύνονταν στους βουλευ- 
τές. Βαθύτερες πολιτικοϊδεολογικές διαφορές δε θα μπορέ- 
σουν φυσικά να εκφρασθούν, αλλά πρόκειται για διαφορές 
πολιτικής κουλτούρας, που αντανακλούν και δύο διαφορε- 
τικές κοινωνικές και πολιτικές κατηγορίες. Ή σύγκριση της 
σύνθεσης της ΚΕ του ’ 77 με την Κοινοβουλευτική Ομάδα 
που εκλέγεται την ίδια χρονιά δείχνει ότι μεταξύ των δύο 
οργάνων υφίστανται σημαντικές διαφορές, τόσο ως προς 
την ηλικία και το επάγγελμα, όσο και ως προς την πολιτική 
καταγωγή των μελών τους. 

Η τελευταία είναι πολύ πιο «κεντρογενής» στην ΚΟ απ' 

αυτή στην ΚΕ: ενώ μόνο 21 μέλη της ΚΕ, δηλαδή ένα πο- 
σοστό 26,2% είχαν σ-ςο παρελθόν την οποιαδήποτε σχέση 
με την Ένωση Κέντρου και την ΕΔΗΝ, το αντίστοιχο πο- 
σοστό για τους βουλευτές, ανεβαίνει στο 53,5%. Ακόμη 
περισσότερο, ενώ το ποσοστό των μελών της ΚΕ, που είχαν 
ενεργό δράση στο ΠΑΚ ή άλλες αντιδικτατορικές οργανώ- 
σεις έφτανε το 61%, το αντίστοιχο για την ΚΟ του 1977 
ήταν 41%, ενώ ιδιαίτερα του 1981 ήταν μόλις 20,7 % ' 4 . 

Οι διαφοροποιήσεις αυτές επεκτρίνονται και στην επαγ- 
γελματική απασχόληση. Το επαγγελματικό «προφίλ» των 
μελών της ΚΕ δεν παύει να είναι «μικρομεσαίο», αλλά απέ- 
χει σημαντικά από το κυρίαρχο πρότυπο της ελληνικής 
πολιτικής, της παντοκρατορίας δηλαδή των γιατρών και 
των δικηγόρων. Η κυρίαρχη ομάδα, το 22,5% της ΚΕ είναι 
μηχανικοί, οι δικηγόροι έρχονται στη δεύτερη θέση με ένα 
ποσοστό 20%, ενώ οι γιατροί αποτελούν ένα χαμηλότατο 
ποσοστό (6,25%), αρκετά πίσω από το σχετικά υψηλό πο- 
σοστό (10%) των σπουδαστών. 

Αντίθετα, η ΚΟ δε θα μπορέσει να ξεφύγει από το 
«χρυσό κανόνα» της ελληνικής πολιτικής ζωής: σ’ αυτή 
του 1977, οι δικηγόροι αποτελούν το 64,7%, οι γιατροί 
εξακολουθούν να παρουσιάζουν ένα χαμηλό ποσοστό (μό- 
λις 10,9%), υψηλότερο πάντως απ’ αυτό των μηχανικών 
(5,4%), που όπως ήδη σημειώσαμε κυριαρχούν στην ΚΕ, 
ενώ η επαγγελματική σύνθεση των βουλευτών του 1981 δε 
διαφέρει ουσιαστικά από αυτή της ΚΟ του ’ 77. 

Σε ό,τι αφορά την ηλικία, οι βουλευτές του ΠΑΣΟΚ δεν 
μπορούν φυσικά να κατηγορηθούν για γεροντοκρατία, αλ- 
λά ο μέσος όρος της ηλικίας τους είναι μεγαλύτερος απ’ 
αυτόν των μελών της ΚΕ: τα 26 μέλη της ΚΕ του ’ 77 που 
βρίσκονται μεταξύ 40 και 50 ετών, μαζί με τα 30 μέλη με- 
ταξύ 20 και 40 αποτελούν και τις κυρίαρχες ομάδες του 
σώματος και ανήκουν στις «μετεμφυλιακές» ηλικίες, αυτές 
που θα βοηθήσουν το ΠΑΣΟΚ να ξεπεράσει τα αντικομμου- 
νιστικά πλέγματα της μεταπολεμικής ελληνικής κοινωνίας. 
Στην ΚΟ της ίδιας εποχής οι κυρίαρχες ομάδες δεν είναι 

μόνο αυτές της ηλικίας 40-50 (30 βουλευτές) και 50-60 (26 
βουλευτές) αλλά και των 17 βουλευτών που είναι πάνω 
από 60, όταν μάλιστα είναι οι τελευταίοι που λόγω πείρας 
και παρελθόντος «διοικούν» την ΚΟ και αναλαμβάνουν την 
κοινοβουλευτική εκπροσώπηση του κινήματος. Βέβαια και 
μεταξύ των τελευταίων, οι «γνήσιοι» αντικομμουνιστές εί- 
ναι λίγοι όταν μάλιστα το ΠΑΣΟΚ αρχίζει να διεκδικεί τη 
συνέχεια του εαμικού κινήματος. Παρ’ όλα αυτά, η ύπαρξη 
ή όχι τραυματικών εμπειριών από το παρελθόν δεν μπορεί 
παρά να διαφοροποιεί σε κάποιο βαθμό και τις πολιτικές 
συμπεριφορές... 

Η απάντηση του εσω-κόμματος στην «κάθοδο των μυρί- 
ων» παλαιοκομματικών είναι η αύξηση των δυνάμεών του: 
με. βάση την απόφαση της δεύτερης συνόδου της ΚΕ, το 
Φεβρουάριο του 1978, ξεκινάει η εκστρατεία για τη στρατο- 
λόγηση νέων μελών, η οποία στέφεται από μεγάλη επιτυχία, 
αφού το Μάρτιο του 1979, στη διάρκεια της 5ης Συνόδου, 
τα μέλη ξεπερνούν τις 50.000 για να φτάσουν στις 65.000 το 
Μάρτιο του 1980, κατανεμημένα σε 1.000 ΤΟ, 600 οργανωτι- 
κούς πυρήνες και 500 κλαδικές-επαγγελματικές οργανώσεις. 
Πρόκειται ουσιαστικά για το στρατό που θα δώσει με επι- 
τυχία τη μάχη των εκλογών ένα χρόνο αργότερα, συνεισφέ- 
ροντας αποφασιστικά στον εκλογικό θρίαμβο του 48%. 

Έστω και αποτελούμενη αποκλειστικά πια από «ανδρεϊ- 
στές», η ηγετική ομάδα και κατ’ επέκταση ο κομματικός 
μηχανισμός αποκτούν μια σχετική αυτονομία, χωρίς αυτό να 
σημαίνει σε καμιά περίπτωση αμφισβήτηση ή εκδήλωση δια- 
φωνίας, τουλάχιστον στις βασικές επιλογές του Ανδρέα 
Παπανδρέου. Το ΠΑΣΟΚ δεν είναι ο Ανδρέας Παπανδρέου, 
ή καλύτερα μόνο ο Ανδρέας. Αναδεικνύει τα στελέχη του μέ- 
σα από κανονικές οργανωτικές διαδικασίες, που εξελίσσο- 
νται δημοκρατικά για την πλειοψηφία των μεσαίων και κα- 
τώτερων οργάνων, διαμορφώνει σχέσεις κύρους και πειθούς 
με την ηγεσία του εσω-κόμματος, σχηματίζει την ιδιαίτερη 
κουλτούρα του μέλους και στελέχους του ΠΑΣΟΚ, όπως θα 
ξεδιπλωθεί ιδιαίτερα μετά τις εκλογές του ’ 81 : ένα αυθόρ- 
μητο λαϊκό στοιχείο με έντονη ριζοσπαστική διάθεση, μια 
τάση αναπαραγωγής των συνθημάτων και των μεθόδων 

δουλειάς της αριστερός, μια ιδιαίτερη ευαισθησία όταν οι 
κριτικές προς το παςοκ αφορούν δεξιές παρεκκλίσεις, μια 
καχυποψία προς την ηγεσία και προς τον ίδιο τον πρόεδρο, 
που ίσως -όπως έγινε παλιότερα και με την ηγεσία της αρι- 
στερός- προδώσει το κίνημα ή συμβιβαστεί με το κατεστη- 
μένο. Και από την άλλη πλευρά μια έλλειψη βαθύτερης πο- 
λιτικής κουλτούρας και μεγάλης πολιτικής εμπειρίας -κάτι 
που διευκολύνει τη δικαιολόγηση των σοβαρών πολιτικών 
αλλαγών, ως κινήσεων τακτικής- στοιχεία προσωπολατρείας 
προς τον Ανδρέα Παπανδρέου, που οδηγούν στην εύκολη 
αποδοχή και τη μυθοποίηση των ικανοτήτων του, και μια 
τριτοκοσμική πολιτική κατεύθυνση, που βέβαια πηγάζει τό- 
σο από μια ορισμένη ερμηνεία της 3ης του Σεπτέμβρη, όσο 
και από την αντιπαράθεση με τη «σοσιαλδημοκρατία», 
όπως θα διεξαχθεί κατά τη διάρκεια της κρίσης του ’ 75. 

Σε μια σχετική έρευνα του Χρ. Λυριντζή, ανάμεσα σε 25 
μέλη της ΚΕ του ΠΑΣΟΚ, για το ποιο κόμμα θεωρούν ότι 
βρίσκεται κοντότερα στο δικό τους, η μεγάλη πλειοψηφία 
(11 μέλη) θα διαλέξει την Ένωση Γιουγκοσλάβων Κομμου- 
νιστών, 3 το Γαλλικό Σοσιαλιστικό Κόμμα, και 2 το Κόμμα 
Μπάαθ του Ιράκ, ενώ αντίστοιχη κατεύθυνση θα έχουν οι 
απαντήσεις που θεωρούν τη δράση της ΕΚ πριν το ’ 67 μάλ- 
λον αρνητική και το ΠΑΣΟΚ περισσότερο συνέχεια του ΕΑΜ, 
παρά του δημοκρατικού στρατοπέδου της δεκαετίας του 
’ 60. 

Σε κάθε περίπτωση, μέχρι τις εκλογές του 1981, είναι το 
«εσω-κόμμα» που κυριαρχεί πάνω στις υπόλοιπες μερίδες 
του ΠΑΣΟΚ, κάτω φυσικά από την ηγεμονία του Ανδρέα 
Παπανδρέου. Ο κομματικός μηχανισμός καταφέρνει να 
επηρεάσει ένα μέρος της ΚΟ -χωρίς ποτέ να μπορέσει να 
την ελέγξει- εκλέγοντας 40 περίποι βουλευτές το 1981 που 
προέρχονται από «τα σπλάχνα του», αποτελώντας είτε μέ- 
λη της ΚΕ ή των ενδιάμεσων κο ^οδηγητικών οργάνων του 
κόμματος. 

Αυτό βέβαια δε σημαίνει και εναντίωση στις επιλογές του 
προέδρου. Αντίθετα με την παρέμβαση των στελεχών του ΕΓ 
που «μεσολαβούν» ανάμεσα στον Ανδρέα Παπανδρέου και 
το μηχανισμό, η κατάληξη είναι τις περισσότερες φορές 

συμβιβαστική. Χαρακτηριστική της αυτονομίας του «εσω- 
κόμματος», η περίπτωση της Α' εκλογικής περιφέρειας της 
Αθήνας, όπου η κομματική γραμμή σταυροδότησης το 1981, 
που παραμένει μυστική, είναι το δίδυμο του κομματικού 
στελέχους Δασκαλάκη και του ευνοούμενου του προέδρου 
Κατσιφάρα, ο οποίος εκλέγεται εύκολα παρ’ ότι δε διαθέ- 
τει προσωπική" εκλογική πελατεία. 

Όπου ο Ανδρέας Παπανδρέου δεν έχει ιδιαίτερες προτι- 
μήσεις, η εκλογή των εκλεκτών του «εσω-κόμματος», σε βά- 
ρος των «παλαιοκομματικών», που υποστηρίζονται από άλ- 
λους πόλους εξουσίας μέσα στο ΠΑΣΟΚ, είναι πολύ πιο εύ- 
κολη. Είναι με αυτό τον τρόπο που εκλέγονται ο Βουνάτσος 
στη Λέσβο, ο Γκολφινόπουλος στην Αχαΐα, ο Τρίτσης στην 
Κεφαλλονιά, ο Στάθης στη Λάρισα, ο Πάγκαλος στην Αττική 
και ο Τζουμάκας στην Αθήνα. 

Ο Ανδρέας Παπανδρέου χρειάζεται το εσω-κόμμα για να 
κερδίσει τις εκλογές. Όμως η ενδυνάμωση αυτή του ενός 
πόλου εξουσίας μέσα στο στρατόπεδο του ΠΑΣΟΚ έρχεται 
σ,ε σαφή αντίθεση με τις περί ισορροπιών απόψεις του. Ολό- 
κληρη η πορεία του ΠΑΣΟΚ μετά το 1981 χαρακτηρίζεται, 
μεταξύ των άλλων, και από μία προσπάθεια αποδυνάμωσης 
του κομματικού μηχανισμού. Πολύ περισσότερο, ρταν οι 
πολιτικές απόψεις του Ανδρέα Παπανδρέου ήδη πριν τις 
εκλογές έχουν σαφώς διαφοροποιηθεί απ’ αυτές του κόμ- 
ματος, που παραμένουν αμετακίνητες και λίγο δογματικές... 



Η ΜΕΓΑΛΗ ΠΟΡΕΙΑ ΠΡΟΣ ΤΗΝ ΕΞΟΥΣΙΑ 



«Κι όπως είπε ο μέγας Μάο, πράγματι μέγας, το 
σύμφωνο της Βαρσοβίας, όπως και το ΝΑΤΟ, είναι 
μηχανισμοί, όχι βέβαια προστασίας... αλλά αστυνό- 
μευσης των χωρών στις οποίες βρίσκονται. Η- 
ταν μια πάρα πολύ σοφή κουβέντα. Έχει πει πολ- 
λές». 

(Ανδρέας Παπανδρέου, Λόγος στη Βουλή 

Σεπτέμβριος 1976) 



Ο Αύγουστος του 1974 πλησίαζε στο τέλος του, αλλά η 
θερμοκρασία στο Καστρί δεν έλεγε να πέσει, για ιδεολογι- 
κούς αυτή τη φορά λόγους. Καμιά 25αριά στενοί συνεργά- 
τες του Ανδρέα Παπανδρέου ξενυχτούν εκείνες τις μέρες, 
«ζυμώνοντας» το προσχέδιο των θέσεων, που θα οδηγήσει 
στη διακήρυξη της 3ης του Σεπτέμβρη. 

Οι θερμές συζητήσεις, οι οποίες περιστρέφονται γύρω 
από προβλήματα όπως το εύρος των κοινωνικοποιήσεων, 
μπορεί να ακούγονται σήμερα ξεπερασμένες αλλά θα οδηγή- 
σουν τότε σε μια πόλωση μεταξύ της «ριζοσπαστικής» και 
της «μετριοπαθούς» άποψης. Την πρώτη υποστηρίζουν τα 
στελέχη του ΠΑΚ και του φοιτητικού κινήματος, όπως ο Ζυ- 
γογιάννης, ο Παπαθανασίου, ο Καβουνίδης, η Β. Παπανδρέ- 
ου, ο Λαλιώτης, ενώ τη δεύτερη το ΠΑΚ «εσωτερικού», όπως 
ο Χαραλαμπόπουλος, ο Πελοποννήσιος κ.ά. Ο Ανδρέας 
Παπανδρέου που παρακολουθεί μέχρι τότε τη συζήτηση 
χωρίς να παίρνει σαφή θέση, αποφασίζει τη στιγμή της μεγά- 
λης έντασης να ρίξει το βάρος του υπέρ της ριζοσπαστικής 
άποψης: «Σύντροφοι, δεν πρέπει να προδώσουμε τις αρχές 
μας», θα πει ο μετέπειτα αρχηγός του ΠΑΣΟΚ. «Αν είναι να 
μας βάλει ο λαός στη γωνία, θα μπούμε τουλάχιστον με κά- 
ποιες αρχές». 

Τα γεγονότα που οδήγησαν στην επιβολή της δικτατορί- 
ας, το φοιτητικό κίνημα της δεκαετίας του ’60 στην Αμερι- 
κή, η Νέα Αριστερά και οι οικονομικές θεωρίες του Σουήζυ, 

καθηγητή και φίλου του Ανδρέα Παπανδρέου, θα παίξουν 
ασφαλώς σημαντικό ρόλο για τη δημιουργία του νέου ριζο- 
σπαστικού προσώπου με το οποίο ο αρχηγός του ΠΑΚ επι- 
στρέφει στην Ελλάδα. Οι τότε στενοί συνεργάτες του σημε- 
ρινού πρωθυπουργού δε θυμούνται μόνο το ζιβάγκο ή τα 
πέτσινα λουριά των ρολογιών, που δίνουν προς τα έξω την 
εικόνα του αριστερού μαχητικού ηγέτη. Στο γραφείο του" 
Ανδρέα Παπανδρέου φιγουράρει από τότε η φωτογραφία 
του στρατάρχη Τίτο, ενώ κάθε τόσο θα ανασύρει για να 
συμβουλευτεί δύο βιβλία. Το «Τι είναι και τι θέλει το εαμ», 
και ο «Δημοκρατικός Συγκεντρωτισμός» του Μάο Τσε 
Τουνγκ. 

' Ομως ο ηγέτης του ΠΑΣΟΚ δεν υπήρξε ποτέ «δογματικός ι 
μαρξιστής», το αντίθετο: η κριτική που θα δεχθεί το 1972 \ 
από Τους πανεπιστημιακούς κύκλους της Αμερικής για το 
βιβλίο του «Πατερναλιστικός Καπιταλισμός» είναι αυτή του 
«εκλεκτικισμού», με την έννοια της χρησιμοποίησης εκλε- 
κτικά ορισμένων στοιχείων της θεωρίας, που υπηρετούν 
και τρέχουσες απόψεις ή πολιτικές σκοπιμότητες. 

Ο Ανδρέας Παπανδρέου είναι χωρίς αμφιβολία επηρεασμέ- 
νος από τις θεωρίες κυρίως του Αμίν, του Φρανκ και του 
Σουήζυ (με τον τελευταίο να προχωράει σε πολύ γονιμότε- 
ρες διαπιστώσεις), για το κέντρο και την περιφέρεια, στην 
οποία ανήκει και η -υπό νεοαποικιακό έλεγχο- Ελλάδα. 
Όμως η υιοθέτηση του σχήματος στην Ελλάδα του 1974 
υπακούει σε μια σειρά από πολιτικές αναγκαιότητες. Το 
ουσιαστικό μέλημα για τον αρχηγό του ΠΑΣΟΚ εκείνη την 
εποχή του 13% και του έντονου ριζοσπαστισμού είναι, 
όπως θα τονίσει κατ’ επανάληψη στους συνεργάτες του, να 
υπερισχύσει των δύο ΚΚΕ. Και την εικόνα αυτή της «αρι- 
στερός της αριστερός» θα βοηθήσουν οι θέσεις για την κα- 
τοχή της χώρας και την προτεραιότητα της εθνικής ανεξαρ- 
τησίας, όσο και η δριμεία καταγγελία του ΝΑΤΟ και της ΕΟΚ 
ως οργάνων της «καπιταλιστικής μητρόπολης». 

Με τη σειρά της, η θέση ότι η εθνική ανεξαρτησία είναι 
προϋπόθεση για τη δημοκρατία θα εξυπηρετήσει και την 
υποτίμηση των -εσωκομματικών- δημοκρατικών διαδικασιών 
και τη διαφοροποίηση από τα ΚΚΕ, που επιμένουν ότι ο 

αγώνας είναι ταξικός, τη στιγμή που για το ΠΑΣΟΚ είναι 
«και εθνικοαπελευθερωτικός», δες πολυταξικός. Η κριτική 
που θα ασκήσει πάλι ο Πρόεδρος του παςοκ στις αρχές του 
1977 στον «ιστορικό συμβιβασμό» του ιταλικού ΚΚ, που 
τον αποκαλεί «ταξικό συμβιβασμό», ή στο κοινό πρόγραμμα 
της αριστερός στη Γαλλία, εκφράζουν μεταξύ των άλλων τό- 
σο την προσπάθεια διαφοροποίησης από το ευρωκομμουνι- 
στικό κκΕεσ. όσο και μία απάντηση στις τότε εκκλήσεις της 
αριστεράς για ενότητα «των δημοκρατικών δυνάμεων». 
Όσο για τις επιθέσεις στην ευρωπαϊκή σοσιαλδημοκρατία, 
που δεν αποτελεί παρά «διαχειριστή του καπιταλισμού της 
ανεπτυγμένης Δύσης», αυτές δε θα είναι καθόλου άσχετες 
με τη -μάταια λόγω παλαιοκομματικής ηγεσίας- προσπάθεια 
της ΕΔΗΚ να μετεξελιχθεί σε ένα σύγχρονο σοσιαλδημοκρα- 
τικό κόμμα. 

Όμως η αλλεργία του ΠΑΣΟΚ απέναντι στην ευρωπαϊκή 
αριστερά -και κατ’ επέκταση η αντι-ευρωπαϊκή κατεύθυν- 
σή του και οι τριτοκοσμικές διεθνείς σχέσεις που συνάπτει- 
έχουν να κάνουν και με άλλους λόγους, λιγότερο θεωρητι- 
κούς και περισσότερο πολιτικούς ή και προσωπικούς: 
Υστερα από την αποφυλάκισή του στο τέλος του 1967 και 
μετά από μια συζήτηση με το Γέρο της Δημοκρατίας, ο 
Ανδρέας Παπανδρέου αναλαμβάνει το καθήκον να επι- 
σκεφθεί τις δυτικές χώρες και να ζητήσει την καταδίκη της 
χούντας και τη βοήθεια στην ελληνική αντίσταση. Στις ΗΠΑ 
τον περιμένει μια ψυχρολουσία, αλλά και οι χώρες της Ευ- 
ρώπης, ιδιαίτερα μετά τη σοβιετική επέμβαση στην Τσεχοσ- 
λοβακία, αρνούνται πέρα από φραστικές καταδίκες να υι- 
οθετήσουν μια πιο ενεργητική στάση. 

Ακόμη δυσκολότερα είναι τα πράγματα για το ΠΑΚ, ακό- 
μη και στο θέμα της οικονομικής βοήθειας: οι Σουηδοί σο- 
σιαλδημοκράτες θα δώσουν ορισμένα χρήματα, όπως και οι 
ιταλοί σοσιαλιστές, σε αντίθεση με την «ελεημοσύνη» των 
4.000 μάρκων μηνιαίως που θα προσφέρουν οι Γερμανοί 
σοσιαλδημοκράτες στο ΠΑΚ, όπως και στα άλλα κόμματα. 
Ακόμη και αυτά τα ψίχουλα θα σταματήσουν το 1973, όταν 
οι Γερμανοί σοσιαλδημοκράτες αδυνατούν να «πείσουν» το 
ΠΑΚ να ταχθεί υπέρ της λύσης Καραμανλή που ετοιμάζεται 

ήδη, και η οποία έρχεται φυσικά σε ριζική αντίθεση με τον 
ένοπλο αγώνα που οραματίζεται ο αρχηγός του. 

Η... άσπονδη αυτή φιλία δε θα αλλάξει ούτε μετά τη με- 
ταπολίτευση του 1974. Το Γερμανικό Σοσιαλδημοκρατικό 
Κόμμα, που παίζει αποφασιστικό ρόλο στα πλαίσια της Σο- 
σιαλιστικής Διεθνούς, εκτιμά ότι μπορεί και στην Ελλάδα να 
εφαρμοσθεί ένα δικομματικό πολιτικό σύστημα, με τη ΝΔ 
και την ΕΚ-Νέες Δυνάμεις σαν τους; δύο πόλους που θα δια- 
δέχονται ο ένας τον άλλο στην εξουσία, και γι’ αυτό συνά- 
πτει στενότερες σχέσεις με την ΕΔΗΚ, ενώ βέβαια σημαντικό 
ρόλο θα παίξουν τότε και οι στενές προσωπικές σχέσεις 
που διατηρεί με τη σοσιαλδημοκρατική της πτέρυγα. 

Οι προσπάθειες του ΠΑΣΟΚ για τη δημιουργία σχέσεων με 
τα υπόλοιπα ευρωπαϊκά κόμματα δε θα γνωρίσουν καλύ- 
τερες μέρες. Το Εργατικό Κόμμα της Μεγάλης Βρετανίας 
αρνείται την επισημοποίηση κάποιων σχέσεων που παραμέ- 
νουν σε προσωπικό επίπεδο, ενώ ακόμη και ο ηγέτης του 
Σοσιαλιστικού Κόμματος της Γαλλίας Φρανσουά Μιτεράν 
(τον οποίο ο Ανδρέας Παπανδρέου προσέχει διαρκώς να 
διαφοροποιεί από την «ξεπουλημένη» ευρωπαϊκή σοσιαλ- 
δημοκρατία), φροντίζει, στην επίσκεψή του στην Αθήνα, το 
Φεβρουάριο του 1977, να επισκεφθεί και το Μίκη Θεοδωρά- 
κη, αποφεύγοντας να αναγνωρίσει το ΠΑΣΟΚ ως το μόνο 
εκπρόσωπο του σοσιαλιστικού κινήματος στην Ελλάδα. 

Έτσι, οι σχέσεις του ΠΑΣΟΚ με την ευρωπαϊκή, μη κομ- 
μουνιστική αριστερά παραμένουν εξαιρετικά φτωχές και 
περιορίζονται στις «δισυπόστατες» σχέσεις του Ιταλικού 
Σοσιαλιστικού Κόμματος και με το ΠΑΣΟΚ και με τον Πανα- 
γούλη, και σε κάποιες σχέσεις με μικρές ομάδες στη Γαλλία 
και τη Γερμανία. Με τη σειρά τους βέβαια οι τριτοκοσμικές 
απόψεις του ΠΑΣΟΚ απωθούν τους Ευρωπαίους συντρό- 
φους, όπως άλλωστε παλιότερα και οι αντιλήψεις για τον 
αντιχουντικό ένοπλο αγώνα, αλλά οι αποστάσεις δεν είναι 
κυρίως ιδεολογικές: οι αντιπρόσωποι του ΠΑΣΟΚ θα διαπι- 
στώσουν ότι στο συνέδριο του Κόμματος Εργασίας της Βό- 
ρειας Κορέας παρευρίσκονται και χαιρετίζουν τον Κιμ-Ιλ- 
Σουνγκ αντιπροσωπείες από το Βρετανικό Εργατικό Κόμ- 
μα, το Γαλλικό Σοσιαλιστικό και το Σοσιαλδημοκρατικό 

Κόμμα της Νορβηγίας... 

Αντίθετα, ήδη από τη δικτατορία, οι προσπάθειες του 
ΠΑΚ για τη σύναψη διεθνών σχέσεων, θα βρουν θερμή α- 
νταπόκριση στις αραβικές χώρες. Βέβαια κι εδώ δε θα λεί- 
ψουν τα προβλήματα, που προέρχονται σε μεγάλο βαθμό 
από την καχυποψία των Αράβων «συντρόφων». Σε μια συ- 
γκέντρωση στον αραβο-αμερικανικό σύνδεσμο, ο Ανδρέας 
Παπανδρέου, που φοβάται μια επίθεση από χουντικούς συ- 
νεργάτες της ελληνικής πρεσβείας, θα παρουσιασθεί για να 
μιλήσει, ενώ η ακολουθία του έχει πάρει και αυτή τα κα- 
τάλληλα μέτρα, για να διαπιστώσει σε λίγο ότι και οι υπό- 
λοιποι από τους 80 συγκεντρωμένους, Άραβες στην πλειο- 
ψηφία τους, έχουν πάρει αντίστοιχες προφυλάξεις και σε 
λίγο στην αίθουσα, ο ένας θεατής παρακολουθεί τον άλλο, 
ενώ τα σακάκια όλων φουσκώνουν περίεργα. 

Όμως ο Πρόεδρος του ΠΑΚ φαίνεται αποφασισμένος να 
προχωρήσει τις σχέσεις του, παρά τα προβλήματα. Στα τέλη 
του 1969, θα διαγράφει το μέλος του Εθνικού Συμβουλίου 
και εκπρόσωπος του ΠΑΚ στην Ευρώπη Γιώργος Γιαννό- 
πουλος. Ο τελευταίος, αντιπρόσωπος σήμερα της ΝΔ στη 
Μεγάλη Βρετανία, θα ανταποκριθεί σε μια πρόσκληση του 
Εργατικού Κόμματος του Ισραήλ προς το ΠΑΚ, παρά τις α- 
ντίθετες οδηγίες του αρχηγού του. 

Η ανταπόκριση που θα βρουν τα ανοίγματα του ΠΑΚ και 
του ΠΑΣΟΚ θα θεωρητικοποιηθεί αργότερα, με τη θέση 
του «προοδευτικού αντιιμπεριαλιστικού μετώπου»: οι θερ- 
μές σχέσεις, πολιτικές και συναισθηματικές, με τα κόμματα 
Μπάαθ στη Συρία και το Ιράκ, το Εθνικό Απελευθερωτικό 
Μέτωπο της Αλγερίας, την Οργάνωση για την Απελευθέρω- 
ση της Παλαιστίνης και το καθεστώς του συνταγματάρχη 
Καντάφι θα συμβάλουν σημαντικά στον τριτοκοσμικό προ- 
σανατολισμό του εσω-κόμματος, που διαχειρίζεται τότε τις 
διεθνείς σχέσεις, την ίδια στιγμή όμως που ο Ανδρέας Πα- 
πανδρέου δίνει τη μάχη της κατοχύρωσής του ως ισότιμου 
εταίρου, στα πλαίσια των Ευρωπαίων συντρόφων... 

Μετά τις εκλογές του Νοεμβρίου του 1977, την εντυπω- 
σιακή άνοδο του ΠΑΣΟΚ και την πτώση της ΕΔΗΚ, η κατά- 
σταση θα αλλάξει ριζικά. Ήδη από τις αρχές του 1978 η 




ΠΑΣΟΚ 1974-1986 



49 



Σοσιαλιστική Διεθνής, που μέχρι τότε διστάζει να δεχθεί 
στους κόλπους της το ΠΑΣΟΚ, ρίχνει τις πρώτες γέφυρες, 
και το Φεβρουάριο του ίδιου χρόνου μία αντιπροσωπεία 
από το Γερμανικό Σοσιαλδημοκρατικό Κόμμα και από μέλη 
της Σοσιαλιστικής Ομάδας του Ευρωκοινοβουλίου επισκέ- 
πτεται τον Ανδρέα Παπανδρέου στην Αθήνα. Λίγο αργότε- 
ρα θα αποκατασταθούν οι σχέσεις του ΠΑΣΟΚ με τα αντί- 
στοιχα κόμματα της Νορβηγίας και της Σουηδίας, του 
'Ολαφ Πάλμε, τον οποίο ο αρχηγός του παςοκ κατηγορού- 
σε το Σεπτέμβρη του 1976 ότι «όταν έγινε πρωθυπουργός» 
υποχώρησε και «έδωσε συχωροχάρτι στις ΗΠΑ για το Βιετ- 
νάμ 15 . 

Η ομαλοποίηση των σχέσεων με τα ευρωπαϊκά κόμματα 
θα συνεχισθεί με γοργούς ρυθμούς και με αποκορύφωμα τη 
συνάντηση της Κέρκυρας το 1980, κατά την οποία οι σοσια- 
λιστές ηγέτες της Νότιας Ευρώπης ανταλλάσσουν απόψεις 
και συντονίζουν τη δράση των κομμάτων τους. Ο Ανδρέας 
Παπανδρέου θα συναντηθεί το 1981 στη Γερμανία με τους 
«διαχειριστές του προηγμένου καπιταλισμού» και «εκ- 
προσώπους των αμερικάνικων συμφερόντων στην Ευρώπη» 
Μπραντ και Σμιτ, πραγματοποιώντας «φιλικές και επιτυχείς 
συνομιλίες» και λίγο αργότερα, τον Αύγουστο του 1981, ο 
«σοσιαλδημοκράτης» Γκονζάλες θα παρευρεθεί στην προε- 
κλογική συγκέντρωση του ΠΑΣΟΚ στη Ρόδο. Ήδη από το 
1980, από τις επίσημες ομιλίες του αρχηγού του ΠΑΣΟΚ 
λείπουν παντελώς οι συχνότατες παλιότερα αναφορές στον 
Τρίτο Κόσμο, το κίνημα των Αδεσμεύτων, στο οποίο θα 
έπρεπε να ενταχθεί και η Ελλάδα, ή στη δημιουργία μιας 
Μεσογειακής Οικονομικής Κοινότητας, σε αντιπαράθεση με 
την Ευρωπαϊκή Κοινή Αγορά. 

Η πορεία αλλαγής των θέσεων του ΠΑΣΟΚ, τόσο για το 
νατό και τις βάσεις όσο και για «το άλλο συνδικάτο», θα 
γνωρίσει μια ανάλογη πορεία. Άλλωστε οι εκλογές του 1977 
δε διασφαλίζουν το ΠΑΣΟΚ μόνο από τα δεξιά, αφού η ΕΔΗΚ 
έχει συντρίβει, αλλά και από τα αριστερά, όταν και σε αυτό 
το πεδίο έχει ανακηρυχθεί βασική δύναμη. Ο στόχος της 

15. Α. Παπανδρέου: Η Ελλάδα στους Έλληνες, Εκδόσεις Καρανάση, 
Αθήνα 1976. 

περιόδου * 74-’ 77, δηλαδή η κατοχύρωση της ηγεμονίας του 
ΠΑΣΟΚ στην αριστερά, έχει επιτευχθεί: Την ίδια στιγμή που ο 
αγώνας για την κληρονομιά του κομμουνιστικού κινήματος 
συνεχίζεται ανάμεσα στα δύο ΚΚΕ, το ΠΑΣΟΚ είναι πια σε θέ- 
ση να ανοιχθεί απερίσπαστο σχεδόν προς τους κεντρώους 
ψηφοφόρους. 

Η αλλαγή των θέσεων του ΠΑΣΟΚ σε ό,τι αφορά την εξω- 
τερική πολιτική θα ανακοινωθεί επισήμως σε μία συνέ- 
ντευξη του προέδρου του στο Βήμα , λίγους μήνες πριν τις 
εκλογές, στις 23 Απριλίου του 1981: «Στο ρυθμό εφαρμογής 
αυτής της απόφασης», θα δηλώσει ο Ανδρέας Παπανδρέου 
μιλώντας για την αποχώρηση της Ελλάδας από το ΝΑΤΟ, «το 
ΠΑΣΟΚ θα πάρει υπόψη του τόσο τις ανάγκες μας για στρα- 
τιωτικό υλικό, όσο και το διεθνή συσχετισμό των δυνάμεων, 
ιδιαίτερα -στην περιοχή», ενώ η διακήρυξη της κυβερνητικής 
πολιτικής του ΠΑΣΟΚ θα θέσει το θέμα ακόμα πιο... «συ- 
γκεκριμένα»: «Ο βασικός στρατηγικός προσανατολισμός του 
ΠΑΣΟΚ είναι η διάλυση των δύο ψυχροπολεμικών μπλοκ, του 
ΝΑΤΟ και του Συμφώνου της Βαρσοβίας. Σ’ αυτή μας τη 
στρατηγική εντάσσουμε και την αποχώρηση της χώρας μας 
από την ατλαντική συμμαχία». Το «Συμβόλαιο με το Λαό» 
θα τροποποιήσει ανάλογα και τη θέση του ΠΑΣΟΚ για τις 
αμερικανικές βάσεις, αναγνωρίζοντας για πρώτη φορά ότι 
στη «διαδικασία απομάκρυνσης των βάσεων, πιθανότατα 
θα υπάρξει μεταβατική περίοδος που τη χαρακτηρίζουμε 
ως στεγανοποίηση». Τέλος, στο θέμα της ΕΟΚ, τόσο ο Πρό- 
εδρος του ΠΑΣΟΚ, στη συνέντευξη που προαναφέραμε, όσο 
και το Συμβόλαιο με το Λαό, θα παραπέμψουν το ζήτημα 
μίας «ειδικής συμφωνίας σύνδεσης» σε ένα δημοψήφισμα 
κατά το οποίο «θα αποφάσίσει ελεύθερα ο λαός», τονίζο- 
ντας πάντως ότι «όσο βρισκόμαστε στην Ευρωπαϊκή Κοινό- 
τητα», η κυβέρνηση θα αγωνιστεί για τα εθνικά συμφέρο- 
ντα. 

1 Ένα άλλο ενδιαφέρον στοιχείο εδώ και μία ακόμη από- 
| δειξη της εκπληκτικής ικανότητας χειρισμών του Ανδρέα 
I Παπανδρέου είναι ο τρόπος που οι διάφορες μερίδες «ει- 
'σπράττουν» τις αλλαγές αυτές. Οι μεν «μετριοπαθείς» θα 
ιτις θεωρήσουν σαν μία επιβεβαίωση των δικών τους από- 

ψεων, την ίδια στιγμή που οι «αριστεροί» σκέφτονται ότι 
πρόκειται για μια ευφυή κίνηση του προέδρου, ώστε να 
κερδίσει τους μετριοπαθείς ψηφοφόρους και να ανέβει 
στην εξουσία για να εφαρμόσει το ριζοσπαστικό Πρόγραμμά 
του. 

Αν όμως και στο διάστημα ’77-’81.ο αρχηγός του ΠΑΣΟΚ 
καταφέρνει να συσπειρώσει τις διάφορες εσωκομματικές 
τάσεις, χάνει όμως τη στρατηγική δυνατότητα, σε μία πε- 
ρίοδο που δεν αντιμετωπίζει μεγάλα εσωκομματικά προβλή- 
ματα, να συζητήσει αυτά τα βασικά θέματα με το κόμμα 
του, πληροφορώντας το για τις δυσκολίες εφαρμογής των 
όποιων θέσεων και αφήνοντας να διαμορφωθούν γύρω από 
τις βασικές επιλογές τα διάφορα ιδεολογικά ρεύματα που 
έτσι η αλλιώς συνυπάρχουν σε εμβρυώδη κατάσταση μέσα 
στο ΠΑΣΟΚ. 

Από το 1978, δε θα διεξαχθεί καμιά συζήτηση πάνω στην 
ιδεολογία και το πρόγραμμα του κόμματος, αφού η 5η Σύ- 
νοδος, θα «θεωρητικοποιήσει» με την πολιτική της «Εθνι- 
κής Λαϊκής Ενότητας» το ρεύμα που διαμορφώνεται γύρω 
από το ΠΑΣΟΚ, και η 6η και η 7η Σύνοδος της ΚΕ θα ασχο- 
ληθούν σχεδόν αποκλειστικά με θέματα τακτικής ή καλύτε- 
ρης οργάνωσης των κομματικών δυνάμεων. Ο κομματικός 
μηχανισμός, το εσω-κόμμα, εξακολουθεί να θεωρεί τις θέ- 
σεις για το ΝΑΤΟ, τις βάσεις και την ΕΟΚ, σαν τη «λυδία λί- 
θο» της επαναστατικότητας και του σοσιαλιστικού χαρακτή- 
ρα του ΠΑΣΟΚ, σαν το βασικό κριτήριο για τη δεξιά ή την 
αριστερή πορεία που θα πάρει το κόμμα και η κυβέρνηση. 
Πολύ περισσότερο, όταν τα υπόλοιπα μέρη του κυβερνητι- 
κού προγράμματος διέπονται από μία εξαιρετική ασάφεια... 



100 ΗΜΕΡΕΣ ΕΤΣΙ, ΧΩΡΙΣ ΠΡΟΓΡΑΜΜΑ 



« Ήταν οαν να εκφράζαμε απωδημένα, πόδους, 
προσδοκίες, που είχαν καταχωνιαστεί στην εδνική 
ανεξαρτησία, την εδνική υπερηφάνεια δα πρόσδε- 
τ α, του Έλληνα, τη λεβεντιά τον, τον πόνο τον, που 
αυτή η χώρα ποτέ δε λογαριάστηκε». 

(Συνέντευξη του Ανδρέα Πσπανδρέου 
Ελενδεροτυπία, Δεκέμβριος 1977) 



Δύο μήνες περίπου μετά τις εκλογές του Οκτωβρίου του 
1981, ο τότε υπουργός Συντονισμού Απόστολος Λάζαρης, 
ένας από τους σοβαρότερους και ρεαλιστές ανθρώπους της 
πρώτης κυβέρνησης, θα τηλεφωνήσει στον πρωθυπουργό 
εκφράζοντας τις ανησυχίες του για τη μείωση των επενδύ- 
σεων από την πλευρά των βιομηχάνων, και μεταφέροντας 
τις ανησυχίες των τελευταίων για τις κοινωνικοποιήσεις. 
Στις προγραμματικές δηλώσεις της κυβέρνησης που έχει 
διαβάσει ο Ανδρέας Παπανδρέου στη Βουλή, στις 22 Νοεμ- 
βρίου, προβλέπονται μεταξύ των άλλων «η πλήρης εξαγορά, 
σύμφωνα με τις συνταγματικές επιταγές, είτε η απόκτηση 
της πλειοψηφίας των μετοχών», η κοινωνικοποίηση, όχι μό- 
νο των κρατικών εταιρειών αλλά και των «μεγάλων επιχειρή- 
σεων εκμετάλλευσης του ορυκτού πλούτου, των μεγάλων 
ναυπηγείων, των βιομηχανιών χάλυβα, τσιμέντου και λιπα- 
σμάτων, της φαρμακοβιομηχανίας καθώς και των μονάδων 
που αφορούν την εθνική μας άμυνα». 

Και, φυσικά, οι ιδιοκτήτες των επιχειρήσεων δε θα πει- 
σθούν καθόλου από τις παραινέσεις του πρωθυπουργού 
στην ίδια ομιλία, ότι η πολιτική αυτή «όχι μόνο δε θίγει την 
ιδιωτική πρωτοβουλία, αλλά τήν ενισχύει», και από τις δια- 
βεβαιώσεις ότι «θα δημιουργηθούν ειδικές επιτροπές για 
εκτιμήσεις περιουσιακών στοιχείων και αποζημιώσεις». 

«Πρόεδρε, καταλαβαίνω ότι ορισμένοι θα φωνάξουν ότι 
συμβιβαζόμαστε. Γι’ αυτό προτείνω να αντικαταστήσεις τις 
κοινωνικοποιήσεις με τα Εποπτικά Συμβούλια, ώστε και 

επενδύσεις να υπάρξουν και να αποφύγουμε τη δυσαρέ- 
σκεια του κόμματος». «Απόστολε, νομίζω ότι είναι μια θαυ- 
μάσια ιδέα», θα απαντήσει ο πρωθυπουργός. 

Λίγες μέρες αργότερα, στις 3 Ιανουάριου 1982, ο Ανδρέας 
Παπανδρέου θα διαμηνύσει στους βιομήχανους ότι η δικτα- 
τορία του προλεταριάτου δε βρίσκεται προ των πυλών. 
Εξαγγέλλοντας από τηλεοράσεως τη «δεύτερη δέσμη» των 
οικονομικών μέτρων, θα φροντίσει να τονίσει ότι για όλες 
τις μεγάλες επιχειρήσεις που προβλέπονταν να κοινωνικο- 
ποιηθούν «και δεν εμπίπτουν στην κατηγορία των προβλη- 
ματικών και υπερχρεωμένων, καθιερώνεται ο θεσμός του 
Εποπτικού Συμβουλίου της επιχείρησης». 

Δυόμισι μήνες αργότερα, κι ενώ η «επενδυτική αποχή» 
συνεχίζεται αμείωτη, ο πρωθυπουργός, «για να μην υπάρ- 
χουν παρεξηγήσεις», θα συμπληρώσει, σ’ ένα λόγο του 
στους αξιωματικούς, στις 20 Μαρτίου του 1982, με την ευ- 
καιρία των εκδηλώσεων για το Κιλελέρ: «Σε ό,τι αφορά τις 
ιδιωτικές επιχειρήσεις που έχουν στρατηγική σημασία, αυ- 
τές που έχουμε πει στο πρόγραμμα ότι θα κοινωνικοποιή- 
σουμε, στη φάση αυτή περιοριζόμαστε στη διαμόρφωση 
Εποπτικών Συμβουλίων, έξω από την επιχείρηση, πάνω από 
την επιχείρηση». Πρόκειται ουσιαστικά για την τελική πρά- 
ξη μιας ιδεολογικής διαμάχης που δε θα πάρει ποτέ επίση- 
μη και ανοικτή μορφή, αλλά θα ταλανίσει για αρκετά χρόνια 
το Πανελλήνιο Σοσιαλιστικό Κίνημα. 

Η συζήτηση γύρω από τις κοινωνικοποιήσεις, που, όπως 
είδαμε προηγούμενα, έχει ξεκινήσει ήδη πριν από την επί- 
σημη εμφάνιση του ΠΑΣΟΚ, θα δυναμώσει πριν τις εκλογές 
του Νοεμβρίου του 1977, όταν συζητείται το προεκλογικό 
πρόγραμμα του κόμματος. Ένα μήνα νωρίτερα, σε μία συ- 
νέντευξή του στον Οικονομικό Ταχυδρόμο , ο Πρόεδρος 
του ΠΑΣΟΚ θα εξαγγείλει την «κοινωνικοποίηση των 100 με- 
γάλων επιχειρήσεων που ελέγχουν το 51% των επενδεδυμέ- 
νων κεφαλαίων, το 53% των συνολικών κερδών και το 35% 
της συνολικής απασχόλησης». Η εξαγγελία μπορεί να θεω- 
ρείται από τους εξωτερικούς παρατηρητές ως ένα ακόμη βή- 
μα προς τα Σοβιέτ. Στην πραγματικότητα, πρόκειται για μια 
ακόμη προσπάθεια του προέδρου να ικανοποιήσει ό^,ες τις 

τάσεις, τη στιγμή που η αριστερή απαιτεί να εξαγγελθεί η 
κοινωνικοποίηση όλων των παραγωγικών μονάδων ανεξαρτή- 
τως μεγέθους. 

Η «συμβιβαστική» αυτή λύση θα μειώσει τον τόνο μιας 
αντιπαράθεσης που επανέρχεται και μάλιστα «εφ’ όλης της 
ύλης», μετά τις εκλογές του ’ 77 με τη συγκρότηση, ύστερα 
από σχετική απόφαση του Προέδρου του ΠΑΣΟΚ, της «Επι- 
τροπής Ανάλυσης και Προγραμματισμού». Η ΕΑΠ, όπως 
αποκαλείται η επιτροπή σύμφωνα με τον ιδιόμορφο κώδικα 
συντομογραφίας του ΠΑΣΟΚ, προεδρεύεται από τον καθη- 
γητή Απόστολο Λάζαρη, έχει ως -στόχο τη συγκρότηση ενός 
ολοκληρωμένου κυβερνητικού προγράμματος και πλαισιώ- 
νεται το 1980 από άλλους προοδευτικούς τεχνοκράτες, κυ- 
ρίως πανεπιστημιακούς των ΗΠΑ, όπως είναι οι Αρσένης, 
Βαΐτσος, Ρουμελιώτης, Παπαντωνίου, Κουλουριάνος κ.ά. 

Η τεχνοκρατική σύνθεση της επιτροπής θα προκαλέσει 
σχεδόν αυθόρμητα την αντίδραση του εσω-κόμματος, που 
βλέπει μία ακόμη εστία δεξιών παρεκκλίσεων. Είναι τέτοια 
η αντίθεση του εσω-ΠΑΣΟΚ, ώστε η ΕΑΠ θα αναγκασθεί να 
θέσει εαυτήν εκτός των κομματικών γραφείων της Χαρ. 
Τρικούπη και να στεγασθεί σε ένα κτίριο της Λεωφόρου 
,Αλεξάνδρας, που παραχωρείται στο ΠΑΣΟΚ από τον πολι- 
τευτή τότε Λαγάκο. 

Με τη βοήθεια της Καδημερινής, η αντιπαράθεση θα πά- 
ρει δημόσιο χαρακτήρα. Στις 20 Σεπτεμβρίου του 1980, ένα 
περίπου χρόνο πριν τις εκλογές, η εφημερίδα θα δημοσιεύ- 
σει αποσπάσματα από μία επ;ιστολή του Απόστολου Λάζαρη 
προς την ' Ενωση Ασφαλιστικών Εταιρειών, στην οποία τό- 
νιζε ότι «δεν υπάρχει κανένα θέμα κοινωνικοποίησης των 
ιδιωτικών ασφαλιστικών εταιρειών». Η επιστολή, της οποίας 
το περιεχόμενο γνωρίζει ο Ανδρέας Παπανδρέου, κατέληγε 
με τη θέση ότι παρόμοια πολιτική έχει υιοθετηθεί από το 
ΠΑΣΟΚ για τους τομείς της Υγείας και της Παιδείας, και θα 
οξύνει τόσο την αντιπαράθεση μεταξύ του εσω-κόμματος 
και της ΕΑΠ, ώστε η τελευταία ουσιαστικά θα βρεθεί σε 
αδυναμία να διατυπώσει το οποιοδήποτε τελικό σχέδιο κυ- 
βερνητικού προγράμματος. Όταν μια σχετική πρόταση θα 
συζητηθεί στην ΚΕ, θα υπάρξουν τόσες αντιδράσεις και πα- 

ρατηρήσεις, ώστε η βελτίωσή της να είναι αδύνατη. 

Το «Συμβόλαιο με το Λαό» θα γραφτεί το καλοκαίρι του 
’81 από την τρόικα του Εκτελεστικού Γραφείου, με τη μέ- 
θοδο κόψε-ράψε, και ύστερα από μια συνεννόηση με τον 
Ανδρέα Παπανδρέου για τις διατυπώσεις των κρίσιμων θε- 
μάτων, όπως είναι οι σχέσεις με τις ΗΠΑ, το ΝΑΤΟ και την 
ΕΟΚ. Ήδη βρισκόμαστε σε προεκλογική περίοδο και οι τυ- 
πογράφοι ζητούν επειγόντως να φτάσουν τα χειρόγραφα 
στο τυπογραφείο, ώστε το πρόγραμμα να τυπωθεί εγκαί- 
ρως. 

Το τελευταίο επαναλαμβάνει τις θέσεις του ΠΑΣΟΚ «για 
τη βαθμιαία κοινωνικοποίηση των στρατηγικών τομέων της 
οικονομίας», του συστήματος Υγείας συμπεριλαμβανομένου, 
αλλά ο Πρόεδρος του ΠΑΣΟΚ έχει κάνει ήδη τις δικές του 
διαφοροποιήσεις: τον Απρίλιο του 1981, σε μια συνέντευξή 
του στο Βήμα , θα φροντίσει να κάνει ακόμη πιο ασαφές το 
περιεχόμενο της κοινωνικοποίησης, «διευκρινίζοντας» ότι 
αυτό «στη γεωργία σημαίνει συνεταιρισμούς», στον ορυκτό 
πλούτο «κοινωνικοποίηση του εθνικού πλούτου», και γενι- 
κότερα ότι «η κοινωνικοποίηση παίρνει για κάθε ξεχωριστήν 
περίπτωση ένα διαφορετικό νόημα». ' 

Η περίπτωση των κοινωνικοποιήσεων, που έχει παραμεί- 
νει ασαφής ήδη από το 1974, παραπέμπει ουσιαστικά σε 
μία από τις βασικές τεχνικές με τις οποίες ασκεί πολιτική ο 
Ανδρέας Παπανδρέου. Πρόκειται γι’ αυτή την «ηθελημένη 
ασάφεια», η οποία επεκτείνεται σε όλο το φάσμα της εσω- 
τερικής και της εξωτερικής πολιτικής. Έτσι, ο μεν ο αρχη- 
γός του ΠΑΣΟΚ καταφέρνει να εξισορροπεί τις διάφορες 
εσωκομματικές τάσεις -αλλά και να τις αναγκάζει, με δεδο- 
μένη την έλλειψη εσωτερικών διαδικασιών, να στηρίζονται 
όλο και περισσότερο στον ίδιο, για το πέρασμα της γραμμής 
τους- ο δε πρωθυπουργός της χώρας να διαπραγματεύεται 
χωρίς δεσμεύσεις, σε όλα τα θέματα, από τις αμερικανικές 
βάσεις και την αποχώρηση από την ΕΟΚ, έως την κοινωνι- 
κοποίηση των επιχειρήσεων στους «στρατηγικούς» κλά- 
δους. — 

Πρόκειται ακόμα για ένα σύστημα αυτοάμυνας, αφού ο 
ίδιος ο πρόεδρος μπορεί, έχοντας διατυπώσει διφορούμενες 

και αντιφατικές θέσεις σε όλα τα θέματα, να παραμένει 
αλώβητος από τις κριτικές είτε υπαναχωρήσεων είτε και 
«μαξιμαλισμού», αποδίδοντας συχνά τη μία ή την άλλη «πα- 
ρέκκλιση» στη μία ή την άλλη τάση, στις επιθυμίες της οποί- 
ας αναγκάστηκε να «υποταχθεί». 

' Ηξερε ο πρωθυπουργός, το βράδυ των εκλογών του 
1981, προς τα πού πρέπει να κατευθύνει το καράβι, την τύ- 
χη του οποίου είχε αποφασίσει να διαχειρίζεται μόνος του; 
Το σίγουρο είναι ότι ο Πρόεδρος του ΠΑΣΟΚ γνώριζε πολύ 
καλύτερα απ’ ό,τι το κόμμα του ότι δεν είχε εκλεγεί για να 
εφαρμόσει το σοσιαλισμό. Η προεκλογική του εκστρατεία 
είχε στηριχθεί στο αίτημα της αλλαγής μετά από εφτά χρό- 
νια διακυβέρνησης της χώρας από μία δεξιά που φάνταζε 
στα μάτια του λαού εντελώς ανίκανη να περιορίσει τον 
πληθωρισμό και την οικονομική κρίση, να βελτιώσει την 
ποιότητα ζωής, να εκσυγχρονίσει την οικονομία και τους 
θεσμούς, να επιλύσει τα εθνικά προβλήματα, χωρίς πλέγμα- 
τα υποτέλειας. 

Το πιο «ρεαλιστικό» μέρος του πασοκικού προγράμμα- 
τος, αυτό πάνω στο οποίο θα στηρίξει ολόκληρη την προε- 
κλογική του εκστρατεία, είναι η βελτίωση του Κράτους 
Προνοίας και ο εκδημοκρατισμός τον οποίο η Νέα Δημο- 
κρατία δεν είχε ποτέ το κουράγιο -και την ευφυΐα- να 
εφαρμόσει: Η καταπολέμηση της γραφειοκρατίας, το Εθνικό 
Σύστημα Υγείας, η βελτίωση της εκπαίδευσης, η βοήθεια 
προς τους χαμηλόμισθους, η προστασία του περιβάλλοντος 
και η καταπολέμηση του νέφους από τη μία πλευρά, η ανα- 
γνώριση της Εθνικής Αντίστασης, ο εκδημοκρατισμός του 
στρατού και των μέσων ενημέρωσης, ο εκσυγχρονισμός του 
οικογενειακού δικαίου και του πολιτικού συστήματος (ψή- 
φος στα 18, απλή αναλογική, κατάργηση σταυρού προτίμη- 
σης) από την άλλη, ήταν αναμφισβήτητα τα πιο συγκεκριμέ- 
να και δημοφιλή σημεία του προγράμματος. Γύρω από τα 
«μεγάλα» θέματα, που όμως αποτελούσαν την «προγραμ- 
ματική συμφωνία» πάνω στην οποία συγκροτήθηκε και 
αναπτύχθηκε το ΠΑΣΟΚ, η γραμμή ήταν «βλέποντας και κά- 
νοντας». 




Η ΚΟΥΛΤΟΥΡΑ ΤΗΣ ΑΝΤΙΠΟΛΙΤΕΥΣΗΣ 



«Η εισοδηματική μας πολιτική δίνει ιδιαίτερη έμ- 
φαση στους χαμηλόμισθους. Εξαντλώντας κυριολε- 
κτικά τα όρια αντοχής της οικονομίας μας, αυξή- 
θηκαν οι απαράδεκτα χαμηλοί μισθοί στο δημόσιο 
τομέα». 

(Από την ομιλία του Ανδρέα Παπανδρέου 
στην πρώτη συνεδρίαση του αναδομημένου 
Υπουργικού Συμβουλίου, 5.7.1982) 



Αν το «Συμβόλαιο με το Λαό» θα... υπογράψει την τελευ- 
ταία στιγμή, «το πρόγραμμα των 100 ημερών» δε θα μπορέ- 
σει ποτέ όχι μόνο να δημοσιευθεί, αλλά ούτε κάν να καταρ- 
τιστεί. Η αντίθεση του κόμματος με την Επιτροπή Ανάλυ- 
σης και Προγραμματισμού θα οδηγήσει απλώς σε κάποιες 
συζητήσεις μεταξύ του Ανδρέα Παπανδρέου, του Απόστο- 
λου Λάζαρη και του Γεράσιμου Αρσένη, που θα περιστρέ- 
φονται γύρω από μια παλιότερη πρόβλεψη του Προέδρου 
του ΠΑΣΟΚ, εκφρασμένη ήδη το 1977, στη «Μετάβαση στο 
Σοσιαλισμό»: το διεθνές και ντόπιο κατεστημένο θα αντι- 
δράσει με πολιτικά και οικονομικά μέτρα, ευθύς μετά την 
ανάληψη της εξουσίας, «για να τορπιλίσει την πορεία της 
περιθωριακής χώρας προς την ανεξαρτησία» 16 . 

Τα μέτρα λοιπόν που έχουν προβλεφθεί αφορούν την 
εξεύρεση εναλλακτικών πηγών χρηματοδότησης από την 
ΕΟΚ και τις Αραβικές χώρες και σε πρώτο πλάνο δεσμεύσεις 
του τραπεζικού συστήματος, ώστε να αποφευχθεί η μαζική 
διαρροή κεφαλαίων προς το εξωτερικό. Σαν άμεσο αντίποΐτ 
νο στις πιθανές επεμβάσεις κυρίως του αμερικανικού παρά- 
γοντα είχε επίσης σχεδιαστεί η άμεση ανακοίνωση της δια- 
φοροποίησης των πηγών εξοπλισμού για τις ' Ενοπλες Δυνά- 
μεις, ενώ η πιθανότητα «κινήσεων» από την πλευρά των τε- 

16. Ανδρέα Παπανδρέου, Μετάβαση ατο Σοσιαλισμό, Εκδόσεις Αιχμή, 
Αθήνα 1979. 

λευταίων είχε αποφασισθεί να αντιμετωπιστεί, τόσο μετά 
την ανάληψη του υπουργείου Εθνικής Αμύνης από τον ίδιο 
τον πρωθυπουργό, όσο και με την αύξηση των αποδοχών 
των στρατιωτικών, που πράγματι θα ανακοινωθεί τις επό- 
μενες μέρες μετά τις εκλογές. 

Το ίδιο θα γίνει και με την αναγνώριση της Εθνικής Αντί- 
στασης, που αναγγέλλεται αμέσως και η οποία, εκτός από 
το συμβολικό νόημα μιας νέας πορείας που ανοίγει για τη 
χώρα, έχει και ως σκοπό να δημιουργήσει τις προϋποθέσεις 
λαϊκής ομοψυχίας, ώστε να αντιμετωπιστούν οι κινήσεις «α- 
ποσταθεροποίησης» από την πλευρά του ξένου παράγοντα. 

Τελικά, ο ξένος παράγοντας φαίνεται να μη θέλει ή να 
μπορεί να επέμβει στην πορεία της «περιθωριακής» χώρας, 
προσβλέποντας περισσότερο στη διατήρηση των θέσεών 
του. Την επομένη των εκλογών, δύο απεσταλμένοι του Γαλ- 
λικού Σοσιαλιστικού Κόμματος θα ζητήσουν ανήσυχοι να μά- 
θουν -σε μία συνάντηση με το Εκτελεστικό Γραφείο του 
ΠΑΣΟΚ- τις προθέσεις της νέας κυβέρνησης για την ΠΕΣΙΝΕ, 
θέτοντας συγχρόνως υποψηφιότητα για τις πιθανές αγορές 
νέων αεροπλάνων. Πάντως, τα «έκτακτα μέτρα» αποδεικνύ- 
ονται ολοκληρωτικά αχρείαστα και η νέα κυβέρνηση θα έρ- 
θει σύντομα αντιμέτωπη με τις δικές της προγραμματικές 
ελλείψεις. 

Στην πραγματικότητα, το ΠΑΣΟΚ αναλαμβάνει την εξου- 
σία διαπνεόμενο από την παραδοσιακή αντιπολιτευτική 
κουλτούρα της αριστερός: μία ανθρωποκεντρική αντίληψη 
για το κράτος, που οδηγεί στο συμπέρασμα ότι η αλλαγή 
των ανθρώπων της δεξιάς με προοδευτικούς θα οδηγήσει 
και στην αλλαγή του μηχανισμού που φαντάζει έξω από την 
κοινωνία και, το κυριότερο, μία λογική που φαντάζεσαι τα 
υπόγεια των υπουργείων και των τραπεζών γεμάτα από χρή- 
ματα, τα οποία η «πολιτική βούληση» της κυβέρνησης θα 
χαρίσει στους φτωχούς. 

Η αυταπάτη αυτή, φορτισμένη από την αντιμονοπωλιακή 
προπαγάνδα ετών και την έμμονη ιδέα της φοροδιαφυγής 
των πλουσίων, της οποίας η εύκολη σύλληψη θα προσπορί- 
σει εκατοντάδες δισεκατομμύρια δραχμές στον κρατικό 
προϋπολογισμό, έχει εν τω μεταξύ διογκωθεί και από την 

πολιτική άγρας ψήφων, που ακολουθείται τα χρόνια πριν 
τις εκλογές. Στους ψηφοφόρους αλλά και στη μεγαλύτερη 
μερίδα του ΠΑΣΟΚ, υπάρχει η δοξασία ότι θα ικανοποιηθούν 
όλα τα αιτήματα, πλην αυτών που προέρχονται από τα «ξέ- 
να και ντόπια μονοπώλια» . 

Οτι θα ενισχυθεί το επενδυτικό κλίμα με κίνητρα και 
δαπάνες του δημοσίου, χωρίς να αυξηθούν η φορολογία και 
οι τιμές. ' Οτι θα αυξηθούν οι τιμές αγοράς των γεωργικών 
προϊόντων -και συνεπώς οι αποδοχές των αγροτών- αλλά θα 
μειωθούν οι τιμές των προϊόντων στην κατανάλωση. Ότι η 
δημιουργία νέων κέντρων στην περιφέρεια της πρωτεύου- 
σας έπρεπε να ανακοπεί γιατί θα δημιουργούσε νέες αγο- 
ρές, στις οποίες «θα αλώνιζαν τα μονοπώλια». Ότι θα 
έπρεπε να ενισχυθούν τα συντεχνιακά δικαιώματα των δι- 
κηγόρων ή των ταξιτζήδων (στα σωματεία των οποίων θα 
δινόταν το δικαίωμα έγκρισης νέων αδειών ταξί) ή και των 
κατοίκων κάθε πόλης, που θα μπορούσαν να αποφασίζουν 
αν και κάτω από ποιους όρους η κυβέρνηση θα χρησιμο- 
ποιούσε τα τοπικά αρχαιολογικά μνημεία 17 . 

Αυτή «κουλτούρα της αντιπολίτευσης», που ενισχύεται 
από την άγνοια των κρατικών φακέλων ή τη νεοδημοκρατι- 
κή προχειρότητα των όποιων στοιχείων έρχονται στα χέρια 
των επιτελών του ΠΑΣΟΚ μόλις το 1980, θα «ανακυκλωθεί» 
όταν διατυπώνεται το πρόγραμμα του ΠΑΣΟΚ και κυρίως 
όταν οι υπουργοί καλούνται να προχωρήσουν σε έργα, μετά 
τις εκλογές του 1981: το «Συμβόλαιο με το Λαό» περιλαμ- 
βάνει μια σειρά από μέτρα, τα οποία όμως παραμένουν ανι- 
εράρχητα, εκτός των συσχετισμών και της συγκυρίας, και 
συνεπώς στα υπουργεία, όλοι κινούνται πάλι σε αντιπαρά- 
θεση με τη δεξιά. * ) 

Τα μέτρα που λαμβάνονται τους πρώτους μήνες αφορούν 1 
είτε αυτά που δεν είχε πραγματοποιήσει για λόγους πολιτι- 
κής μυωπίας η Νέα Δημοκρατία, όπως είναι η Εθνική Α- 
ντίσταση, η αναγνώριση της ισότητας των δύο φύλων, ο εκ-| 
συγχρονισμός του οικογενειακού δικαίου, ή γύρω από τα 

17. Μ. Παπαγιαννάκη, Το ΠΑΣΟΚ από την αντιπολίτευση προς την κυ- 
βέρνηση, από τη συλλογή «ΠΑΣΟΚ και ΕΞΟΥΣΙΑ», Εκδόσεις Παρατηρη- 
τής, Αθήνα 1986. 

οποία είχε υπάρξει σύγκρουση κατά την περίοδο ’74-’8ΐ], 
όπως ο εργατικός νόμος 330 -και ο αντίστοιχος αντι-330. ΤόΙ 
σο όμως ο τελευταίος όσο και οι θετικές προτάσεις -τοιΐ 
ΠΑΣΟΚ, όπως είναι ο νόμος-πλαίσιο για τα πανεπιστήμια, οι 
αγροτικοί συνεταιρισμοί ή το Σύστημα Υγείας, υπακούουν 
και αυτά σε μία αντιπολιτευτική σύλληψη που τείνει να 
εξιδανικεύσει τους φορείς, τους οποίους υποτίθεται ότι 
εξυπηρετεί: τους πανεπιστημιακούς και τους φοιτητές ταη 
πανεπιστημίων, τους ασθενείς των νοσοκομείων, τους αγρό- 
τες που θα συγκροτήσουν με ενθουσιασμό τους συνεται^ι, 
σμούς στην ύπαιθρο. 

Η μόνη αυτοδύναμη φιλοσοφία του κυβερνητικού προ- 
γράμματος, στο κοινωνικοοικονομικό του μέρος, προέρχεται 
και αυτή από μία αλλοιωμένη αντίληψη του κέντρου και 
της περιφέρειας που έχει τραβηχτεί στα άκρα: «Η πολιτική 
για την αντιμετώπιση του πληθωρισμού και για την ανά- 
καμψη της οικονομίας» -εξηγεί αναλυτικα το Συμβόλαιο με 
το λαό- «θα στηρίζεται κύρια στην τόνωση της αγοράς και 
της παραγωγής, μέσα από την ενίσχυση της αγοραστικής δύ- 
ναμης των λαϊκών τάξεων. Η πολιτική αυτή ενισχύει αυτούς 
που βασικά καταναλώνουν εγχώρια αγαθά πρώτης ανά- 
γκης...» 

Έτσι, στις 13 Δεκεμβρίου του 1981, και στις 31.1/82 θα 
ανακοινωθούν, παρά τις επιφυλάξεις του τότε υπουργού 
Συντονισμού Απόστολου Λάζαρη, τηλεοπτικά από τον ίδιο 
τον πρωθυπουργό οι δύο δέσμες των οικονομικών μέτρων 
που καθιερώνουν την ΑΤΑ, την άδεια των τεσσάρων εβδομά- 
δων και αναμφισβήτητα ανεβάζουν το εισόδημα και συνε- 
πώς την αγοραστική ικανότητα των εργαζομένων και των 
συνταξιούχων. 

Παρ' όλα αυτά, το «δείγμα γραφής» της νέας σοσιαλιστι- 
κής κυβέρνησης δε θα αποδώσει τα αναμενόμενα αποτελέ- 
σματα, αφού η κατανάλωση στρέφεται τώρα ακόμα περισσό- 
τερο προς τα εισαγόμενα προϊόντα. Την ίδια στιγμή η 
«επενδυτική αποχή» των βιομηχάνων συνεχίζεται, ιδιαίτερα 
μετά την ψήφιση του αντι-330 και παρά τα ανοίγματα του 
ίδιου του πρωθυπουργού, που σε μία ομιλία του στον ΣΕΒ 
δεν ξεχνάει να τονίσει ότι στην Ελλάδα «άρχουσα τάξη είναι 

οι μεσάζοντες». 

Το ΠΑΣΟΚ όμως και οι κυβερνητικοί παράγοντες, στην 
πρώτη μεγάλη σύγκρουση με τους μεσάζοντες, στη «μάχη 
της ντομάτας», το καλοκαίρι του ’82, θα ανακαλύψουν έκ- 
πληκτοι ότι τα πράγματα δεν ήταν τόσο απλά όσο τα φαντά- 
ζονταν: το διοικητικό συμβούλιο των «μεγαλεμπόρων» της 
κεντρικής λαχαναγοράς δεν κυριαρχείται από τη δεξιά αλλά 
από το ΠΑΣΟΚ και το ΚΚΕ, ενώ και οι αγρότες στους τόπους 
παραγωγής δεν είναι καθόλου αμέτοχοι στη συνεχή αύξηση 
των τιμών που παρατηρείται στα οπωροκηπευτικά. 

Αντιλαμβανόμενος την έλλειψη πολιτικής της κυβέρνησής 
του, μετά την εξάντληση των «χειροπιαστών» μέτρων, ο Αν- 
δρέας Παπανδρέου θα προχωρήσει με την αναδόμηση του 
Ιουνίου του ’ 82 στη συγκρότηση του ΚΥΣΥΜ και του ΚΥΣΕΑ, 
που αποσκοπούν στο να εκπονήσουν την πολιτική που 
απουσιάζει. Συγχρόνως, συνειδητοποιώντας ότι «εξαντλή- 
θηκαν κυριολεκτικά» τα όρια της οικονομίας, διορίζει αρμό- 
διο υπερ-υπουργό τον Γεράσιμο Αρσένη. Ο «τσάρος» της 
οικονομίας έχει να προτείνει ένα σχέδιο δράσης, με τις κοι- 
νωνικοποιήσεις και το δετές αναπτυξιακό πρόγραμμα, ανα- 
λαμβάνοντας ακόμη και τον αποκλειστικό χειρισμό των οι- 
κονομικών θεμάτων από τη ραδιοτηλεόραση. Από τότε, 
εκτός από μία τηλεοπτική εμφάνιση μ’ ευκαιρία τον προϋ- 
πολογισμό του 1983, ο Πρόεδρος του ΠΑΣΟΚ θα φροντίσει 
να αποστασιοποιηθεί από την οικονομική πολιτική. Η «δεύ- 
τερη φάση» του κυβερνητικού έργου, όπως προσδιορίζει ο 
ίδιος ο πρωθυπουργός στο πρώτο αναδομημένο υπουργικό 
συμβούλιο, έχει αρχίσει το καλοκαίρι, στις 5 Ιουλίου του 
1982. Αλλά συγχρόνως αρχίζουν και τα προβλήματα... 



ΤΟ ΣΥΝΔΡΟΜΟ ΤΗΣ ΑΠΟΣΤΑΣΙΑΣ 



«Και τώρα πια, που πήραμε το σταυρό από τους 
βουλευτές, 9α πρέπει να αναγνωρίσουμε -ακίνδυνα 
πλέον, δεν είναι έτσι ότι είναι τα πιο ορατά και 
προβεβλημένα μέλη του κινήματος. Γι ' αυτό και 9α 
πρέπει να συνεργαζόμαστε στενά με αυτούς, σε διά- 
φορα επίπεδα». 

(Από την ομιλία του Ανδρέα Παπανδρέου 
σε πανελλαδική σύσκεψη κομματικών στελεχών, 

στις 2.9.1983) 



Μοιάζει παράδοξο αλλά, ακόμη και στις στιγμές που το 
ΠΑΣΟΚ βρίσκεται στο απόγειο της δόξας του, ο πρόεδρός 
του φοβάται το ενδεχόμενο της αποστασίας, ιδιαίτερα από 
την πλευρά των βουλευτών του. Στην ομιλία του, με την ευ- 
καιρία της έναρξης της προεκλογικής δουλειάς, στις 30 Αύ- 
γουστου του 1981, ο Ανδρέας Παπανδρέου φρόντιζε να 
κλείσει τη συγκέντρωση με μια προειδοποίηση προς τους 
μελλοντικούς βουλευτές, που δεν είχαν εκλεγεί ακόμη: 
«Στο παρελθόν, ένας από τους τρόπους που το ξένο και 
ντόπιο κατεστημένο υπονόμευσε την πορεία του λαού, ήταν 
με τη διάσπαση των δημοκρατικών κοινοβουλευτικών ομά- 
δων. Τέτοια διάσπαση δεν είναι νοητή, στα πλαίσια του ΠΑ- 
ΣΟΚ, που σημαίνει ότι οποτεδήποτε υπάρξει -τώρα και στο 
μέλλον- οποιαδήποτε προσπάθεια ομαδοποίησης, θα χτυ- 
πηθεί σκληρά από το λαό μας». 

Αυτή η κληρονομική προσωπική ανασφάλεια, που σχετί- 
ζεται ασφαλώς με τις πικρές εμπειρίες της αποστασίας του 
’ 65, δε θα επηρεάσει μόνο τα πρώτα βήματα της κυβέρνη- 
σης -που όπως είδαμε είναι σχεδιασμένα με βάση ένα ενδε- 
χόμενο υπονόμευσης- αλλά και ολόκληρη τη διακυβέρνηση 
και το πλέγμα εξουσίας που διαμορφώνεται γύρω από τον 
αρχηγό του ΠΑΣΟΚ. 

Έτσι μια από τις πρώτες φροντίδες του πρωθυπουργού, 
μετά την ανάληψη της εξουσίας, είναι να επισκεφθεί το 

Πεντάγωνο, και η βασική προτεραιότητα που θέτει, στην 
πρώτη συνάντηση με την Κοινοβουλευτική Ομάδα του κινή- 
ματος, στις 11 Νοεμβρίου του ’81, είναι οι ένοπλες δυνά^ 
μεις που, όπως τονίζει, «δεν πρόκειται να έχουν καμία ανά- ) 
μίξη στην πολιτική της κυβέρνησης». Από τότε και μέχρι σή- ( 
μέρα, η πολιτική του ΠΑΣΟΚ για το στρατό θα περιορισθεί, \ 
εκτός από τη βελτίωση των εξοπλισμών, που κι αυτοί με τη 
σειρά τους ικανοποιούν τη στρατιωτική ιεραρχία, στη μαγι- 
κή λέξη που ονομάζεται προαγωγή και αποστρατεία. Αυτή 
άλλωστε είναι και η «λυδία λίθος» για να κριθεί αν ο αρμό- 
διος υπουργός, στη συγκεκριμένη περίπτωση και μέχρι τον 
ανασχηματισμό του 1986, ο Αντώνης Δροσογιάννης, είναι ή 
όχι επιτυχημένος. 

Αν όμως μια τέτοια πολιτική έχει κάποιο νόημα σ’ έναν 
τομέα εξαιρετικά ευαίσθητο και με μονόπλευρο δεξιό προ- 
σανατολισμό, όπως οι ένοπλες δυνάμεις, η ίδια πολιτική θα 
πάρει παραμορφωτικές διαστάσεις, εφαρμοζόμενη στους 
υπόλοιπους τομείς του κρατικού μηχανισμού. Τους πρώ- 
τους μήνες μετά τις εκλογές, ο νέος πρωθυπουργός εξομο- 
λογείται στους συνεργάτες του ότι η μεγαλύτερη μάχη που 
ήδη δίνεται είναι στα πλαίσια του κράτους, «με αυτούς που 
υπονομεύουν την αλλαγή» και θα δώσει τη γενική γραμμή 
σε μία συνεδρίαση της Κοινοβουλευτικής Ομάδας, στις 11 
Φεβρουάριου του 1982: «Είναι αδύνατον να ασκήσουμε πο- 
λιτική, μια νέα πολιτική, ένα νέο προσανατολισμό, χωρίς να 
έχουμε στις θέσεις κλειδιά, σ’ ολόκληρο τον κρατικό μηχα- 
νισμό, ανθρώπους που όχι μόνο θα είναι τεχνοκράτες, αλλά 
που ταυτόχρονα θα πιστεύουν στους στόχους, στο πρό- 
γραμμα, στο όραμα του ΠΑΣΟΚ». 

' Ηδη βέβαια πριν από τις εκλογές, και μετά από προ- 
τροπή του αρχηγού του ΠΑΣΟΚ, ο Απόστολος Λάζαρης έχει 
αναλάβει να καταρτίσει έναν κατάλογο 2.500-3.000 χιλιάδων 
στελεχών που θα μπορούσαν να διορισθούν στις «θέσεις 
κλειδιά» του κρατικού μηχανισμού, αλλά η προηγούμενη 
φράση του πρωθυπουργού θα δώσει το σύνθημα μιας γενι- 
κής και αρνητικής για το ίδιο το ΠΑΣΟΚ εφόδου στο κρά- 
τος. Επειδή, μάλιστα, σε αντίθεση με τη Νέα Δημοκρατία 
ή τις παλιότερες κυβερνήσεις της δεξιάς, το ΠΑΣΟΚ είναι το 

πρώτο κόμμα στην Ελλάδα που φθάνει στην εξουσία διαθέ- 
τοντας οργανώσεις στους χώρους εργασίας και του δημόσι- 
ου τομέα, η επίθεση θα γενικευθεί με αρνητικές τελικά συ- 
νέπειες για τους σχεδιάσαντες την επίθεση: πολλοί θα με- 
ταμορφωθούν ξαφνικά σε ΠΑΣΟΚ, αλλάζοντας την κοινωνική 
του σύνθεση ή προκαλώντας αντιδράσεις στο εσωτερικό 
του. 

Ακόμη περισσότερο, στο στόχαστρο της επίθεσης θα 
βρεθούν κάι «απλοί κλητήρες», όπως θα ομολογήσει προ- 
σπαθώντας να επανορθώσει ένα χρόνο σχεδόν αργότερα ο 
ίδιος ο πρωθυπουργός, και αυτό θα δράσει καταλυτικά 
στην πολιτική συσπείρωση γύρω από τη δεξιά, που συγκρο- 
τεί, από τότε και για πρώτη φορά στην ιστορία της, οργα- 
νωμένη βάση, εν πολλοίς και για λόγους αυτοάμυνας. Τέλος 
η πολιτική αυτή θα ουδετεροποιήσει ή και θα μετατρέψει 
σε εχθρούς μια σειρά από στελέχη που διέκειντο ευμενώς 
προς την αλλαγή, χωρίς να πιστεύουν σώνει και καλά «στα 
οράματα του ΠΑΣΟΚ», αλλά και θα υπονομεύσει καίριους 
τομείς της κυβερνητικής πολιτικής. 

Στην εξωτερική πολιτική, για παράδειγμα, ως αντίβαρο 
στους «δεξιόστροφους» διπλωμάτες, οι περισσότεροι των 
οποίων δεν έχουν όμως καμιά διάθεση για υπονόμευση, θα 
ενισχυθεί ο ρόλος των γραφείων τύπου των πρεσβειών που 
ανήκουν στο υφυπουργείο τύπου. Με τη βοήθεια και των 
ειδικών κριτηρίων, που χρησιμοποιεί για την πλήρωση των 
θέσεων ο Σωτήρης Κωστόπουλος, πολλά από τα γραφεία τύ- 
που αποτέλεσαν, για ένα διάστημα, πηγή ανεκδότων που 
ξεπερνούν σε χιούμορ και αυτά των Ποντίων (ας μας συγ- 
χωρέσουν οι Πόντιοι αναγνώστες του βιβλίου), αλλά είναι πέ- 
ρα για πέρα αληθινά. Ο διευθυντής ενός γραφείου σε μια 
χώρα με μεγάλη σημασία για την Ελλάδα, παρουσιάτηκε εν- 
θουσιασμένος στο σοσιαλιστή -σύντροφο που ήταν επικε- 
φαλής του τύπου της φιλοξενούσας χώρας και από τους 
στενότερους συνεργάτες του προέδρου της. «Εσύ και εγώ», 
είπε στον ξένο σύντροφο, «θα πρέπει να κάνουμε πάρα πολ- 
λά για την αλλαγή και την εξυγίανση του τύπου στις δύο 
χώρες μας. Και ιδιαίτερα εσύ έχεις πολλή δουλειά», πρό- 
σθεσε. «Συμφωνώ», είπε ο άλλος ευγενικά. «Αλλά γιατί ιδι- 

αίτερα εγώ;» «Γιατί στη χώρα σου, όπως και στον περισσό- 
τερο κόσμο, ο τύπος ελέγχεται από τους Εβραίους», είπε ο 
«δικός μας» θριαμβευτικά. 

Η μικρή διαφορά ήταν ότι και ο ίδιος ο ξένος σύντροφος 
ήταν... Εβραίος, με αποτέλεσμα ο Έλληνας διευθυντής του 
γραφείου τύπου να έχει τελειώσει την αποστολή του ανεπι- 
τυχώς, πριν καλά καλά την αρχίσει. Ένας άλλος(;) πήρε κα- 
τά γράμμα την οδηγία «να παρακολουθείτε τι λένε οι ξένοι 
ηγέτες και να μας ενημερώνετε». Έτσι σε μία δεξίωση προς 
τιμήν του Σπύρου Κυπριανού που επισκεπτόταν τη χώρα 
στην οποία ο διευθυντής «τύπου» υπηρετούσε, ο πρόεδρος 
της Κυπριακής Δημοκρατίας, μιλώντας εμπιστευτικά σε μια 
γωνία με τον υπουργό του των Εξωτερικών, θα δει έκπλη- 
κτος το διευθυντή με ένα μικρόφωνο να γράφει τη συνομι- 
λία πίσω από την πλάτη του. 

' Ενας συνάδελφος έχει μια ακόμη προσωπική εμπειρία, 
όταν επισκέφθηκε μία χώρα του -υπαρκτού αυτή τη φορά- 
σοσιαλισμού, για ένα ρεπορτάζ με θέμα τη νεολαία, και ζή- 
τησε από τον αρμόδιο του γραφείου τύπου να μεσολαβήσει 
για μία συνέντευξη με το γραμματέα της Κομμουνιστικής 
Νεολαίας. 

«Εγώ δεν ξέρω απ' αυτά», είπε ο υπεύθυνος γι’ αυτές 
ακριβώς τις δουλειές. «Ξέρω όμως κάτι ξενοδοχεία, με καλά 
μικρά κοριτσάκια δεκατεσσάρων έως δεκαπέντε χρονών...» 
Λες και έπρεπε να πάει κανείς στην Κεντρική Ευρώπη, και 
σε μια από τις «σκληρότερες» χώρες... Ά 

Το σύνδρομο της αποστασίας θα γνωρίσει την αποθέωσή 
του το καλοκαίρι του 1982. Η αποπομπή του Γιώργου Πέ- 
τσου, υφυπουργού Άμυνας μέχρι τότε, και κυρίως η κριτι- 
κή της κυβερνητικής πολιτικής και η παραίτηση του Στάθη 
Παναγούλη από τη θέση του υφυπουργού Εσωτερικών, στο 
τέλος Αυγούστου, καθώς και το κλείσιμο του καθημερινού 
Βήματος, που, αν αποστατεί από κάπου, είναι από τον 
...καθημερινό τύπο, θα σημάνουν για τον πρωθυπουργό το 
σήμα κινδύνου. Ο Παναγούλης θα κατηγορηθεί ευθέως γιά I 
αποστασία, συνδυασμένη μάλιστα με κινήσεις αποσταθερο^ 
ποίησης «του ξένου παράγοντα», ενώ λίγο αργότερα θα 
αναγγελθεί η κατάργηση του σταυρού προτίμησης. 

Η πρόταση του Ανδρέα Παπανδρέου να καταρτίσει ο ίδι- 
ος τη λίστα για τις επόμενες εκλογές, γίνεται δεκτή ομόφω- 
να από το Εκτελεστικό Γραφείο, γιατί διαφορετικά «οι βου- 
λευτές θα αντιδράσουν μη δεχόμενοι να καθοριστεί η τύχη 
τους από το κόμμα», και ο πρωθυπουργός θα έχει πετύχει 
ένα ευφυές χτύπημα σε πολλά ταμπλό, όπως άλλωστε συ- 
νηθίζει. Οι βουλευτές χάνουν τα διαπραγματευτικά τους 
ατού και το κόμμα τη δυνατότητά του να επηρεάζει τη 
σύνθεση της Κοινοβουλευτικής Ομάδας, πριμοδοτώντας, 
όπως στις εκλογές του ’ 8 1 , τους κομματικούς. 

Η αναδόμηση του Ιουλίου δεν έχει επιφέρει σημαντικές 
αλλαγές στους συσχετισμούς των δυνάμεων, αλλά, διορίζο- 
ντας νέους υπουργούς, «κόβοντας»- άλλους χωρίς να είναι 
χειρότεροι από τους αντικαταστάτες τους ή χωρίς να προλά- 
βουν να κριθούν, καταργώντας από τηλεοράσεως τον 
υπουργό οικονομικών Μανόλη Δρεττάκη- ο οποίος εισάγο- 
ντας το φόρο Ακίνητης Περιουσίας- δεν εκτελούσε παρά ε- 
ντολές του πρωθυπουργού- και επαναφέροντας τον Ασημά- 
κη Φωτήλα που έχει καταργηθεί το Δεκέμβριο του ’ 81 την 
ώρα που πετούσε με το αεροπλάνο προς την Αθήνα, ο Αν- 
δρέας Παπανδρέου καθιστούσ.ε σαφές ότι είναι ο μόνος 
που μπορεί να ανακατεύει την τράπουλα και να την ξανα- 
μοιράζει όπως ο ίδιος θέλει. Η έκπληξη των δημοτικών του 
Οκτωβρίου του ’ 82, που εισπράττονται από το ΠΑΣΟΚ ως 
ήττα, μεγαλώνουν ήδη το ρόλο του Ανδρέα Παπανδρέου σε 
βάρος και της κοινοβουλευτικής ομάδας και του εσω- 
κόμματος. 



ΟΙ ΚΑΚΕΣ ΠΑΡΕΕΣ 



«Αν δεν ήταν ο Ανδρέας, δε δα μας ήξερε ούτε ο 
δυρωρός της πολυκατοικίας μας». 

(Γιώργος Κατσιφάρας, υπουργός Εμπορίου) 



Την άνοιξη του 1983, κι ενώ έχουν ήδη ξεκινήσει οι δια-^ 
πραγματεύσεις για τις βάσεις, ο πρωθυπουργός ετοιμάζεται 
να αναχωρήσει στο εξωτερικό. Από τη συνηθισμένη σύναξη 
των υπουργών και υφυπουργών που έχουν μαζευτεί στο 
αεροδρόμιο για να κατευοδώσουν τον Ανδρέα Παπανδρέου 
απουσιάζει κάποιος που διαπραγματεύεται με τους Αμερι- \ 
κανούς και ο οποίος καταφθάνει την τελευταία στιγμή, φω- 
νάζοντας από μακριά: 

«Πρόεδρε, τους σκίσαμε». Ο πρωθυπουργός θα ζητήσει 
περισσότερες λεπτομέρειες και ένας στενός σύμβουλος του 
πρωθυπουργού για τα διπλωματικά θέματα θα παρέμβει 
εξηγώντας ότι τα ανταλλάγματα που υποτίθεται ότι είχαμε 
κερδίσει δεν ήταν και τόσο σημαντικά. Σε λίγο ένας υφυ- 
πουργός, υπεύθυνος για την πληροφόρηση και παλιός συ- 
νεργάτης του Ανδρέα Παπανδρέου, θα πάρει το σύμβουλο 
παράμερα και θα του πει δυσάρεστη μένος: 

«Μα τώρα γιατί στενοχωρείς τον Ανδρέα. Αφού βλέπεις 
ότι είναι χαρούμενος». 

Ο Ανδρέας Παπανδρέου είναι ένας γοητευτικός συνομιλη- 
τής, ανοιχτός στους ανθρώπους και έτοιμος να ακούσει τις 
απόψεις των άλλων, ή και να αφομοιώσει ορισμένα στοιχεία 
από την επιχειρηματολογία αυτών με τους οποίους συζητά- 
ει. Δεν ενδιαφέρεται πολύ, όπως άλλωστε και ο πατέρας* 
του, για τα χρήματα. Αντίθετα, είναι αρκετά συναισθηματι- 
κός και αυθόρμητος. Του αρέδει να ακούει τα προσωπικά 
προβλήματα των άλλων και να προτείνει λύσεις, ιδιαίτερα 
όταν πρόκειται για ιατρικές συμβουλές, αξιοποιώντας και' 
τις γνώσεις που απέκτησε όταν υπηρέτησε ως νοσοκόμος 
στο αμερικανικό ναυτικό. 

Αυτός ο έντονος συναισθηματισμός, ανακατεμένος πολλές 
φορές με έναν πατερναλισμό, αποτελεί για τους γνωρίζοντες 
ένα καλό πεδίο για να κάνει κανείς πολιτική. Είναι περισσό- 
τεροι από ένας οι υπουργοί που «αναδομήθηκαν» ή στελέ- 
χη που δεν υπουργοποιήθηκαν οι οποίοι έκλαψαν μπρο- 
στά στον πρωθυπουργό, κι αυτό είχε συχνά θετικά αποτελέ- 
σματα. "Αλλοι πάλι ξέρουν να εκμεταλλευτούν αυτές τις ευ- 
αίσθητες χορδές του Ανδρέα Παπανδρέου, για να αποφύ- 
γουν μια πολιτική υποβάθμιση. Είναι ακόμη ενδεικτικό ότι 
όσοι επιδιώκουν να ξαναδεί ο πρωθυπουργός ένα στέλεχος 
με το οποίο υπήρξε διαφωνία ή το οποίο έχει απομακρυν- 
θεί δεν επικαλούνται την αλλαγή των πολιτικών του από- 
ψεων ή και την επιβεβαίωσή τους. Το επιχείρημα που συνή- 
θως προβάλλουν είναι ότι «είναι καλό παιδί, αλλά κάποιος 
άλλος τον παρέσυρε». 

ι Αυτή η απολιτική αντιμετώπιση των στελεχών και των δια- 
φωνιών προκύπτει και αυτή σ’ ένα μεγάλο βαθμό από το 
«σύνδρομο της αποστασίας», από μία έμφυτη καχυποψία 
του Ανδρέα Παπανδρέου προς όλους τους συνεργάτες του. 
|Μία προσωπική ανασφάλεια, η αίσθηση ότι το παιχνίδι στην 
Ιαποστασία του ’ 65 δεν παίχθηκε πραγματικά γύρω από τις 
πολιτικές διαφωνίες, οδηγεί τελικά σε μία πολιτική στελε- 
χών της οποίας το βασικό κριτήριο δεν είναι οι ικανότητες 
ή η ιδεολογική σταθερότητα αλλά η προσωπική αφοσίωση 
στον ίδιο. Ο Πρόεδρος του παςοκ συνάπτει εύκολα φιλίες, 
που όμως μπορούν να ανατραπούν ευκολότατα, αν προκό- 
ψουν πολιτικές διαφωνίες, σε σχέση πάντα με τις απόψεις 
του ίδιου. Σε μία εξαιρετικά .ενδιαφέρουσα συνέντευξή του 
στο Βήμα, πριν τις εκλογές, εξηγούσε με μεγάλη ειλικρί- 
νεια: 

«Είμαι πολύ ανοιχτός. Ακριβώς γι’ αυτό λοιπόν, εάν και 
όταν υπάρχουν απογοητεύσεις που κλονίζουν αυτή την ε- 
μπιστοσύνη που τόσο έχω δώσει στο ξεκίνημα, τότε πράγμα- 
τι αλλάζω μορφή σχέσης, γίνεται αυταρχική, εχθρική, χωρίς 
καμιά εμπιστοσύνη. Και άσχετα τι θα γίνει με το συνεργάτη 
ή το φίλο μου, η εμπιστοσύνη κόβεται με το μαχαίρι» 18 . 



18. Συνέντευξη στο Μιχάλη Δημητρίου, Βήμα, 13.9.1981. 

Ποιες είναι όμως οι «απογοητεύσεις» αυτές που κλονί- 
ζουν την εμπιστοσύνη του Ανδρέα Παπανδρέου; Όχι πά- 
ντως αναγκαστικά οι πολιτικές διαφωνίες. Ο Αντώνης Τρί- 
τσης, λόγου χάρη, έχει αρκετές φορές παρουσιασθεί από 
τον τύπο έτοιμος να καρατομηθεί. να διαγράφει. Ελάχιστοι 
μελλοντολόγοι πήραν υπόψη τους ότι οι διαφωνίες του ση- 
μερινού υπουργού Παιδείας μπορεί να αφορούσαν βασι- 
κούς τομείς της κυβερνητικής πολιτικής, αλλά δεν έθεταν 
σε αμφισβήτηση την προσωπική του αφοσίωση στον Αν- 
δρέα Παπανδρέου, τις κεντρικές επιλογές που είχε κάνει ο 
ίδιος ο πρωθυπουργός. Για τον τελευταίο, παρόμοιες δια- 
φωνίες αντιμετωπίζονται με συμπάθεια ή συγκατάβαση: 
ανάμεσα στα παιδιά «του», μπορούν να υπάρχουν και ορι- 
σμένα άτακτα, με μεγαλύτερη ανεξαρτησία πνεύματος. 

Αν δεν υπάρχει προσωπική αμφισβήτηση του προέδρου, 
ή άλλη πηγή «απογοητεύσεων» είναι η υποψία ότι κάποιοι 
εκμεταλλεύονται τις θέσεις που τους «έδωσε» για προσωπι- 
κούς λόγους. Βοηθούντος του εσωτερικού καθεστώτος του 
ΠΑΣΟΚ, στα πλαίσια του οποίου η ανάδειξη κάποιου στε- 
λέχους, έχει απαραίτητα την προεδρική συναίνεση, το κριτή- 
ριο είναι καθοριστικό: ο Κώστας Λαλιώτης είχε την εύνοια 
του πρωθυπουργού επειδή, μεταξύ των άλλων, δεν ενδιαφε- 
ρόταν -ή και συχνά αρνιόταν- να καταλάβει υπουργικές θέ- 
σεις ή να εκλεγεί βουλευτής. 

Όταν όμως κάποιο από τα προηγούμενα στοιχεία εμφα- 
νισθεί, τότε οι φιλίες και οι πολιτικές σχέσεις διαλύονται τό- 
σο εύκολα, όσο είχαν συναφθεί, έστω κι αν πρόκειται για 
δεσμούς μακροχρόνιους. Ο Παπαθανασίου και ο Ζυγογιάν- 
νης, τα δύο βασικά στελέχη του πακ που είχαν στη δικτα- 
τορία διακινδυνεύσει τη ζωή τους για τον πρόεδρο του κινή- 
ματος, θα διαγραφούν, όπως είδαμε στην κρίση του 1975, 
χωρίς να έχουν ιδιαίτερες φιλοδοξίες, αλλά επειδή διαφώνη- 
σαν μαζί του στη βασική επιλογή για το χαρακτήρα του 
κόμματος. Και ο χρυσός κανόνας εδώ είναι ότι όσοι επα- 
νέρχονται μετά από μία απομάκρυνση ή διαφωνία στο ΠΑ- 
ΣΟΚ ή την κυβέρνηση, θα καταλάβουν χαμηλότερες θέσεις 
απ’ αυτές που κατείχαν όταν έφυγαν, πάντα «στιγματισμέ- 
νοι» από την έλλειψη εμπιστοσύνης: ο Ασημάκης Φωτήλας 

θα γίνει από υφυπουργός για την ΕΟΚ υφυπουργός για θέ- 
ματα απόδημου ελληνισμού, για να απομακρυνθεί οριστικά 
αργότερα, ο Γιώργος Πέτσος θα παραμείνει βουλευτής, από 
υφυπουργός Εθνικής Άμυνας, ο Ανδρέας Χριστοδουλίδης 
θα ξαναγυρίσει στο Αθηναϊκό Πρακτορείο αλλά όχι και στο 
Εκτελεστικό Γραφείο κ.ο.κ. 

Το πρωθυπουργικό γραφείο, που συγκροτείται σε μία 
προσπάθεια αυτοδύναμης λειτουργίας του Ανδρέα Παπαν- 
δρέου απέναντι στο κόμμα και την Κοινοβουλευτική Ομά- 
δα, δεν παίζει -με την εξαίρεση του διπλωματικού συμβού- 
λου Μαχαιρίτσα και του οικονομικού Παπανικολάου- ένα 
ρόλο επιτελικού, συμβουλευτικού οργάνου, όπως τα αντί- 
στοιχα σε άλλες χώρες. Αντίθετα, το ρόλο αυτό αναλαμβάνει 
το προσωπικό περιβάλλον του Ανδρέα Παπανδρέου, που 
συντίθεται από τους «φίλους από τα παλιά». 

Πρόκειται για ανθρώπους που είτε αποτελούσαν στενούς 
συνεργάτες του Ανδρέα Παπανδρέου πριν τη δικτατορία, 
όπως ο τότε -και τώρα- διευθυντής του πολιτικού γραφείου 
Αντώνης Λιβάνης, ο δικηγόρος του Ανδρέα Παπανδρέου 
πριν και μετά τη δικτατορία Μένιος Κουτσόγιωργας ή άλ- 
λοι που έχουν συνδέσει τη ζωή τους με αυτή του προέ- 
δρου, όπως ο Γιώργος Κατσιφάρας, ο Μιχάλης Ζιάγκας, ο 
Αντώνης Δροσογιάννης. 

Το κοινό χαρακτηριστικό όλων είναι η απόλυτη αφοσίωσή 
τους στο πρόσωπο του Ανδρέα Παπανδρέου, ενώ μεταξύ 
της ομάδας υπάρχει ένας καταμερισμός εργασίας: ο Αντώ- 
νης Αιβάνης, που θεωρείται «ιδιότυπα έντιμος» ακόμη και 
από τους αντιπάλους του, μοιάζει πολύ σαν τον παλαιό 
υπάλληλο μιας οικογενειακής επιχείρησης που πασχίζει για 
την προκοπή της, στενοχωριέται όταν αυτή δεν πάει καλά, 
αναλαμβάνει τη μύηση των παιδιών στα μυστικά της δου- 
λειάς, και μοιράζει ελπίδες σε όσους «υπαλλήλους» -ιδιαίτε- 
ρα της Κοινοβουλευτικής Ομάδας- δεν έχουν πάρει ακόμη 
προαγωγή. Άλλοι, όπως ο Αντώνης Δροσογιάννης ή ο Γιώρ- 
γος Κατσιφάρας, καλύπτουν τις καθημερινές ανάγκες 
του πρωθυπουργού, που θέλει να περάσει ορισμένες ευχά- 
ριστες ώρες, μακριά από την πολιτική. 

Την εικόνα, στο βασικό της μέρος, συμπληρώνει η Μαρ- 

γαρίτα Παπανδρέου, πέρα από τις περιστασιακές φιλίες 
που κατά καιρούς δημιουργούνται, όπως αυτές με το διοι- 
κητή της Εθνικής Τράπεζας Στέλιο Παναγόπουλο, τον 
πρωθυπουργικό σύμβουλο Αντώνη Στρατή, το γαμπρό του 
πρωθυπουργού Θόδωρο Κατσανέβα. Η σύζυγος του πρω- 
θυπυργού, αντίθετα με ό,τι της καταλογίζει μία μερίδα του 
τύπου, είναι η πιο «πολιτική» απ’ όλη σχεδόν την παρέα. 
Διαθέτει δυνατότητες ανάλυσης και πρόβλεψης, αποφεύγει 
να πάρει, θέση σε σημεία που ίσως την εξέθεταν ή να ταυ- 
τιστεί με μία μερίδα, αν και φαίνεται να έχει απόψεις για 
αρκετά θέματα. Από την άλλη πλευρά, δεν παύει μέσα από 
την Ένωση Γυναικών Ελλάδας να αποτελεί ένα κέντρο 
εξουσίας: σε διορισμούς στις κρατικές θέσεις, υπάρχει πολ- 
λές φορές κι ένα σημείωμα με ονόματα που προέρχονται 
από την ΕΓΕ. Ένα βασικό της μέλημα σήμερα είναι η εξα- 
σφάλιση της «πολιτικής συνέχειας» της~ οικογένειας Παπαν- 
δρέου, μέσα από την ανάδειξη ενός εκ των παιδιών της σε 
ηγετικό στέλεχος της κυβέρνησης και του κόμματος, και^ 
αργότερα σε πρωθυπουργό. 

Το περιβάλλον του πρωθυπουργού θα ήταν κάτι το εντε- 
λώς φυσιολογικό, αφού ο καθένας δικαιούται να έχει τις 
παρέες του, αν μία σειρά από ιδιαίτερα χαρακτηριστικά του 
τρόπου διακυβέρνησης δεν το καθιστούσαν ένα αυτοδύνα- 
μο και ισχυρό κέντρο εξουσίας. Το πρώτο χαρακτηριστικό 
είναι αυτό που μέσα στο ΠΑΣΟΚ θα μπορούσε να χαρακτη- 
ριστεί σαν «σπασ μένο τηλέφωνο». Αν δηλαδή κάποιος θέλει 
να καταφέρνει εναντίον κάττόΐδΰ άλλου κομματικού ή κυ- 
βερνητικού παράγοντα φροντίζει να διαδώσει μια φήμη και 
αυτή να συζητηθεί κάποιο βράδυ στην πρωθυπουργική πα- 
ρέα. Με δεδομένη την παντοδυναμία του προέδρου αλλά 
και συνήθως την άρνησή του να πάρει σαφή θέση γύρω 
από ένα θέμα, η φήμη -με τη μορφή πια της πληροφορίας- \ 
ότι' κάτι συζητήθηκε με τον πρωθυπουργό, επανακυκλώνε- 
ται στην οργάνωση, και αυτό αρκεί για να τροποποιήσει 
συσχετισμούς. 

Το δεύτερο στοιχείο που δίνει δύναμη «στο περιβάλλον 
του Καστριού», προέρχεται από το γεγονός ότι ο Ανδρέας 
Παπανδρέου διστάζει να αποφασίσει για τα σοβαρότερα θέ- 





72 



ΣΤΕΛΙΟΣ ΚΟΥΛΟΓΛΟΥ 



ματα, τα διαπραγματεύεται μέχρι την τελευταία στιγμή ή 
αλλάζει εύκολα γνώμη όταν πείθεται από τα επιχειρήματα 
του συνομιλητή του. Όπως θα φανεί και από την περίπτω- 
ση Καραμανλή, ο Πρόεδρος του ΠΑΣΟΚ αφήνει όλες τις εκ- 
δοχές ανοικτές, γι’ αυτό και συνήθως οι αποφάσεις, όταν 
τελικά λαμβάνονται, παίρνουν βίαιο χαρακτήρα. ' Ετσι, αυτοί 
που έχουν τις περισσότερες πιθανότητες να βρίσκονται «μέ- 
σα στο αυτοκίνητο, ώσπου να φτάσει στο τηλεοπτικό 
στούντιο», σύμφωνα με μια κυκλοφορούσα έκφραση στο 
εσωτερικό του ΠΑΣΟΚ, και πολύ περισσότερο να «ζυμώνουν» 
καθημερινά ένα θέμα, ανήκουν στο πρωθυπουργικό περι- 
βάλλον. 

Το τρίτο όμως και πιο αποφασιστικό στοιχείο είναι αυτό 
που θα μπορούσε να ονομαστεί ως «το σύνδρομο του χασά- 
πη». Ο χασάπης του πρωθυπουργού είναι ένα υπαρκτό πρό- 
σωπο, μέλος της Τοπικής Οργάνωσης Χαλανδρίου, που 
προμήθευε με κρέας την πρωθυπουργική κατοικία στο Κα- 
στρί και φρόντιζε σε κάθε επίσκεψή του να απαντάει στις 
ερωτήσεις του πρωθυπουργού γύρω από διάφορα θέματα. 
Το γεγονός ότι ο Ανδρέας Παπανδρέου επιχειρηματολογού- 
σε με τη σειρά του σε συνεδριάσεις με το «όπως μου είπε 
και ο χασάπης μου», δείχνει και μια αντίληψη για τους συμ- 
βούλους: ο πρωθυπουργός εμπιστεύεται περισσότερο αυ- 
τούς που κατά τεκμήριο δεν έχουν κανένα προσωπικό 
συμφέρον να τον κοροϊδέψουν ή να του μεταφέρουν λαν- 
θασμένες εικόνες και πληροφορίες, αυτούς που δεν έχουν 
«προσωπικές φιλοδοξίες», από τη σχέση τους με τον ίδιο. 

Αν κάτι δίνει ιδιαίτερη δύναμη στο περιβάλλον του Κα- 
στριού, είναι ότι τα μέλη που το απαρτίζουν (στην πλειο- 
ψηφία τους μετριότητες, χωρίς αυτόνομες πολιτικές από- 
ψεις) δεν μπορούν να κατηγορηθούν για «προσωπικές φι- 
λοδοξίες». Αυτό που όμως αγνοούσε ο πρωθυπουργός, 
παίρνοντας θέση σε μία κομματική διαμάχη, είναι ότι και ο 
χασάπης του ανήκε σε μία από τις αντιμαχόμενες μερίδες 
της Τοπικής Οργάνωσης Χαλανδρίου του ΠΑΣΟΚ. Στην πρα- 
γματικότητα, και το περιβάλλον του πρωθυπουργού διέπε- 
ται από ορισμένες αντιλήψεις -στην πλειοψηφία τους συν- 
τηρητικές- και, το κυριότερο, οι απόψεις των μελών του 

έχουν σαν αποκλειστικό κριτήριο την, πολλές φορές, κακώς 
εννοούμενη «προφύλαξη» του πρωθυπουργού και μέσα 
από κει και τη δική τους προφύλαξη, αφού αλλιώς δε θα 
τους ήξερε «ούτε ο θυρωρός της πολυκατοικίας τους». 

Έτσι αρκετές φορές, απαραίτητα αλλά με πολιτικό κό- 
στος μέτρα που ο Ανδρέας Παπανδρέου σκέφτεται να πά- 
ρει, θα αναβληθούν ή θα ματαιωθούν, επειδή κάτι τέτοιο 
θα «βλάψει τον πρόεδρο», ενώ άλλα μέτρα, που θα προκα- 
λέσουν πολιτικό σάλο, θα αναγγελθούν χωρίς μελέτη και 
σκέψη, πάλι κάτω από το σκεπτικό της «προφύλαξης» του 
προέδρου. 

Οσο ο πρωθυπουργός θα αυτονομείται από το κόμμα 
και τους υπουργούς του, διαβλέποντας την έλλειψη προ- 
γράμματος του πρώτου ή την αναποτελεσματικότητα των 
.δεύτερων και τις διαμάχες σ’ ολόκληρο το στρατόπεδό του 
λόγω «προσωπικών πολιτικών», τόσο το Καστρί θα απο- 
κτάει μεγαλύτερη ισχύ, μετατρεπόμενο σε ένα άτυπο μεν 
αλλά ισχυρό «υπηρεσιακό συμβούλιο αξιολόγησης». Αντίθε- 
τα με ό,τι συνέβαινε παλιότερα, επί Γεωργίου Παπανδρέου ή 
Κωνσταντίνου Καραμανλή, στο ΠΑΣΟΚ του Ανδρέα Παπαν- 
δρέου, για να κάνει κάποιος πολιτική, σαν κομματικό ή 
κρατικό στέλεχος, δε θα πρέπει να έχει καλές σχέσεις μόνο 
με τον πρωθυπουργό αλλά και με το περιβάλλον του. 



Η ΔΥΣΚΟΛΙΑ ΤΟΥ ΝΑ ΕΙΣΑΙ ΥΠΟΥΡΓΟΣ 



«Στο παςοκ δεν υπάρχουν κομματάρχες, τζάκια και 
φέουδα. Ο καδένας καλείται να παλέψει από το με- 
τερίζι του». 

(Ανακοίνωση του κυβερνητικού εκπροσώπου 
στον ανασχηματισμό της 5ης Ιουλίου του 1982) 

Στις 23 Απριλίου του 1986, δύο μέρες πριν από τον τε- 
λευταίο ανασχηματισμό της κυβέρνησης, ο πρωθυπουργός 
τηλεφωνούσε σ’ έναν από τους στενότερους συνεργάτες 
του πριν τη δικτατορία, αναγγέλλοντας την πρόθεσή του να 
ανασχη ματίσει την κυβέρνηση, και ζητώντας του να διαλέξει 
ανάμεσα σε δυο υπουργεία, της Δικαιοσύνης και της Παι- 
δείας. Ο Σάκης Πεπονής ζήτησε να το σκεφθεί για λίγο, και 
αργότερα θα απαντήσει ότι ήταν διατεθειμένος να υπηρετή- 
σει οπουδήποτε έκρινε καλύτερα ο πρόεδρος, αλλά εκείνος 
πάντως προτιμούσε το υπουργείο Δικαιοσύνης. Την επόμε- 
νη μέρα, επληροφορείτο έκπληκτος από την τηλεόραση ότι 
δε συμπεριλαμβανόταν ανάμεσα στους νέους υπουργούς 
που θα πλαισίωναν την κυβέρνηση. Λίγο αργότερα, δεχόταν 
ένα γράμμα από τον πρωθυπουργό, με τον οποίο ο τελευ- 
ταίος τον ευχαριστούσε για τη συνεργασία, αλλά επειδή «διέ- 
κρινε κάποια διστακτικότητα», υποσχόταν ότι θα τον χρη- 
σιμοποιήσει στο μέλλον. 

Στο ΠΑΣΟΚ είναι πολύ εύκολο αλλά και πολύ δύσκολο να 
είσαι υπουργός. Σε διάστημα πέντε χρόνων, 86 στελέχη 
έχουν χρησιμοποιηθεί σε κυβερνητικές θέσεις, σε εφτά δια- 
φορετικές κυβερνήσεις, που έχουν μέσο όρο ζωής μόνο 
οχτώ μήνες. Αν συνυπολογίσει κανείς ότι κατά κανόνα τρεις 
με τέσσερις μήνες μετά την ορκωμοσία κάθε σχήματος ξε- 
κινάει μία αχαλίνωτη « ανασχη ματισμολογία» μέσα από τις 
στήλες του τύπου, δεν είναι δύσκολο να συμπεράνει ότι ου- 
σιαστικά οι περισσότεροι υπουργοί αισθάνονται, και λει- 
τουργούν, ως προσωρινοί και υπηρεσιακοί. 

Ίσως δε χρειάζονται περισσότερες εξηγήσεις για την 
αδυναμία του ΠΑΣΟΚ να επιλύσει κρίσιμα προβλήματα που 
αφορούν τη Δημόσια διοίκηση, ή κάποιους άλλους καυτούς 
τομείς κυβερνητικής δραστηριότητας οι οποίοι δεν άπτονται 
του περάσματος στο σοσιαλισμό, αλλά απαιτούν συστημα- 
τική, σχεδιασμένη και σχετικά μακρόχρονη προσπάθεια. 
Ακόμη και σε μία μεσαία ιδιωτική επιχείρηση, ο νέος διευ- 
θυντής χρειάζεται έξι με εννέα μήνες προετοιμασία για να 
αναλάβει τη διεύθυνση. Ο νέος υπουργός πολλές φορές μα- 
θαίνει τα νέα του καθήκοντα την παραμονή της ορκωμοσί- 
ας. Στις περισσότερες περιπτώσεις, θεωρεί ότι ο προκάτο- 
χός του δεν ήταν καλός και αναθεωρεί όλα τα σχέδια ή και 
τα έργα που είχαν αρχίσει να υλοποιούνται. Κατόπιν αρχίζει 
και εκπαιδεύεται και μαζί του, στην πλειοψηφία των περι- 
πτώσεων, οι υφυπουργοί, γενικοί γραμματείς, σύμβουλοι και 
διοικητές των οργανισμών που εποπτεύονται από το 
υπουργείο, για να δώσουν τη θέση τους στους νέους, μόλις 
έχουν ολοκληρώσει την εκπαίδευσή τους. 

Οταν ο σημερινός πρωθυπουργός έφτασε στις αρχές της"" 
δεκαετίας του ’ 60 στην Ελλάδα, καλεσμένος από τον Κων- 
σταντίνο Καραμανλή, με στόχο να ηγηθεί ενός υπό ίδρυση 
κέντρου οικονομικών μελετών, έμεινε έκπληκτος από ένα / 
επεισόδιο στο οποίο παρέστη μάρτυρας: μία μέρα στο Γ 
υπουργείο Συντονισμού ο τότε πρωθυπουργός επιτιμούσε, 
με καθόλου κολακευτικές εκφράσεις, έναν από τους κυριό- 
τερους οικονομικούς συνεργάτες του. Βλέποντας τη δυσφο- 
ρία του νεαρού τότε, και με πολύ πιο εξευγενισμένη κουλ- 
τούρα Ανδρέα, ο Κωνσταντίνος Καραμανλής γύρισε και του 
είπε: «Στην Ελλάδα μόνο έτσι μπορείς να διοικείς. Και έτσι 
μόνο καταλαβαίνουν, ακόμη και οι στενότεροι συνεργάτες 
σου». 

Στην πραγματικότητα η ιστορία των κυβερνήσεων του 
ΠΑΣΟΚ αποδεικνύει ότι και οι καλύτερες των προθέσεων 
μπορούν να οδηγήσουν στην κόλαση. Τα μέλη της πρώτης 
μετεκλογικής κυβέρνησης έχουν να αντιμετωπίσουν, εκτός 
από τις «εκφυλιστικές κομματικές παρεμβάσεις στο κυβερ- 
νητικό έργο», που θα καταγγελθούν λίγο αργότερα από τον 
πρωθυπουργό, και την έλλειψη συγκεκριμένου προγράμμα- 

τος για τα περισσότερα υπουργεία. Το «Συμβόλαιο με το 
Λαό», εκτός από τις περιπτώσεις άμεσα ορατών μέτρων εκ- 
δημοκρατισμού και εκσυγχρονισμού, θα αποδειχθεί σύντο- 
μα εντελώς ανεπαρκές. Οι υπουργοί που θα προσπαθήσουν 
να το εφαρμόσουν, και μάλιστα κατά γράμμα -με πιο χαρα- 
κτηριστική ίσως την περίπτωση Κεδίκογλου το 1984- θα 
σπάσουν κυριολεκτικά τα μούτρα τους σε μία σύγκρουση 
με μία άλλη κοινωνική πραγματικότητα, με μία αλλαγμένη 
κυβερνητική πολιτική, και με οξυμένες τις ενδοκυβερνητι- 
κές και κομματικές αντιθέσεις. Έτσι και με δεδομένη την 
αποφασιστική δύναμη του πρωθυπουργού, οι περισσότεροι 
υπουργοί θα στρέφονται προς τον ίδιο για να ζητήσουν 
οδηγίες ή να επιλύσουν εκκρεμότητες. 

Την άνοιξη του 1982, θα απαγορευθεί η απευθείας επι- 
κοινωνία με τον πρωθυπουργό όλων των υπουργών, με την 
εξαίρεση του Συντονισμού, των Εσωτερικών και Εξωτερικών 
και φυσικά του υφυπουργού Τύπου. Ο Ανδρέας Παπανδρέ- 
ου θέλει τότε να αποκεντρώσει το κυβερνητικό έργο και να 
δώσει υπευθυνότητες στους υπουργούς του: αυτό τονίζει 
στο πρώτο αναδομημένο υπουργικό συμβούλιο, τον Ιούλιο 
του 1982, αυτό επιζητεί να κάνει με το ΚΥΣΥΜ, το ΚΥΣΕΑ, 
αλλά και τους κύκλους υπουργείων που καθιερώνονται το 
Σεπτέμβριο της ίδιας χρονιάς, αυτό προσπαθεί να επιβάλει 
το Μάιο του 83, όταν διατάζει τους επικεφαλής των διυ- 
πουργικών κύκλων Αρσένη, Κουτσόγιωργα, Γεννηματά και 
Τσοχατζόπουλο να μην αφήνουν τον κάθε υπουργό να πα- 
ραπέμπει στο συλλογικό όργανο τα θέματα του υπουργείου 
του. 

Μόνο που εδώ έχουμε την αποκάλυψη μίας βασικής α- 
ντίφασης της «Παπανδρεϊκού» τύπου διακυβέρνησης: η διά- 
θεση για αποκέντρωση -όχι μόνο της κυβέρνησης- έρχεται 
σε αντίθεση με το προσωποπαγές σύστημα εξουσίας που 
στηρίζεται στη χαρισματική προσωπικότητα του αρχηγού 
του ΠΑΣΟΚ. Οι ξαφνικές αλλαγές του καλοκαιριού του ’ 82, 
η κατάργηση του σταυρού προτίμησης και γενικότερα η 
σταδιακή συγκέντρωση των εξουσιών γύρω από τον πρω- 
θυπουργό, μειώνουν ακόμα περισσότερο τή διάθεση και τις 
υνατότητες δράσης της πλειοψηφίας των υπουργών. Οι τε- 

λευταίοι θ' αρχίσουν να συνωστίζονται στις πίστες του αε- 
ροδρομίου, πριν και μετά από κάθε ταξίδι του πρωθυπουρ- 
γού, προσπαθώντας άλλοτε να δηλώσουν ότι «υπάρχουν» 
και άλλοτε να εκμαιεύσουν μία απάντηση στο πολιτικό δί- 
λημμα που αντιμετωπίζουν, για να προσκρούσουν αυτή τη 
φορά σε ένα άλλο προσωπικό χαρακτηριστικό του αρχηγού 
τους, τη συχνή αλλαγή αποφάσεων. 

Απαντώντας στις σχετικές επισημάνσεις που πρώτος είχε 
κάνει ο τέως πρωθυπουργός Γεώργιος Ράλλης, ο Ανδρέας 
Παπανδρέου θα εξηγήσει στην ίδια «προσωπική» συνέντευ- 
ξή του στο Βήμα: «Γενικά, ξέρεις, μου είναι αντιπαθητικό 
να πικραίνω ανθρώπους. Βέβαια, δεν μπορείς να είσαι με 
όλους καλός, με την έννοια να κάνεις ό,τι σου ζητούν... 
Προσπαθώ, είναι αλήθεια, να μην πικραίνω το συνομιλητή 
μου, να του εξηγώ δηλαδή με πειστικό τρόπο και νηφάλιο... 
γιατί πρέπει να γίνει έτσι κι όχι αλλιώς. Βέβαια, έχω αρκετά 
περιθώρια ανοχής, κατανόησης και ίσως γι’ αυτό δημιουρ- 

γούνται οι παρεξηγήσεις» 19 . Είναι αυτές οι «παρεξηγήσεις» 

που θα οδηγήσουν τους περισσότερους συνεργάτες του 
πρωθυπουργού στο απόφθεγμα ότι «το θέμα δεν είναι αν 
θα στο πει, αλλά πώς θα στο πει». Αρκετοί υπουργοί θα 
εκτεθούν πολιτικά, όταν θα έχουν ήδη αρχίσει να εφαρμό- 
ζουν μια απόφαση, για την οποία είχαν πάρει -ή νόμιζαν ότι 
είχαν πάρει- το πράσινο φως από τον αρχηγό τους. Η συ- 
νακόλουθη ανασφάλεια των υπουργών, διευρυμένη από τις 
συγκρούσεις που θα ξεσπάσουν μέσα στο 1983, θα οδηγή- 
σει τελικά σε μία μεγαλύτερη διεύρυνση των πρωθυπουργι- 
κών εξουσιών στο τέλος του χρόνου, τόσο με την αύξηση 
των αρμοδιοτήτων του πρωθυπουργικού γραφείου, όσο και 
με τη δημιουργία ενός στενού κύκλου «πρώτων τη τάξει 
υπουργών», οι οποίοι θα είναι αυτοί -και όχι οι υπουργοί- 
υπεύθυνοι απέναντι στον πρωθυπουργό. 

Στις αρχές του 1984, ο Ανδρέας Παπανδρέου συνειδητο- 
ποιεί ότι η κυβέρνηση έχει βαλτώσει, το κόμμα συνεχίζει να 
κάνει αντιπολίτευση και τα μέλη της τρόικας συμπλέκονται 
μεταξύ τους. «Τι διάολο», θα πει εκνευρισμένος, «σ’ αυτό 

τον τόπο πρέπει να τα κάνει κανείς όλα μόνος του». Από 
τότε, αρνείται να βλέπει όλο και περισσότερο τους υπουρ- 
γούς του, αρχίζει να συμπεριφέρεται -στις περιπτώσεις χο- 
ντρών υπουργικών γκαφών- με το «μόνο τρόπο που μπορείς 
να διοικείς στην Ελλάδα», και να διαμηνύει προς όλες τις 
κατευθύνσεις ότι κανείς δεν πρέπει να θεωρεί σίγουρο το 
«μετερίζι» που κατέχει. 

Στις 15 Ιανουάριου του 1984, δύο μέρες πριν τον ανα- 
σχηματισμό, ο Πρόεδρος του ΠΑΣΟΚ θα ενημερώσει το 
Εκτελεστικό Γραφείο για το πλαίσιο των αλλαγών χωρίς να 
μτψι σε λεπτομέρειες. Την επόμενη μέρα, δημοσιογραφικές 
πληροφορίες θέλουν το Γιώργο Γεννηματά να μετατίθεται 
από το υπουργείο των Εσωτερικών στο υπουργείο Υγείας, 
και τον πρώτο τη τάξει υπουργό Προεδρίας Μένιο Κουτσό- 
γιωργα στο υπουργείο των Εσωτερικών. Και οι δύο θα α- 
ντιμετωπίσουν τις πληροφορίες με χαμόγελα, σαν εντελώς 
αναξιόπιστες, για να εκπλαγούν όταν επιβεβαιωθούν, και να 
αποχωρήσουν σχεδόν με δάκρυα από τα παλιά τους υπουρ- 
γεία, ιδιαίτερα όταν, στην περίπτωση του Γιώργου Γεννημα- 
τά, είχε γίνει εκεί αρκετά καλή δουλειά. 

Προπαντός μετά τον ανασχηματισμό αυτό, που θα τερμα- 
τίσει τον ενάμιση χρόνο ζωής της μακροβιότερης κυβέρνη- 
σης του ΠΑΣΟΚ, η γενικευμενή ανασφάλεια θα είναι το κύ- 
ριο χαρακτηριστικό όλων σχεδόν των υπουργών. Με κλονι- 
σμένη τη δύναμη και της Κοινοβουλευτικής Ομάδας και του 
κόμματος, όταν πια κανένα σύστημα αξιών και πληροφορι- 
ών δε λειτουργεί ικανοποιητικά, οι πληροφορίες για την τύ- 
χη των ανησυχούντων υπουργών θα αντλούνται από τα δη- 
μοσιογραφικά γραφεία, από το περιβάλλον του πρωθυ- 
πουργού στο Καστρί, και από μία πηγή που, κατά τεκμή- 
ριο, δεν έχει κανένα λόγο να ψεύδεται ή να αλλοιώνει τα 
γεγονότα: τον οδηγό του πρωθυπουργικού αυτοκινήτου, 
που ακούει τις συνομιλίες και τις κρίσεις του Ανδρέα Πα- 
πανδρέου για τους υπουργούς του. 

Ο ηγεμόνας θ’ αρχίσει πια «να παίζει» με τους υπουρ- 
γούς του. 7 Ενα μεσημέρι θα καλέσει κάποιον για γεύμα (ο 
οποίος βρίσκεται σε διάσταση με έναν άλλο υπουργό, ανώ- 
τερο του στην κυβερνητική ιεραρχία), προφανώς για να συ- 

ζητήσει μαζί του τα προβλήματα που έχουν προκύψει. Φτά- 
νοντας στο Καστρί, ο πρώτος θα δει τον «ανώτερο» αντίπα- 
λό του να έχει ήδη καταλάβει θέση στο τραπέζι. Φυσικά, 
κατά τη διάρκεια του γεύματος, δε θα συζητηθεί τίποτα, 
και ο «κατώτερος» θα εισπράξει την παρουσία του άλλου 
ως μια αποδοκιμασία της πολιτικής του. Το απόγευμα θα 
δεχθεί ένα τηλεφώνημα από τον πρωθυπουργό. «Είσαι ο 
πρώτος υπουργός του ΠΑΣΟΚ», θα του πει, για να τον ανα- 
δομήσει λίγους μήνες αργότερα. 

Από ένα σημείο και μετά, το ποιος γίνεται υπουργός είναι 
θέμα τύχης: είναι ατελείωτες οι «καραμπόλες» από υπουρ- 
γείο σε υπουργείο, και από πρόσωπο σε πρόσωπο, που γί- 
νονται πριν από κάθε ανασχηματισμό, και μπορεί ένας τε- 
λικά να υπουργοποιηθεί, επειδή η κούραση ανάγκασε τους 
συνομιλητές να σταματήσουν το «μπιλιάρδο». Υπάρχει πε- 
ρίπτωση κάποιου που ειδοποιήθηκε ότι θα ορκισθεί, στη 
συνέχεια το όνομά του εξέπεσε από τον κατάλογο, αλλά ο 
ίδιος δε βρέθηκε να ειδοποιηθεί, παρουσιάστηκε ντυμένος 
στη Μητρόπολη για την ορκωμοσία, με αποτέλεσμα τελικά 
να πάρει ένα υπουργείο. Μοιάζει παράδοξο, αλλά αυτό το 
«σύστημα» εξουσίας, όσο αποδιαρθρώνει την όποια δυνατό- 
τητα διακυβέρνησης, άλλο τόσο αποδιαρθρώνει και την α- 
ντιπολίτευση, στις εκτιμήσεις της και τη χάραξη της πολιτι- 
κής της για την αντιμετώπιση της κυβέρνησης. Ιδιαίτερα η 
κομμουνιστική αριστερά, που θέλει να βλέπει πίσω από κά- 
θε αλλαγή προσώπων, αλλαγές στους... ταξικούς συσχετι- 
σμούς, δεν μπόρεσε ποτέ να συνειδητοποιήσει το τυχαίο. 
Ακόμη και η μετάθεση του Αντώνη Δροσογιάννη στο 
υπουργείο Δημόσιας Τάξης δεν ήταν αποτέλεσμα μιας συ- 
νειδητής πολιτικής με στόχο τη μεγαλύτερη αστυνόμευση: 
«Ο Αντώνης κάθισε πάνω από τέσσερα χρόνια στο υπουρ- 
γείο Εθνικής Αμυνας», είπε τον Απρίλιο του ' 86 ο Γιάννης 
Χαραλαμπόπουλος στον πρωθυπουργό. «Και ξέρεις ότι έχω 
κι εγώ ως παλιός στρατιωτικός το όνειρο να πάω εκεί». Από 
κει και μετά, δια της μεθόδου της «εις άτοπον απαγωγής», 
ο «Αντώνης» θα καταλήξει επικεφαλής της Αστυνομίας. Η 
αλλαγή βέβαια αυτή θα οδηγήσει στην καλυτέρευση του 
κλίματος στις ' Ενοπλες Δυνάμεις και στη μεγαλύτερη αστυ- 

νομοκρατία, αντιστοίχως. 

Σε κάθε περίπτωση, η άσκηση της «προσωπικής» πολιτι- 
κής αφορά τους προνομιούχους. Ο «χρυσός κανόνας» για 
την πλειοψηφία των υπουργών, εκτός από τους ιδιαίτερα 
ικανούς ή εκείνους που θα στηρίζονται στην προσωπική 
σχέση τους με τον πρωθυπουργό, συνοψίζεται σ’ ένα ρητό, 
γραμμένο νοερά πίσω από κάθε υπουργικό γραφείο, στη θέ- 
ση της φωτογραφίας: « ' Ακου πολλά, μίλα λίγο και κάνε λιγό- 
τερα». «Εγώ δεν έκανα τίποτα, γιατί μ’ έβγαλε;» αναρωτιό- 
ταν απορημένος ο αναδομηθείς το Σεπτέμβριο του ’84, 
Ηλίας Κατριβάνος, ένας σεβάσμιος γέροντας, του οποίου η 
παρουσία στη θέση του υφυπουργού Εσωτερικών δεν είχε 
δημιουργήσει κανένα πρόβλημα. Η λιμνάζουσα κατάσταση 
είχε μεταβληθεί σε τέλμα. 

Μια «λιμνάζουσα» κατάσταση στην κυβέρνηση, που είχε 
διαγνώσει ο πρωθυπουργός ήδη στα τέλη του ’ 82 και μιλού- 
σε γι’ αυτή στην τελευταία συνεδρίαση του υπουργικού 
συμβουλίου, εξηγώντας την ως αποτέλεσμα των «διαφωνι- 
ών και των αντιθέσεων» στην κυβέρνηση, προτείνοντας μά- 
λιστα «να μαζευτούμε σε κάποιο ξενοδοχείο, για 24 ή 48 
ώρες, και να τα πούμε, ενώπιος ενωπίω». Μια συνάντηση 
που δεν έγινε ποτέ, αφού όλο σχεδόν το 1983 θα αφιερωθεί 
στα εθνικά θέματα και τις εκκρεμότητές τους. 



Ο ΕΦΙΑΛΤΗΣ ΤΟΥ ΚΥΠΡΙΑΚΟΥ 



«Η Μακεδονία είναι στην πρώτη γραμμή των αγώ- 
νων για την εδνική μας οντότητα. Δεν το λέω για να 
δημιουργήσω αίσδημα ότι επίκειται κάτι, τίποτα δεν 
επίκειται, αλλά χρειάζεται να αναπτνχδεί μία πραγ- 
ματικά ελληνική εδνική στάση, η οποία και τα συμ- 
φέροντα μας δα προστατεύσει και την πιδανότητα 
πολέμου δα εκμηδενίσει. Όσο πιο μαλακοί και 
συμβιβαστικοί είμαστε, τόσο δίνουμε τροφή για πε- 
ραιτέρω διεκδικήσεις και απαιτήσεις». 

(Από μια συνέντευξη τύπου του Ανδρέα 
Παπανδρέου στη Θεσσαλονίκη, 7.12.1975) 



Σε ανύποπτο χρόνο, μετά από μία συγκέντρωση του 
ΠΑΣΟΚ στην Πάτρα, το 1976, ο πρόεδρός του θα προχωρήσει 
σε μία πρόβλεψη, ορθότατη, όπως αποδεικνύεται σήμερα: 
«Στην επόμενη εικοσαετία το αργότερο -θα πει σε μία στε- 
νή παρέα δημοσιογράφων- θα εμφανισθεί το “Μακεδονικό 
πρόβλημα”. Ξεχάστε αυτό που σας είπα, αλλά θα με θυμη- 
θείτε σε λίγα χρόνια». 

Εκτός από γοητευτικός και διεισδυτικός μελετητής των 
παγκόσμιων εξελίξεων, ο Ανδρέας Παπανδρέου διαθέτει και 
μία συνολική πολιτική αντιμετώπισης του Ελληνισμού, που 
στηρίζεται στη βασική αντίληψη ότι η υποχώρηση σε κάποιο 
μέτωπο θα σήμαινε την απαρχή μιας σειράς εθνικών υπο- 
χωρήσεων. Έχοντας ξεκινήσει την πολιτική του διαφορο- 
ποίηση από την προδικτατορική Ένωση Κέντρου, αλλά και 
τη σύγκρουσή του με τις ΗΠΑ για το Κυπριακό, είναι ο 
πρώτος Έλληνας πρωθυπουργός που θα επισκεφθεί το 
Φεβρουάριο του 1982 τη Μεγαλόνησο, όχι κάτω από ιδανι- 
κές συνθήκες: στο πρωθυπουργικό γραφείο και στο ΠΑΣΟΚ 
φτάνουν πληροφορίες για μία σχεδιαζόμενη δολοφονική 
επίθεση εναντίον του ή και φήμες για κάποιο πραξικόπημα, 
τον καιρό της απουσίας του, και αρκετοί τον συμβουλεύουν 
να αναβάλει το ταξίδι. Για δύο μέρες, ο Ανδρέας Παπανδρέ- 

ου θα εξαφανισθεί για να τηλεφωνήσει και να δώσει ο ίδιος 
την είδηση του ταξιδιού, σαν ένα άε ί^οίο πια γεγονός. Ο 
ενθουσιασμός που επικρατεί στην Κύπρο κατά τη διάρκεια 
της παραμονής του θα μεγαλώσει τις ελπίδες ότι είναι δυ- 
νατή μία ενότητα των κυπριακών, και στη συνέχεια πάλι 
των ελλαδικών πολιτικών δυνάμεων, γύρω από μια νέα 
εθνική στρατηγική. 

Όταν την περίοδο ’ 8 1 - ’83, οι σχέσεις Καραμανλή-Πα- 
πανδρέου είναι σχεδόν ειδυλλιακές, ο τέως Πρόεδρος της 
Δημοκρατίας θα τονίζει σε κάθε ευκαιρία στον πρωθυ- 
πουργό ότι «τώρα θα καταλάβεις και εσύ ότι είναι οι Κύ- 
πριοι που δε θέλουν τη λύση του Κυπριακού». Η οργή του 
πρωθυπουργού θα είναι μεγάλη όταν την άνοιξη του ’ 82 
θα πληροφορηθεί το περιεχόμενο του κοινού προγράμματος 
Κυπριανού-ΑΚΕΛ, που κάθε άλλο παρά «επανατοποθετεί» 
το πρόβλημα της Κύπρου ως πρόβλημα κατοχής, ενθικοα- 
πελευθερωτικού αγώνα. 

Φυσικά δεν είναι κυρίως οι Ελληνοκύπριοι που δε θέλουν 
τη λύση του Κυπριακού, κάθε άλλο μάλιστα. Οι ΗΠΑ, με διά- 
φορους και ποικίλους τρόπους, θα διαμηνύσουν στην κυ- 
βέρνηση την αντίθεσή τους με την επιθετική «επανατοπο- 
θέτηση», ενώ την ίδια γνώμη έχουν και πολλοί ανήκοντες 
στο κυβερνητικό στρατόπεδο, οι οποίοι «συμβουλεύουν» 
τον πρωθυπουργό ότι με μια τέτοια γραμμή εκτίθεται ο 
ίδιος και διακινδυνεύει ό,τι κατέκτησε «μετά από τόσους 
αγώνες» στην Ελλάδα. Πρόκειται για την ίδια αντίληψη 
«προφύλαξης του Ανδρέα», που θα οδηγήσει και στη «μεγά- 
λη νύχτα» της 25ης Νοεμβρίου του 1983, λίγο μετά την 
ανακήρυξη του «κράτους» του Ντενκτάς, όταν ο πρωθυ- 
πουργός καταγγέλλει δημοσίως τον Πρόεδρο Κυπριανού, 
επειδή «είχε δεχθεί την τριμερή Ελλάδας, Τουρκίας, Αγγλί- 
ας, ως μέσο για τη λύση του Κυπριακού». 

Από την «παρανόηση» αυτή και μετά, που θα οδηγήσει 
στην αφαίρεση από τον υφυπουργό Γιάννη Καψή των αρ- 
μοδιοτήτων για το Κυπριακό, η γραμμή της κυβέρνησης του 
ΠΑΣΟΚ θα τείνει να προσεγγίσει την πολιτική γραμμή των 
προκατόχων της: «Η Κύπρος αποφασίζει, και η Ελλάδα 
συμπαρίσταται». Ο πρωθυπουργός θα απορρίψει τις εισηγή- 

σεις συνεργατών του, που επιμένουν ότι η Ελλάδα θα πρέ- 
πει να δηλώσει επίσημα ότι θεωρεί σαν αιτία πολέμου (Οα- 
ιΐ5ΐΐ5 Βείΐϊ) κάθε επιθετική ενέργεια της Τουρκίας στην Κύ- 
προ, και ο φάκελος της Κύπρου θα μετατραπεί σε διαπραγ- 
ματευτικό χαρτί της ελληνικής πολιτικής διαμάχης και των 
ελληνο-αμερικανικών σχέσεων, αντί να αποτελέσει μια δια- 
δικασία εθνικής κάθαρσης, για ένα νέο ξεκίνημα. Στο βαθ- 
μό όμως που ο Ανδρέας Παπανδρέου διατηρεί και σήμε- 
ρα την ίδια αντίληψη για το συνολικό τρόπο αντιμετώπισης 
του Ελληνισμού και των ανοιχτών θεμάτων του, η γραμμή 
της «συμπαράστασης» της Ελλάδας στην Κύπρο αποτελεί 
μια από τις κυριότερες αντιφάσεις, έναν διαρκή πονοκέφα- 
λο. 

Από τη στιγμή που η νέα εθνική γραμμή παραχωρεί τη θέ- 
ση της στην «παραδοσιακή», το ΠΑΣΟΚ ελάχιστα πράγματα 
θα κατορθώσει ως προς την προώθηση του Κυπριακού. 
Εξαιτίας και των αδυναμιών της ελληνικής διπλωματίας -η 
επίλυση των οποίων θα γνωρίσει αντίστοιχα προβλήματα με 
αυτά όλης της κρατικής μηχανής- το ΠΑΣΟΚ θα άγεται και 
θα φέρεται από μια πολιτική της οποίας κατάληξη ήταν η 
ανακήρυξη του γ.γ. του ΟΗΕ ντε Γκουεγιάρ σε βασικό παρά- 
γοντα για την επίλυση του Κυπριακού, με τα γνωστά απο- 
τελέσματα. 

Στην τελευταία συζήτηση στη Βουλή για την εξωτερική 
πολιτική, στις 24 Απριλίου του 1986, ο πρωθυπουργός θα 
προβεί σε μια εντυπωσιακή ομολογία-συνόψιση της εξωτε- 
ρικής του πολιτικής: «Και παρ’ όλες τις διακρίσεις που γί- 
νονται μεταξύ της 7ετίας της Νέας Δημοκρατίας και των δι- 
κών μας ημερών, πεποίθησή μου είναι ότι όλη αυτή η περί- 
οδος αποτελεί μία πορεία κατοχύρωσης και διαμόρφωσης 
της εθνικής μας ανεξαρτησίας». Στην πραγματικότητα, ο 
Πρόεδρος του ΠΑΣΟΚ προσπαθεί, μετά το 1981, να προωθή- 
σει με μεγαλύτερη ένταση από τους προκατόχους του την 
«πολυδιάστατη εξωτερική πολιτική του Κωνσταντίνου Κα- 
ραμανλή, στον οποίο ανήκει άλλωστε και ο όρος, που θα 
συμπεριληφθεί στο «Συμβόλαιο με το Λαό» του 1981. 

Αυτή η αναβάθμιση του ρόλου της Ελλάδας στη διεθνή 
γεωπολιτική σκακιέρα θα στηριχθεί στα βαλκανικά ανοίγ- 

ματα με τη μορφή διαβαλκανικών διασκέψεων και τη 
γραμμή της αποπυρηνικοποίησης της περιοχής, και στην 
προσπάθεια να παίξει η Ελλάδα το ρόλο της γέφυρας ανά- 
μεσα στην Ευρώπη από τη μια πλευρά, την Αφρική και την 
Ασία από την άλλη. 

Αν η βαλκανική πολιτική προσκρούσει στην αρνητική στά- 
ση της Αλβανίας και κατόπιν της Τουρκίας, στην πρόσφατη 
αναμόχλευση του Μακεδονικού από τη Γιουγκοσλαβία, η 
αραβική πολιτική του ΠΑΣΟΚ θα έχει θετικές συνέπειες σε 
πολιτικό επίπεδο: Αρκετές από τις Ισλαμικές χώρες θα 
τροποποιήσουν τη θέση τους υπέρ του Κυπριακού -σε μια 
περίοδο που και η Τουρκία δυναμώνει τα ισλαμικά της 
ανοίγματα- ενώ οι διεθνείς ελληνικές πρωτοβουλίες, η μεσο- 
λάβηση στην ΕΟΚ για το Μεσανατολικό, η βοήθεια για τον 
απεγκλωβισμό των πολιορκημένων Παλαιστινίων στο Λίβα- 
νο, η συνάντηση Μιτεράν-Καντάφι στην Ελούντα, οι πρό- 
σφατες προσπάθειες και της Μαργαρίτας Παπανδρέου για 
την απελευθέρωση των Δυτικών ομήρων, θα μεγαλώσουν 
διεθνώς το ρόλο της Ελλάδας. 

Η ελληνική αραβική πολιτική μετά το 8 1 θα μπορούσε 
να ήταν πιο αποτελεσματική, αν το ΠΑΣΟΚ ήταν λιγότερο 
άτυχο αλλά και λιγότερο απροετοίμαστο. Το μεγάλο στήριγ- 
μα αυτής της πολιτικής, η Οργάνωση για την Απελευθέρω- 
ση της Παλαιστίνης και ο Γιασέρ Αραφάτ, που επισκέπτεται 
την Ελλάδα ένα μήνα μετά τις εκλογές του * 81, θα γνωρί- 
σουν τα επόμενα χρόνια συνεχείς ήττες και μια κατακόρυ- 
φη μείωση του ρόλου τους στη μεσανατολική πολιτική διέ- 
νεξη, πράγμα που θα αναγκάσει την ελληνική κυβέρνηση να 
αναπροσαρμόσει τη στάση της. Τα «προοδευτικά» αραβικά 
καθεστώτα, μετά την εντυπωσιακή πτώση της τιμής του πε- 
τρελαίου, θα βρεθούν σε αδυναμία να ενισχύσουν οικονομι- 
κά, επενδύοντας στην Ελλάδα, την ίδια στιγμή που για τα 
-ισχυρότερα οικονομικά- συντηρητικά καθεστώτα δεν έχει 
υπάρξει καμία προηγούμενη έρευνα αγοράς και διερεύνηση 
των οικονομικών τους αναγκών. 

Πριν ακόμη εισχωρήσουν στα μυστικά της διπλωματίας, οι 
αξιωματούχοι της κυβέρνησης για την εξωτερική πολιτική 
θα συμπεριφέρονται όπως την παλιά, καλή περίοδο των 

διεθνών σχέσεων, που κινούνται πολύ περισσότερο σε ιδεο- 
λογικό επίπεδο, κι έτσι θα βρεθούν απροετοίμαστοι απέ- 
ναντι σε διαπραγματευτές με καλομελετημένους φακέλους. 
Ακόμη και εκείνα τα «συντηρητικά» καθεστώτα, όπως επί 
παραδείγματι του Κουβέιτ, που αποφασίζουν να επενδύ- 
σουν θα προσκρούσουν στο σκόπελο της ελληνικής γρα- 
φειοκρατίας ή στην πρώτη οικονομική πολιτική της κυβέρ- 
νησης, που αρνείται να κάνει «παραχωρήσεις στο ξένο κε- 
φάλαιο». 

Τέλος, οι συναισθηματικοί δεσμοί που έχουν αναπτυχθεί 
μεταξύ του ΠΑΣΟΚ και- των «προοδευτικών» αραβικών κα- 
θεστώτων, κατά την περίοδο της «απομόνωσης» του ΠΑΣΟΚ 
από την Ευρώπη, θα έχουν οδηγήσει σε μία ωραιοποίηση 
του αραβικού κόσμου. Το επεισόδιο Σαχάτι, με τον τελευ- 
ταίο να απάγεται από τον Αρκουδέα κατά τη διάρκεια 
της συνέντευξής του στην Αθήνα, θα είναι ο τελευταίος 
σταθμός μίας πορείας απομυθοποίησης, που έχει γνωρίσει 
πολύ καλά ο Έλληνας πρέσβης στη Λιβύη, όταν εκαλείτο 
επί τρεις συνεχείς μέρες από το συνταγματάρχη Καντάφι, 
τη μια για να ακούσει δριμύτατες κριτικές κατά της ελληνι- 
κής κυβέρνησης, τη δεύτερη για να μεταφέρει την ευαρέ- 
σκεια του Αίβυου ηγέτη προς την Ελλάδα, και την τρίτη για 
να ξανακούσει τις κριτικές... 




ΤΟ ΚΑΛΟ ΤΟ ΠΑΛΙΚΑΡΙ 
ΞΕΡΕΙ ΚΙ ΑΛΛΟ ΜΟΝΟΠΑΤΙ 

«Αντιμετωπίζουμε, το γνωρίζετε, τεράστιο πρόβλημα 
στα πλαίσια της ΕΟΚ. Να είστε βέβαιοι ότι αν οι 
Βρυξέλλες δε δίνουν την τιμή π ον θέλουμε, θα ισχύ - 
σουν οι τιμές των Αθηνών. Θα πρέπει να σας δια- 
βεβαιώσω ότι ο υπουργός Γεωργίας δίνει μάχη στις 
επάλξεις για βελτίωση των τιμών. Μα το καλό το 
παλικάρι ξέρει κι άλλο μονοπάτι». 

(Ομιλία του Α. Παπανδρέου στο Α' Πανελλαδικό 
Αγροτικό Συνέδριο στη Λάρισα, 22.3.1982) 



Ο Ανδρέας Παπανδρέου έχει μία προσωπική ιστορική 
αντίθεση με τους Αμερικανούς και την πολιτική τους στην 
Ελλάδα και την Κύπρο. Η απαρχή της δημιουργίας της 
«κεντροαριστεράς» στην Ελλάδα, και οι πρώτες βάσεις για 
το πολιτικό πρόγραμμα του ΠΑΚ και του ΠΑΣΟΚ στη συνέ- 
χεια θα τεθούν όταν το 1964, έχοντας παραιτηθεί από ανα- 
πληρωτής υπουργός Συντονισμού, θα περιοδεύσει στην Ελ- 
λάδα, επικεφαλής μιας μεγάλης ομάδας βουλευτών της 
Ένωσης Κέντρου και θα πρωτορίξει, στη Λάρισα, το σύν- 
θημα «Η Ελλάδα στους Έλληνες». 



ΐμα «π Ε,ΛΛαυα υτυυς ιίΛΛηνες». — 

Η Μαργαρίτα Παπανδρέου, στο βιβλίο της «Εφιάλτης! ^ 
ην Αθήνα», θα περιγράψει αναλυτικά την πορεία ενόςΐ / 

·\Ι 



στην 

«άνδρα με δύο πατρίδες», που ταλαντεύεται για το αν θα 
πρέπει να ασχοληθεί με την ελληνική πολιτική ή να έγκατα 
σταθεί μόνιμα στην Ελλάδα για να ριζοσπαστικοποιηθεί κά- 
τω από το βάρος των γεγονότων, από τις απροκάλυπτες Λ 
επεμβάσεις των ηπα και της πρεσβείας τους, τη δεκαετία-^ 
του ’ 60. Νέος τότε, υπουργός παρά τω πρωθυπουργώ στην 
πρώτη κυβέρνηση μετά το θρίαμβο του Γέρου της Δημο- 
κρατίας, το 1964, θα έρθει σε σύγκρουση με τις ΗΠΑ, όταν 
λόγω της κυπριακής κρίσης θα αποφασίσει να καταργήσει 
τις ραδιοφωνικές εκπομπές που έχουν παραχωρηθεί από 
την προηγούμενη κυβέρνηση στην Αγγλία, τη Γαλλία και τις 

Ηνωμένες Πολιτείες, για να αντιμετωπίσει τις απειλές και 
τους εκβιασμούς από τον εκπρόσωπο των τελευταίων. 

Θα επακολουθήσει η ανακάλυψη της διάβρωσης της κυπ 
από τη οια, οι αφόρητες πιέσεις του Αμερικανού προέδρου Ν 
Λίντον Τζόνσον πάνω στον ίδιο και το Γιώργο Παπανδρέου 
για τη «λύση» του Κυπριακού, οι κυνικές δηλώσεις των 
Αμερικανών της πρεσβείας, «ότι αυτοί κάνουν ό,τι θέλουν» . 
στην Ελλάδα, το ταξίδι στην Κύπρο μετά την πρόσκληση 
του Μακάριου και η ενθουσιώδης υποδοχή στο νησί, σε μία 
περίοδο που το Κυπριακό συγκινεί βαθιά τους ' Ελληνες. 

Η αντίθεση με τους Αμερικανούς θα πάρει και προσωπι- 
κό χαρακτήρα: Ο καθηγητής του Μπέρκλεϊ γνωρίζει καλύ- 
τερα από τους Έλληνες πολιτικούς τους μηχανισμούς της 
αμερικανικής διοίκησης, τις αντιφάσεις της, τους ανθρώ- 
πους με το «αγροίκο» στιλ, που μυθοποιούνται στην Ελλά- 
δα από τους τότε κατέχοντες την εξουσία. Επιπλέον ξέρειί 
ότι η εξαγγελία μίας ανεξάρτητης εξωτερικής πολιτικής, κά- 1 
τι που σημαίνει σύγκρουση με τον αμερικανικό παράγοντα, I 
είναι ο μοναδικός δρόμος για τη δημιουργία της κεντροαρι- ! 
στεράς και τη δική του επικράτηση, στα πλαίσια της Ένω- 
σης Κέντρου, για την ανάδειξή του σε λαϊκό ηγέτη. «Η θέση 
που απέρριπτε τις σχέσεις υποτέλειας», θα γράψει κατά τη 
διάρκεια της δικτατορίας, «έχει βαθιά συναισθηματική επί- 
δραση στο μέσο Έλληνα, που από πολλές γενιές κρατούσε 
το θυμό του για την άθλια μεταχείριση της χώρας του από 
τους μεγάλους συμμάχους της» 20 . Η υποστήριξη των ΗΠΑ 
στο δικτατορικό καθεστώς, η «σκαιότατη συμπεριφορά» 
που θα αντιμετωπίσει από το υπουργείο Αμύνης των ΗΠΑ, 
όταν θα ζητήσει το 1968 την παρέμβασή τους για την απο- 
κατάσταση της δημοκρατίας, θα μεγαλώσουν την αντίθεσή 
του, για να οδηγήσουν αργότερα στις θέσεις για τη «δορυ- 
φορική θέση» της χώρας και τον ένοπλο απελευθερωτικό 
αγώνα. 

Έτσι, μετά τις εκλογές του ’81, ο νέος πρωθυπουργός 
θα βρεθεί μπροστά σε μεγάλα διλήμματα. Βέβαια, αρκετό 
καιρό πριν τις εκλογές, προσπαθεί να μετριάσει τον αντια- 

20. Ανδρέας Παπανδρέου, Η Δημοκρατία ντο απόσπασμα, Εκδόσεις 
Καρανάση, Αθήνα 1974. 

μερικανικό τόνο. Το 1977, χρησιμοποιεί το παράδειγμα των 
αμερικανικών βάσεων του Γκουαντανάμο που εδρεύουν 
στην παρ’ όλα αυτά ανεξάρτητη Κούβα, ενώ το «Συμβόλαιο 
με το Λαό» μιλάει για χρονοδιάγραμμα απομάκρυνσης των 
βάσεων, κι όχι για το «εδώ και τώρα ξερίζωμά τους». 

Ομως οι ίδιες οι λαϊκές προεκλογικές συγκεντρώσεις 
έχουν πάρει μία άλλη δυναμική, ενώ η βάση συσπείρωσης 
του εσω-κόμματος στηρίζεται ακριβώς στα εθνικά θέματα, 
στις βάσεις, ΐο ΝΑΤΟ, την ΕΟΚ. Από την άλλη πλευρά μία 
σύγκρουση με τις ΗΠΑ κινδυνεύει να οδηγήσει και σε πανω- 
λεθρία, τη στιγμή μάλιστα που ο τουρκικός παράγοντας 
μπορεί να χρησιμοποιηθεί κατά βούληση. Οι προσπάθειες 
σύναψης ενός «μορατόριουμ» με την Τουρκία, που θα ανα- 
τραπούν δυο φορές με ευθύνη της γειτονικής χώρας, απο- 
σκοπούν, μεταξύ των άλλων, και στο να κερδηθεί ο απαραί- 
τητος χρόνος για τη διερεύνηση της κατάστασης. 

Αρχικά, εκείνο που επιχειρείται είναι η διαφοροποίηση 
της Ελλάδας από τις θέσεις του ΝΑΤΟ και της ΕΟΚ, κάτι 
που θα ξεκινήσει με τις υποσημειώσεις στο κοινό ανακοι- 
νωθέν του ΝΑΤΟ, το Δεκέμβριο του ’ 81, και τη «μίνι» κρίση 
στα πλαίσια της συνεδρίασης των υπουργών Αμύνης της 
συμμαχίας στις Βρυξέλλες. Οι μετέπειτα διαφοροποιήσεις, η 
άρνηση επιβολής κυρώσεων στην Πολωνία, το πρόβλημα 
του κορεάτικου τζάμπο που οι Σοβιετικοί καταρρίπτουν, η 
πρόταση για την 6μηνη αναβολή εγκατάστασης των αμερι- 
κανικών πυραύλων στην Ευρώπη ή η άρνηση συμμετοχής 
στα γυμνάσια του ΝΑΤΟ λόγω της Λήμνου, στηρίζονται στη 
φιλοσοφία ότι «μία μικρή χώρα θα πρέπει, για να την προσέ- 
ξουν, να κάνει θόρυβο γύρω από το πρόβλημά της». Σε α- 
ντίθεση με την αλησμόνητη φράση του Ευάγγελου Αβέρωφ, 
που δικαιολογούσε το γεγονός ότι δεν έθιξε σε μια σύσκεψη 
του ΝΑΤΟ το θέμα της Λήμνου, «επειδή είναι μέγα για μας 
αλλά μικρό για τη συμμαχία», η τακτική αυτή θα καταφέρει 
τουλάχιστον να θέσει το ελληνικό πρόβλημα. 

Η απομόνωση που θα προελθεί οφείλεται τόσο στην αδυ- 
ναμία των αρμόδιων φορέων να την εξηγήσουν στο εξωτε- 
ρικό, όσο και στις αντιφάσεις του ίδιου του εμπνευστή της. 
Οι περισσότερες από τις διαφοροποιήσεις στα πλαίσια της 

ΕΟΚ αποτελούν μία κατ’ εξοχήν ευρωπαϊκή πολιτική 21 δια- 
φοροποίησης από την αμερικανική ομπρέλα. 0 Ανδρέας 
Παπανδρέου γνωρίζει και εκ πείρας ότι η πόλωση ανάμεσα 
στις δύο υπερδυνάμεις περιορίζει σε ασφυκτικά πλαίσια την 
αυτονομία και της Ευρώπης και των μικρότερων χωρών. Η 
εισβολή στην Τσεχοσλοβακία και ο ψυχρός πόλεμος ΗΠΑ- 
ΕΣΣΔ, που θα φουντώσει ξανά το 1968, θα παίξει σημαντικό 
ρόλο στην άρνηση των Ευρωπαίων να βοηθήσουν πιο ενερ- 
γητικά την Ελλάδα, να απομονώσουν περισσότερο τη χού- 
ντα. Αλλά λόγω της αντιευρωπαϊκής κατεύθυνσης του 
ΠΑΣΟΚ, η πολιτική αυτή δεν μπορεί να αιτιολογηθεί ως ευρω- 
παϊκή, το αντίθετο: Οι ανάγκες εσωτερικής κατανάλωσης κι 
ένα καταστροφικό στιλ προπαγάνδας, κατά το οποίο η εξω- 
τερική πολιτική χρησιμοποιείται για εσωτερική «εθνοκε- 
ντρική» κατανάλωση, που θα εγκαινιασθεί από τον υφυ- 
πουργό τύπου (τότε που ο Ρέηγκαν παρακαλεί γονατιστός 
να συναντήσει τον Ανδρέα), θα καταστήσουν την πολιτική 
αυτή αναξιόπιστη, ιδίως στο εξωτερικό, ακόμη και στο σο- 
βιετικό στρατόπεδο. 

Οι συχνές υπερβολές, που οφείλονται αποκλειστικά σχε- 
δόν στο χαρακτήρα του πρωθυπουργού, με χαρακτηριστι- 
κότερη την ανάδειξη της στρατοκρατούμενης Πολωνίας σε 
πρότυπο «αυτοδιαχείρισης», θα κάνουν και τις χώρες του 
Συμφώνου της Βαρσοβίας, που διακρίνονται για το ρεαλι- 
σμό τους στην εξωτερική πολιτική, επιφυλακτικότερες απέ- 
ναντι σε έναν ανώφελο και ύποπτο γι’ αυτές «βερμπαλι- 
σμό». Άλλωστε ήδη από τη συνάντηση Παπανδρέου-Τιχό- 
νωφ στη Μόσχα, το Νοέμβριο του ’ 82 στο περιθώριο της 
κηδείας του Μπρέζνιεφ, και πολύ περισσότερο στις επόμε- 
νες συναντήσεις με τη Σοβιετική ηγεσία, θα γίνει φανερό 
ότι η τελευταία δεν επιδιώκει ούτε μία ρήξη της Ελλάδας με 
το ΝΑΤΟ, ούτε θεωρεί ως μείζον θέμα την απομάκρυνση των 
αμερικανικών βάσεων, ενώ αρνείται βέβαια να υποστηρίξει 
ανοιχτά την Ελλάδα στη διένεξη με την Τουρκία. Η ΕΣΣΔ 
ήθελε, και θέλει ιδιαίτερα σήμερα, μετά την ανάδειξη του 
Γκορμπατσώφ στη θέση του γενικού γραμματέα του ΚΚΣΕ, 

21. Χρηστός Ροζάκης. Εα ΡοΙίιίςυε Ειταη%έτε Οτεεςιιε, 1974-85, Εε$ Τετηρχ 
Μοείεπιεχ, 473. 

την ύπαρξη μιας Ευρωπαϊκής πολιτικής στα πλαίσια του 
ΝΑΤΟ, που να θέτει εμπόδια στην αμερικανική παντοκρατο- 
ρία. 

Είναι μέσα σ’ αυτό το κλίμα που έχουν αρχίσει να διεξάν 
γονται, το φθινόπωρο του ’ 82, οι συνομιλίες για το μέλλον! 
των αμερικανικών βάσεων στην Ελλάδα. Είναι τότε που 1 ^ 
επιστρατεύεται και πάλι ως βασική πολιτική αυτή της 
«ρευστότητας», αυτό που οι Αμερικανοί διαπραγματευτές 
θα ονομάσουν ρ&ρΕίτιβΐβΐιΐδ από το Ραρ (Παπανδρέου) και το 
3Γηδΐβίυ8, δηλαδή διφορούμενος. 

Την ίδια πολιτική, του «παλικαριού που ξέρει κι άλλο 
μονοπάτι», θα ακολουθήσει η κυβέρνηση και απέναντι στην 
ΕΟΚ. Το «Συμβόλαιο με το Λαό», αλλά και οι προγραμματι- 
κές δηλώσεις της κυβέρνησης θα επαναλαμβάνουν την 
ανάγκη διεξαγωγής «δημοψηφίσματος για να αποφανθεί ο 
λαός πάνω στο σοβαρό αυτό θέμα». Το δημοψήφισμα, που 
η απόφαση για τη διεξαγωγή του ανήκει, σύμφωνα με τις 
ίδιες θέσεις, «στις προνομίες του Προέδρου της Δημοκρατί- 
ας», δε θα επιδιωχθεί ποτέ να πραγματοποιηθεί, την ίδια 
στιγμή που δε δηλώνεται και το αντίθετο, τόσο για την 
αποφυγή της κριτικής για ασυνέπεια, όσο όμως και για να 
μένει ανοικτή η πόρτα της αποχώρησης στην περίπτωση 
πραγματικής εμπλοκής με την ΕΟΚ, για εσωτερικές πολιτικές 
σκοπιμότητες. 

Ιδιαίτερα τον πρώτο καιρό μετά την ανάληψη της εξου- 
σίας, το πρώτο θέμα που θα θέτουν στην κυβέρνηση οι ξέ- 
νοι συνομιλητές της, με πρώτον εδώ τον Φρανσουά Μιτεράν, 
είναι αυτό της παραμονής της Ελλάδας στην Ευρωπαϊκή 
Κοινότητα. Η κυβέρνηση θα προσπαθήσει να αξιοποιήσει 
την επαμφοτερίζουσα στάση της, προσπαθώντας να γίνουν 
δεκτές όσο το δυνατόν περισσότερες ελληνικές «ιδιομορφί- 
ες», αλλά χωρίς αποτέλεσμα: Ελάχιστα πράγματα θα γίνουν 
δεκτά από ένα μνημόνιο, του οποίου η αποδοχή θα δημι- 
ουργούσε προηγούμενο και για τους μέλλοντες νεοφερμέ- 
νους στην Κοινότητα, ενώ οι συνεχιζόμενες επιθέσεις ενα- 
ντίον του «άλλου συνδικάτου» θα ουδετεροποιήσουν ακόμη 
και τις φιλικά προσκείμενες χώρες της ΕΟΚ. Η κατάσταση 
θα φτάσει περίπου στο σημείο της σχιζοφρένειας, όταν η 

Ελλάδα και ο πρωθυπουργός της αναλαμβάνουν θριαμβευ- 
τικά σχεδόν και διεκπεραιώνουν με σχετική επιτυχία την 
προεδρία της ΕΟΚ, το δεύτερο εξάμηνο του ' 83, την ίδια 
στιγμή που οι σκέψεις για την αποχώρηση δεν έχουν εγκα- 
ταλειφθεί και ο υπουργός Εθνικής Οικονομίας Γεράσιμος 
Αρσένης διατυπώνει συνεχώς αρνητικές εισηγήσεις, προτεί- 
νοντας τη διαμόρφωση ενός καθεστώτος παρόμοιου με αυ- 
τού της Νορβηγίας. Το γενικό αποτέλεσμα θα είναι αρνητι- 
κό: Η Ελλάδα, θα κερδίσει μεν 300 δισ. δραχμές από την 
ΕΟΚ τα χρόνια 1982-85 22 , μειώνοντας το έλλειμμα του ισο- 
ζυγίου πληρωμών, αλλά δε θα μπορέσει να αξιοποιήσει τη 
συμμετοχή της, ούτε πλήρως οικονομικά, ούτε και πολιτικά, 
ιδιαίτερα σε ό,τι αφορά τα εθνικά μας θέματα. Αντίθετα η 
κυβέρνηση θα υποστεί μια σοβαρή μείωση της αξιοπιστίας 
της στην Ελλάδα, και κυρίως στο εξωτερικό. 

Αν, από την ανασκόπηση της εξωτερικής πολιτικής του 
ΠΑΣΟΚ της πρώτης τετραετίας, προκύπτει ένα συμπέρασμα, 
αυτό είναι ότι για την αναβάθμιση της διεθνούς θέσης της 
χώρας δεν αρκούν οι καλές προθέσεις, που αναμφισβήτητα 
υπήρχαν. Απαιτείται συνέπεια, πολύ μελετημένη τακτική 
και αποφυγή των αυτοσχεδιασμών. Πολύ περισσότερο, η 
εξωτερική πολιτική έχει μια σχετική αυτονομία: δεν μπορεί 
να υποτάσσεται στις ανάγκες εσωτερικής και ενδοκομματι- 
κής κατανάλωσης, ή σε μικροπολιτικές σκοπιμότητες. 

Στην περίπτωση του ΠΑΣΟΚ, η αλλεργία σε κάθε κριτική 
για «δεξιά στροφή» θα καθορίζει σχεδόν την πορεία της 
κυβέρνησης. Ιδιαίτερα την πρώτη περίοδο μετά τις εκλογές 
του ’ 81, το φαινόμενο θα πάρει το χαρακτήρα μιας αριστε- 
ρής ημιπληγίας: Η «διεύρυνση» προς το Κέντρο, που εκδη- 
λώνεται λίγο πριν τις εκλογές με τη συμμετοχή του Γεωργί- 
ου Μαύρου στο ψηφοδέλτιο του ΠΑΣΟΚ, θα αντισταθμιστεί 
με την ταυτόχρονη ανακοίνωση της συμμετοχής του Μανό- 
λη Γλέζου. Το άρθρο 4, το καλοκαίρι του '83, με το οποίο 
απαγορεύονται πρακτικά οι απεργίες στο δημόσιο, θα συν- 
δυαστεί με την κοινωνικοποίηση των δημόσιων οργανισμών 
και επιχειρήσεων. Ο ετεροχρονισμός της ΑΤΑ, στην αρχή της 

22. Διονύσης Σταμπόγλης, Κέμόη και ζημιές τοί' λογαριααμοά ΕΟΚ, 
Βήμα , 29.6.81). 

ίδιας χρονιάς, θα εξαγγελθεί παράλληλα με τη δωρεάν κυ- 
κλοφορία στα λεωφορεία, πριν τις 8 το πρωί, και το φαινό- 
μενο θα γνωρίσει την αποθέωσή του, όταν οι διαπραγματεύ- 
σεις για τις αμερικανικές βάσεις φτάνουν στο τέλος τους. 

Μετά από μία σειρά από σπαρταριστά επεισόδια που 
οδηγούν σε κινητοποιήσεις της οργάνωσης του ΠΑΣΟΚ κατά 
της ...επερχόμενης συμφωνίας της κυβέρνησης, σε μαθήμα- 
τα αγγλικής γλώσσας που δίδονται σε διάφορα επίπεδα της 
κυβερνητικής και κομματικής μηχανής για την ακριβή μετά- 
φραση της «καταληκτικής ημερομηνίας», μετά από ατέλει- 
ωτες συνεδριάσεις που αδρανοποιούν ολοκληρωτικά την 
κρατική μηχανή, η συμφωνία θα υπογράφει, προβλέποντας 
τελικά ότι το πρόβλημα των βάσεων θα τεθεί ξανά μετά 
από 5 χρόνια, και η έκβασή του θα καθορισθεί από το συ- 
σχετισμό δυνάμεων της εποχής. 

Αντί η κυβέρνηση να εξηγήσει ότι η συμφωνία ήταν η κα- 
λύτερη που θα μπορούσε να επιτευχθεί στα πλαίσια του 
συσχετισμού των δυνάμεων, αντί να καλέσει το λαό σε προ- 
σπάθεια, ώστε η χώρα να διαπραγματευθεί, το 1988, από 
καλύτερες θέσεις, προτιμάει τους ψιθύρους, τα ψεύδη και 
τους αντιπερισπασμούς, για να δηλώσει τελικά σε θριαμ- 
βευτικούς τόνους ότι «οι βάσεις φεύγουν και ο αγώνας δι- 
καιώνεται». Το καλοκαίρι του ’83, η κυβέρνηση έχει ξεχά- 
σει την απλή αλήθεια ότι «το μεγαλύτερο πολιτικό κόστος 
επιφέρει η έλλειψη συνέπειας και αξιοπιστίας» 23 . 



23. Γιώργου Βότση, Βάσεις, τα 4 σημεία που απέτρεφαν τη συμφωνία, 
Κυριακάτικη Ελευθεροτυπία, 19.6.83. 




Η ΑΛΑΖΟΝΕΙΑ ΤΗΣ ΕΞΟΥΣΙΑΣ 



« Ολοι αυτοί οι λεγόμενοι προοδευτικοί κονδυλο- 
φόροι... που από χρόνια τώρα επιδίδονται στην ε- 
μπορευματοποίηση του προοδευτισμού και αρέ- 
σκονται να δηλώνουν ανένταχτοι, αδιάφθοροι και 
άλλα τέτοια γραφικά... πώς είναι δυνατόν να υ- 
πάρχουν εργαζόμενοι δηλωμένοι προοδευτικοί και 
να κλείνουν τα μάτια μπροστά στα απειλητικά νέφη 
που συσσωρεύονται πάνω από τη χώρα μας, σταλμέ- 
να από τη διεθνή αντίδραση και φορτισμένα από 
την εγχώρια υποτέλεια και μειοδοσία, και παρ’ όλα 
αυτά, να επιμένουν ακόμη, επικαλούμενοι το δι- 
καίωμα της δήθεν κριτικής, στο διαβρωτικό, ας το 
πούμε επιεικώς, παιχνίδι τους;» 

(Εξόρμηση, Νοέμβριος 1984) 



Το Νοέμβριο τρυ 198 1', μία αντιπροσωπεία δημοσιογρά- 
φων και τεχνικών τύπου από την εφημερίδα Εγνατία της 
Θεσσαλονίκης επισκέπτονταν τον υφυπουργό Τύπου στην 
Αθήνα. Η σοβαρή εφημερίδα της συμπρωτεύουσας, που εί- 
χε εκδοθεί λίγο πριν τις εκλογές, ετοιμαζόταν να κλείσει και 
ο εκδότης της εφημερίδας Άρης Βουδούρης, ένας εργολά- 
βος που φλέρταρε τότε με το παςοκ, παραχωρούσε δτο 
συντακτικό προσωπικό, αποτελούμενο στην πλειοψηφία 
του από μέλη ή οπαδούς του κυβερνώντος κόμματος, τις 
εγκαταστάσεις. 

Η αντιπροσωπεία των συντακτών, που ήθελε να αξιοποιή- 
σει αυτό το άνοιγμα του Βουδούρη προς την κυβέρνηση, 
ήταν βέβαιη ότι ο Δημήτρης Μαρούδας θα υπέγραφε το δά- 
νειο των 40 εκατομμυρίων που τότε χρειαζόταν για τη συ- 
νέχιση της έκδοσης, ένα «δάνειο κινήσεως» από αυτά που 
χορηγούνται τακτικότατα, σύμφωνα με το νόμο, στις καθη- 
μερινές εφημερίδες. Άλλωστε, η αυτοδιαχείριση ήταν τότε 
μια λέξη της μόδας, και μάλιστα σε καλή θέση στο λεξιλόγιο 
του ΠΑΣΟΚ. 

' Ετσι η επιτροπή θα πέσει κυριολεκτικά από τα σύννε- 
φα, όταν ο υφυπουργός θα αρνηθεί την πρόταση, επειδή αν 
δεχόταν «θα τον έπνιγαν οι άλλοι εκδότες», αλλά και γιατί, 
όπως θα εξηγήσει λίγο αργότερα, κάτι τέτοιο «θα μπορούσε 
να οδηγήσει και άλλους να ακολουθήσουν το ίδιο παράδειγ- 
μα, με αποτέλεσμα η κυβέρνηση να χάσει τον έλεγχο». 
Στην πραγματικότητα η απώλεια του «ελέγχου του τύπου», 
όπως θα πραγματοποιηθεί τα επόμενα χρόνια, είναι ένα 
ανάγλυφο παράδειγμα των αντιφάσεων και των παλινδρομή- 
σεων του ΠΑΣΟΚ σε όλους τους τομείς της κυβερνητικής 



πολιτικής. 

Αυτός που θα «κερδίσει» τον τύπο φέρνοντάς τον κοντά 
στο ΠΑΣΟΚ, και μάλιστα χωρίς τη χρησιμοποίηση κανενός 
κρατικού μέσου, είναι ο πρόεδρος του κινήματος. Μέχρι το 
1976, οι προδικτατορικές διαφορές του Ανδρέα Παπανδρέ- 
ου με το Χρήστο Λαμπράκη, με τον πρώτο να θεωρεί το 
δεύτερο ως τον «φυσιολογικό εκπρόσωπο της κεντροδεξιάς 
μέσα στην Ένωση Κέντρου» 24 , και το μικρό εκλογικό ποσο- 
στό του ΠΑΣΟΚ έχουν οδηγήσει το συγκρότημα της Χρή- 
στου Λαδά στην υποστήριξη του Γεωργίου Μαύρου, που 
βρίσκεται άλλωστε και στη θέση της αξιωματικής αντιπολί- 



τευσης. 

Στην κρίση του ’ 75, οι θέσεις της «Σοσιαλιστικής Πορεί- 
ας», που θα συγκροτηθεί από τους διαγραφέντες, προβάλ- 
λονται ευνοϊκά από το δημοκρατικό τύπο, και η ίδια στάση 
της σχετικά δυσμενούς μεταχείρισης του ΠΑΣΟΚ διατηρείται 
μέχρι το 1976. Είναι η περίοδος κατά την οποία ο Πρόε- 
δρος του ΠΑΣΟΚ καταγγέλλει συχνά στις εσωκομματικές 
συζητήσεις τον «αστικό τύπο». 

Η στάση του τύπου αλλάζει όχι επειδή «προσπαθεί να 
ενσωματώσει το ΠΑΣΟΚ στο σύστημα», αλλά γιατί οι πολιτι- 
κοί συντάκτες που παρακολουθούν τις περιοδείες του Αν- 
δρέα Παπανδρέου στην επαρχία αντιλαμβάνονται το ρεύμα 
που θα εκφραστεί στις εκλογές του Νοεμβρίου του 1977. Ο 
Ανδρέας Παπανδρέου με μία δήλωσή του ή μία συνέντευξή 
του «πουλάει», και αυτό αρχίζει να συνειδητοποιείται από 



24. ορ.οϊΐ 20. 

όλες τις εφημερίδες του «δημοκρατικού χώρου». Οι πωλή- 
σεις της Ελευθεροτυπίας θα ανέβουν σημαντικά, όταν το 
Σεπτέμβριο του ’ 79 δημοσιεύει μία έρευνα αφιερωμένη στα 
πεντάχρονα του ΠΑΣΟΚ, και η οποία, παρ’ ότι συνεχίζεται 
για δεκαπέντε περίπου μέρες, δε θα αναφερθεί καθόλου 
στην «παιδική» περίοδο του κινήματος, τις εσωκομματικές 
του κρίσεις και τις διαγραφές. Την ίδια εποχή, η πλειοψη- 
φία των ενεργών δημοσιογράφων, είτε ανήκουν στο ΠΑΣΟΚ 
είτε όχι, αρχίζουν με τον ένα ή τον άλλο τρόπο να το υπο- 
στηρίζουν, επηρεασμένοι τόσο από τη γενική επαγγελία της 
αλλαγής, όσο και από τις ομιλίες του Ανδρέα Παπανδρέου 
για την ανάγκη μεγαλύτερης ελευθερίας και ανεξαρτητοποίη- 
σης του τύπου από την πολιτική εξουσία. 

Όπως στους περισσότερους τομείς, έτσι και στο χώρο 
των μέσων ενημέρωσης, το ΠΑΣΟΚ δεν έχει το ' 81 ούτε πρό- 
γραμμα, ούτε και γενικότερη αντίληψη για το θεσμό. Απου- 
σιάζει εντελώς η βασική ιδέα ότι η εξυγίανση του τύπου, η 
άνοδος της ποιότητας και ο εκδημοκρατισμός του, η αποδέ- 
σμευσή του τελικά από την πολιτική εξουσία, θα βοηθήσει, 
μακροπρόθεσμα βέβαια, και στη διαμόρφωση μιας θεσμισμέ- 
νης συγκροτημένης κοινωνίας και στο έργο μιας κυβέρνη- 
σης που θέλει να κινηθεί με διαφάνεια, εισάγοντας πιο δη- 
μοκρατικά πρότυπα ηθικής και πολιτικής συμπεριφοράς. 

Έτσι, ο δρόμος που απομένει -και εδώ απλώς συνεπι- 
κουρεί η παλαιοκομματική νοοτροπία των υπευθύνων που 
τοποθετούνται το ’ 81- είναι η επιστροφή στις κλασικές 
συνταγές της δεξιάς: μυστικά δάνεια για τον έλεγχο των 
γραφόμενων από τη μία πλευρά, περιστασιακές, εναλλασσό- 
μενες άσπονδες φιλίες με τους εκδότες, αμοιβαίες αγοραίες 
εκδουλεύσεις με την παροχή αποκλειστικών πληροφοριών 
και «στημένων» δημοσιευμάτων από την άλλη. 

Φυσικά ο τύπος και οι παράγοντές του, των δημοσιογρά- 
φων συμπεριλαμβανομένων, δεν είναι καθόλου άγιοι το ’ 81, 
και, από τη στιγμή που οι παλιές συνταγές συνεχίζονται, η 
κατάσταση χειροτερεύει: η απογοήτευση όσων οι ελπίδες 
διαψεύδονται, η όξυνση του εκδοτικού ανταγωνισμού λόγω 
της προνομιακής μεταχείρισης ορισμένων εκδρτών, σε μία 
εποχή δύσκολη για όλο τον τύπο, και το κυριότερο η ελλιπέ- 

στατη πληροφόρηση λόγω των αντιφάσεων και της «διπλής 
γλώσσας» του ΠΑΣΟΚ στα κύρια θέματα της επικαιρότητας, 
όπως είναι για παράδειγμα όλο σχεδόν το 1983 οι αμερικα- 
νικές βάσεις, θα μεταβάλουν το «έπος Μαρούδα» σε χειρό- 
τερο από το- αντίστοιχο του Τσαλδάρη. 

Χωρίς αμφιβολία, η σημερινή κατάσταση του τύπου είναι 
χειρότερη από ό,τι το ’ 81, αν και ένα μέρος αυτής της πο- 
ρείας οφείλεται στις γενικότερες διεργασίες του τύπου και 
την ποιοτική υποβάθμιση των εφημερίδων με τα ΐαθίοίά 
όπως εισήχθησαν στην Ελλάδα. Σε αντίθεση με τη δεξιά, το 
ΠΑΣΟΚ δεν καταφέρνει ούτε να διαχειριστεί τον τύπο, έστω 
και με τον παραδοσιακό τρόπο, και από ένα σημείο και με- 
τά είναι ο Ανδρέας Παπανδρέου που υποχρεώνεται να βλέ- 
πει τους εκδότες, χωρίς να έχει καν επιτύχει αυτό που είχε 
καταφέρει ο προκάτοχός του Κ. Καραμανλής, δηλαδή το 
προσωπικό απυρόβλητο από την κριτική τους. 

Φυσικά, όλες οι εφημερίδες παίρνουν ένα τηλέφωνο το 
βράδυ πριν την εκπόνηση του βασικού τίτλου τους, αλλά οι 
κυβερνητικοί αρμόδιοι βρίσκονται πολλές φορές σε αδυνα- 
μία να επιβάλουν την άποψή τους για τον υπερτονισμό κά- 
ποιου ασήμαντου γεγονότος ή την υποβάθμιση κάποιου άλ- 
λου σημαντικού. Κι όλα αυτά, τη στιγμή που το ’ 81-’ 82, το 
ΠΑΣΟΚ απολάμβανε την αμέριστη υποστήριξη του φιλικού 
του τύπου αλλά και μια ανοχή εκ μέρους των αντιπολιτευό- 
μενων εφημερίδων, τέτοια που δεν είχε διανοηθεί η Νέα 
Δημοκρατία, με αντίπαλες τις εφημερίδες με τη μεγαλύτε- 
ρη κυκλοφορία. 

Οταν το ΠΑΣΟΚ συνειδητοποιήσει, στις αρχές του 1983, 
ότι χάνει τον έλεγχο, θα αντιδράσει ξανά σπασμωδικά: Αντί 
να προχωρήσει, έστω και καθυστερημένα, στην αλλαγή της 
πολιτικής του ή στην υλοποίηση των εξαγγελιών του για τη 
μεταρρύθμιση του τύπου («επανάσταση» είχε χαρακτηρι- 
στεί από την Εξόρμηση, την άνοιξη του ' 82), θα προσπαθή- 
σει να αποκτήσει τις δικές του «αποκλειστικές» εφημερίδες. 

Πρόκειται για μια προσπάθεια που έχει επαναληφθεί στο 
παρελθόν αρκετές φορές, με αποκορύφωμα αυτή του 
1977, όταν το ΠΑΣΟΚ αρχίσει να εκδίδει μετοχές και να τις 
μοιράζει -όχι βέβαια δωρεάν- στα μέλη του, ώστε να βρε- 

θούν τα χρήματα για μια καθημερινή εφημερίδα του κινή- 
ματος. Και αυτή η απόπειρα θα γνωρίσει το αδιέξοδο, όχι 
για οικονομικούς λόγους, όπως πιστεύεται, αλλά επειδή κα- 
νείς δε διατυπώνει μια «πρόταση φυσιογνωμίας» της νέας 
εφημερίδας που να «παντρεύει» την ανάγκη ενημέρωσης 
των θέσεων του ΠΑΣΟΚ με την προσέλευση αναγνωστών 
που δε θα ανήκουν στο κόμμα και θα επιζητούν συνεπώς 
ανεξάρτητη και ποιοτικά υψηλή ενημέρωση. Τουλάχιστον 
όμως, το 1977 ο λαός δεν έχει τα αναγκαία χρήματα, ενώ το 
1983 βρίσκεται -παράλληλα με την άνοδο του ΠΑΣΟΚ στην 
κυβέρνηση- στην εξουσία, και μπορεί να διαχειριστεί επω- 
φελέστατα τους κρατικούς πόρους. 

Έτσι, μετά από ένα άρθρο της Εξόρμησης, το Μάρτιο 
του ’ 83, που επιτίθεται στον προοδευτικό τύπο με την κα- 
τηγορία ότι «παίζει το παιχνίδι της δεξιάς», το ΠΑΣΟΚ, ή κα- 
λύτερα μία μερίδα του, προωθεί την απόσπαση στην Αθήνα 
του Θανάση Πόπωτα. Ο τελευταίος, 57 χρόνων και εκδότης 
του Ταχυδρόμου του Βόλου, μίας από τις μεγαλύτερες 
επαρχιακές εφημερίδες, ήταν υποψήφιος βουλευτής το '67 
και το ’ 74 της Ένωσης Κέντρου, και διατηρούσε από τότε 
στενούς δεσμούς με τον Αντώνη Λιβάνη, ο οποίος έχει και 
την πρωτοβουλία της πρόσκλησής του. Και μόνο το γεγονός 
ότι είναι ο Αντώνης Λιβάνης που κινεί τα νήματα θα δημι- 
ουργήσει ένα αίσθημα καχυποψίας στις υπόλοιπες μερίδες 
του κυβερνητικού στρατοπέδου, χωρίς όμως κανείς να βά- 
λει εμπόδια σε μία ενέργεια με την οποία το κίνημα θα 
αποκτούσε επιτέλους τη «δική του φωνή». 

Σε μία εκδοτική εταιρεία, τις μετοχές της οποίας διατη- 
ρούν μισές μισές ο Πόπωτας και ο Ζαχόπουλος, ένας δικη- 
γόρος, στενός φίλος του Αντώνη Λιβάνη, θα δοθεί ένα δά- 
νειο 120 εκατομμυρίων δραχμών από την Εμπορική Τράπε- 
ζα, και η Ελεύθερη Γνώμη, μία πρωινή που δεν αντιπαρα- 
τίθεται άμεσα στους ισχυρούς απογευματινούς εκδότες 
είναι έτοιμη να ξεκινήσει. Στο συντακτικό προσωπικό συμ- 
μετέχουν αρκετοί επαγγελματίες και δοκιμασμένοι δημοσιο- 
γράφοι, που δελεάζονται από τους σχετικά υψηλούς μι- 
σθούς και αφήνουν τις εφημερίδες τους, αλλά και μία σειρά 
μέλη του ΠΑΣΟΚ, τα περισσότερα χωρίς δημοσιογραφική 

πείρα, που χρίζονται δημοσιογράφοι για την περίσταση. 
Πρόκειται για την προσπάθεια μίας άλλης μερίδας του κόμ- 
ματος να ελέγξει «από τα μέσα» την εφημερίδα και την πο- 
λιτική της και να αποτρέψει τις «παλαιοκομματικές» παρεκ- 
κλίσεις. Η νέα πρωινή, «δεσμευμένη στην υπηρεσία του λα- 
ού» σύμφωνα με το διαφημιστικό της μήνυμα, θα έχει μια 
ευπρόσωπη παρουσία, αποκτώντας μια ικανοποιητική, για 
τα μέτρα του πρωινού τύπου, κυκλοφορία. 

Λίγο αργότερα κι ενώ ο πόλεμος μέσω του τύπου οξύνε- 
ται, το ΠΑΣΟΚ -πάλι μια μερίδα του- αποφασίζει ότι χρειάζε- 
ται και απογευματινή εφημερίδα για να αυτονομηθεί περισ- 
σότερο από τον απογευματινό τύπο, ο οποίος συνεχίζει να 
«υπονομεύει» την κυβέρνηση. Τον Οκτώβριο του ’ 83 έρχε- 
ται και η συγκατάθεση του πρωθυπουργού, και ο Πόπωτας 
αρχίζει τις προετοιμασίες για τη νέα έκδοση, με την αγορά 
μηχανημάτων και τις προσλήψεις δημοσιογράφων που αφή- 
νουν τις εφημερίδες τους για τις μυθώδεις σχεδόν παροχές 
που τους δίδονται. Την ίδια όμως στιγμή αρχίζει και η αντί- 
δραση από τους υπάρχοντες εκδότες, που με επανειλημμέ- 
να διαβήματα στο Καστρί απαιτούν να σταματήσει η προ- 
σπάθεια, αφού διαφορετικά, «επειδή ο χώρος των φιλοκυ- 
βερνητικών εντύπων θα υπερκορεσθεί, θα αναγκαστούν να 
υιοθετήσουν μια γραμμή απόστασης από την κυβέρνηση». 

Ο Ανδρέας Παπανδρέου αλλάζει γνώμη και οι κομματικοί 
της Ελεύθερης Γνώμης , που εν τω μεταξύ προωθούν μια 
δημοσιογραφική αντίληψη για το ρόλο της πρωινής εφημε- 
ρίδας που λίγο απέχει απ’ αυτές των καθημερινών του 
«υπαρκτού σοσιαλισμού», μπαίνουν στην υπηρεσία της 
προσπάθειας ματαίωσης της «αδελφής» απογευματινής έκ- 
δοσης, με επικεφαλής τον κουμπάρο του πρωθυπουργού 
Κώστα Γερονικολό, ο οποίος και απολύεται από τον Πόπω- 
τα. Τελικά οι Ειδήσεις εκδίδονται στις 23 Ιανουάριου του 
’84, χωρίς τις ευλογίες του Καστριού, αλλά με την έμμεση 
υποστήριξη ή και ανοχή ορισμένων μερίδων της κυβέρνη- 
σης· 

Από τη στιγμή αυτή το παιχνίδι θα ξεφύγει από τον έλεγ- 
χο των εκδοτών και των δημοσιογράφων, που θα γίνουν πιό- 
νια μιας γενικότερης διαμάχης που έχει ήδη ξεσπάσει μέσα 

στο κυβερνητικό στρατόπεδο. Οι Ειδήσεις, χωρίς τη συνεχή 
πιστωτική υποστήριξη και με αυξημένα έξοδα, θα αναγκα- 
σθούν να κλείσουν, τον Απρίλιο του ’ 84', μαζί με την Ελεύ- 
θερη Γνώμη. 

Ο υπερχρεωμένος Θανάσης Πόπωτας, ξανά με την υπο- 
στήριξη οριμένων κυβερνητικών μερίδων, θα προχωρήσει 
στην επανέκδοση της Γνώμης, τον Ιούλιο του ’84, για να 
αποκαλυφθεί, στις 4 Οκτωβρίου, ότι τα χρήματα που πήρε 
για την επανέκδοση προέρχονταν από υπεξαίρεση της 
Εθνικής Τράπεζας, την οποία είχε πραγματοποιήσει ο 
υπάλληλός της Σπύρος Λιντοβόης. Την 21η Απριλίου του 
1986, μετά δηλαδή τις εκλογές του ’ 85, ο Θανάσης Πόπω- 
τας θα καταδικαστεί σε τρία χρόνια φυλάκιση για ηθική αυ- 
τουργία στην υπεξαίρεση και ο Λιντοβόης σε εφτά χρόνια 
και δέκα μήνες, την ίδια στιγμή που πάνω από το δικαστή- 
ριο πλανιέται η διαμάχη του τέως υπουργού Εθνικής Οικο- 
νομίας Γεράσιμου Αρσένη με το διοικητή της Εθνικής Τρά- 
πεζας Στέλιο Παναγόπουλο, στον οποίο η Ελεύθερη Γνώμη 
είχε επιτεθεί δριμύτατα και κατ’ επανάληψη: Η Εθνική Τρά- 
πεζα φαίνεται ότι γνώριζε τη δράση του καταχραστή Λιντο* 
βόη αρκετό καιρό πριν και κάποιοι υψηλότερα ιστάμενοι 
του είχαν δώσει τις απαραίτητες πληροφορίες για τη χρήση 
του απαραίτητου και για καταχρήσεις κομπιούτερ, πληρο- 
φορίες που ο ίδιος δεν ήταν σε θέση να έχει. 

Ο προσκείμενος στο ΠΑΣΟΚ αρχισυντάκτης της ΕΡΤ-2 στη 
Θεσσαλονίκη Καλαμάρας θα καταθέσει ότι πριν την ανακά- 
λυψη (δημοσιοποίηση;) της κατάχρησης, ο Λιντοβόης του 
είχε προτείνει ανταλλάγματα για να αποχωρήσει από την 
εφημερίδα, με την προϋπόθεση ότι η αποχώρηση θα συνο- 
δευόταν από την καταγγελία του Πόπωτα ως καταχραστή 
και η πρόταση αυτή του έγινε ξανά από ανώτατα στελέχη 
της Εθνικής Τράπεζας. Ο Σπύρος Λιντοβόης θα πει στην 
απολογία του ότι τα αρχικά δάνεια δε χρησιμοποιήθηκαν 
στην εφημερίδα, αλλά πήγαν στις τσέπες του Αντώνη Λιβά- 
νη, με τον Θανάση Πόπωτα να καταγγέλλει στη δική του 
απολογία το διοικητή της Εθνικής Τράπεζας Στέλιο Παναγό- 
πουλο ως «δημιουργό της όλης σκευωρίας τόσο για προσω- 
πικούς λόγους, όσο και για την εξυπηρέτηση των συμφε- 

ρόντων των μεγαλοεκδοτών» 25 . 

Λίγο καιρό μετά το «σκάνδαλο Πόπωτα», οι σχέσεις της 
κυβέρνησης με τον τύπο μπορούν να σκιαγραφηθούν με το 
παρακάτω επεισόδιο: Κάθε φορά που η συζήτηση μεταξύ 
ενός συγκεκριμένου υφυπουργού και ενός δημοσιογράφου 
τελείωνε, ο υφυπουργός καλούσε τη γραμματέα του και της 
υπαγόρευε ένα κείμενο που έλεγε περίπου τα εξής: Εγώ ο 
υπογράφων, συναντήθηκα σήμερα... με τον υπογράφοντα 
δημοσιογράφο... Κατά τη διάρκεια της συνάντησης τον ενη- 
μέρωσα για την πορεία της κυβερνητικής δραστηριότητας 
στον τομέα μου. Κατόπιν εκείνος μου εξέφρασε κριτική για 
την πορεία της κυβέρνησης, λέγοντας ότι κάνουμε λάθη 
στους παρακάτω τομείς... Εγώ τότε του είπα ότι η αλλαγή 
προχωράει και οι παρατηρήσεις του είναι εντελώς λανθασμέ- 
νες. Ακολουθούν υπογραφές. 

Το επεισόδιο, επαναλαμβανόμενο και αυθεντικό, παρου- 
σιάζει την κατάσταση ήδη από τις αρχές του ’83: Η αδυνα- 
μία των διαφόρων μερίδων του κυβερνητικού στρατοπέδου 
να επηρεάσουν μέσα από κάποιες εσωκομματικές διαδικα- 
σίες την πολιτική κατάσταση, η κλιμακούμενη αυτονόμηση 
του· πρωθυπουργού, παράλληλα με τις αυξανόμενες αντιθέ- 
σεις, οδηγεί σ’ αυτό που θα μπορούμε να χαρακτηρίσουμε 
ως «παιχνίδι του τύπου», μέσα από τον οποίο επιχειρείται η 
επίλυση των αντιθέσεων, η αποδυνάμωση των αντιπάλων 
και η αποστολή μηνυμάτων στον πρωθυπουργό. 

Όλες οι μεγάλες υποθέσεις που θα συγκλονίσουν την 
κυβέρνηση από το τέλος του ’82 μέχρι σήμερα, από το 
«σκάνδαλο» των 50 βαγονιών από την Ανατολική Γερμανία 
που χρεώνεται σε δύο υπουργούς, την υπόθεση της πυρ- 
ΚΑΛ, το διαφορικό και τη... μασονική ιδιότητα του Γεράσι- 
μου Αρσένη, τις διαμάχες του τελευταίου με το διοικητή της 
Εθνικής Τράπεζας Στέλιο Παναγόπουλο, μέχρι τη συνεχή 
φημολογία για ανασχηματισμούς ή την υπόθεση Κρυστάλλη, 
θα ξεκινήσουν από διαρροές μέσα από το κυβερνητικό 
στρατόπεδο, κυρίως προς τις εφημερίδες με τη μεγαλύτερη 
κυκλοφορία και όπου υπάρχουν και οι μεγαλύτερες προσβά- 

25. Περισσότερες πληροφορίες στο: Χρίστου Βρεττού, Συμβιβασμοί με 
υπολογιστές. Αντί , τεύχ. 315. 

σεις, δηλαδή τις προσκείμενες φιλικά προς την κυβέρνηση. 

Από τον τελευταίο κανόνα θα εξαιρεθεί μία μόνο υπόθε- 
ση, που θα αποτελέσει όμως και κομβικό σημείο στον μετέ- 
πειτα εκτραχηλισμό των αντιθέσεων του κυβερνητικού 
στρατοπέδου. Η υπόθεση Χριστοδουλίδη θα ξεκινήσει από 
δημοσιεύματα σε χουντική φυλλάδα, η οποία περιέργως χα- 
ρακτηρίζει τον τότε γραμματέα Τύπου και Πληροφοριών 
Σωτήρη Κωστόπουλο ως «τον μόνο άντρα μέσα στην κυ- 
βέρνηση». Ο Ελληνοκύπριος Αντρέας Χριστοδουλίδης, στέ- 
λεχος του ΠΑΚ επί δικτατορίας, μέλος της ΚΕ και του Εκτε- 
λεστικού Γραφείου του ΠΑΣΟΚ και διευθυντής του Αθηναϊ- 
κού Πρακτορείου Ειδήσεων, θα κατηγορηθεί από τη χου- 
ντική εφημερίδα, που έχει εν τω μεταξύ δανειοδοτηθεί από 
τη Γενική Γραμματεία Τύπου, ως «τραβεστί» που συνελή- 
φθη μάλιστα σε έφοδο της αστυνομίας, φημολογία που με 
τη βοήθεια μερίδας του δεξιού τύπου και της Αυριανής θα 
μετεξελιχθεί αργότερα σε αυτή του πράκτορα της ΚΥΠ. 

Το γεγονός ότι τόσο ο Παπανδρέου δεν αποκαθιστά έναν 
στενό συνεργάτη του, στον οποίο μάλιστα είχε αναθέσει 
παλιότερα μια σειρά σημαντικές αποστολές, και ότι δεν 
παίρνει μέτρα -όπως άλλωστε πρέπει να κάνει και το κόμ- 
μα- εναντίον όλων αυτών που συνεργάσθηκαν σε μια τέτοια 
άθλια μεθόδευση, θα αποτελέσει ουσιαστικά το πράσινο 
φως για όσα θα επακολουθήσουν. ' Ηδη από την υπόθεση 
αυτή,- μία μερίδα του κυβερνητικού στρατοπέδου έχει αρχί- 
σει να χρησιμοποιεί στον πόλεμο αλληλοεξόντωσης και τις 
Μυστικές Υπηρεσίες. Από τα τέλη του ’ 83 στα γραφεία των 
περισσότερων κυβερνητικών και κομματικών στελεχών 
υπάρχει ένα ειδικό μηχάνημα, το οποίο ανάβει κόκκινο 
όταν τα τηλεφωνήματα του γραφείου παρακολουθούνται... 





«ΑΜΦΙΣΒΗΤΗΣΤΕ ΜΑΣ» (Η ΜΕΤΡΙΟΚΡΑΤΙΑ) 

«Είναι αδύνατο να επαγγέλλεσαι δημοκρατία για το 
έδνος και εσύ ο ίδιος να μην την εφαρμόζεις μέθα 
στους κόλπους του κόμματός σου». 

(Από μία συνέντευξη του Ανδρέα 
Παπανδρέου στα Νέα 18.10.1974) 



Η καταμέτρηση των ψηφοδελτίων για την εκλογή της νέ- 
ας ΚΕ του ΠΑΣΟΚ στο Συνέδριο του 1984 πλησιάζει προς το 
τέλος της και δεν έχουν μείνει παρά 100 ψηφοδέλτια, από 
τα 2.300 περίπου όλων των συνέδρων. Ένα στέλεχος της 
απερχόμενης ΚΕ, που ελέγχει τον υπολογιστή στον οποίο 
δίδονται τα αποτελέσματα, θα εκμηστηρευθεί σ’ ένα άλλο 
μέλος της ΚΕ: «Τα πράγματα είναι πολύ άσχημα, ο Δροσογιάν- 
νης μάλλον δε βγαίνει και ο πρόεδρος θα γίνει έξαλλος». 
Η διαπίστωση θα οδηγήσει σε αρκετά μαγειρέματα, ώστε να 
αποκατασταθεί η τάξη-. 

Ο στρατηγός θα εκλεγεί τελικά 73ος στη σειρά με 602 ψή- 
φους, ενώ άλλα στελέχη, δημοφιλή στο κόμμα αλλά χωρίς 
μεγάλες κυβερνητικές ευθύνες, θα υποχωρήσουν στην τελι- 
κή κατάταξη, ώστε τις θέσεις τους να καταλάβουν άλλα, 
περισσότερο επώνυμα, σε υψηλότερα πόστα στην κρατική 
και κομματική ιεραρχία. Το τελετουργικό στοιχείο θα έχει 
υπερισχύσει της δημοκρατίας και της αξιοκρατίας και ο πρό- 
εδρος του κόμματος, «εκλεγμένος» δια βοής από το συνέ- 
δριο, θα μείνει τελικά ευχαριστημένος. 

Στη διάρκεια του Προσυνεδρίου του ’ 75, θα υποβληθούν 
δύο προτάσεις από τους συνέδρους για το θέμα της εκλο- 
ής του προέδρου του κινήματος: η μία για την άμεση 
λογή από το προσυνέδριο, η άλλη για την εκλογή του από 
Κεντρική Επιτροπή. «Είναι ευκαιρία, Ανδρέα», θα σκύ- 
ι να του πει ο Γιώργος Ταξιάρχου, μέλος τότε της Οργα- 
ικής Επιτροπής, που κάθεται πίσω από το προεδρείο, 
αναβαπτιστείς σήμερα στη βάση». «Είσαι τρελός;» θα 



! 



ΠΑΣΟΚ 1974-1986 



103 



φωνάξει θυμωμένος ο πρόεδρος. «Θέλεις δηλαδή να θέσω 
υπό αμφισβήτηση την αρχηγία μου, λες και θα μπορούσε να 
είναι κανείς άλλος στη θέση μου;» 

Είναι αυτή η αντίληψη που αρνείται έστω και τη μερική 
αμφισβήτηση ταυτίζοντάς την με την ανατροπή, που θα 
επικρατήσει μέχρι σήμερα στο ΠΑΣΟΚ ακόμη και όταν δεν 
θα υπάρχουν οι «έκτακτες συνθήκες» που θα επικαλεσθεί 
ο πρόεδρός του στο Προσυνέδριο του ’ 75, απορρίπτοντας 
τις προτάσεις για την άμεση ή έμμεώη εκλογή του: «Στη φά-^ 
ση που διανύουμε», λέει τότε, «δεν είναι δυνατόν να πάρει / 
την επιθυμητή της έκταση η δημοκρατική διαδικασία. Πρώ- / 
τον, γιατί η οργανωμένη μας βάση δεν αντιπροσωπεύει ακό-\ 
μη ικανοποιητικά την πραγματική λαϊκή μας βάση. Δεύτερο, ^ 
γιατί οι αρχές του ΠΑΣΟΚ δεν έχουν γίνει συνείδηση σ’ όλα 
τα στελέχη και μέλη του. Τρίτο, γιατί δεν έχουν εξαλειφθεί 
τελείως οι φράξιες και οι ομάδες στους κόλπους μας που 
αξιοποιούν τις δημοκρατικές διαδικασίες για την επίτευξη 
των δικών τους στόχων. Με το ξεπέρασμα αυτών των εμπο- 
δίων θα προχωρήσουμε στο συνέδριο και την πλήρη εσωτε- 
ρική εκδημοκρατικοποίηση του κινήματος. Υπάρχει, τέλος, 
ο ρόλος του προέδρου στο κίνημα. Φυσικά, πρέπει να εκλέ- 
γεται έμμεσα από τη βάση, δηλαδή από το συνέδριο. Φυσι- 
κά, πρέπει να έχει σαφείς αρμοδιότητες και να λειτουργεί 
στα πλαίσια των συλλογικών οργάνων, όπως θα ορίζει ο 
εσωτερικός κανονισμός του κινήματος». 

Αυτός ο φόβος της προσωπικής αμφισβήτησης και της 
κριτικής είναι οι μοναδικές εξηγήσεις για το γεγονός ότι ο 
Ανδρέας Παπανδρέου δεν επέτρεψε μέχρι τώρα αυτό που 
θα ονομαζόταν «θεσμοποίηση του χαρίσματος»: κανείς, ού- 
τε στην κρίση του ’ 75, και πολύ περισσότερο σήμερα, δεν 
αμφισβητεί τη θέση του Ανδρέα Παπανδρέου στην κορυφή 
της κομματικής ιεραρχίας. Όσοι τότε διαφώνησαν επιζη- 
τούσαν απλώς να τεθεί το χάρισμα και η εξουσία που 
απορρέει απ’ αυτό μέσα σε κάποιους κανόνες λειτουργίας 
και ελέγχου. Ο Πρόεδρος του ΠΑΣΟΚ δεν μπορεί να δεσμεύ- 
εται μέσα σε κάποια πλαίσια, δεν ανέχεται εύκολα την αμ- 
φισβήτηση: «Αες και μπορούσε να είναι άλλος εκτός από 
εμένα». 

Ακόμη και στενοί συνεργάτες του Ανδρέα Παπανδρέου 
βρίσκονται σε αδυναμία να εξηγήσουν τον «αντιδιανοουμε- 
νισμό» του αρχηγού του ΠΑΣΟΚ. Βέβαια και πριν τη δικτα- 
τορία, οι σχέσεις του τότε αρχηγού της κεντροαριστεράς με 
τον κυριότερο όμιλο σοσιαλιστών διανοουμένων δεν είναι, 
όπως είδαμε σε προηγούμενα κεφάλαια, ειδυλλιακές. Περί- 
εργο όμως για τον πρύτανη του Πανεπιστημίου του Μπέρ- 
κλεϊ, η ίδια εικόνα “θα συνεχισθεί και κατά τη διάρκεια της 
χούντας, παρ’ ότι, ιδιαίτερα τότε, το κύριο βάρος του αντι- 
δικτατορικού αγώνα στηρίζεται στους διανοούμενους και 
αργότερα στους φοιτητές: το ΠΑΚ, εκτός από τον μετέπειτα 
πρόεδρο της ΕΡΤ-2 Γιώργο Τσουγιόπουλο, δεν έχει να επι- 
δείξει ιδιαίτερη συσπείρωση διανοουμένων, αν εξαιρέσουμε 
βέβαια την εντελώς ιδιόμορφη περίπτωση του Σωτήρη Κω- 
στόπουλου. 

Το φαινόμενο έχει την τάση να θεωρητικοποιηθεί στο νεό- 
I τευκτο ΠΑΣΟΚ, αμέσως μετά την κρίση του ’75 και την 
αποχώρηση της πλειοψηφίας των καλύτερων σοσιαλιστών 
ι διανοουμένων που υπάρχουν εκείνη τη στιγμή στη χώρα. 

«Το κίνημα», θα πει ο Ανδρέας Παπανδρέου σε μία ομιλία 
\ του σε στελέχη της Δυτικής Ελλάδας στις 6 Σεπτεμβρίου 
\του ’ 75, «θα πρέπει στη μεγάλη του πλειοψηφία να αποτε- 
λείται σε όλα τα όργανα από εργάτες, αγρότες και βιοτέ- 
ψες. Δε σημαίνει ότι δε θα πρέπει να υπάρχουν επιστήμο- 
νες και διανοούμενοι στο κίνημα και ιδιαίτερα στα κεντρικά 
όργανα. Αλλά είναι αδύνατο να αποτελούν την πλειοψηφία 
και είναι αδύνατο να βγαίνει η γραμμή από επιστήμονες και 
διανοούμενους». Βέβαια, η σύνθεση του ηγετικού δυναμι- 
κού του ΠΑΣΟΚ τα επόμενα χρόνια, όπως επίσης και των 
μεσαίων στελεχών ή της βάσης του, όπως είδαμε από το 
επαγγελματικό προφίλ της ΚΕ και της ΚΟ, δε θα τείνει καθό- 
λου προς την... προλεταριοποίηση. Ακόμη και ο κανόνας 
που θα υιοθετηθεί από το καταστατικό του ΠΑΣΟΚ και 
προβλέπει τη συμμετοχή δύο εκπροσώπων εργαζομένων 
στο ΕΓ, δε θα εφαρμοσθεί ποτέ μέχρι σήμερα. 

Παρ’ όλα αυτά, η ίδια στάση απέναντι στους «διανοούμε- 
νους» θα συνεχισθεί τα επόμενα χρόνια, και μετά το 1981, 
τότε που το ΠΑΣΟΚ χρειάζεται ιδιαίτερα στελέχη με κουλτού- 

ρα και γνώσεις. Ακόμη και ο Κωνσταντίνος Καραμανλής, 
του οποίου η πολιτεία, ιδιαίτερα πριν τη δικτατορία δεν τον 
κατέτασσε, σε αντίθεση με τον Ανδρέα Παπανδρέου, στους 
«πνευματικούς ανθρώπους», θα φροντίσει να εξιοποιήσει 
και να μάθει από τους διανοούμενους που πρόσκεινται 
στην παράταξή του, όπως είναι ο Τάκης Χορν ή ο Μάνος 
Χατζηδάκις. 

Αντίθετα, ο νέος πρωθυπουργός, που αποφεύγει κατά βά- 
ση τις καλλιτεχνικές και πνευματικές εκδηλώσεις, θα περιο- 
ρισθεί στις παραδοσιακές του παρέες ή θα δημιουργήσει νέες 
ανάλογου περιεχομένου: Τη στιγμή που στην Ελλάδα 
υπάρχει ένας Μίκης Θεοδωράκης, ο οποίος ανεξάρτητα από 
τις πολιτικές του απόψεις είναι έτοιμος να ασχοληθεί και να 
αναπτύξει έναν τομέα της μουσικής, συμβάλλοντας στην πο- 
λιτιστική ανάπτυξη της χώρας, ο πρωθυπουργός θα γίνει 
κουμπάρος του Τόλη Βοσκόπουλου, με τη μεσολάβηση του 
Γιώργου Κατσιφάρα. 

Την απουσία πολιτιστικής πολιτικής του ΠΑΣΟΚ, αφού δεν 
μπορεί να θεωρηθεί πολιτιστική πολιτική η μαζική είσοδος 
του Μπρεχτ στα χωριά, θα αναπληρώσει, παρά τις προσπά- 
θειες του υπουργείου Πολιτισμού, ο τόνος που θα δώσει ο 
ίδιος ο πρωθυπουργός στα στελέχη του ΠΑΣΟΚ και στην 
υπόλοιπη κοινωνία, δηλαδή η μονόπλευρη επιστροφή στο 
ζεϊμπέκικο και την περίφημη «παράδοση», η οποία δυστυ- 
χώς δεν νοείται ούτε σαν επιστροφή στο αρχαίο θέατρο. 
Αυτή η ρετρομόδα του «λαϊκού παραδοσιακού πολιτισμού» 
με τον «αγωνιστικο-αντιστασιακό του χαρακτήρα», που ξε- 
φεύγοντας από τη θεμιτή αξιοποίηση της παράδοσης θα πά- 
ρει τη μορφή της μαζικής εκτόνωσης δια μέσου του καρσι- 
λαμά, θα οδηγήσει, πολύ χειρότερα, στον παραμερισμό των 
πρωτοποριών σε όλες τις μορφές της τέχνης, στην έλλειψη 
φαντασίας και οράματος, προσόντα που δεν είναι απαραί- 
τητα για τις μετριότητες που καλούνται να «αναπαραγά- 
γουν» την παράδοση. 

' Ετσι, η προτροπή του πρωθυπουργού στο λόγο του προς 
τους «ανθρώπους των γραμμάτων και τεχνών», τον Ιανουά- 
ριο του ’ 84, «να αμφισβητούν τα πάντα και ασφαλώς και 
εμάς», καμία επίδραση δε θα έχει ούτε στην ανάπτυξη της 

πολιτιστικής δημιουργίας ή στη διαφύλαξη της εθνικής μας 
κουλτούρας από την «πολιτιστική -ιμπεριαλιστική- επέμβα- 
ση, τη χειρότερη απ’ όλες τις επεμβάσεις». Δε χρειάζεται 
παρά να ρίξει κανείς μια ματιά στα προγράμματα της τη- 
λεόρασης για να το καταλάβει: μόλις ο πρωθυπουργός είχε 
τελειώσει τον πύρινο λόγο του στους πνευματικούς ανθρώ- 
πους εναντίον της ξένης εισβολής, η ορχήστρα του «Ιντερ- 
κοντινένταλ» άρχισε να παίζει το «Ιί \νΗδ ίαδαηαΐΐοη», για να 
ακολουθήσουν πέντ’ έξι ακόμη ξένα ελαφρολαϊκά. Όπως 
όταν ο Φιντέλ Κάστρο είχε ζητήσει από τους Κουβανούς 
περισσότερη δουλειά και λιγότερη σάμπα, με τη συγκέντρω- 
ση της Αβάνας να τελειώνει με τους Κουβανούς να καταδι- 
κάζουν τη σάμπα, κινώντας τα σώματά τους στον ομώνυμο 
χορευτικό ρυθμό 26 . 

Από ένα σημείο και μετά οι ίδιες οι παρέες του πρωθυ- 
πουργού θα προσδιορίζουν και τον κύκλο μέσα στον οποίο 
κινείται. Το 1985, τον καιρό της Έκθεσης της Θεσσαλονί- 
κης, ο πρωθυπουργός έτρωγε σε ένα διπλανό τραπέζι απ’ 
αυτό ενός από τους σημαντικότερους ιστορικούς, του Κω- 
στή Μοσκώφ. Μια πρόταση που ο τελευταίος θα δεχθεί για 
«ένα ποτό» με τον πρωθυπουργό θα ανατραπεί, όταν κά- 
ποιος του περιβάλλοντος του πρωθυπουργού θα του θυμί- 
σει ότι «αυτός μας κάνει κριτική». 

Ο «πλήρης εκδημοκρατισμός», που θα επαγγελθεί ο Πρό- 
εδρος του ΠΑΣΟΚ το ’75 αλλά δε θα πραγματοποιηθεί πο- 
τέ, ούτε καν στο συνέδριο του 1984, μπορεί να του αφήνει 
ένα απεριόριστο πεδίο ελιγμών και να τον καθιστά απυρό- 
βλητο από την κριτική, αλλά δε θα αργήσει να μεταβληθεί 
σε πολιτικό μπούμεραγκ. Αναρωτιέται κανείς τι θα έχανε ο 
Ανδρέας Παπανδρέου, και πολύ περισσότερο το ΠΑΣΟΚ, αν 
επέτρεπε την ύπαρξη και λειτουργία εσωκομματικών τάσε- 
ων αν ο Γεννηματάς, ο Λαλιώτης, ο Λάζαρης ή ο Αρσένης 
διαλέγονταν σε πολιτικοϊδεολογική βάση, πλουτίζοντας την 
κομματική προβληματική, εξασφαλίζοντας εναλλακτικές πο- 
λιτικές λύσεις όταν μια κυβερνητική ή κομματική πολιτική 
δεν αποδίδει πια, οικοδομώντας τις προϋποθέσεις για τη 

26. Χρύσα Προκοπάκη, Οδηγίες προς διανοούμενους, Πολίτης, Ιανουά- 
ριος 1984. 

διαδοχή στο ΠΑΣΟΚ, ώστε το τελευταίο να παραμείνει ως 
θεσμός και μετά την αποχώρηση του ιδρυτή του, και υπα- 
κούοντας αναγκαστικά σε κάποιους κανόνες λειτουργίας, 
στην αρχή της πλεισψηφίας και της μειοψηφίας, στην αρχή 
της αποτελεσματικότητας. 

Παρ’ όλες τις αντίθετες προσπάθειες, ιδεολογικές τάσεις 
στο ΠΑΣΟΚ δε θα πάψουν να υπάρχουν, σε εμβρυώδη κατά- 
σταση, και με τέτοιο τρόπο, ώστε να μην αντλούνται τα θε- 
τικά στοιχεία από την ύπαρξή τους. Η ανάληψη της εξουσί- 
ας με όσα αυτό συνεπάγεται θα δώσει το πράσινο φως για 
μια άγρια πάλη που, αντί να πάρει το χαρακτήρα ιδεολογι- 
κής αντιπαράθεσης, θα πάρει το χαρακτήρα της μάχης χωρίς 
αρχές και χωρίς κανόνες. «Αισθάνομαι ναυτία», θα πει γι' 
αυτόν τον πόλεμο ο Ανδρέας Παπανδρέου στις 17 Οκτω- 
βρίου του ’ 84. «Νομίζω ότι ποτέ, ούτε στα δύσκολα εκείνα 
χρόνια των ανενδότων αγώνων, πριν τη δικτατορία, δεν 
υπήρχαν τέτοιες κατηγορίες, οι οποίες να επιδρούν ακόμη 
και στο πολιτιστικό επίπεδο της χώρας μας». 

Αντί ν’ αποφύγει τους αναγκαίους συμβιβασμούς και την 
άχαρη δουλειά των εξισορροπήσεων, ο Πρόεδρος του ΠΑ- 
ΣΟΚ θα μεταβληθεί στο τέλος σ' έναν κατ’ εξοχήν ισορρο- 
πιστή, θα υποκύψει τελικά ο ίδιος και η δημοκρατία στους 
συσχετισμούς, με αρνητικά αποτελέσματα και για την κομ- 
ματική και για την κρατική λειτουργία. Στο συνέδριο του 
’ 84, «οι διαπραγματεύσεις» με το ΕΓ για τον αριθμό των με- 
λών της νέας ΚΕ θα ξεκινήσουν από τον αριθμό 80. Το κόμ- 
μα συμφωνεί, ελπίζοντας να εκλέξει τους δικούς του. Ο Αν- 
δρέας Παπανδρέου καταλαβαίνει έτσι ότι θα μείνουν απέξω 
αρκετοί φίλοι του και φτάνει στους 90. Οι αριθμοί όμως δε 
βγαίνουν έτσι για το κόμμα που υποβάλλει αντιπρόταση για 
100. Όμως με 100, θα μείνουν έξω αρκετοί και δυσαρεστη- 
μένοι. Γιατί όχι 120, αφού τα πολιτικά κάι ιδεολογικά κριτή- 
ρια έχουν πια εξαφανισθεί εντελώς; ' Ετσι τελικά η Κεντρική 
Επιτροπή του ’ 84 θα φτάσει στα 140 μέλη. 

Στον ανασχηματισμό του Ιανουάριου του ’84, όταν ήδη η 
«φουρτούνα» που φέρνει τη «ναυτία» έχει φτάσει σε πολλά 
μποφόρ, ο επανερχόμενος ως υπουργός Προεδρίας «μετριο- 
παθής» Απόστολος Λάζαρης καλείται να εξισορροπεί το 

«ριζοσπάστη» Γεράσιμο Αρσένη, ο Σάκης Πεπονής ως 
υπουργός για την τηλεόραση τον μέχρι τότε παντοδύναμο 
υφυπουργό Τύπου Δημήτρη Μαρούδα, ο «κομματικός» 
που προβιβάζεται σε αναπληρωτή υπουργό Εξωτερικών Κά- 
ρολος Παπούλιας τον «κοινοβουλευτικό» Γιάννη Χαραλα- 
μπόπουλο, ο Γιώργος ΜωραΤτης ως αναπληρωτής υφυπουρ- 
γός Γεωργίας τον υπουργό Κώστα Σημίτη, ο Γιώργος Γεν- 
νηματάς που υποβιβάζεται στο ηπουργείο Υγείας «μπαίνει 
σφήνα» στον μέχρι τότε υπουργό Παρασκευά Αυγερινό, ο 
οποίος όμως μένει ως υπουργός Άνευ Χαρτοφυλακίου για 
θέματα υγείας για να «εξισορροπεί» το Γεννηματά, ενώ η 
υποβάθμιση του τελευταίου και άρα του κόμματος, αντι- 
σταθμίζεται από την παράλληλη υποβάθμιση του Μένιου 
Κουτσόγιωργα από το υπουργείο Προεδρίας στο Εσωτερι- 
κών. 

«Τι κρίμα, λένε πολλοί», θα πει ο Ανδρέας Παπανδρέου 
σε μία συγκέντρωση κλαδικών οργανώσεων στην Αθήνα στις 
10 Ιουλίου του 1975, «που το ΠΑΣΟΚ δεν έχει στελέχη, που 
έθεσε εκτός κινήματος στελέχη επαρκή, πρόσωπα με τέτοια 
ικανότητα και τέτοια ακτινοβολία. Ακριβώς αυτό περίμενα 
από τη συμμετοχή των προσώπων από τη Δημοκρατική Ά- 
μυνα» . 

Βεβαίως το παςοκ θα αναδείξει αρκετά στελέχη και μετά 
το 1975, άσχετα αν μερικοί από τους πιο επιτυχημένους 
υπουργούς του θα ανήκουν στην κατηγορία. των «διανοου- 
μένων», όπως ο Θόδωρος Πάγκαλος, ο Κώστας Σημίτης. 
Ιδιαίτερα την περίοδο * 75-81, επειδή το ΠΑΣΟΚ δίνει μια μά- 
χη με σκοπό την κατάκτηση της εξουσίας, στην ανάδειξη 
των στελεχών του υπάρχει το στοιχείο της αξιοκρατίας, 
αφού ο ικανότερος βοηθάει περισσότερο στην επίτευξη των 
στόχων του κόμματος. Ήδη όμως από τότε, για να αναδει- 
χθεί ένα στέλεχος, ακριβώς επειδή η δημοκρατία δεν εφαρ- 
μόζεται ουσιαστικά σε όλη την κομματική κλίμακα, απαι- 
τούνται και γνωριμίες με τον κεντρικό μηχανισμό. Αρκετά 
στελέχη με ικανότητες παραμένουν, σε τοπικό επίπεδο, 
αγνοημένα και αναξιοποίητα και άλλα αναδεικνύονται λόγω 
γνωριμιών. Μια τηλεφωνήτρια των κεντρικών γραφείων του 
ΠΑΣΟΚ θα γίνει μέλος της Οργανωτικής Επιτροπής και θα 

φθάσει να καθοδηγεί Νομαρχιακές Επιτροπές, επειδή ευρι- 
σκόμενη καθημερινά «μέσα στα πόδια» των καθοδηγητικών 
στελεχών, θα κληθεί μια μέρα να καλύψει κάποιες ανάγκες 
καθοδήγησης!!! 

Το ίδιο ισχύει και για τα κοινοβουλευτικά στελέχη. Δεν 
υπάρχει αμφιβολία ότι μια από τις ουσιαστικότερες προ- 
σφορές του ΠΑΣΟΚ είναι ακριβώς η ανανέωση του πολιτικού 
προσωπικού της χώρας, των βουλευτών συμπεριλαμβανομέ- 
νων: οι 79 από τους 93 βουλευτές του ΠΑΣΟΚ που εκλέγο- 
νται το 1977 εκλέγονται για πρώτη φορά βουλευτές με τα 
χρώματα του παςοκ, οι 6 το 1974 και οι υπόλοιποι 73 μόλις 
το 1977, ενώ μόνο 11 είχαν εκλεγεί το 1964 με την Ένωση 
Κέντρου, ανήκοντας όμως και αυτοί στην κεντροαριστερή- 
Ανδρεϊκή πτέρυγα του κόμματος του Γεωργίου Παπανδρέ- 
ου, όπως οι Κουτσοχέρας, Κατριβάνος, Άρχος, Παπαδημη- 
τρίου και Ανθόπουλος. Η εικόνα αυτή, που βρίσκεται στους 
αντίποδες της γεροντοκρατίας που κυριαρχεί την ίδια περί- 
οδο στη Νέα Δημοκρατία, μεγεθύνεται στις εκλογές του 
1981: από τους 170 βουλευτές του ΠΑΣΟΚ, 14 έχουν εκλεγεί 
πριν τη δικτατορία με την ΕΚ και 6 με την ΕΚ-ΝΑ του Γεωρ- 
γίου Μαύρου, το 1974. Οι υπόλοιποι 150 εκλέγονται για 
πρώτη φορά με το ΠΑΣΟΚ 27 . 

Όμως και οι βουλευτές, χωρίς πολιτική εμπειρία και 
προσβάσεις, αφοπλισμένοι, αφού η κατάργηση του σταυρού 
δε σύνδυάστηκε με την ανάπτυξη της εσωκομματικής δη- 
μοκρατίας, δεν αναπτύσσουν τις ικανότητές τους, μένουν 
ουσιαστικά απόλυτα εξαρτημένοι από τη θέληση του προέ- 
δρου και από τις γνωριμίες που συνάπτουν, τις πτέρυγες με 
τις οποίες συνασπίζονται, τα «κανάλια» που εφευρίσκουν 
για να φθάσουν στο Καστρί. Το ΠΑΣΟΚ ανανέωσε δηλαδή το 
πολιτικό προσωπικό, αλλά δεν άλλαξε τους κανόνες της ελ- 
ληνικής πολιτικής ζωής: και τα κομματικά και τα κοινοβου- 
λευτικά στελέχη αναγκάζονται, τελικά, να παίξουν το ρόλο 
που ο πρόεδρος τους δίνει να παίξουν, κάτι που ισοδυναμεί 
με έναν ορισμένο πολιτικό και ηθικό εκμαυλισμό. Τα φαινό- 
μενα της «συλλογικής πατρωνείας» που θ’ αντικαταστή- 

27. Ηλία Καρρά, Μια πρώτη γνωριμία με το άγνωστο ΠΑΣΟΚ, Αντί, τ. 89, 
και Η συνέχεια και η Αλλαγή 1965-1981, Αντί, τ. 193. 

σουν τον παραδοσιακό «πολιτικό παράγοντα*, η αλαζονεία 
της εξουσίας, τα σκάνδαλα στη διαχείριση που αρχίζουν να 
αποκαλύπτονται είναι άμεσα συνδεδεμένα με ένα ορισμένο 
είδος στελεχών που αναρριχήθηκε στο ΠΑΣΟΚ χρησιμοποι- 
ώντας ως μοχλούς την έλλειψη δημοκρατίας και την ευνοιο- 
κρατία. 

Μέσα στο ΠΑΣΟΚ, και στο κόμμα και στην κοινοβουλευτι- 
κή ομάδα, υπάρχουν πολλά, ικανά και ηθικά στελέχη, τα 
οποία παραμένουν στην πλειοψηφία τους αυτολογοκρινό- 
μενα και αυτοπεριορισμένα, ακριβώς επειδή δε θέλουν να 
μετέχουν «σε μια ορισμένου τύπου αντιπαράθεση» και σε 
μια «ορισμένου τύπου πολιτική άνοδο και πρακτική». 
Όταν μετά την ανάληψη της εξουσίας η συγκεντροποίηση 
των εξουσιών γύρω από τον Ανδρέα Παπανδρέου προχωρά- 
ει και όσα κεφάλια λειτουργούν πάνω από το μέσο όρο κό- 
βονται, η «αυτοσυγκράτηση» θα παραχωρήσει τη θέση της 
στο καθεστώς της «μετριοκρατίας». 

Με δεδομένη πάντα τη «στρεβλή» ανάπτυξη των στελε- 
χών και τις αλλαγές που έγιναν στην τελική σειρά προτεραιό- 
τητας που ανακοινώθηκε, το φαινόμενο αποτυπώνεται και 
στη σημερινή θέση των στελεχών της ΚΕ στην κομματική 
και κυβερνητική ιεραρχία. 

Μετά το Συνέδριο του 1984, ο πρώτος σε ψήφους Παρα- 
σκευάς Αυγερινός (2.050 ψήφοι) έχει ουσιαστικά αδρανο- 
ποιηθεί, ενώ ο τρίτος στη σειρά Κώστας Λαλιώτης (1.699 
ψήφοι) έχει αδρανοποιηθεί και τυπικά (στο επίπεδο των [7- 
8] πρώτων δεν έγιναν «προσαρμογές»). Το σημερινό Εκτε- 
λεστικό Γραφείο αποτελείται από τον όγδοο στη σειρά 
' Ακη Τσοχατζόπουλο (1.375 ψήφοι), το δέκατο Δημήτρη 
Σωτηρλή (1.281 ψήφοι), τον ενδέκατο Στάθη Γιώτα (1.275 
ψήφοι), τον εικοστό Στέφανο Τζουμάκα (1.053 ψήφοι), τον 
εικοστό πρώτο Χρήστο Παπουτσή (1.031 ψήφοι) και τον 
εικοστό τρίτο Γιάννη Αλευρά (1.005 ψήφοι). 

Εκτός απ’ αυτούς που ανήκουν στους 25 πρώτους συμ- 
μετέχουν ακόμη και οι: Σκανδαλίδης (τριακοστός τέταρτος, 
862), Γκίβαλος (τεσσαρακοστός τέταρτος, 762), Σουλαδά- 
κης (πεντηκοστός, 685), Χατζόπουλος (πεντηκοστός έκτος, 
661), Κυπριωτάκη (πεντηκοστή όγδοη, 655), Καραβέλη 

(ενενηκοστή τρίτη, 508) και Μαμαλάκης (εκατοστός όγδο- 
ος, 444), σε σύνολο 141 εκλεγμένων μελών. 

Όπως κανείς δεν μπορεί να «επαγγέλλεται δημοκρατία 
για το έθνος και να μην την εφαρμόζει στο κόμμα», έτσι και 
δεν μπορεί να εφαρμόζει έναν περιορισμένο εκδημοκρατι- 
σμό στο κόμμα και έναν ολόπλευρο εκδημοκρατισμό στο 
έθνος. Η ανάλογη διαπαιδαγώγηση του κομματικού μηχανι- 
σμού και των στελεχών του ΠΑΣΟΚ θα επιδράσει ακυρωτικά 
στην προσπάθεια εκδημοκρατισμού της κοινωνίας που έχει 
επαγγελθεί το ΠΑΣΟΚ σε όλους τους τομείς, και θα αντί κα- 
τασταθεί από τη «μετριοκρατία» (με χαρακτηριστικότερη 
έκφραση το νόμο «των μορίων») και την ελεγχόμενη δημο- 
κρατία. 

«Πολλές φορές, όταν βλέπω τηλεόραση», θα πει ο Ανδρέ- 
ας Παπανδρέου στη 18η Σύνοδο της ΚΕ, «και βλέπω μια 
συνέλευση λαϊκή, κάποια συνοικιακή δραστηριότητα, κά- 
ποια πολιτιστική εκδήλωση που συμμετέχει άμεσα ο μέσος 
Έλληνας πολίτης, αντιλαμβάνομαι πόσο πραγματικά δια- 
φορετικό είναι το κλίμα απ’ ό,τι ήταν στο παρελθόν». Αυτή 
η «τελετουργική» αντίληψη περί δημοκρατίας, από την 
οποία διαπνέεται ο ίδιος ο πρωθυπουργός, θα αναπαραχθεί 
σε όλες τις κομματικές, κρατικές και κοινωνικές βαθμίδες. 
Οι συγκεντρώσεις κατά τις οποίες ο πρωθυπουργός θα μιλά- 
ει στους νομάρχες και θα μεταδίδονται απευθείας από την 
τηλεόραση απλώς αναπαράγουν το μοντέλο των συγκε- 
ντρώσεων των κομματικών στελεχών στους οποίους μιλάει ο 
Πρόεδρος του ΠΑΣΟΚ, ενώ ελάχιστοι συμβάλλουν σε λαϊκή 
συμμετοχή, για την οποία απαιτείται συστηματική προσπά- 
θεια και υψηλή δημοκρατική, συνείδηση. Οι λαϊκές συνελεύ- 
σεις στις γειτονιές θα προσκρούσουν με τη σειρά τους στην 
αδυναμία των κατωτέρων στελεχών να καταλάβουν ότι δεν 
χρειάζεται να «καπελώσουν», να ελέγξουν οργανωτικά μια 
λαϊκή συνέλευση, αν διαθέτουν μια πρόταση σωστή για τα 
προβλήματα της συνοικίας. Οι συνδικαλιστές του ΠΑΣΟΚ θα 
θέτουν ως αποκλειστικό στόχο να κερδίσουν την πλειοψη- 
φία των θέσεων ενός συνδικαλιστικού οργάνου, αγνοώντας 
ότι η πολιτική ηγεμονία είναι ισχυρότερη από το διοικητικό 
έλεγχο. 

Όσοι έχουν περάσει κατά καιρούς από προσωποπαγείς 
οργανώσεις της αριστερός, γνωρίζουν καλά ότι αν ο αρχη- 
γός, έχοντας κάποιο μικρό «τικ» τραβούσε με έναν ορισμέ- 
νο τρόπο το μουστάκι του, την ίδια κίνηση επαναλάμβανε 
όλο το κόμμα ακόμη και οι... γυναίκες. ' Ενα απόλυτα συ- 
γκεντρωτικό μοντέλο εξουσίας, σ’ ένα προσωποπαγές κόμμα 
όπως το ΠΑΣΟΚ, ήταν αναπόφευκτο να γίνει αντικείμενο μί- 
μησης σε όλο το κόμμα και το κράτος. Είναι πολύ δύσκολο 
για κάποιον υπουργό να αποκεντρώσει τις ευθύνες του, 
όταν ακριβώς έχει διαπαιδαγωγηθεί εντελώς διαφορετικά, 
δια μέσου του ΠΑΣΟΚ, που τον ανέδειξε και ως πολιτική 
προσωπικότητα. Είναι αδύνατο για έναν διοικητή «κοινωνι- 
κοποιημένου» οργανισμού να εμπιστευτεί την τύχη του ορ- 
γανισμού του στα χέρια της «αντιπροσωπευτικής συνέλευ- 
σης κοινωνικού ελέγχου». Είναι αδύνατον για έναν υπουρ- 
γό-νομοθέτη να νομοθετήσει μια πραγματική αυτοδιαχείριση, 
για μια ανάλογη κυβέρνηση να προωθήσει μια ουσιαστική 
αποκέντρωση, και για ένα κόμμα να διαχωρισθεί από την 
κυβέρνηση και το κράτος, όταν ο πρόεδρός του είναι πρόε- 
δρος και της κυβέρνησης και ουσιαστικός κυβερνήτης και 
στο ένα και στο άλλο!!! 

Αυτή η αντίφαση μεταξύ του «περιορισμένου εκδημοκρα- 
τισμού» και του «τελετουργικού» στοιχείου, και των επαγ- 
γελιών προς την κοινωνία για πλήρη εκδημοκρατισμό θα 
αποτελέσει την κύρια αιτία των επανειλημμένων κρίσεων 
στα μέσα μαζικής ενημέρωσης. Είναι αλήθεια ότι μετά το 
1981 η τηλεόραση «έχει ανοίξει», αλλά το ΠΑΣΟΚ ελέγχεται 
περισσότερο από τη δεξιά, ακριβώς γιατί μια από τις επαγ- 
γελίες που οδήγησαν στην εκλογή του ήταν ο πλήρης εκδη- 
μοκρατισμός. Συζητήσεις, ανοιχτά χαρτιά ή συνεντεύξεις γί- 
νονται περισσότερες, αλλά είναι το τελετουργικό στοιχείο 
που επικρατεί, μια προσπάθεια να «φανεί» προς τα έξω η 
δημοκρατία, παρά να ασκηθεί ουσιαστικά. 

Όλες οι προσπάθειες εκδημοκρατισμού των μέσων μαζι- 
κής ενημέρωσης, με αποκορύφωμα την απόπειρα των Λα- 
λιώτη-Ευθυμίου, θα προσκρούσουν και στην αδυναμία των 
στελεχών του ΠΑΣΟΚ και της κυβέρνησης να καταλάβουν ότι 
το άνοιγμα δεν είναι αντίθετο με το συμφέρον τους, να ξε- 

περάσουν μια ελλιπή, σχηματική δημοκρατική διαπαιδαγώ- 
γηση. 

Στην τηλεόραση, πέρα από ορισμένα ανοίγματα, η κυβέρ- 
νηση θα αρκεσθεί να χρησιμοποιήσει το νόμο 230 της δε- 
ξιάς, ετοιμάζοντας ίσως κάποιον άλλο, που δε διαφέρει ουσια- 
στικά. Το κόστος από τις συνεχείς απολύσεις ή παραιτή- 
σεις προέδρων, διευθυντών και διευθυντών ειδήσεων των 
δύο ΕΡΤ, εναλλαγές οι οποίες θα φορτισθούν και από τις 
εσωτερικές διενέξεις σε κυβερνητικό πια επίπεδο, είναι τε- 
λικά το λιγότερο: το σοβαρότερο είναι ότι ποτέ δεν μπόρεσε 
να ανοίξει μέσα από τη ραδιοτηλεόραση ένας πραγματικός 
διάλογος για την κοινωνία, που θα οδηγούσε στον εντοπι- 
σμό των προβλημάτων και στην εξήγηση των πραγματικών 
δυσκολιών που αντιμετωπίζει η κυβέρνηση, σπάνια θα διε- 
ξαχθεί ένας δημοκρατικός διάλογος που να διαπαιδαγωγεί 
τους πολίτες στη δημοκρατία. 

Από το 1983, το ΠΑΣΟΚ κυνηγάει ανεμόμυλους, όταν, 
προσπαθώντας να καταπολεμήσει την «αλαζονεία της ε- 
ξουσίας» και να εισαγάγει ένα «νέο ήθος και ύφος» ή νά 
περιορίσει την «κρατική σπατάλη», τείνει να μειώσει τη 
συμμετοχή των στελεχών του στις κοσμικές δεξιώσεις ή τη 
χρησιμοποίηση των Μερσεντές, αντιλήψεις που δε συμβάλ- 
λουν ούτε στη βελτίωση των οικονομικών της κρατικής μη- 
χανής αλλά μόνο στην εξάπλωση του λαϊκισμού, αφού τα 
ελλείμματα του δημοσίου τομέα ελάχιστα επηρεάζονται από 
τις δαπάνες για τα καύσιμα των κρατικών αυτοκινήτων. 
Πολύ περισσότερο όμως, το «ύφος και το ήθος» της εξου- 
σίας δεν μπορεί να αντιμετωπιστεί με ευχολόγια, αλλά με 
την καθιέρωση άλλων αντιλήψεων περί δημοκρατίας, απο- 
δοχής της κριτικής, της αυτοκριτικής και του διαλόγου, κα- 
τάρριψη της θεωρίας της μοναδικότητας και της ταύτισης 
της κριτικής με την υπονόμευση ή την αμφισβήτηση. 

Ο Πρόεδρος του ΠΑΣΟΚ μπορεί να ανέχεται τα πανό της 
ΤΟ του ΠΑΣΟΚ Κόνιτσας, στη συγκέντρωση στο Μεσολόγγι, 
τον Απρίλιο του 84, που έγραφαν «Ανδρέας, ο πρώτος με- 
τά Χριστόν προφήτης» ή να αρέσκεται να αποκαλείται 
«Ζαπάτα» από τους αγρότες συνδικαλιστές στην τελευταία 
επέτειο του Κιλελέρ. Όμως αυτή η αίσθηση του αλάθητου, 

καθώς και ο φόβος της κριτικής και της αυτοκριτικής δια- 
χέεται σε όλο σχεδόν τον κομματικό μηχανισμό. 

Ιδιαίτερα από τις αρχές του 1983, όταν οι δυσκολίες της 
αλλαγής γίνονται και περισσότερο φανερές και αντικείμενο 
κριτικής, τα στελέχη του ΠΑΣΟΚ υιοθετούν μια στάση άρνη- 
σης, προσπαθώντας όχι να εξηγήσουν με επιχειρήματα τις 
δυσκολίες, αλλά να πείσουν με τεχνάσματα ότι μένουν πι- 
στοί στις διακηρύξεις, τους φυσικά με τρόπο πολύ πιο 
«άγαρμπο» απ’ αυτόν του αρχηγού τους. Αν και, όπως φά- 
νηκε από την αυτοσυγκράτηση του πληθυσμού στα πρώτα 
«περιοριστικά» οικονομικά μέτρα του ’ 83, ο λαός καταλα- 
βαίνει καλύτερα τις δυσκολίες, τα ίδια τα στελέχη του ΠΑ- 
ΣΟΚ φοβούνται να τον απογοητεύσουν επειδή δε θα επιβε- 
βαιώσουν τις μαγικές τους ικανότητες: ' Ετσι, αντί ο υπουρ- 
γός της Χωροταξίας να εξηγήσει ότι η απομάκρυνση του νέ- 
φους δεν είναι υπόθεση μιας μέρας, βάζει τους αρμόδιους 
να γνωμοδοτήσουν ότι η ρύπανση κινείται σε χαμηλά επί- 
πεδα, τα οποία εθεωρούντο όμως απαράδεκτα επί Νέας 
Δημοκρατίας. 

Προσπαθώντας ειλικρινά και καταβάλλοντας δυνάμεις για 
να αλλάξουν ορισμένα πράγματα, αλλά στη βάση ενός λαθε- 
μένου προγράμματος και μίας κοινωνίας σε ακινησία, τα 
κυβερνητικά στελέχη ανακαλύπτουν ξαφνικά την Αμερική: 
ότι δηλαδή τα προβλήματα που είχε δημιουργήσει η δεξιά 
ήταν πολύ σοβαρότερα απ’ ό,τι περίμεναν και η κοινωνία 
πολύ λιγότερο ειδυλλιακή και καλοπροαίρετη απ’ όσο την 
είχαν θεοποιήσει. Η έλλειψη κουλτούρας για την κατανόηση 
των λαθών και κυρίως η αδυναμία αποδοχής της κριτικής 
θα οδηγήσει σε μια περίεργη αντιπαλότητα με την κοινωνία 
και τα αιτήματα. Από εκεί που ήταν όλα προοδευτικά, με- 
τατρέπονται συλλήβδην σε συντεχνιακά, σε μία κοινωνία 
κατ’ εξοχήν βέβαια συντεχνιακή, ενώ με τη σειρά τους, τα 
ανήμπορα στελέχη εναποθέτουν την τύχη τους στις χαρι- 
σματικές ικανότητες του προέδρου. Ήδη, από τις αρχές 
του 1984, υπάρχουν όλες οι προϋποθέσεις για το φούντωμα 
του λαϊκισμού. 



ΟΤΑΝ ΛΑΜΠΕΙ ΤΟ ΑΣΤΡΟ 
ΤΟΥ ΜΕΝΙΟΥ ΚΟΥΤΣΟΓΙΩΡΓΑ 
ΣΤΟΝ ΑΣΤΕΡΙΣΜΟ ΤΗΣ ΑΥΡΙΑΝΗΣ 



«Δίπλα του (στο Γεώργιο Παπανδρέου) στεκόταν, 
κουβεντιάζοντας μαζί του, ο υπ' αριθμόν Ένα ε- 
χθρός του και εχθρός μου, ο ψηλός, ο αδίστακτος 
Κρητικός, που είχε υφάνει τους μίτους της κατα- 
στροφής μας, ο Κώστας Μητσοτάκης». 

(Ανδρέα Παπανδρέου, «Η Δημοκρατία 
στο Απόσπασμα», από το κεφάλαιο: 
Η σύλληψη - 21 Απριλίου) 



Ο Μένιος Κουτσόγιωργας είναι ένας «φίλος από τα πα- 
λιά». Δικηγόρος του Ανδρέα Παπανδρέου στην υπόθεση 
«Ασπίδα», θα είναι ο μόνος που τον επισκέπτεται στις φυ- 
λακές μετά τη σύλληψή του, πριν ακόμη πάρει η Μαργαρίτα 
τη σχετική άδεια. «Τον έβλεπα όμως καθημερινώς», γράφει 
ο Ανδρέας Παπανδρέου, «και η επαφή μας μου έκανε πολύ* 
καλό. Ένιωθα μεγάλη ανακούφιση βλέποντας το χαμόγελό 1 
του, νιώθοντας την αφοσίωσή του σ’ εμένα και τον αγώνα, 
μια αφοσίωση που εξέφραζε με κάθε δυνατό τρόπο». 

Ο Μένιος Κουτσόγιωργας θα συνδέσει την πολιτική του 
καριέρα με αυτή του Προέδρου του παςοκ και θα εκλεγεί 
για πρώτη φορά βουλευτής στις εκλογές του 1974. Η προ- 
σπάθεια δημιουργίας ενός προσωπικού συστήματος εκλογι- 
κής πελατείας στην περιοχή της Αχαΐας θα τον φέρει σε 
επανειλημμένες συγκρούσεις, τόσο με μία άλλη πολιτική 
προσωπικότητα της περιοχής, τον Ασημάκη Φωτήλα, βου- 
λευτή, συνεργαζόμενο με την ΕΔΑ την περίοδο ’ 61-63, όσο 
και με την κομματική οργάνωση της Αχαΐας. Χάρη στα 
ερείσματα που διαθέτει, τις ικανότητες ελιγμών και κυρίως 
την προσωπική φιλία που τον συνδέει με τον πρόεδρο θα 
κερδίσει και τις περισσότερες μάχες, προκαλώντας την α- 
ντίδραση, πολλές φορές εντονότατη, του εσω-κόμματος. 

' Αριστος γνώστης της ψυχολογίας και των πρακτικών του 
πρωθυπουργού, ξέρει να ελίσσεται, εκτιμώντας σωστά τα 
όρια που δεν πρέπει κάθε φορά να ξεπεράσει. Ξέροντας 
καλά το «σύνδρομο του ασανσέρ», αποφεύγει να εξοντώσει 
ένα βασικό του αντίπαλο, γιατί ξέρει ότι αν μείνει μόνος στο 
ρετιρέ μπορεί να έρθει και η σειρά του. Έτσι στην τελευ- 
ταία κρίση της ΕΡΤ-1, στην οποία έχει βάλει όσο κανείς άλ- 
λος το χέρι του, θα προσπαθήσει να αποφύγει την πλήρη 
αποχώρηση του Κώστα Λαλιώτη κι όταν δεν τα καταφέρνει, 
θα δεχθεί με τη σειρά του το Γιώργο Γεννηματά ως ανα- 
πληρωματικό του, στη θέση του Κοινοβουλευτικού εκπρο- 
σώπου. Όταν τα Χριστούγεννα του ’ 85 ο πρωθυπουργός 
εκνευρίζεται με το ταξίδι του στην Καραϊβική και το κόμμα 
ζητάει τον αποκεφαλισμό του, θα αξιοποιήσει το συναισθη- 
ματισμό του πρωθυπουργού για να αποφύγει τον υποβιβα- 
σμό. 

Το καλοκαίρι του ' 85, όταν μαθαίνει ότι δεν συμπεριλαμ- 
βάνεται στην πρώτη μετεκλογική κυβέρνηση, θα δηλώσει 
στον πρωθυπουργό ότι «παραμένει πιστός και θα βρεθεί 
όπου θέλει ο πρόεδρος», επιτυγχάνοντας έτσι να καταλάβει 
τη θέση του υπουργού Εσωτερικών και Δημόσιας Τάξης, 
που έχει αρχικά προβλεφθεί να πάρει ο μετέπειτα αναπλη- 
ρωτής του Θανάσης Τσούρας. Παλιά «καραβάνα» της πολι- 
τικής, θα προσπαθήσει, αντί να συγκρουστεί, να αφομοιώ- 
σει τους «κομματικούς» στον κρατικό μηχανισμό, όχι χωρίς 
επιτυχίες: ορισμένοι που «στάλθηκαν για να ελέγξουν το Μέ- 
νιο», θα ελεγχθούν στο τέλος από τον ίδιο. 

Σαν πιστός φίλος και ικανός πολιτικός, ο Μένιος Κουτσό- 
γιωργας αναλαμβάνει πάντα τις «βρωμοδουλειές» της κυ- 
βέρνησης, το «χαμαλίκι». Υπουργός Προεδρίας μετά το ’ 81, 
γα αναλάβει τους διορισμούς για να μετατεθεί στο υπουρ- 
γείο Εσωτερικών όταν ο πρωθυπουργός αντιλαμβάνεται ότι 
σγήνει ένα προσωπικό δίκτυο και γίνεται ισχυρότερος από 
όσο πρέπει, ιδιαίτερα μιας και προΐσταται της ΚΥΠ. Ως 
υπουργός Εσωτερικών αναλαμβάνει να «μαγειρέψει» τον 
εκλογικό νόμο, ενώ συγχρόνως σηκώνει το κύριο βάρος της 
κυβερνητικής εκπροσώπησης στο Κοινοβούλιο, το οποίο 
δεν επισκέπτεται συχνά ο πρωθυπουργός. 

Εν τω μεταξύ, από το καλοκαίρι του ’ 83 έχει αναλάβει να 
παίζει και το ρόλο του «κακού»: όσο περισσότερο το ΠΑΣΟΚ 
δυσκολεύεται στη διαχείριση της εξουσίας, τόσο ο Κωνστα- 
ντίνος Καραμανλής αναδεικνύεται σε ισχυρό πόλο εξουσίας, 
και οι σχέσεις του με τον Ανδρέα Παπανδρέου περνάνε από 
το μήνα του μέλιτος στην τυπικότητα. Έτσι, όταν ο Ανδρέ- 
ας Παπανδρέου, αναλαμβάνοντας την προεδρία της ΕΟΚ, 
προχωρεί σε ευρωπαϊκά ανοίγματα, ο Μένιος Κουτσόγιωρ- 
γας προχωρεί σε επιθέσεις εναντίον του προέδρου: «Δεν εί- 
μαστε εμείς που δε φεύγουμε από την ΕΟΚ... Μας δέσμευ- 
σαν με μία διεθνή συμφωνία και αυτό το δικαίωμα, του να 
αποχωρήσουμε, δεν ανήκει σ’ εμάς, ανήκει στον Πρόεδρο 
της Δημοκρατίας», θα δηλώσει σε μια περιοδεία του στην 
Πάτρα και το Αίγιο, που διανθίζεται με επιθέσεις εναντίον 
όλων των προηγούμενων κυβερνήσεων για «πολιτική δου- 
λείας, μειοδοσίας και αναξιοπρέπειας» . Ο πρωθυπουργός 
θα αποδοκιμάσει τελικά τις δηλώσεις, αλλά θα χρειάζεται 
όλο και περισσότερο τον εκφραστή τους... 

' Ενας από τους βασικούς λόγους για τους οποίους οι κυ- 
βερνήσεις στην Ελλάδα δεν μπορούν να αποδώσουν ικανο- 
ποιητικό έργο είναι και ο τρόπος με τον οποίο οι πολιτικές 
ηγεσίες αντιλαμβάνονται τις εκλογές: σαν μία διαδικασία 
ζωής ή θανάτου, έστω κι αν πρόκειται και για κάποια μάχη 
που θα εθεωρείτο δευτερεύουσας σημασίας σε οποιαδήπο- 
τε άλλη χώρα. Απ' αυτή την άποψη, η κυβέρνηση του ΠΑ- 
ΣΟΚ είχε να αντιμετωπίσει κάθε χρόνο εκλογές: τον Οκτώ- 
βριο του ' 82 δημοτικές, τον Ιούνιο του ' 84 ευρωεκλογές, το 
’ 85 βουλευτικές, ενώ το ’ 83 θα έπρεπε -σύμφωνα με τα 
ειωθότα- να ξεκουράζεται από τη σκληρή, ομολογουμένως, 
μάχη που έδωσε και να προετοιμάζεται για την επόμενη. 

Ήδη από το καλοκαίρι του '83, στη 10η Σύνοδο της ΚΕ, 
αρχίζει η συζήτηση για τις ευρωεκλογές του επόμενου χρό- 
νου και αποφασίζεται η πραγματοποίηση του Συνεδρίου 
του ΠΑΣΟΚ για να προετοιμασθεί ακριβώς η οργάνωση για 
τη «μεγάλη μάχη». Με το άνοιγμα της νέας χρονιάς, ο Αν- 
δρέας Παπανδρέου ξέρει ότι το καλύτερο χαρτί που έχει να 
παίξει στις ευρωεκλογές είναι η πόλωση με τη Νέα Δημο- 
κρατία και η τοποθέτηση του διλήμματος ΠΑΣΟΚ ή Δεξιά. 

Αν για μία φορά στην πολιτική στελεχών του ΠΑΣΟΚ θα πρέ- 
πει να εφαρμοσθεί η αρχή «ο κατάλληλος άνθρωπος στην 
κατάλληλη θέση», τότε ο Μένιος Κουτσόγιωργας δικαίως 
παίζει σημαντικό ρόλο στην προεκλογική εκστρατεία, απα- 
ντώντας τον Απρίλιο του 1984 στην εμπρηστική προεκλογική 
ομιλία του αρχηγού της Νέας Δημοκρατίας στο Αγρίνιο με 
έναν εξίσου εμπρηστικό λόγο στην Κοζάνη, που θα μετα- 
δοθεί από την τηλεόραση, γεγονός που θα συμβεί για πρώ- 
τη και τελευταία φορά σε κυβερνητικό στέλεχος πλην του 
πρωθυπουργού. 

Τα όσα έκτροπα θα επακολουθήσουν στις ευρωεκλογές, 
θα οδηγήσουν κςιι τον πρωθυπουργό να εκφράσει, στη συ- 
νέντευξή του με τη Μαρία Ρεζάν, «την ειλικρινή ελπίδα ότι 
στην επόμενη εκλογική αναμέτρηση θα ξεφύγουμε από το 
κλίμα της πόλωσης, θα ξεφύγουμε από τα ποτέ πια η δεξιά, 
ή ποτέ πια η αριστερά, και θα μιλήσουμε εμείς λιγότερο για 
το μέλλον και περισσότερο για την τετραετία που πέρασε». 
Και στη δήλωση αυτή θα παίξουν ασφαλώς ρόλο και τα 
αποτελέσματα των ευρωεκλογών. 

Το βράδυ της 17ης Ιουνίου, η ατμόσφαιρα στο Καστρί 
ήταν παγωμένη. Τα αποτελέσματα που έρχονται από τα 
εκλογικά κέντρα ανατρέπουν όλα τα αισιόδοξα προγνωστι- 
κά, που είχαν οδηγήσει τους στενούς συνεργάτες του πρω- 
θυπουργού να εκτιμούν ένα ποσοστό «ίσως πάνω από το 
50% » και τον ίδιο να δηλώνει ότι οι 12 ευρωβουλευτές που 
το ΠΑΣΟΚ είχε στείλει στο Ευρωκοινοβούλιο με το 48% των 
εκλογών του 1981, «6ε μας φτάνουν πλέον». Η περίσκεψη 
θα οδηγήσει άλλους παρευρισκόμενους στη σκέψη ότι «η 
δεξαμενή των ΚΚΕ έχει στερέψει», ή ότι «μοναδική λύση εί- 
ναι τώρα η απλή αναλογική», ενώ οι πιο ψύχραιμοι θα δί- 
νουν διαταγές στην τηλεόραση να μεταδώσει πρώτα τα 
αποτελέσματα της Κρήτης, παρά της Αθήνας. Ο πρωθυ- 
πουργός, μετά από αρκετούς δισταγμούς, θα δηλώσει στους 
δημοσιογράφους ότι «μπαίνουμε ακόμη πιο υπεύθυνα και 
σοβαρά στην αντιμετώπιση των μεγάλων προβλημάτων που 
υπάρχουν πραγματικά στη χώρα μας». Η πτώση στο 41,5%, 
η άνοδος της Νέας Δημοκρατίας και των δύο ΚΚΕ, σε σύ- 
γκριση με τις εκλογές. του 1981, οδηγεί προσωρινά σε υπο- 

χώρηση την πλατφόρμα Κουτσόγιωργα και τον ίδιο σε μία 
μικρή δυσμένεια. 

Όχι όμως για πολύ. Αν κάτι οδηγεί τη γραμμή του Μέ- 
νιου Κουτσόγιωργα στην πρώτη θέση των προτιμήσεων του 
πρωθυπουργού, δεν είναι, στην περίπτωση αυτή, κυρίως οι 
προσωπικές σχέσεις φιλίας που διατηρεί μαζί του. Σε μια 
στιγμή που το κόμμα έχει αρχίσει να στρέφεται εναντίον της 
κοινωνίας και· η δουλειά των περισσότερων υπουργών να 
τελματώνεται απέναντι στις γενικολόγες, ιδιότυπες, ρομα- 
ντικές διακηρύξεις των κομματικών στελεχών, ο υπουργός 
των Εσωτερικών διαθέτει και προτείνει τουλάχιστον μία 
συγκεκριμένη γραμμή, τη γραμμή της «ευκολίας». 

Ο Μένιος Κουτσόγιωργας δεν είναι αριστερός ή δεξιός, αν 
και θα μπορούσε να είναι και τα δύο αν το απαιτούσε η 
περίσταση. Είναι το κλασικό πρότυπο του παλαιού κεντρώ- 
ου πολιτικού, που ξέρει να χειρίζεται το κράτος, να προχω- 
ράει στις απαραίτητες προσλήψεις, όταν οι εκλογικές ανάγ- 
κες το απαιτούν, να ικανοποιεί ή όχι τα αιτήματα ανάλογα 
με το εκλογικό βάρος των κοινωνικών ομάδων που τα προ- 
βάλλουν. Η διαφορά του με τους υπόλοιπους «κεντρογε- 
νείς» του ΠΑΣΟΚ είναι ότι έχει καταφέρει να «εκσυγχρονί- 
σει» τη δική του γραμμή, να την προβάλει σαν μια συνολική 
πολιτική. Δεν πρόκειται, φυσικά, για την προβολή ενός 
«οράματος» και μιας στρατηγικής, αλλά μιας απλής παρά- 
στασης που αγγίζει τις μάζες και μπορεί να γίνει κατανοητή 
απ’ αυτές: η δεξιά και το αμαρτωλό παρελθόν της, το «σκό- 
τος» και ο «ήλιος», οι ντομάτες, τα πορτοκάλια και οι «δύο 
κόσμοι», επικεφαλής των οποίων βρίσκεται από τη μια με- 
ριά ο αλάνθαστος, λαοφιλής ηγέτης και από την άλλη ο 
«Εφιάλτης» που οδήγησε στη δικτατορία. 

Πρόκειται για’ τον αποτελεσματικό συνδυασμό στο νεφε- 
λώδες έδαφος του λαϊκισμού των προδικτατο ρικών με τα 
μεταδικτατορικά αισθήματα της ελληνικής κοινωνίας, του 
ανώριμου δημοκρατισμού της μεταπολίτευσης με την κατα- 
πίεση της δεξιάς στη δεκαετία του ’ 60. Και βέβαια ο αγώ- 
νας εναντίον μιας σε τόσες αμαρτίες περιπεσούσης δεξιάς, 
που εμφανίζεται επιπλέον ρεβανσιστική, μπορεί να δικαιο- 
λογήσει σχεδόν τα πάντα: την πόλωση και το φανατισμό, 

την πιο «χυδαία» χρησιμοποίηση του κράτους για την εξα- 
γορά ψήφων και συνειδήσεων. Όσο το παςοκ αδυνατεί να 
προβάλει εν όψει των εκλογών ένα συγκεκριμένο έργο, τόσο 
αναγκάζεται να στηρίζεται στο λαϊκισμό, στο αναθεμάτισμα 
της δεξιάς, στην προβολή του χαρισματικού ηγέτη. Η περί- 
οδος που ξεκινάει πριν τις ευρωεκλογές μέχρι και τις εκλο- 
γές του ' 85, είναι η περίοδος του Μένιου Κουτσόγιωργα. 

Όπως τα μεγάλα πνεύματα συναντώνται, έτσι και το 
φαινόμενο Κουτσόγιωργα θα συναντήσει το φαινόμενο της 
Αυριανής. Το ενδιαφέρον στην περίπτωση της εφημερίδας 
του Ταύρου και κυρίως του «Αυριανισμού» ως ρεύματος 
πολιτικής σκέψης και πρακτικής, είναι οι ομοιότητες που 
παρουσιάζει με μία μερίδα του ΠΑΣΟΚ. Η εφημερίδα του 
Γεωργίου Κουρή είναι αυτή «που γκρέμισε ένα σάπιο κα- 
θεστώς», χωρίς όμως να έχει να προτείνει ένα σχέδιο για το 
μέλλον. Απευθύνεται στο τμήμα των «μη προνομιούχων», 
που είχαν επί χρόνια αντιμετωπίσει την περιφρόνηση και 
την καταπίεση των κυρίαρχων τάξεων, όχι μέσα από ιδεο- 
λογικές διεργασίες αλλά βιώνοντας το μίσος προς εκείνους 
που θεωρούν υπεύθυνους για την προηγούμενή τους κατά- 
σταση και τις ενοχές τους για την προηγούμενη απάθειά 
τους απέναντι στο καθεστώς, με την ίδια έννοια που και ο 
Γιώργος Κουρής διατηρεί τις δικές του ενοχές, επειδή απο- 
καλούσε πριν τη δικτατορία τον Ανδρέα Παπανδρέου «Αν- 
δρεόσωφ». 

Η περίοδος μέχρι τις εκλογές του 1985 θα είναι και η πε- 
ρίοδος της Αυριανής , τόσο κυκλοφοριακά, όσο και πολιτι- 
κά. Ιδιαίτερα μετά την -επικουρική- συμβολή του Κουρή 
στην αποπομπή του Κωνσταντίνου Καραμανλή, τα «μεγάλα 
κόλπα» της κυβέρνησης θα παιχθούν.σε συνεργασία με την 
Αυριανή: πολεμική στα δύο «ανιστόρητα» ΚΚΕ, απειλές για 
τη ζωή των βουλευτών που δε θα ψηφίσουν Σαρτζετάκη, 
προτροπές για εκλογική νοθεία, αφού και η δεξιά «είχε κά- 
νει τα ίδια», «στήσιμο» της συνέντευξης του πρωθυπουργού 
πριν τις εκλογές του ’ 85 στο Ζάππειο, όταν την ίδια μέρα η 
Αυριανή αποκάλυπτε τις προσπάθειες δωροδοκίας του 
βουλευτή του ΠΑΣΟΚ Παππά, που δεν έγιναν ποτέ αλλά δη- 
μιουργούσαν το κατάλληλο κλίμα της αποστασίας του '65... 

Η εκλογή, εν έτει 1984 του μηνός Σεπτεμβρίου, του Κώ- 
στα Μητσοτάκη στην ηγεσία της Νέας Δημοκρατίας ισοδυ- 
ναμούσε ουσιαστικά με την επιστροφή της πολιτικής ζωής 
της χώρας είκοσι χρόνια πίσω. Στην αντίδραση του ΠΑΣΟΚ 
έχουν βέβαια σημασία και οι ζυμώσεις που ξεκινούν για 
πρόωρες εκλογές. Ο αυθορμητισμός του πρωθυπουργού, 
που θα αποκαλέσει τον νεοεκλεγέντα αρχηγό της Νέας Δη- 
μοκρατίας «εφιάλτη», ανοίγοντας ουσιαστικά μία διαδικασία 
αμέσου ξεκαθαρίσματος των λογαριασμών, θα οδηγήσει αρ- 
κετά ανώτατα στελέχη κυρίως «κεντρογενή», με επικεφαλής 
εδώ το Μένιο Κουτσόγιωργα, στην πρόταση των άμεσων 
εκλογών. 

Τελικά, ύστερα από εισηγήσεις άλλων στελεχών, του Κώ- 
στα Λαλιώτη, του Κώστα Σημίτη, ο Ανδρέας Παπανδρέου 
θα πεισθεί ότι οι πρόωρες εκλογές αναδείκνυαν τον Κώστα 
Μητσοτάκη σε αντίπαλο δέος, και θα προβεί σε μία δήλωση 
που δεν προδίκαζε τη μετέπειτα επικράτηση του «Αυριανι- 
σμού». «Οι εκλογές -σε ό,τι μας αφορά- θα διεξαχθούν τον 
Οκτώβριο του ’85, οπότε θα έχει την ευκαιρία να μας κρί- 
νει ο λαός με βάση το έργο που επιτελέσαμε». Αυτό που 
δεν μπορούσε να πει δημοσίως ο πρωθυπουργός ήταν ότι 
το έργο της κυβέρνησης ήταν εξαιρετικά περιορισμένο, ενώ 
οι επόμενες εκλογές ήταν για τον ίδιο εκλογές ζωής: μία ήτ- 
τα, τέσσερα μόλις χρόνια μετά την ανάληψη της εξουσίας 
και μάλιστα από τον «αδίστακτο άνθρωπο που είχε υφάνει 
τους μίτους της καταστροφής» της Ένωσης Κέντρου, του 
πατέρα του και του ίδιου, δεν μπορούσε παρά να τον οδηγή- 
σει στην πρόωρη απομάκρυνση από την πολιτική ζωή. Οι 
επόμενες εκλογές έπρεπε να κερδηθούν με κάθε τρόπο... 





ΤΟ ΜΕΓΑΛΟ ΑΛΜΑ ΠΡΟΣ ΤΑ ΕΜΠΡΟΣ 



«Μας έφυγε ένα ψυχολογικό άγχος, ότι ενσωματωνό- 
μαστε στο κατεστημένο». 

(Δήλωση του Ανδρέα Παπανδρέου, 
μετά την ΚΕ της 9ης Μαρτίου) 



Κατά τη διάρκεια της ομιλίας του στη 14η Σύνοδο της 
Κεντρικής Επιτροπής του ΠΑΣΟΚ, μετά τις ευρωεκλογές του 
1984, ο Ανδρέας Παπανδρέου θα «πηδήξει» ένα κομμάτι 
που τελικά δε θα συμπεριληφθεί και στα επίσημα πρακτικά 
της Συνόδου, και το οποίο αναφέρεται στον τότε Πρόεδρο 
της Δημοκρατίας Κωνσταντίνο Καραμανλή. 

Στο κεφάλαιο «υπεράσπιση δημοκρατικών θεσμών-Σύ- 
νταγμα», και αφού τονιζόταν ότι η «πάλη για τους θεσμούς 
και το Σύνταγμα δε φαλκιδεύει ούτε προσωρινά ούτε και 
οριστικά την απαίτηση και την επαγγελία για σοσιαλισμό», 
υπήρχε μία ολόκληρη παράγραφος που έθετε «για τη συνέ- 
χιση της συνεργασίας με τον Πρόεδρο της Δημοκρατίας» 
τους όρους του σεβασμού, από την πλευρά του τελευταίου, 
«των συνταγματικών διαδικασιών» και της «λαϊκής ετυμη- 
γορίας», της τήρησης, από την πλευρά του, μιας στάσης 
«που δε θυμίζει κομματάρχη», και κατέληγε στη θέση που 
περιλήφθηκε στο τελικό κείμενο, ότι «η πρωτοβουλία των 
πολιτικών κινήσεων και η επιρροή των κοινωνικών εξελίξε- 
ων ανήκει πρωταρχικά στο ΠΑΣΟΚ». Πρόκειται ουσιαστικά 
για το ξεκίνημα της τρίτης και περιπετειώδους φάσης, από 
την οποία θα περάσουν οι σχέσεις της κυβέρνησης του Αν- 
δρέα Παπανδρέου με τον Κωνσταντίνο Καραμανλή μετά το 
1981. 

Αμέσως μετά τις εκλογές του Οκτωβρίου, η «συγκατοίκη- 
ση αλά ελληνικά» θα πάρει το χαρακτήρα ενός σχετικά μα- 
κρόχρονου ειδυλλίου: ο Πρόεδρος της Δημοκρατίας, απέ- 
ναντι μάλιστα σε μια κυβέρνηση που μόλις έχει κατακτήσει 
σχεδόν το 50%, θα στέκεται εξαιρετικά προσεκτικά, συμ- 
βουλεύοντας περισσότερο τον πρωθυπουργό να μην ξεπερά- 

σει ορισμένα όρια στην εξωτερική πολιτική, τα οποία θα 
οδηγούσαν σε ανατροπή των πάγιων εξωτερικών επιλογών 
της χώρας που είχε χαράξει ο ίδιος. Αντίθετα, για τα εσωτε- 
ρικά θέματα ο Κωνσταντίνος Καραμανλής θα τονίζει λίγο 
πολύ στον πρωθυπουργό ότι «μπορείς να εφαρμόσεις όποιον 
σοσιαλισμό θέλεις», περιοριζόμενος να διατηρεί τους συσχε- 
τισμούς των δυνάμεων σε ορισμένους ευαίσθητους τομείς 
της κρατικής μηχανής, όπως είναι ο στρατός και η Δικαιο- 
σύνη ή το υπουργείο Εξωτερικών. 

Ο παλιός, έμπειρος πολιτικός φαίνεται να πιστεύει τόσο 
ότι το ΠΑΣΟΚ έχει περισσότερες δυνατότητες να εκσυγχρο- 
νίσει την κοινωνία από τη Νέα Δημοκρατία, όσο και ότι ο 
αρχηγός του θα καταλάβαινε σιγά σιγά ότι ο σοσιαλισμός 
στην Ελλάδα δεν είναι και τόσο εύκολη υπόθεση. Παρ’ ότι 
αυτή η στάση «αναμονής» συνοδεύεται από ορισμένες πα- 
ρεμβάσεις, όπως η άρνηση του προέδρου να υποδεχθεί, 
σύμφωνα με το πρωτόκολλο, το συνταγματάρχη Καντάφι 
στο αεροδρόμιο στα τέλη Απριλίου του ’82, κάτι που κατα- 
λήγει και στη ματαίωση του ταξιδιού, ή οι προτροπές για 
την «άσκηση της εξωτερικής πολιτικής χωρίς συναισθημα- 
τισμούς», στα τέλη της ίδιας χρονιάς, οι εξαιρετικές σχέσεις 
διατηρούνται. Η άλλη πλευρά δε θέλει τη στιγμή που διε- 
ρευνά ακόμη την κατάσταση να ανοίξει κι άλλο μέτωπο, α- 
ντίθετα φροντίζει να διαλαλεί τις «άριστες σχέσεις με τον 
πρόεδρο» για λόγους και εξωτερικής και εσωτερικής κατα- 
νάλωσης. 

Τα πρώτα σύννεφα μεταξύ των ερωτευμένων παρουσιάζο- 
νται όταν η δεξιά, σε μία προφανή κρίση στρατηγικής και 
ταυτότητας, αρχίζει να ενοχλείται από την «παρά φύσιν» 
σχέση, την ίδια στιγμή που και ο αμερικανικός παράγοντας 
αρχίζει με τη σειρά του να δυσαρεστείται από την εξωτερι- 
κή πολιτική του ΠΑΣΟΚ. Επανειλημμένα δημοσιεύματα, τόσο 
στην Ελλάδα όσο και στις ΗΠΑ, εμφανίζουν τον Κωνσταντί- 
νο Καραμανλή ανήσυχο «για την πορεία της χώρας προς τον 
ολοκληρωτισμό» ή αντιστοίχως για την αλλαγή της εξωτερι- 
κής πολιτικής, ενώ άλλες «διαρροές» προς τον τύπο τον 
φέρνουν αποφασισμένο να «σταματήσει το ’85», αηδιασμέ- 
νος προφανώς από τις έντονες κομματικές αντιπαραθέσεις 

και το κακό πολιτικό κλίμα της χώρας. 

' Οταν ο Μένιος Κουτσόγιωργας αναλαμβάνει να παίξει το 
ρόλο του «κακού», σε μία προσπάθεια ανάσχεσης της αυ- 
ξανόμενης διάθεσης του Προέδρου της Δημοκρατίας να 
επεμβαίνει, ο τελευταίος βρίσκει την ευκαιρία να περάσει 
στην επίθεση. Η «υπεράσπιση του έργου του» στις Σέρρες, 
το ταξίδι του στη Γαλλία όπου και πλέκει το εγκώμιο της 
Κοινής Αγοράς, σε αντίθεση με τις απαισιόδοξες τότε προ- 
βλέψεις του πρωθυπουργού για το μέλλον της Κοινότητας, 
κάνουν τις σχέσεις μεταξύ των δύο ανδρών να περάσουν 
στο στάδιο της ψυχρότητας. 

Με το τέλος του ’83, ο Πρόεδρος της Δημοκρατίας έχει 
καταλήξει στο συμπέρασμα ότι το ΠΑΣΟΚ αρχίζει να αποσυ- 
ντίθεται στα εξ ων συνετέθη, φροντίζει να διαφοροποείται 
σαφέστερα από την κυβερνητική πολιτική και κλιμακώνει 
τις ενέργειές του για την κατοχύρωση της δικής του πολιτι- 
κής ηγεμονίας. Αυτό το νόημα έχουν τόσο το διάγγελμα για 
τις ευρωεκλογές, το οποίο στοιχειοθετεί και την πρώτη 
ανοικτή παρέμβαση υπέρ των δικών του απόψεων για το 
χαρακτήρα της ΕΟΚ, όσο και η δήλωση την ημέρα των 
εκλογών, ότι «αύριο όλοι θα έρχονται να με συμβουλεύουν 
τι να πράξω». Τις ίδιες μέρες, δε θα κάνει δεκτό το αίτημα 
του ΠΑΣΟΚ να- αποκηρύξει τη δήλωση του Ευάγγελου Αβέ- 
ρωφ, ο οποίος υποτίθεται ότι θα κατήγαγε περηφανή νίκη 
στις εκλογές «για να ελευθερώσει τα χέρια του προέδρου». 

Όπως όμως και οι θεοί κάνουν λάθη, έτσι και ο Κωνστα- 
ντίνος Καραμανλής έχει λαθέψει σε δύο σημεία: στην εκτί- 
μησή του για τα αποτελέσματα των ευρωεκλογών, απ’ όπου 
περιμένει μία μεγαλύτερη άνοδο της Νέας Δημοκρατίας και 
κυρίως στο ότι δεν έχει αντιληφθεί ούτε αυτός πολύ καλά 
το χαρακτήρα, τις αντιφάσεις αλλά και τη δυναμική του 
ΠΑΣΟΚ. 

Από την τελευταία φάση, που αρχίζει το καλοκαίρι του 
Α ’ 84 και θα οδηγήσει στο διαζύγιο, δε λείπουν και οι στιγμές 
/της αναπόλησης των παλιών ερωτικών στιγμών, όπως είναι 
( το καλοκαίρι του ’ 84, τα χειροπιάσματα μεταξύ του Ανδρέα 
ΧΠαπανδρέου και του Κωνσταντίνου Καραμανλή και μάλιστα 
\έξω από την εκκλησία. Ο τελευταίος θα γίνει έξαλλος, όταν 

κινηθεί η διαδικασία για τη σύνταξη ενός κειμένου που θα 
προσδιορίζει τις συνταγματικές αρμοδιότητες του Προέδρου 
της Δημοκρατίας και θα περιορίζει τη δυνατότητά του να 
εκπονεί διαγγέλματα προς τον ελληνικό λαό, για να δεχθεί 
και αυτές τις ρυθμίσεις, πιστεύοντας ότι τελικά ο συσχετι- 
σμός των δυνάμεων θα λειτουργήσει, μαζί με τη φθορά του 
ΠΑΣΟΚ, προς όψελός του. 

Αντίθετα, ο Ανδρέας Παπανδρέου αρχίζει από το καλο- 
καίρι του ' 84 να εξετάζει σοβαρά το ενδεχόμενο να μην 
ψηφίσει υπέρ της ανανέωσης της* θητείας του προέδρου, τό- 
σο γιατί αυτό θα διεύρυνε τις δυνατότητες πολιτικής πα- 
ρέμβασης του ανώτατου άρχοντα, όσο και επειδή ίσως κό- 
στιζε πολιτικά στις ερχόμενες βουλευτικές εκλογές. Από το 
σημείο αυτό και μετά θα αρχίσει να λειτουργεί η περίφημη 
τακτική της ρευστότητας, στην οποία έχει θητεύσει ο Πρόε- 
δρος του ΠΑΣΟΚ, και μάλιστα με εξαιρετική επιτυχία. Ενώ 
θα επαναλαμβάνει, καλλιεργώντας το κατάλληλο έδαφος για 
έναν αιφνιδιασμό, ότι «ο πρόεδρος δεν άσκησε τα συνταγ- 
ματικά του προνόμια για την παρεμπόδιση του έργου της 
αλλαγής», θα αποφεύγει μια ρητή δέσμευση. 

Στη συνέντευξή του στα Νέα στις 18 Νοεμβρίου του 
1984, κι ενώ ο Κωνσταντίνος Μητσοτάκης έχει αναλάβει για 
τα καλά την αρχηγία της Νέας Δημοκρατίας, ο αρχηγός του 
ΠΑΣΟΚ θα δώσει την εντύπωση ότι δεν υπάρχει κανένα πρό- 
βλημα στις σχέσεις του με τον Κωνσταντίνο Καραμανλή. 
Αμέσως μετά, θα προχωρήσει σε μία φράση που περνάει 
απαρατήρητη απ’ όλες τις εφημερίδες, οι -οποίες σχολιά- 
ζουν τη συνέντευξη με τη φράση «εκλέγεται σίγουρα ο Κα- 
ραμανλής». Απαντώντας σε μία διαφορετική ερώτηση για τις 
σχέσεις με τον Πρόεδρο της Δημοκρατίας, ο Πρόεδρος του 
ΠΑΣΟΚ θα προσθέσει αδιάφορα και τα εξής: «Εμείς σ’ αυτή 
τη σύνοδο, σ’ αυτή την περίοδο, δεν προβλέπουμε ως κυ- 
βέρνηση να προωθήσουμε οποιαδήποτε αναθεώρηση του 
Συντάγματος. Την άλλη τετραετία, θα δούμε». Και βεβαίως 
αναθεώρηση του Συντάγματος, προφανώς στην κατεύθυνση 
του περιορισμού των αρμοδιοτήτων του προέδρου, δεν 
μπορούσε να γίνει με την παρουσία στην προεδρία του ε- 
μπνευστή του, δηλαδή του Κωνσταντίνου Καραμανλή. 

Όταν ο τελευταίος ζητάει, στις αρχές Φεβρουάριου, να 
επισπευστούν οι διαδικασίες για την εκλογή νέου προέδρου 
που προβλέπονταν για το Μάιο, το σκηνικό του αιφνιδια- 
σμού έχει στηθεί. Ο Κώστας Μητσοτάκης σπεύδει να ανα- 
κοινώσει την υποστήριξή του στον υπάρχοντα Πρόεδρο της 
Δημοκρατίας, και κυρίως τα δύο ΚΚΕ σπεύδουν και αυτά να 
αποδοκιμάσουν την επανεκλογή του, πράγμα που δημιουρ- 
γεί τις προϋποθέσεις να «συρθούν πίσω» από την όποια δι- 
αφορετική επιλογή του ΠΑΣΟΚ και να εκτεθούν πολιτικά, 
αφού ήδη έχουν αρχίσει να ασκούν κριτική στην κυβέρνηση 
για έναν ακόμη συμβιβασμό. 

Την ίδια στιγμή που, για να εδραιώσει αυτή την εντύπω- 
ση, το κλιμάκιο των στενών συνεργατών του πρωθυπουργού 
αφήνει τον Ευάγγελο Γιαννόπουλο να δηλώνει ότι «δε θα 
χαρίσουμε τον Καραμανλή στη δεξιά», ο πρωθυπουργός θα 
φροντίσει να διερευνήσει τις προθέσεις του αμερικανικού 
παράγοντα. Η στάση των τελευταίων ή καλύτερα ενός τμή- 
ματος της αμερικανικής διοίκησης, θα σημάνει και την αλ- 
λαγή της πολιτικής των ΗΠΑ απέναντι στην Ελλάδα, κάτι 
που θα εκφρασθεί καλύτερα λίγο αργότερα με τις δηλώσεις 
Κήλυ: οι σύμμαχοι της άλλης πλευράς (του Ατλαντικού) 
εκτιμούν ότι η καλύτερη λύση για τον εκσυγχρονισμό της 
ελληνικής κοινωνίας απέναντι σε μια γερασμένη δεξιά είναι 
το ΠΑΣΟΚ, και ότι το παιχνίδι του «μαστίγιου και του καρό- 
του» που θα αρχίσουν να παίζουν μαζί του είναι πιο εύκολο 
χωρίς την παρουσία και ενός άλλου πόλου εξουσίας, τον 
οποίο αντιπροσωπεύει ο Κωνσταντίνος Καραμανλής. 

Περίεργο για μια κυβέρνηση με ανεξάρτητη εξωτερική 
πολιτική και για έναν εθνικοκεντρικό «επαρχιώτικο» ελλη- 
νικό τύπο, οι αμερικανικές εφημερίδες, προφανώς καλύτε- 
ρα πληροφορημένες, θα αποφύγουν να προεξοφλήσουν την 
επανεκλογή Καραμανλή, ορισμένες θα γράφουν για ένα 
«νέο πρόσωπο στην προεδρία», ενώ το εβδομαδιαίο αμερι- 
κανικό περιοδικό, που τρεις μέρες πριν από τη σύγκληση 
της Κεντρικής Επιτροπής του ΠΑΣΟΚ ετοιμάζεται να εκδο- 
θεί με τον Κωνσταντίνο Καραμανλή στο εξώφυλλό τού, θα 
αποφύγει την τελευταία στιγμή μια γκάφα στην οποία θα 
υποπέσει όλος ο εγχώριος τύπος. 

Στο στενό κύκλο των συνεργατών του πρωθυπουργού, ο 
Γιάννης Αλευράς, ο Κώστας Λαλιώτης, ο Γιώργος Γεννημα- 
τάς και ο Παρασκευάς Αυγερινός θα υποστηρίξουν ότι ο 
Παναγιώτης Κανελλόπουλος είναι το κατάλληλο πρόσωπο 
για την προεδρία, ενώ ο πρωθυπουργός θα ακούει τις προ- 
τάσεις των συνεργατών του χωρίς να παίρνει στην αρχή κά- 
ποια συγκεκριμένη θέση. 

Όταν στις 24 Φεβρουάριου ο Άκης Τσοχατζόπουλος 
γυρίζει με άδεια χέρια από το σπίτι του Παναγιώτη Κανελλό- 
πουλου, αφού ο τελευταίος δεν έχει αποδεχθεί την «τιμητι- 
κή» πρόταση του ΠΑΣΟΚ, ο Ανδρέας Παπανδρέου αρχίζει να 
προβληματίζεται για μία ακόμα φορά, αλλά όλοι οι υπολογι- 
σμοί οδηγούν στην ίδια κατεύθυνση: με την αριστερά να 
περνάςι στην επίθεση, με ένα κόμμα κουρασμένο και χωρίς 
ιδεολογική πνοή, χωρίς σημαντικό «κυβερνητικό έργο» να 
υπάρχει για να προβληθεί, με τους κεντρώους πολιτικούς 
να εκδηλώνουν τη δυσφορία τους για την επανεκλογή του 
Καραμανλή, ο Ανδρέας Παπανδρέου δεν μπορεί να υπολο- 
γίσει από πού θα κερδηθούν οι τέσσερις πέντε εκατοστιαίες 
μονάδες του εκλογικού σώματος που χρειάζονται στο ΠΑΣΟΚ 
για να περάσει από το 41 των ευρωεκλογών στο 45-46% και 
να σχηματίσει αυτοδύναμη κυβέρνηση. 

Ακόμη κι αν οι εκλογές δώσουν στο ΠΑΣΟΚ μια ισχνή 
πλειοψηφία λίγων βουλευτών, η διακυβέρνηση θα είναι αδύ- 
νατη, όταν τέσσερα χρόνια πριν δεν έφτασαν 170 βουλευτές 
κι ένα ποσοστό 48%, ενώ ο επανεκλεγείς με συντριπτική 
πλειοψηφία Κωνσταντίνος Καραμανλής θα είναι παντοδύ- 
ναμος. 

Στις 9 Μαρτίου η υποστήριξη της υποψηφιότητας του 
Χρήστου Σαρτζετάκη θα εγκριθεί δια βοής από την Κεντρι- 
κή Επιτροπή. Για τη συνέχεια δεν έχουν παρθεί παρά ελά- 
χιστα μέτρα, όπως η πραγματοποίηση της συνεδρίασης το 
Σάββατο, επειδή οι τράπεζες είναι κλειστές, και κάποια μέ- 
τρα για την αντιμετώπιση των διαδηλώσεων που προβλέπε- 
ται ότι θα ξεσπάσουν από την πλευρά της Νέας Δημοκρα- 
τίας. Η τελευταία δε θα δείξει ιδιαίτερο ζήλο, παρ' ότι ο 
αρχηγός της έχει ειδοποιηθεί από το Διονύση Λίβανό, ανι- 
ψιό του Παναγιώτη Κανελλόπουλου ότι έγινε πρόταση στο 

θείο του και ότι το ΠΑΣΟΚ σκέφτεται να μην υποστηρίξει 
την επανεκλογή του τέως αρχηγού του κόμματος 28 . Στην 
προεδρία της Δημοκρατίας, που θα μπορούσε να αποτελέ- 
σει μία άλλη πηγή αντιδράσεων, το νέο πέφτει σαν κεραυ- 
νός και θα χρειασθούν δυο τρία τηλεφωνήματα του προέ- 
δρου της Βουλής για να πεισθούν και ο Κωνσταντίνος Κα- 
ραμανλής και ο Πέτρος Μολυβιάτης για την ακρίβεια της 
πληροφορίας. 

Στο ΠΑΣΟΚ κανείς δεν ξέρει τι μέλλει γενέσθαι αυτή τη 
στιγμή που η πρόταση αναθεώρησης του Συντάγματος 
ετοιμάζεται την τελευταία στιγμή. Απλώς η αδυναμία διατή- 
ρησης και άσκησης της εξουσίας με τον ίδιο τρόπο έχει 
οδηγήσει στο μεγάλο άλμα προς τα εμπρός. Το κόμμα έχει 
πιστέψει ότι κατήγαγε μία νίκη. Πύρρεια όμως... 



28. Όλο το παρασκήνιο στο άρθρο του Μιχάλη Λημητρίου, Το Βήμα, 
26 Ιανουάριου 1986. 



Η ΑΝΟΔΟΣ ΚΑΙ Η ΠΤΩΣΗ ΤΗΣ ΤΡΟ Ι ΚΑΣ 



«Αλλά ίσως το πιο σημαντικό με το δέμα κίνημα - 
κυβέρνηση, κόμμα - κράτος είναι τούτο: ότι αν το 
κίνημα πραγματικά ασχοληδεί κατά κύριο λόγο με 
τη διαχείριση της εξουσίας, το πιδανότερο είναι ότι 
δα αττορροφηδεί από το σύστημα. Έτσι, δα αλλοιώ- 
νονταν ανεπανόρδωτα τα πρότυπα της μαζικής και 
αγωνιστικής οργάνωσης που έχουμε -τουλάχιστον- 
οραματισδεί, και την οποία, είμαι βέβαιος, δεμελι- 
ώνουμε με την πάροδο του χρόνου». 

(Ανδρέας Παπανδρέου, ομιλία σε 
πανελλαδική σύσκεψη στελεχών, 2.9.1983) 



Τον πρώτο καιρό μετά τις εκλογές του ’ 81, τα γραφεία 
του ΠΑΣΟΚ ερημώνουν κυριολεκτικά: μόνο ορισμένες αφίσες 
της προεκλογικής εκστρατείας και κάποια πεταμένα στο 
έδαφος «Συμβόλαια με το Λαό» που δεν είχαν προλάβει να 
μοιρασθούν, θυμίζουν τον οργανωτικό οργασμό που επι- 
κρατούσε λίγες εβδομάδες πριν. 

Ακολουθώντας τη γραμμή για την επάνδρωση του κρά- 
τους με «στελέχη αφοσιωμένα στην υπόθεση της αλλαγής» 
και το σχεδίασμά που είχε γίνει για την κατανομή των στε- 
λεχών, τα περισσότερα στελέχη, και του Εκτελεστικού Γρα- 
φείου, έχουν μεταφερθεί στα υπουργεία και τις διοικήσεις 
των διαφόρων κρατικών οργανισμών. Τέσσερα πέντε οργα- 
νωτικά στελέχη τριγυρνάνε μόνα στη Χαριλάου Τρικούπη 
και μεταξύ τους ο Κώστας Λαλιώτης, το μόνο μέλος του ΕΓ 
που δεν έχει υπουργοποιηθεί ακόμα, υπό το άγρυπνο 
βλέμμα των άλλων δύο της τριμελούς γραμματείας του 
Εκτελεστικού Γραφείου, του Άκη Τσοχατζόπουλου και του 
Γιώργου Γεννηματά. 

Η τρόικα, όπως θα ονομασθεί στη συνέχεια, έχει στην 
αρχή της δημιουργίας της, πριν τις εκλογές του ' 81 , συντο- 
νιστικό χαρακτήρα. Όπως και όλο το εκλεγμένο το 1977 
Εκτελεστικό Γραφείο, έτσι και η τριμελής γραμματεία απο- 

τελεί ένα σύνολο προσώπων που αντιπροσωπεύουν διαφο- 
ρετικούς χώρους του κόμματος, μία αντίληψη επάνδρωσης 
των οργάνων χαρακτηριστική του Ανδρέα Παπανδρέου. Ο 
Γιάννης Αλευράς και ο Γιάννης Χαραλαμπόπουλος αντιπρο- 
σωπεύουν την Κοινοβουλευτική ομάδα και το παλιό ΠΑΚ- 
εσωτερικού, ο Παρασκευάς Αυγερινός τους παλιούς ΕΑΜίτες, 
ο Ανδρέας Χριστοδουλίδης τους Ελληνοκυπρίους και τη 
σύνδεση με την εδεκ της Κύπρου, ο Κώστας Σημίτης ό,τι- 
είχε απομείνει από την παλιά φρουρά των σοσιαλιστών δια- 
νοουμένων. 

Από την τρόικα, ο Άκης Τσοχατζόπουλος εκπροσωπεί 
το ΠΑΚ-εξωτερικού και είναι ο πιστότερος από τους συνερ- 
γάτες του Ανδρέα Παπανδρέου. Χωρίς ξεχωριστές πολιτικές 
απόψεις, ήταν εκείνος που θα θεμελιώσει θεωρητικά τον 
ξεχωριστό ρόλο του «προέδρους στο κίνημα. Η αρχική 
συμφωνία συνίδρυσης ΗΧΣ5κ^Δημοκρατικής ' Αμυνας προέ- 
βλεπε τη θέση του γενικού γραμματέα, σύμφωνα με το πρό- 
τυπο των δυτικοευρωπαϊκών σοσιαλιστικών κομμάτων. Αρ- 
γότερα, σε μία συνεδρίαση της ΚΕ, υιοθετήθηκε ο όρος του 
| Προέδρου, «σαν πρώτος μεταξύ ίσων», σε μία προσπάθεια 
αναγνώρισης του ξεχωριστού ρόλου του Ανδρέα Παπανδρέ- 
ου. Ο διαχωρισμός όμως του προέδρου από το ΕΓ θα γίνει 
για πρώτη φορά με την εισήγηση του Άκη Τσοχατζόπου- 
λου στο προσυνέδριο, το οποίο και θα καταστήσει αμετά- 
βλητη τη διάσπαση του ΠΑΣΟΚ, το 1975: «Κατά γενική εκτί- 
μηση», έλεγε η εισήγηση, «το γεγονός ότι το ΠΑΣΟΚ διαθέτει 
σήμερα, μετά από έξι μήνες ζωής, κύρος και εκτίμηση στον 
ελληνικό λαό μεγαλύτερη από το ποσοστό του 13,6%, το 
οφείλει κατά μεγάλο μέρος στην ύπαρξη του συνεπή σοσια- 
λιστή ηγέτη Ανδρέα Παπανδρέου... αυτό φυσικά δε σημαίνει 
ό|τι το ΠΑΣΟΚ επιθυμεί να στρέψει την πολιτικοϊδεολογική 
του πυξίδα προς μία προσωπολατρική σκέψη», αλλά ότι «ο 
πρόεδρος έχει την ευθύνη για την ανάληψη πρωτοβουλιών 
στις κρίσιμες στιγμές του κινήματος, στη μεταβατική φάση, 
... μέχρι τη σύγκληση του συνεδρίου». Άποψη που θα υλο- 
ποιηθεί οργανωτικά με το διορισμό του ΕΓ και του Πειθα- 
ραχικού από τον ίδιο τον πρόεδρο. 

Αντίθετα, την ίδια εποχή, ο Γιώργος Γεννηματάς έχει 

κρατήσει μια μετριοπαθή στάση, παρέχοντας έμμεση υπο- 
στήριξη στους διαφωνούντες και συνυπογράφοντας το κεί- 
μενο που διακινούσαν για τη σύγκληση της ΚΕ, με θέμα τις 
αντικαταστατικές διαγραφές. Μεσαίο στέλεχος τότε, θα 
αναδειχθεί γρήγορα μέσα από την προσπάθεια ανασυγκρό- 
τησης των κλαδικών των επιστημόνων, που δέχονται ισχυρό 
πλήγμα από την κρίση, και θα «αντιπροσωπεύει» στο επί- 
πεδο του Εκτελεστικού τους επιστήμονες και ιδιαίτερα τους 
τεχνικούς, που όπως είδαμε αποτελούν ένα σεβαστό κομμά- 
τι της Κεντρικής Επιτροπής και του μεσαίου στελεχικού δυ- 
ναμικού. Ο Κώστας Λαλιώτης, από τους πιο «δογματικούς» 
την περίοδο του ’ 75, εκφράζει, ως μέλος και της Επιτροπής 
κατάληψης του Πολυτεχνείου, την αντιδικτατορική γενιά 
και κατόπιν τις σημαντικές νεολαιίστικες δυνάμεις που 
προσχωρούν στο ΠΑΣΟΚ. 

Ιδιαίτερα μετά τον Οκτώβιο του ’ 81 και μέχρι την αναδό- 
μηση του καλοκαιριού του ’ 82, όταν στο ΠΑΣΟΚ επικρατεί 
ένα καθοδηγητικό χάος, το Εκτελεστικό Γραφείο παύει να 
λειτουργεί και αντικαθίσταται από την τριμελή γραμματεία, 
η οποία συνεδριάζει τακτικά με τον πρωθυπουργό, κυρίως 
όμως για κυβερνητικά και όχι κομματικά θέματα. Η ενότη- 
τα μεταξύ των τριών είναι τότε σχεδόν αρραγής και αντα- 
νακλά την αγωνιστική ετοιμότητα και τη συσπείρωση του 
εσω-κόμματος γύρω από τις ριζοσπαστικές θέσεις του 
ΠΑΣΟΚ. Διαθέτοντας ως διαπραγματευτικό ατού ακριβώς αυ- 
τή τη δύναμη, η τρόικα παίζει ένα ρόλο ισχυρού πολιτικούς 
συμβούλου του πρωθυπουργού, με έναν ιδιόρρυθμο καταμε-^ 
ρισμό στο εσωτερικό της, που αντανακλά και τα προσόν 
ντα αυτών που την απαρτίζουν: ο οραματιστής Λαλιώτης έχει\ 
την ικανότητα να συλλαμβάνει μία νέα κατάσταση, ο Γεννη- 
ματάς, περισσότερο ρεαλιστής, την εξειδικεύει σε πολιτική 
γραμμή και ο Τσοχατζόπουλος ως πρόσωπο υπεράνω πάσης 
υποψίας -και φιλοδοξίας- τη σερβίρει στον Πρόεδρο τουί 
ΠΑΣΟΚ. Σε ορισμένα ζητήματα, οι τρεις διαφωνούν με τις 
επιλογές του προέδρου, διαφωνίες που εκφράζονται συνή- 
θως με θέσεις όπως «αυτό θα σας εκθέσει», ή «είναι δύ- 
σκολο να περάσει στο κίνημα», δεν παύουν όμως να επη- 
ρεάζουν τις τελικές αποφάσεις του Ανδρέα Παπανδρέου. 

Ξανά μέχρι το καλοκαίρι του ’82, οι τρεις είναι από τους 
λίγους «προνομιούχους» που έχουν άμεση πρόσβαση στον 
πρωθυπουργό. 

Φαίνεται ότι είναι μοιραίο για την αριστερά, την όποια 
αριστερά, να σπάει τα μούτρα της, όταν έρχεται σε επαφή 
με το κράτος. Το γεγονός ότι οι περισσότεροι υπουργοί της 
πρώτης κυβέρνησης ανήκουν είτε στην κοινοβουλευτική 
ομάδα, είτε στην ομάδα των τεχνοκρατών ή και στο περι- 
βάλλον του πρωθυπουργού, δεν ανησυχεί καθόλου το εσω- 
κόμμα, που αισθάνεται τότε παντοδύναμο. Κανείς δεν αμ- 
φιβάλλει ότι είναι το κόμμα που θα εξακολουθήσει να διοι- 
κεί, ιδιαίτερα δια μέσου των υπουργικών συμβούλων, κομ- 
ματικών στελεχών στην πλειοψηφία τους, που διορίζονται 
αμέσως, μετά την ορκωμοσία των υπουργών. 

Η υπολειτουργία όμως του κομματικού μηχανισμού αρχί- 
ζει να θέτει τα πρώτα προβλήματα: τα μεσαία στελέχη αρχί- 
ζουν να επεμβαίνουν στη δουλειά των διοικήσεων των δια- 
φόρων οργανισμών, νομαρχιών κλπ., αφού άλλωστε είναι ο 
μόνος τρόπος να επηρεάσουν την κυβερνητική πολιτική. Οι 
«πρασινοφρουροί» και τα «εκφυλιστικά φαινόμενα στις σχέ- 
σεις κόμματος-κυβέρνησης» θα αποτελέσουν αντικείμενο 
δριμύτατης κριτικής από τον Ανδρέα Παπανδρέου, ήδη από 
την πρώτη μετεκλογική συνάντηση των κομματικών στελε- 
χών, στις 31 Ιανουάριου του ’ 82 στο γήπεδο του Σπόρτινγκ. 

Η σχετική αποστροφή του πρωθυπουργικού λόγου προ- 
καλεί αρκετή δυσφορία και θα αποτελέσει μία πρώτη δια- 
φοροποίηση του Ανδρέα Παπανδρέου από το εσω-κόμμα, 
χωρίς όμως να λύσει και το πρόβλημα, με τις αντίστοιχες 
οδηγίες του πρωθυπουργού να επαναλαμβάνονται σε κάθε 
ομιλία του: οι άτεγκτοι κομματικοί τοποτηρητές θα δυνα- 
μώνουν τον πονοκέφαλο των υπουργών, τα διορισμένα στο 
κράτος στελέχη αρχίζουν να ασχολούνται περισσότερο με τη 
διοίκηση και να ανακαλύπτουν την κρυφή γοητεία του κρά- 
τους ...προνοίας, ενώ η κομματική βάση αρχίζει να αλληθω- 
ρίζει μεταξύ κράτους, κόμματος και μαζικών χώρων. 

Η μόνη λύση που θα μπορούσε τότε να εξασφαλίσει και 
τη σωστή κομματική και την εύρυθμη κρατική λειτουργία, 
δεν είναι παρά αυτή που έχει εφαρμοστεί σε όλα τα σοσια- 

λιστικά κόμματα του κόσμου που ήρθαν στην εξουσία: ο 
διαχωρισμός δηλαδή των κομματικών από τις κρατικές λει- 
τουργίες και η διατήρηση των κανονικών κομματικών δο- 
μών και κυρίως της κομματικής ηγεσίας, που θα μπορεί να 
εκπονεί πολιτική, επηρεάζοντας ή και ασκώντας συγκροτη- 
μένη κριτική στις κυβερνητικές επιλογές. 

Έχοντας να αντιμετωπίσει ένα εσω-κόμμα με μαξιμαλι- 
στικές θέσεις και, βέβαια, αρνούμενος να δώσει μέρος της 
εξουσίας σ’ ένα γραμματέα, ο Ανδρέας Παπανδρέου προτι- 
μάει να το «απασχολήσει» στο κράτος. Δεν είναι άλλωστε 
αυτό που προσπάθησε παλιότερα να κάνει ο πατέρας του 
με τον ίδιο, αντί δηλαδή να τον αφήσει εκτός κυβέρνησης, 
και συνεπώς με λυμένα τα χέρια για την αριστερή διαφορο- 
ποίησή του; 

Είναι αλήθεια ότι, στη συγκεκριμένη περίπτωση, ο πρω- 
θυπουργός δε θα βρει και ιδιαίτερες αντιστάσεις. Ο «τελευ- 
ταίος των Μοϊκανών», ο Κώστας Λαλιώτης, θα ορκισθεί το 
καλοκαίρι του 1982 υφυπουργός Νέας Γενιάς. Όλη η κομ- 
ματική ηγεσία θα κρίνεται τώρα και φυσικά θα επηρεάζεται 
στις απόψεις της από την απόδοσή της στην κυβέρνηση και 
από τις δυσκολίες ενός κρατικού μηχανισμού όπως ο ελλη- 
νικός. 

Το τελευταίο θα είναι το λιγότερο μπροστά στις αντίστοι- 
χες διαδικασίες που θα ξεκινήσουν στις υπόλοιπες βαθμίδες 
της κομματικής ιεραρχίας. Στο επίπεδο των ανωτέρων στε- 
λεχών, η ανακάλυψη της Αμερικής θα ισοδυναμεί με την 
ανακάλυψη των κρατικών αγαθών. Η βάση της περίφημης 
«νομενκλατούρας» που αρχίζει να σχηματίζεται είναι και 
οικονομική, με την έννοια της σιγουριάς που δίνει μια ευ- 
τραφής κρατική αγελάδα όπως είναι η ελληνική διοίκηση, 
και κοινωνική: η παρουσία του υποδιοικητή κάποιου δημό- 
σιου οργανισμού στα μπουζούκια, παραδείγματος χάριν, 
αναγγέλλεται από τα μεγάφωνα, και το αφανές μέχρι τότε 
στέλεχος του ΠΑΣΟΚ μπορεί να εξασφαλίσει ένα χορό απο- 
κλειστικά για λογαριασμό του. 

Από ένα σημείο και μετά, για αρκετά στελέχη, αναδειγμέ- 
να μέσα από γραφειοκρατικές διαδικασίες, στη διατύπωση 
των όποιων πολιτικών θέσεων, το κύριο κριτήριο που χρη- 

σιμοποιείται δεν είναι η ιδεολογία ή η εκτίμηση της πολιτι- 
κής συγκυρίας, αλλά το αν και με ποιον τρόπο θα διατηρη- 
θούν τα προνόμια που παρέχει η εξουσία στην Ελλάδα. Και 
επειδή το ελληνικό κράτος είναι τόσο συγκεντρωτικό, ακό- 
μα και τις κάνουλες του νερού να ανοίγει κάποιος στο τε- 
λευταίο χωριό, αποτελεί μία μορφή εξουσίας και κοινωνικής 
αναγνώρισης. Η φράση «διαφωνώ, αλλά έχω και παιδιά» εί- 
ναι μία φράση που θα ακουστεί συχνά τα τελευταία χρόνια 
στο ΠΑΣΟΚ και δίνει το μέτρο της πολιτικής και ηθικής 
υποβάθμισης ενός ριζοσπαστικού κόμματος. 

«Πράγματι λίγο πριν τις εκλογές του ’ 81», γράφει η Ειδι- 
κή απόφαση της Συνόδου της Χαλκίδας το Μάρτιο του ’ 86, 
«και αμέσως μετά τις εκλογές, συντελείται μία μαζική κίνη- 
ση ιδιοκτητών εξουσίας προς το κίνημα. Ανάμεσά τους, “ό- 
ψιμοι υποστηρικτές της δημοκρατίας”, “ειδικοί προνομιακοί 
διαχειριστές εξουσίας”, αντιπρόσωποι βάσης... χώροι μαζι- 
κοί που δεν είχάμε δυνάμεις, εμφανίζουν παράταξη και τη 
βαφτίζουν κομματική οργάνωση... παρατηρούνται φαινόμε- 
να, που το κομματικό στέλεχος απαιτεί μία κρατική θέση, 
το συνδικαλιστικό στέλεχος διεκδικεί συνδιοίκηση, το στέ- 
λεχος αποβλέπει στην αναπαραγωγή της εξουσίας του. Η 
κρίση πολιτικής πρακτικής είναι κρίση ηθική και πολιτι- 
κή» · 

Αυτοί οι «νεόκοποι σοσιαλιστές» θα είναι η δεύτερη αιτία 
της αλλαγής της κοινωνικής βάσης του ΠΑΣΟΚ. Το πιο χα- 
ρακτηριστικό παράδειγμα εδώ είναι ίσως η περίπτωση της 
Μυτιλήνης: μία από τις πιο ρωμαλέες επαρχιακές οργανώ- 
σεις του ΠΑΣΟΚ, με 1.200 περίπου μέλη και ευρύτατες προ- 
σβάσεις στο συνδικαλιστικό και συνεταιριστικό κίνημα ενός 
νησιού με στρατηγική σημασία και έντονη αριστερή παρά- 
δοση, θα θυσιασθεί στο όνομα κάποιων αμφίβολης αξίας 
συμμαχιών, με αγροτοπατέρες και συνεργάτες της δικτατο- 
ρίας. Τα 910 μέλη του ΠΑΣΟΚ που θα θέσουν τελικά «εαυ- 
τούς εκτός κινήματος», παρά τις απειλές ή και τις κρατικές 
προσφορές, θα μιλήσουν ακριβώς σε μια ανακοίνωσή τους 
το 1983 «για ένα νέου τύπου στέλεχος που ρουσφετολογεί 

29. 2η ειδική σύνοδος της ΚΗ του ΠΑΣΟΚ - Παράρτημα απόφασης Σοσια- 
λιστική Θεωρία και Πράξη, τεύχ. 2-80. 

και αντλεί δύναμη από τον κρατικό μηχανισμό», και θα α- 
ντικατασταθούν από ορισμένους νεοστρατολογηθέντες κρα- 
τικούς υπαλλήλους. 

Γιατί, σαν να μην έφταναν όλοι οι προηγούμενοι παράγο- 
ντες αλλοίωσης της φυσιογνωμίας του ΠΑΣΟΚ, ήδη από την 
9η Σύνοδο της ΚΕ, 150 μέρες μετά τις εκλογές, εξαγγέλλεται 
μία πολιτική μαζικών στρατολογιών. Η εισδοχή νέων μελών 
σε ένα κόμμα που μόλις έχει κερδίσει μία σημαντική πολιτι- 
κή νίκη θα ήταν κάτι το φυσιολογικό αν, στην περίπτωση 
του ΠΑΣΟΚ, δεν είχαν ισχύ δύο ιδιαίτεροι παράγοντες. Πρώ- 
το ότι το να μπει κανείς «στην κλαδική» ισοδυναμεί με ένα 
εισιτήριο για την είσοδο στον κρατικό μηχανισμό ή την 
προαγωγή του. Και δεύτερον ότι τα πλάνα της στρατολογίας 
τείνουν σε ένα κλίμα ευφορίας να υπερδιπλασιάσουν την 
οργάνωση. 

Το Μάρτιο του 1980, τότε που έχει κανείς κάθε λόγο να 
παρουσιάζει τους αριθμούς μεγαλύτερους από την πραγμα- 
τικότητα, το ΠΑΣΟΚ διεκδικεί 60.000 μέλη, που δε θα ξεπε- 
ράσουν τις 100.000 τον Οκτώβριο του 1981. Το Μάρτιο του 
82, η ΚΕ θέτει το στόχο των 250.000 μελών για το συνέ- 
δριο, που προβλεπόταν για το ’ 83. Το καλοκαίρι του ’ 83, 
στη διάρκεια της 10ης Συνόδου, ανακοινώνεται ότι ο στόχος 
των 200.000 έχει επιτευχθεί, ενώ απομένει να πραγματο- 
ποιηθούν 50.000 στρατολογίες μέχρι το συνέδριο, που έχει 
μετατεθεί για το 1984. 

Την ίδια στιγμή που πολλά ενεργά μέλη του ΠΑΣΟΚ πριν 
από το 1981 αποχωρούν από τις οργανώσεις ή αδρανοποι- 
ούνται λόγω των αλλαγών που παρατηρούνται στην πολιτική 
γραμμή και τη φυσιογνωμία του κόμματος, νέα μέλη ει- 
σβάλλουν, που κατόπιν εορτής έχουν ανακαλύψει τις αρετές 
του σοσιαλισμού. Σύμφωνα με ορισμένα στοιχεία του 1986, 
το 70% των σημερινών μελών του ΠΑΣΟΚ έχουν στρατολο- 
γηθεί μετά το 1981, από τα οποία το 89% δουλεύει στο κρά- 
τος ή σε δημόσιες υπηρεσίες. Πρόκειται ουσιαστικά για ένα 
νέο κόμμα, σε ό,τι αφορά σύνθεση της οργανωμένης του βά- 
σης, αποτελούμενο από νεοφώτιστους που είναι άπειροι 
πολιτικά, δεν ταυτίζονται με τις ιστορικές στιγμές ή και δε 
γνωρίζουν την ιστορία του κινήματος και των ιστορικών του 

στελεχών, και μπορούν πολύ πιο εύκολα να γίνουν αντικεί- 
μενο πολιτικής μεταχείρισης. 

Πρόκειται ακόμη για την επίτευξη, όχι βέβαια της κοινω- 
νικοποίησης του κράτους, αλλά της κρατικοποίησης του 
κόμματος. Προσπαθώντας να καταργήσει το παραδοσιακό 
σύστημα της πολιτικής πατρωνείας στην Ελλάδα, το ΠΑΣΟΚ 
ανακαλύπτει ότι έχει μεταβληθεί σε ένα κόμμα «συλλογικό 
πάτρωνα», γεγονός που το έχει οδηγήσει σήμερα στην αμ- 
φισβήτηση, αν όχι της κατάργησης του σταυρού -γιατί και 
αυτό συζητείται- τουλάχιστον του τρόπου με τον οποίο πραγ- 
ματοποιήθηκε. «Η κατάργηση του σταυρού», αναφέρει η 
Ειδική απόφαση της Χαλκίδας, «όταν δεν υπάρχουν θεσμοί 
αφομοίωσης, σύνθεσης και αξιολόγησης των επιμέρους αι- 
τημάτων, κινδυνεύει να μετατρέπει το κίνημα σε συλλογικό 
παράγοντα. Υπάρχει εμφανής ο κίνδυνος μιας θεμελιώδους 
αναστροφής της ίδιας της βασικής λειτουργίας του κινήμα- 
τος, κίνδυνος που εκφράζεται με τη στρεβλή σχέση, απου- 
σία στις αποφάσεις, παρουσία στη διαμεσολάβηση 30 ». 

Ήδη το Μάιο του 1984, όταν πραγματοποιείται το συνέ- 
δριο του ΠΑΣΟΚ, οι αλλαγές αυτές επηρεάζουν και το καθο- 
δηγητικό δυναμικό. Η επαγγελματική σύνθεση της ΚΕ δε 
θα διαφέρει πια, αντίθετα με αυτήν του ’77, από το παρα- 
δοσιακό, κυρίαρχο πρότυπο της ελληνικής πολιτικής ζωής 
που είχε επιβληθεί από το ’77 στην ΚΟ: οι δικηγόροι, από 
τη δεύτερη θέση που κατείχαν το ’ 77, με ποσοστό 20%, 
έχουν περάσει στην πρώτη (23,5%), αφού η βασική ομάδα 
των μηχανικών έχει υποχωρήσει από το 22,5% του ’ 77 στο 
15%, την ίδια στιγμή που και η άλλη κυρίαρχη ομάδα της 
ελληνικής πολιτικής ζωής, οι γιατροί, έχουν ξαναβρεί τη... 
φυσιολογική θέση τους, περνώντας από το 6,25% του ’ 77 
στο 10%, σε βάρος των σπουδαστών-φοιτητών, που έχουν 
μειωθεί από το 10% στο 5,7%. 

Τέλος, και ίσως τό πιο σημαντικό, το 67% περίπου του συ- 
νόλου των μελών της ΚΕ, είναι από υπουργοί μέχρι νομάρχες 
και διοικητές επιχειρήσεων, χωρίς να υπολογίζονται εδώ τα 
μέλη της ΚΕ που δεν κατέχουν επίσημες θέσεις, αλλά δια- 

τηρούν, για βιοποριστικούς λόγους, κάποια σχέση με το κρά- 
τος, από τη θέση συμβούλου σε υπουργείο μέχρι την ανά- 
ληψη μίας ειδικής μελέτης για τη μεταρρύθμιση ενός υ- 
πουργείου. Σύμφωνα με μια πρόσφατη έρευνα του Αντί (τ. 
325), αν συνυπολογισθεί και η τελευταία αυτή κατηγορία, 
τότε το 96% των μελών της ΚΕ, αμείβονται, αν δεν εξαρτώ- 
νται βιοποριστικά από το Δημόσιο!!! Η απο'ϊδεολογικοποίηση 
των αντιθέσεων γίνεται περισσότερο από φανερή, αν συ- 
νυπολογισθεί ότι η σε τέτοια έκταση πρόσδεση ενός καθο- 
δηγητικού οργάνου στον κρατικό μηχανισμό δεν παρατη- 
ρείται ούτε στις χώρες του υπαρκτού σοσιαλισμού. «Μετρή- 
στε ανάμεσά σας τους υπουργούς, τους βουλευτές, τα στελέ- 
χη που δουλεύουν στο κράτος ή στους μαζικούς χώρους», 
έλεγε ο Πρόεδρος του ΠΑΣΟΚ στην ΚΕ της Χαλκίδας, «και θα 
διαπιστώσετε ότι η ΚΕ σε μεγάλο βαθμό ασκεί εξουσία μέσω 
των μελών της σε διάφορα επίπεδα της κρατικήζ και κυ 7 
βερνητικής μηχανής. Θεωρώ λοιπόν ότι αποτελεί σημαντική 
αφαίρεση, όταν ασκούμε κριτική και απευθυνόμαστε σε κά- 
ποιους που βρίσκονται έξω απ’ αυτή την αίθουσα». Ο μη- 
χανισμός της συνενοχής έχει στηθεί, έστω κι αν η ΚΕ του 
ΠΑΣΟΚ δεν ασκεί ως σώμα καμιά καθοδηγητική ευθύνη. 

Όταν δεν υπάρχει «ιστορική» βάση, δεν μπορεί να υ- 
πάρχει και ιστορική ηγεσία. Η τρόικα αναλίσκεται, τα πρώ- 
τα χρόνια μετά τις εκλογές, στη διεξαγωγή μιας εσωτερικής 
αντιπολίτευσης απέναντι στις κυβερνητικές επιλογές, πε- 
ρισσότερο των επιμέρους υπουργών και λιγότερο στις κε- 
ντρικές, όπως είναι το θέμα των βάσεων ή της ΕΟΚ. Αναγκα- 
σμένη να ασχολείται με τη διαχείριση των κυβερνητικών 
υπευθυνοτήτων, δεν είναι σε θέση να εκσυγχρονίσει και να 
προσαρμόσει στην πραγματικότητα το πρόγραμμα διακυ- 
βέρνησης του ΠΑΣΟΚ, και συνεπώς η εμμονή στις «ρομαντι- 
κές» θέσεις του πριν το ’ 8 1 προγράμματος όχι μόνο’δε λύ- 
νει κανένα πρόβλημα αλλά αντίθετα συμβάλλει, όπως είδα- 
με, στην επικράτηση των πιο «ρεαλιστικών» διαχειριστικών 
απόψεων μέσα στο κυβερνητικό στρατόπεδο. 

Επιπλέον, η αποδιάρθρωση της πολιτικής βάσης (ΕΟΚ- 
Ν ΑΤΟ- Βάσεις) που καθορίζει την κομματική συνοχή, οι αυξανό- 
μενες αντιθέσεις μέσα στο κόμμα και την κυβέρνηση και η 

εκφυλιστική επίδραση της κρατικής διαχείρισης θα μετα- 
φερθούν και στο εσωτερικό της τρόικας. ' Ηδη από τις αρ- 
χές του 1 83, ο Πρόεδρος του ΠΑΣΟΚ αρχίζει να προειδοποι- 
εί και τους τρεις στενούς συνεργάτες του για την αποφυγή 
ομαδοποιήσεων μέσα στο κόμμα, με βάση «προσωπικές φι- 
λοδοξίες». «Συσπειρώσεις γύρω από συγκεκριμένα πρόσω- 
πα ή στελέχη» θα πει το Σεπτέμβριο του ’ 83 «και η ανά- 
πτυξη οποιωνδήποτε συσχετισμών είναι όχι μόνο επικίνδυ- 
να αλλά μοιραία σφάλματα για την πορεία της οργάνωσης». 

Κανείς βέβαια μέχρι τώρα δεν έχει εξηγήσει γιατί δεν πρέ- 
πει να υπάρχουν προσωπικές φιλοδοξίες (στο μέτρο που δε 
χρησιμοποιούν αθέμιτα μέσα) και όταν βέβαια αυτές οι φι- 
λοδοξίες κάθε άλλο παρά αόρατες είναι για όσους παρατη- 
ρούν το ΠΑΣΟΚ, από μέσα ή απέξω. Στην πραγματικότητα, 
αυτές οι συσπειρώσεις γύρω από τα κεντρικά πρόσωπα της 
οργάνωσης, όπως είναι τα μέλη της τρόικας, είναι εντελώς 
φυσιολογικό να δημιουργούνται, από τη στιγμή που το κάθε 
στέλεχος δίνει το δικό του, προσωπικό στιλ στην ανάλυση 
και διαχείριση των κυβερνητικών και κομματικών υποθέ- 
σεων. ( 

Η υποβάθμιση του Γιώργου Γεννηματά, που θα κατηγο- 
ρηθεί ότι χρησιμοποιεί τη θέση του υπουργού των Εσωτε- 
ρικών για τη δημιουργία προσωπικού μηχανισμού, για να 
μετατεθεί στις αρχές του ’ 84 στο υπουργείο Υγείας, είναι 
το πρώτο δείγμα της μείωσης της δύναμης της τρόικας. Το 
Συνέδριο του ’ 84 δε θα λύσει κανένα πρόβλημα, αφού η 
συνεχής αναβολή του σχετίζεται με τους αδιαμόρφωτους 
συσχετισμούς που υπάρχουν γύρω από τα ηγετικά στελέχη 
και, το κυριότερο, η πραγματοποίησή του δεν εξυπηρετεί 
παρά έναν «παλαιοκομματικό» σκοπό, την αναζωογόνηση 
δηλαδή του κομματικού μηχανισμού εν όψει των ευρωεκλο- 
γών. 

Στο συνέδριο, ο Ανδρέας Παπανδρέου αποφεύγει να 
αναθεωρήσει τις βασικές πολιτικοϊδεολογικές κατευθύνσεις 
του ΠΑΣΟΚ και αντίθετα προτιμάει να βγει «αριστερά» στη 
γραμμή και να ελέγξει μέσα από την ΚΕ τους συσχετισμούς 
των δυνάμεων. Η τρόικα πιστεύει ότι έφερε ξανά τον πρό- 
εδρο στο σωστό πολιτικό δρόμο, αντί να προσπαθήσει η 

ίδια να εκπονήσει και να προτείνει ένα εφικτό κυβερνητικό 
πρόγραμμα. 

Ηδη από το Σεπτέμβριο του 1984, η τρόικα διαφοροποι- 
είται ως προς τη δύναμη του κάθε μέλους της, αφού ο 
Άκης Τσοχατζόπουλος αναλαμβάνει υπουργός παρά τω 
πρωθυπουργώ, και στην κυβέρνηση και στο ΠΑΣΟΚ, ως ο 
πιο έμπιστος άνθρωπος του προέδρου. Σαν να είναι ειρωνεία 
της τύχης, η «αριστερή» τρόικα θα πάρει παράταση ζωής, 
τόσο από την υπόθεση Καραμανλή, όσο και από την επα- 
νασυσπείρωση που απαιτείται για τις βουλευτικές εκλογές. 

Όμως στις ζυμώσεις για την Προεδρία της Δημοκρατίας, 
η τρόικα δε θα είναι πια μόνη με τον πρωθυπουργό: και 
άλλα στελέχη, πλην του Μένιου Κουτσόγιωργα, όπως ο 
Γιάννης Αλευράς, ο Γιάννης Χαραλαμπόπουλος, ο Παρασκευ- 
άς Αυγερινός, ο Κώστας Σημίτης θα κληθούν να εκφέρουν 
τη γνώμη τους. Από τις 9 Μαρτίου και μέχρι τις εκλογές της 
2ας Ιουνίου, στην κυβέρνηση και στο ΠΑΣΟΚ επικρατεί μια 
πλήρης σύγχυση εξουσιών. Ο Μένιος Κουτσόγιωργας προ- 
βάλλει τη δική του πλατφόρμα και συγκρούεται με το Γιώρ- 
γο Γεννηματά, ενώ ο Κώστας Λαλιώτης αναβαθμίζεται σε 
δεξί χέρι του πρωθυπουργού σε όλη τη διάρκεια της προε- 
κλογικής εκστρατείας. Οι αντιθέσεις της τρόικας την έχουν 
οδηγήσει σε διάλυση, ενώ παρόμοια διαδικασία υφίσταται 
και το κόμμα, λόγω της αφομοίωσης από το κράτος και της 
έξαρσης λαϊκισμού. «Ποιο ΠΑΣΟΚ, δεν υπάρχει ΠΑΣΟΚ. Αν- 
δρέας υπάρχει», θα πει λίγο αργότερα ο εκδότης της Αυρι- 
ανής Γ. Κουρής. Κανείς δεν υποψιάζεται ή δεν ξέρει τι θα 
συμβεί την επομένη των εκλογών, που ξαναδίνουν στο ΠΑ- 
ΣΟΚ μία θριαμβευτική νίκη και ένα ποσοστό 46%, αλλά το 
συμπέρασμα παραμένει: αν όχι ο σοσιαλισμός, τουλάχιστον 
το κόμμα είναι θιαλυτό στο κράτος... 




Η ΜΕΓΑΛΗ ΣΤΡΟΦΗ 



«Το παςοκ στην εξουσία, το έχω ξαναπεί, είναι 
αυτό που έχω πει με ένα παράδειγμα. Ξεκινάς ένα 
ταξίδι για τη Μάλτα, ας πούμε. Βάζεις πλώρη προς 
τα εκεί, εννοώ τους προγραμματικούς μας στό- 
χους. Βρίσκεις όμως μποφόρ στο δρόμο, που δεν τα 
περίμενες, βρίσκεις θαλασσοταραχή. Αναγκάζεσαι 
να κόψεις ταχύτητα, να λοξοδρομήσεις, για να μην 
πηγαίνεις κόντρα στο κύμα. Αλλά δεν ξεφεύγεις 
από τον προορισμό σου, προς τα κει κατευθύνεσαι. 
Η Μάλτα υπάρχει, δεν είναι γιοκ σαν τους Τούρ- 
κους...» 

(Ανδρέας Παπανδρέου, συνέντευξη 
στο Βήμα 13.9.1981) 



Το ΠΑΣΟΚ είναι ένας σχηματισμός -για τον οποίο δεν ισχύ- 
ει ότι μετά τη θύελλα και τα μποφόρ έρχεται η γαλήνη . Ο 
εκρηκτικός χαρακτήρας του προέδρου του, η έλλειψη στρα- 
τηγικής και θεσμισμένων διαδικασιών, η μικρή ιστορική 
πείρα κάνουν το ΠΑΣΟΚ να λειτουργεί πιο αποτελεσματικά 
σε «εξαιρετικές» παρά σε κανονικές συνθήκες. Το ΠΑΣΟΚ 
αναγκάζεται όχι μόνο να λειτουργεί με διάφορες «καμπά- 
νιες» , αλλά και να δίνει τον καλύτερό του εαυτό σε έκτακτες 
συνθήκες, όπως οι κινητοποιήσεις για τις εκλογές του ’ 81 ή 
η περίοδος μετά την 9η Μαρτίου του ’ 85 και μέχρι τις 
εκλογές. 

Αυτή η ιδιαιτερότητα, που οφείλεται εν μέρει στις ξεχωρι- 
στές τακτικές ικανότητες του Ανδρέα Παπανδρέου,. στη δυ- 
νατότητά του να κερδίζει τις μάχες όταν ανακατεύει την 
«τράπουλα» από την αρχή, θα φανεί πιο χαρακτηριστικά 
από κάθε άλλη φορά, μετά τις εκλογές της 2ας Ιουνίου: 
Μετά από μία ολόκληρη θύελλα, που οδήγησε στην πτώση 
ενός προσώπου που κυριαρχούσε επί 30 χρόνια στην ελλη- 
νική πολιτική σκηνή, μετά από μία εξοντωτική λίγο πολύ 
εκλογική μάχη, μετά από μία περιπετειώδη, «ομοιόμορφη» 
εκλογή νέου Προέδρου της Δημοκρατίας, όλοι περίμεναν 

ότι είχε έρθει η ώρα της αξιοποίησης της τετράχρονης πεί- 
ρας, της μεταρρύθμισης του κράτους, της δημιουργίας ενός 
«ευέλικτου» και «αποτελεσματικού», μικρού στον αριθμό, 
υπουργικού συμβουλίου. Και όμως, όπως οι 100 πρώτες μέ- 
ρες της τετραετίας ’ 81-85 θα περάσουν ανεκμετάλλευτες 
αφού το «σχέδιο» προέβλεπε μία έκτακτη κατάσταση μετά 
από μία απόπειρα αποσταθεροποίησης, έτσι και οι 100 μέ- 
ρες της δεύτερης τετραετίας θα κυλήσουν με μία κατάστα- 
ση που τείνει προς τη διάλυση, και η οποία εγκυμονεί όχι 
τη νηνεμία αλλά τη θύελλα. Πάνω από ένας χρόνος έχει πε- 
ράσει από τις εκλογές της 2ας Ιουνίου, και το συμπέρασμα 
παραμένει το ίδιο. 

' Οταν ο πρωθυπουργός αποσύρεται, ένα μήνα μετά τις 
εκλογές, στην Κέρκυρα, για ολιγοήμερες διακοπές, τίποτα 
δε δείχνει ότι η στροφή της κυβερνητικής πολιτικής θα εί- 
ναι τόσο ριζική. Στις 5 Ιουνίου έχει ορκιστεί η προσωρινή 
κυβέρνηση των 19, αντί των 10 αναγγελθέντων, υπουργών, 
μέχρι την κατάθεση του νέου νόμου για τη λειτουργία του 
υπουργικού συμβουλίου. Ήδη βέβαια έχουν εκφρασθεί οι 
ελπίδες του πρωθυπουργού για το πέρασμα των Ελληνοα- 
μερικανικών σχέσεων «σε ήρεμα νερά», κάτι που προδικάζει 
μία εξομάλυνση των σχέσεων με τις ΗΠΑ. Αν και μετά την 
«έκθεση Χαλικιά», που έχει δει τη δημοσιότητα πριν τις 
εκλογές στα ηγετικά κλιμάκια του ΠΑΣΟΚ, όλοι ξέρουν ότι 
«οι καλύτερες μέρες» θ’ αργήσουν να έρθουν, οι προγραμ- 
ματικές δηλώσεις της κυβέρνησης δίνουν την αίσθηση μίας 
πιο «σφιχτής» οικονομικής πολιτικής, αλλά με τη διατήρηση 
της ΑΤΑ ως «κατάκτησης μοναδικής σε όλη την Ευρώπη» 
και γενικά την εμμονή στο βασικό πλαίσιο της οικονομικής 
πολιτικής της πρώτης τετραετίας. 

Στην ίδια κατεύθυνση, στις 28 Ιουνίου, ο κυβερνητικός 
εκπρόσωπος καταγγέλλει δριμύτατα το «πραξικόπημα σπαγ- 
γέτι», με το οποίο η ιταλική Προεδρία προωθεί την πολιτική 
ενοποίηση της ΕΟΚ, και λίγο αργότερα οι βουλευτές του 
ΠΑΣΟΚ στο ευρωκοινοβούλιο θα καταψηφίσουν την πρόταση 
του ευρωβουλευτή Σπινέλλι για την ευρωπαϊκή ενοποίηση. 
Τίποτα δε δείχνει λοιπόν ότι και οι σχέσεις με το «άλλο 
συνδικάτο» πρόκειται να αλλάξουν ριζικά. 

Οι 20 μέρες που θα συγκλονίσουν το παςοκ ξεκινάνε, 
ουσιαστικά, με την ταξιδιωτική οδηγία του Ρέηγκαν στις 18 
Ιουνίου, όταν, με αφορμή την αεροπειρατία στο αεροδρόμιο 
του Ελληνικού, συστήνεται στους Αμερικανούς να αποφεύ- 
γουν τα ταξίδια στην Ελλάδα. Ο Ανδρέας Παπανδρέου κα- 
ταλαβαίνει τότε ότι οι ΗΠΑ μπορούν να παίξουν μαζί του 
σαν τη γάτα με το ποντίκι: η απουσία του Κωνσταντίνου 
Καραμανλή από την Προεδρία της Δημοκρατίας έχει αφαι- 
ρέσει έναν άλλο φερέγγυο διαπραγματευτή στο εξωτερικό, 
αλλά κυρίως ένα πρόσωπο που θα μπορούσε να επιτύχει τη 
συναίνεση της Νέας Δημοκρατίας γύρω από ορισμένα εξω- 
τερικά θέματα. Κατά την άποψη άλλωστε του πρωθυπουρ- 
γού, η οικονομική ανάκαμψη «είναι πακέτο» με τις καλές 
εξωτερικές σχέσεις με τις ΗΠΑ. 

Στα τέλη Ιουνίου, θα δεχθεί ένα εμπιστευτικό γράμμα 
από το διοικητή της Τράπεζας της Ελλάδας Δημήτρη Χαλι- 
κιά, με το οποίο πληροφορείται ότι οι προβλέψεις της κυ- 
βέρνησης για το ισοζύγιο εξωτερικών πληρωμών ήταν πολύ 
πιο αισιόδοξες από την πραγματικότητα, την ίδια ώρα που 
όλοι οι οικονομικοί δείκτες εμφανίζονται αρνητικοί για το 
πρώτο τετράμηνο του ’ 85. Ήδη από τις αρχές Ιουλίου, ο 
Ανδρέας Παπανδρέου σταματάει να βλέπει τον υπουργό 
Εθνικής Οικονομίας Γεράσιμο Αρσένη και έχει πάρει την 
απόφαση για μία ριζική στροφή στην οικονομική πολιτική, 
κάτι που εκτιμά ότι θα προκαλέσει την αντίδραση του κόμ- 
ματος. 

Το νομοσχέδιο για την αναδιοργάνωση του Υπουργικού 
Συμβουλίου παραπέμπει στις ελληνικές καλένδες τη μεταρ- 
ρύθμιση που έχει αναγγελθεί ενώ αντίθετα ισχυροποιεί τη θέ- 
ση του πρωθυπουργού για τον έλεγχο όλων των αντιδράσε- 
ων, και απλώς «φωτογραφεί» τους υπουργούς που θα κα- 
ταλάβουν τις θέσεις: ο ' Ακης Τσοχατζόπουλος θα είναι 
πρώτος τη τάξει ως υπουργός Προεδρίας, το υπουργείο 
Εσωτερικών αναβαθμίζεται από πέμπτο σε δεύτερο για να 
«κολλάει» με το μελλοντικό του προϊστάμενο, το Μένιο 
Κουτσόγιωργα. Τα σχέδια για τον περιορισμό του αριθμού 
των υπουργών, γεγονός που θα δυσαρεστούσε αρκετούς, 
ιδιαίτερα στην Κοινοβουλευτική Ομάδα, ματαιώνονται. Αυτό 

που προέχει είναι η αντιμετώπιση των κομματικών αντιδρά- 
σεων... 

Σε ανύποπτο χρόνο, τον Ιανουάριο του 1983, σε μία συ- 
νέντευξή του στη Μαρία Ρεζάν, ο Ανδρέας Παπανδρέου 
προχωρούσε σε μία διαπίστωση που θα προβληματίσει 
όλους τους πολιτικούς παρατηρητές. «Σε μία αθηναϊκή επι- 
θεώρηση», έλεγε η ερώτηση, «κάποιος σε ένα μονόλογο λέ- 
ει: “Ανδρέα, ό,τι και να κάνεις, δε θα ξαναγυρίσω πίσω, δε 
θα πάω στη δεξιά”. Θα θέλατε να του απαντήσετε;» «Η με- 
γάλη μάζα του ελληνικού λαού», απαντούσε ο πρωθυπουρ- 
γός, «έχει δεθεί με την αλλαγή. Από κει και πέρα, το ερώτη- 
μα είναι ποιος είναι ο πολιτικός φορέας που θα την πραγμα- 
τοποιήσει. Έχουμε λόγο να πιστεύουμε ότι το ΠΑΣΟΚ θα 
τα βγάλει πέρα. Αλλά σε κάθε περίπτωση, ο λαός θα πάει 
μπροστά» . 

' Ισως δεν είναι τυχαίο ότι αυτός ο προβληματισμός για 
το «φορέα που θα πραγματοποιήσει την αλλαγή», που ίσως 
δεν είναι το ΠΑΣΟΚ, διατυπώνεται λίγες μέρες μετά την ανα- 
κοίνωση των πρώτων «περιοριστικών» οικονομικών μέτρων, 
τα οποία περιελάμβαναν την υποτίμηση της δραχμής, τον 
ετεροχρονισμό της ΑΤΑ κλπ., και τα οποία είχαν προκαλέσει 
αρκετές αντιδράσεις και μέσα στο κόμμα. Κάθε φορά που ο 
πρωθυπουργός αναγκάζεται να παίρνει μέτρα που έρχονται 
σε αντίθεση με τα πιστεύω ή και τις δοξασίες του ΠΑΣΟΚ, 
ξαναβρίσκεται μπροστά στο πρόβλημα της ανεπάρκειας του 
κομματικού μηχανισμού και της μονόπλευρης «παλαιοαρι- 
στερής» διαπαιδαγώγησής του. 

Στις 17 Ιουνίου του ’ 85, προχωρώντας σε ένα άνοιγμα 
προς τους βουλευτές, ο Ανδρέας Παπανδρέου ανακοίνωνε 
πρώτα στην Κοινοβουλευτική Ομάδα την πρόθεσή του να 
μειώσει τα μέλη του Εκτελεστικού Γραφείου που θα συμ- 
μετείχαν στη νέα κυβέρνηση, με το αιτιολογικό του διαχω- 
ρισμού των κομματικών από τις κυβερνητικές λειτουργίες. 
Λίγο αργότερα θα θέσει το δίλημμα και στους ενδιαφερομέ- 
νους. Τα μέλη του Εκτελεστικού είχαν να διαλέξουν ανάμε- 
σα στις κομματικές ή τις κυβερνητικές θέσεις, με την εξαί- 
ρεση του Γιάννη Αλευρά και του Άκη Τσοχατζόπουλου, 
που θα μπορούσαν να διατηρήσουν όλα τους τα αξιώματα. 

Ο Κώστας Λαλιώτης τάσσεται υπέρ του «διαχωρισμού», 
εκτιμώντας ότι το κόμμα πρέπει να ανασυγκροτηθεί για να 
δώσει τις μάχες που προβλέπονται για το επόμενο διάστη- 
μα, και προσβλέποντας έμμεσα σε μία αναβάθμιση του ρό- 
λου του κόμματος και του ίδιου. Για τους άλλους, το πρό- 
βλημα είναι πιο σύνθετο: η τρόικα δεν υπάρχει πια, ο ρόλος 
και η επιρροή του κόμματος έχουν περιορισθεί και αρκετοί 
θα θεωρήσουν ότι για να ασκήσουν πολιτική θα πρέπει να 
συμμετέχουν και στην κυβέρνηση. Δε δέχονται όμως να μεί- 
νει κάποιος μόνο στο κόμμα, «γιατί θα αποκτούσε υπερ- 
βολική επιρροή και ένα ρόλο άτυπου γραμματέα» . 

Πρόκειται ίσως για τη χαριστική βολή της «ιστορικής» 
ηγεσίας. Ο πρόεδρος του κινήματος, εκνευρισμένος από αυ- 
τή την «πολυτέλεια των προσωπικών πολιτικών», θα ανα- 
κοινώσει αμέσως στα μέλη του ΕΓ και κατόπιν στην Κεν- 
τρική Επιτροπή, την πρόθεσή του να ανασυνθέσει το Εκτε- 
λεστικό Γραφείο, υποχρεώνοντας και τον Κώστα Λαλιώτη 
να υπουργοποιηθεί σε ένα μήνυμα που τόνιζε ότι «είναι αυ- 
τός που αποφασίζει». Η προσπάθεια διαχωρισμού του κόμ- 
ματος από την κυβέρνηση αρχίζει με τέσσερα χρόνια κα- 
θυστέρηση, όταν τα περισσότερα μέλη του Εκτελεστικού 
έχουν αποκτήσει την πείρα της υπουργικής δουλειάς, κύρος 
από τη θέση τους ως υπουργών και, το κυριότερο, όταν το 
κόμμα έχει σχεδόν μεταμορφωθεί. 

Τα όσα θα επακολουθήσουν αποτελούν ένα ακόμη μά- 
θημα τακτικής του Ανδρέα Παπανδρέου. Στην 17η Σύνοδο 
της ΚΕ, που θα συνέλθει στις 24 Ιουλίου, ο πρωθυπουργός 
δε θα δώσει σοβαρά δείγματα ότι αλλάζει οικονομική πολι- 
τική, θέτοντας υπό αίρεση το υπάρχον Εκτελεστικό Γρα- 
φείο και ανακοινώνοντας την εκλογή νέου, στην επόμενη 
ΚΕ, που θα πραγματοποιηθεί το Σεπτέμβριο. Στο μεταξύ, ο 
Κώστας Σημίτης με το επιτελείο του, στο υπουργείο της 
Εθνικής Οικονομίας, επεξεργάζεται τη νέα οικονομική πο- 
λιτική, για την οποία θα υπάρξουν αρκετές νύξεις στην ομι- 
λία του πρωθυπουργού στη Διεθνή ' Εκθεση της Θεσσαλο- 
νίκης. 

Στη 18η Σύνοδο, η οποία πραγματοποιείται στα τέλη του 
Σεπτεμβρίου, όλοι περιμένουν να πληροφορηθούν για τη 

νέα αυτή οικονομική πολιτική, η εξαγγελία της οποίας δεν 
έχει γίνει ακόμη, αλλά που βρίσκεται στο επίκεντρο του εν- 
διαφέροντος εκείνες τις μέρες. Ο Πρόεδρος του ΠΑΣΟΚ 
προχωρεί σε έναν αιφνιδιασμό που αλλάζει ξανά το έδαφος 
της συζήτησης: αναγγέλλει τη ριζική αναδιοργάνωση του 
Εκτελεστικού Γραφείου, με την εκλογή του οποίου ανοίγει 
και κλείνει ουσιαστικά η Σύνοδος. Οι Κώστας Λαλιώτης, 
Γιώργος Γεννηματάς, Παρασκευάς Αυγερινός, Βάσω Παπαν- 
δρέου, Κώστας Σημίτης, Δημήτρης Ρόκκος, Πέτρος Μώρα- 
λης και μαζί τους ο Γιάννης Χαραλαμπόπουλος, εκλεγμένοι 
στο ΕΓ το '84, αποχωρούν «βαθιά συγκινημένοι». Το νέο 
Εκτελεστικό συμπληρώνουν ο Στάθης Γιώτας, μέλος όλων 
των ΚΕ από το 74, οι Γιάννης Σουλαδάκης, Δημήτρης Σω- 
τηρλής, Χρήστος Παπουτσής, Κώστας Σκανδαλίδης, Τζένη 
Καραβέλη και Στέφανος Τζουμάκας, που είχαν εκλεγεί ήδη 
το 1977, και τέλος οι Βαγγέλης Μαμαλάκης, Γιάννης Χατζό- 
πουλος, Μενέλαος Γκίβαλος και Μαρία Κυπριωτάκη, που 
εξελέγησαν για πρώτη φορά το 1984. 

Η πρόταση του πρωθυπουργού δε θα γίνει δεκτή με 
κραυγές επιδοκιμασίας και το 50% των μελών της ΚΕ θα 
αρνηθεί να την ψηφίσει στο σύνολό της. Με ένα ΕΓ χωρίς 
πείρα και εν μέρει αμφισβητούμενο από το υπόλοιπο κόμ- 
μα, ο πρωθυπουργός θα ανακοινώσει σε μία εβδομάδα τα 
νέα οικονομικά μέτρα, που ανατρέπουν ριζικά παγιωμένες 
αντιλήψεις χρόνων του κομματικού μηχανισμού. 



ΑΠΟ ΚΟΜΜΑ ΣΥΝΑΣΠΙΣΜΟΣ ΕΞΟΥΣΙΑΣ 
(ΤΟ ΤΕΛΟΣ ΤΟΥ ΛΑ Ϊ ΚΙΣΜΟΥ) 

«Πρέπει να διατηρηδεί σαν συνδετικός κρίκος με- 
ταξύ κυβέρνησης και κόμματος ένα μέλος του ΕΓ, 
που δα είναι και μέλος της κυβέρνησης. Και αυτός 
δεν μπορούσε να είναι άλλος από τον υπουργό 
Προεδρίας». 

(Λόγος του Ανδρέα Παπσνδρέου 
στή 18η Σύνοδο της ΚΕ του 
ΠΑΣΟΚ, 5.10.1985) 

' Οσοι γνωρίζουν τις αναλυτικές ικανότητες του Προέδρου 
του ΠΑΣΟΚ θα εκπλαγούν από μια αποστροφή της ομιλίας 
του, τον Οκτώβριο του ’85, στη 18η Σύνοδο της ΚΕ. Απα- 
ντώντας στις αναλύσεις μιας σειράς στελεχών, μεταξύ των 
οποίων και του πρώην μέλους του Εκτελεστικού Γραφείου 
Δημήτρη Ρόκκου, ο Ανδρέας Παπανδρέου θα τονίσει με 
έμφαση ότι «δεν υπάρχει πολιτική κρίση, ούτε και κρίση 
της ελληνικής κοινωνίας, οικονομική, κοινωνική και πολιτι- 
στική». 

Στην πραγματικότητα, τα οικονομικά μέτρα που θα 
αναγγελθούν μία εβδομάδα αργότερα δεν πηγάζουν από 
μία συνολική συνειδητοποίηση -ή παραδοχή- της κρίσης της 
ελληνικής κοινωνίας ή και της οικονομίας. Για τον πρωθυ- 
πουργό, το «καμπανάκι» θα χτυπήσει, όπως είδαμε, τρεις 
μήνες πριν, όταν τον Ιούνιο του ’ 85 διαπιστώνεται ότι το 
έλλειμμα του ισοζυγίου πληρωμών, που θα έπρεπε να πλη- 
ρωθεί με πρόσθετο δανεισμό, ανέτρεπε κατά πολύ την πρό- 
βλεψη των 2 δισ. δολαρίων, φτάνοντας ίσως ή και περνώ- 
ντας τα 3 δισ. 

Μια παρόμοια εξέλιξη, που θα έφερνε το Διεθνές Νομι- 
σματικό Ταμείο (ΔΝΤ) προ των πυλών, έπρεπε να αποτρα- 
πεί με κάθε τρόπο, τόσο γιατί το Διεθνές Νομισματικό Τα- 
μείο είχε στο παρελθόν εξοβελιστεί σαν το χειρότερο κακό, 
όσο και γιατί οι αυ’στηρές δεσμεύσεις, τις οποίες επιβάλλει 

στην οικονομική πολιτική, είναι κάτι που έρχεται σε ευθεία 
αντίθεση με τον τρόπο άσκησης της πολιτικής και τα περι- 
θώρια ελιγμών που θέλει να διατηρεί ο Ανδρέας Παπανδρέ- 
ου. «Γιατί όποιος φτάσει στο σημείο να υπονομεύσει το 
ισοζύγιο πληρωμών», έλεγε στα στελέχη του το Σεπτέμβριο 
του ’ 83, «χάνει από εκείνη τη μέρα την ανεξαρτησία του 
κατά τρόπο οδυνηρό. Οδυνηρό γιατί αναλαμβάνουν πλέον 
οι διεθνείς οργανισμοί την ευθύνη της γενικής οικονομικής 
πολιτικής της χώρας. Είναι κάτι που έπαθε ο φίλος μου ο 
Σοάρες, στην πρώτη κυβέρνηση τη σοσιαλιστική της Πορ- 
τογαλίας. Είναι κάτι το οποίο ουδέποτε θα επιτρέψουμε να 
συμβεί». Η βίαιη αντίδρασή του, που θα οδηγήσει και στην 
απομάκρυνση του Γεράσιμου Αρσένη, όταν θα μάθει τα 
πραγματικά στοιχεία (για την εξέλιξη φυσικά των οποίων 
δεν ευθύνεται κυρίως ο μέχρι τότε υπουργός Εθνικής Οικο- 
νομίας, που εφάρμοζε μια γενική πολιτική), δε θα οδηγήσει 
σε μία συνολική αναθεώρηση της οικονομικής φιλοσοφίας 
της κυβέρνησης. 

Την ώρα που ο πρωθυπουργός προκειμένου να αποφύγει 
το ΔΝΤ στρέφεται προς την ΕΟΚ, ζητώντας από εκεί τα 
αναγκαία δάνεια -κάτι που σημαίνει βέβαια ανάλογες δε- 
σμεύσεις και άρση των όποιων αντιρρήσεων για τις συνθή- 
κες ένταξης ή την Ευρωπαϊκή ενοποίηση- αρχίζει να συνει- 
δητοποιεί και μια σειρά από άλλα στοιχεία των οικονομικών 
εξελίξεων του ’ 85: την άνοδο του πληθωρισμού και του κό- 
στους παραγωγής, την παράλληλη μείωση της παραγωγικό- 
τητας, την ά;οδο των ελλειμμάτων του δημοσίου, τη στασι- 
μότητα στην ανάπτυξη της παραγωγής. 'Ολα αυτά τα στοι- 
χεία θα διαμορφώσουν το «πακέτο» της οικονομικής πολι- 
τικής του Νοέμβρη του ’ 85, αλλά και πάλι ο πρωθυπουργός 
ελπίζει ότι θα τα βγάλει πέρα με μία ορθολογικότερη και, 
βεβαίως, πολύ πιο «συντηρητική» οικονομική διαχείριση, 
χωρίς εντυπωσιακές πολιτικές μεταβολές. 

Στα πλαίσια μίας παρόμοιας «διορθωτικής» αντίληψης 
εντάσσεται και η προσπάθεια αποδυνάμωσης του κόμματος 
με την αλλαγή της σύνθεσης του ΕΓ, αποδυνάμωση που επι- 
χειρείται κυρίως με τη στήριξη της πολιτικής του πρακτικής 
στο κράτος και στην ακόμη μεγαλύτερη ενσωμάτωση του 

κόμματος στην κρατική μηχανή. Όταν το Σεπτέμβριο του 
’85 ο Ανδρέας Παπανδρέου τονίζει με έμφαση, ξανά στη 
18η Σύνοδο, ότι ο «κρίκος» μεταξύ του κόμματος και της 
κυβέρνησης δε θα μπορούσε να είναι άλλος «από τον υ- 
πουργό Προεδρίας», εννοεί ακριβώς ότι το κόμμα θα μπο- 
ρούσε και στη διάρκεια της δεύτερης τετραετίας να αποτε- 
λεί ένα «συλλογικό γραφειοκρατικό παράγοντα» διορισμών 
στο Δημόσιο και ελαχιστοποίησης των πολιτικών αντιδρά- 
σεων. Άλλωστε, για τους γνωρίζοντες, αυτός είναι ο ρόλος 
του υπουργού Προεδρίας, όπως τουλάχιστον επί χρόνια α- 
σκείται στην Ελλάδα, έναν πειρασμό που κάθε άλλο παρά 
απέφυγε στην πρώτη τετραετία του το ΠΑΣΟΚ. 

Η ίδια αντίληψη χρησιμοποίησης της κρατικής μηχανής, α- 
πλώς στην πιο «καθαρή» της μορφή, θα εφαρμόσθεί και 
στις επόμενες συγκρούσεις που θα αντιμετωπίσει η κυβέρ- 
νηση, με αποκορύφωμα τις δικαστικές παρεμβάσεις στη 
ΓΣΕΕ και τις διαγραφές των συνδικαλιστών της ΚΕ του ΠΑ- 
ΣΟΚ και της ΠΑΣΚΕ. Η συμπαράταξη μίας μερίδας μελών του 
ΠΑΣΟΚ με τα ΜΑΤ, στα επεισόδια μετά την επέτειο του Πο- 
λυτεχνείου ένα μήνα αργότερα, δεν αποτελούν παρά την 
άλλη πλευρά του ίδιου νομίσματος. 

Η στρατηγική αυτή για τη δεύτερη τετραετία θα μπορού- 
σε να ονομασθεί «μετατροπή του κόμματος σε συνασπισμό 
εξουσίας που θα διοικεί με βάση το κράτος», και θα εντο- 
πισθεί από ένα διορατικό κείμενο της οργάνωσης του 
ΠΑΣΟΚ στη Θεσσαλονίκη, το οποίο εκπονείται στα τέλη του 
’85: «...οι πιέσεις που δέχεται η οργάνωση από την πελα- 
τειακή νοοτροπία και πρακτική», γράφει το κείμενο, «είναι 
μεγάλες. Τα δίκτυα προσωπικών διασυνδέσεων αποδιοργα- 
νώνουν τον ενιαίο κομματικό κορμό και διαβρώνουν την 
πολιτική συνείδηση μελών της κυβέρνησης και του κινήμα- 
τος. Με την ανάπτυξη του πελατειακού συστήματος, αυτή 
την ιστορική στιγμή η Εθνική Λαϊκή Ενότητα κινδυνεύει να 
μετατραπεί σε απλή εκλογική συγκρότηση... η έλλειψη ιδεο- 
λογικής συνοχής μας προσδίδει τα χαρακτηριστικά ενός 
“κόμματος ομοσπονδίας...”» 31 . 



31. Ποντίκι, 7 Μαρτίου 1986. 

Αυτό που είναι περίεργο εδώ είναι η αισιοδοξία του Αν- 
δρέα Παπανδρέου για την επιτυχία της «στρατηγικής» αυ- 
τής. Αισιοδοξία που εκφράζεται στην αρχή με ελπίδα για το 
εύκολο πέρασμα των οικονομικών μέτρων, για να μετατρα- 
πεί σε -θυμό, όταν σημειωθούν οι πρώτες μεγάλες απεργίες 
και αντιδράσεις: «Αυτό τον καιρό, μετράω τους πιστούς», 
θα πει μια μέρα σε στενούς συνεργάτες του. Μια σειρά από 
παράγοντες έδειχναν ήδη από τότε ότι η πολιτική αυτή δεν 
ήταν καθόλου εύκολο να περάσει: πρώτον γιατί το κράτος 
δεν μπορούσε τότε, και δεν μπορεί περισσότερο σήμερα, να 
παίξει το ρόλο του «συλλογικού κομματάρχη». Όταν ένα 
από τα βασικότερα οικονομικά προβλήματα είναι τα ελ- 
λείμματα όλων των μεγάλων δημόσιων οργανισμών και ένα 
άλλο η εξεύρεση πόρων για παραγωγικές επενδύσεις, το 
κράτος πρέπει να περιορίσει πολύ τα οικονομικά του, να 
δυσαρεστήσει ή και να απολύσει, παρά να προσλάβει ή να 
αυξήσει τις παροχές. 

Η πορεία που πήρε το θέμα των προβληματικών επιχειρή- 
σεων, με το -απόλυτα δικαιολογημένο- κλείσιμο όσων δεν εί- 
ναι βιώσιμες είναι η πιο καλή απόδειξη, κι εδώ απλώς μένει 
να εκτιμηθεί η όξυνση του προβλήματος των... προβληματι- 
κών, λόγω των αντιφάσεων της πολιτικής των ερασιτεχνι- 
σμών και των εσωτερικών αντιθέσεων της κυβέρνησης. 

Αντίθετα, για να επιτύχει η συγκεκριμένη οικονομική πο- 
λιτική, το κράτος πρέπει να «πάρει» αντί να δώσει, θίγο- 
ντας, αν όχι αποδιαρθρώνοντας, τόσο τη φιλοσοφία του «κρά- 
τους προνοίας» όσο και την κοινωνική και εκλογική βάση 
του ΠΑΣΟΚ. Αν το τελευταίο κατάφερε να κερδίσει δύο φο- 
ρές τις εκλογές, ήταν γιατί μπόρεσε (εκτός από τη δύναμη 
και την αξιοπρέπεια που έδωσε σ' ένα λαϊκό κίνημα ευνου- 
χισμένο χρόνια από την κομμουνιστική αριστερά) να συ- 
σπειρώσει γύρω από το αίτημα της αλλαγής όλο το ρευστό 
κοινωνικό σώμα, που αυτοπροσδιορίστηκε ως «μη προνομι- 
ούχο». Απ’ αυτό το «μπλοκ» των κοινωνικών δυνάμεων, 
ορισμένες κοινωνικές μερίδες δεν έχουν ακόμη ολοκληρώσει 
την κοινωνική τους ένταξη, λόγω της σχετικής ρευστότητας 
της ελληνικής κοινωνίας. Η και ψυχολογική ανασφάλεια αυ- 
τής της κατηγορίας των «μη προνομιούχων» καλυπτόταν 

«από το κράτος προνοίας», αλλά και τη «δομική ακινησία» 
που τελικά αποκατέστησε το ΠΑΣΟΚ, προκειμένου να μη θί- 
ξει κανέναν, λόγω «πολιτικού κόστους». 

Η σημερινή οικονομική πολιτική και περιορίζει τις δημο- 
φιλείς πλευρές του κράτους προνοίας (συντάξεις, κοινωνι- 
κή ασφάλιση, υγεία, κοινωνικός τουρισμός), και οι εκσυγ- 
χρονιστικές της πλευρές για να «τακτοποιήσουν» την οικοτ 
νομία «αποσταθεροποιούν» προσωρινά τις υπάρχουσες κοι- 
νωνικές σχέσεις. Όσοι από το «μπλοκ» των μη προνομιού- 
χων έχουν μία πιο συγκεκριμένη κοινωνική ένταξη, όπως οι 
αγρότες και οι μισθωτοί, κυρίως του Δημοσίου, θίγονται ή 
θα θιχτούν και αυτοί από την περιοριστική πολιτική του 
κράτους. 

"Ενα πρόσφατο άρθρο του Γιάννη Ποττάκη στο Βήμα , 
στις 22 Ιουνίου του ’ 86, επιγραφόταν «Η ώρα της αλήθειας 
για τους αγρότες». «Οι εσωτερικές εξελίξεις στην ελληνική 
γεωργία», γράφει ο υπουργός Γεωργίας, «παρά την ειδυλλι- 
ακή τους μορφή, στέλνουν σήμα κινδύνου. Τα αυξημένα ει- 
σοδήματα των αγροτών δεν είχαν σαν αποτέλεσμα την αύ- 
ξηση της παραγωγής, δε διοχετεύθηκαν σε επενδύσεις, ε- 
ξαντλήθηκαν για καταναλωτικούς σκοπούς. Ο μηχανολογι- 
κός εξοπλισμός, εισαγόμενος κατά 90% από το εξωτερικό, 
με ετήσια συναλλαγματική εκροή 250 εκατο.μμ. δολάρια, ενώ 
500 εγχώριες μικρομεσαίες βιομηχανίες φυτοζωούν, δεν αύ- 
ξησε την παραγωγή. Έφερε μεν ανακούφιση από βαριά ερ- 
γασία, αλλά ο εξοπλισμός αυτός .υποαπασχολείται, χρησιμο- 
ποιείται σαν μέσο κοινωνικής προβολής... Το ευνοϊκό πλαί- 
σιο υπάρχει, η ευνοϊκή υποδομή δημιουργείται», και κατέ- 
ληγε το άρθρο: «δεν απομένει παρά η προσπάθεια» 32 . 

Ανάλογα θα είναι και τα προβλήματα - μίας άλλης και πο- 
λυπληθούς κατηγορίας που αυτοεντάχθηκε στους «μη 
προνομιούχους», διαβλέποντας ότι η αλλαγή θα εστρέφετο 
αποκλειστικά προς το «οικονομικό κατεστημένο». Πρόκει- 
ται φυσικά για τους «αεριτζήδες» και όλους όσους τρέφο- 
νται από την παραοικονομία, «αυτή την άλλη Ελλάδα», που 
ήδη έχει βάλει και αναγκαστικά θα βάζει περισσότερο στο 



32 . Το Βήμα . 22 . 6 . 86 . 

στόχαστρό της η νέα οικονομική πολιτική και της οποίας η 
αντιμετώπιση «απαιτεί σπαρακτικές αναθεωρήσεις αντιλή- 
ψεων, όχι μόνο για την οικονομία, αλλά και για την κοινωνία 
και την πολιτική. Αλλη κουλτούρα τελικά» 33 . 

Όλες οι παραπάνω εξελίξεις παραπέμπουν και στο κυ- 
ριότερο λάθος του Ανδρέα Παπανδρέου, στη χάραξη της 
στρατηγικής για το συνασπισμό γύρω από το κράτος: ότι 
δηλαδή η κρίση δεν είναι στενά οικονομική, αλλά έχει και 
μια πολιτική διάσταση. 

Δεν υπάρχει αμφιβολία ότι τα κόμματα της δεξιάς και της 
αριστερής αντιπολίτευσης δεν έπαιξαν, σε όλη τη διάρκεια 
της πενταετίας που πέρασε από το ’ 81, ένα θετικό ρόλο, 
όχι φυσικά υποβοήθησης του ΠΑΣΟΚ αλλά ουσιαστικής α- 
ντιπολίτευσης. Ιδιαίτερα η δεξιά, μετά την αποχώρηση του 
Κωνσταντίνου Καραμανλή από την ηγεσία της ΝΔ και την 
απώλεια της εξουσίας, προσπάθησε, αν όχι να μετατρέψει τη 
δική της κρίση ταυτότητας σε κρίση θεσμών, τουλάχιστον 
να ξέπεράσει την κρίση της μέσα από μία ρεβανσιστική πο- 
λιτική πλατφόρμα επανακατάκτησης της εξουσίας με κάθε 
τρόπο. 

Η ίδια η αντικατάσταση του Γεωργίου Ράλλη από τον Ευ- 
άγγελο Αβέρωφ, αμέσως σχεδόν μετά τις εκλογές, αποτέλε- 
σε ένα ουσιαστικό πλήγμα και για την εξέλιξη του πολιτικού 
συστήματος, αλλά και της ίδιας τελικά της ΝΔ. Αρνούμενος 
να παραδεχθεί το όποιο λάθος του παρελθόντος, επαγγελλό- 
μενος μέχρι και την κατάργηση της αναγνώρισης της Εθνι- 
κής Αντίστασης, ο νυν επίτιμος πρόεδρος της Νέας Δημο- 
κρατίας δεν μπόρεσε και δεν έκανε ποτέ τον κόπο να συ- 
νειδητοποιήσει και τους λόγους που οδήγησαν το ΠΑΣΟΚ 
στην εξουσία, και το γεγονός ότι το τελευταίο είχε δημιουρ- 
γήσει μία εκλογική βάση, την οποία το εμφυλιοπολεμικό 
κλίμα απλούστατα συσπειρώνει. 

Παρά το γεγονός ότι η τακτική αυτή ηττήθηκε κατά κρά- 
τος στις ευρωεκλογές του ’ 84, και πάλι η ΝΔ εξέλεξε για α- 
ντίπαλο του Ανδρέα Παπανδρέου έναν άνθρωπο του οποίου 
ο αποκλειστικός ρόλος ήταν -εν είδει μισθοφόρου- «να βγά- 

33. Μιχάλη Παπαγιαννάκη, Η σταθεροποίηση σκοντάφτει στην παραοι- 
κονομία, Το Βήμα, 1.6.86. 




152 



ΣΤΕΛΙΟΣ ΚΟΥΛΟ ΓΛΟΥ 



λει από τη μέση τον Ανδρέα». 

Παρά τους φόβους του ΠΑΣΟΚ και τις αυθόρμητες αντι- 
δράσεις του προέδρου του, ο Κωνσταντίνος Μητσοτάκης 
απεδείχθη ένας εξαιρετικά μέτριος αντίπαλος, ένας κλασι- 
κός παλαιοκομματικός πολιτικός, που θα μπορούσε να τα- 
χθεί ακόμη και υπέρ της... δικτατορίας του προλεταριάτου, 
αν αυτό θα τον οδηγούσε στην εξουσία. Με αρκετές πολιτι- 
κές γκάφες στο ενεργητικό του (όπως η αναμόχλευση πολι- 
τειακού προβλήματος πριν τις εκλογές του ’85), με ένα βε- 
βαρημένο πολιτικό παρελθόν, καμιά έμπνευση για το μέλ- 
λον, εκτός από ορισμένες άκρως επικίνδυνες θέσεις στα 
εθνικά θέματα, ο ηγέτης της ΝΔ έχει ένα διπλό αποτέλεσμα 
πάνω στο ΠΑΣΟΚ: από τη μία πλευρά αποτελεί τον πιο απο- 
τελεσματικό υπουργό της κυβέρνησης του Ανδρέα Παπαν- 
δρέου, και από την άλλη ενθαρρύνει τις πιο λαϊκιστικές, 
στείρα αντιδεξιές τάσεις, στο εσωτερικό του. 

Ούτε όμως η κομμουνιστική αριστερά έπαιξε το ρόλο που 
θα ’ πρεπε να παίξει, όταν μάλιστα είχε και τις περισσότε- 
ρες δυνατότητες να επηρεάσει το ΠΑΣΟΚ. Ιδιαίτερα το ΚΚΕ, 
αναγκασμένο να διατηρήσει την εκλογική του βάση, που 
απειλείτο αμέσως μετά το ’81 από το κόμμα του Ανδρέα 
' Παπανδρέου, πρόκρινε την πολιτική των «επιθέσεων αυτοά- 
μυνας», αποβλέποντας στην πολιτική του οριοθέτηση. Ακό- 
μη περισσότερο, αν συνυπολογισθεί η επίδραση του κρά- 
τους στην ακύρωση του πασοκικού ριζοσπαστισμού, σε 
οποιαδήποτε θετική, δημοκρατική ή αποκεντρωτική πρω- 
τοβουλία της κυβέρνησης, το ΚΚΕ απαντούσε ζητώντας πε- 
ρισσότερο κράτος, καταγγέλλοντας τις προσπάθειες ανοίγ- 
ματος της τηλεόρασης, και επί Πεπονή και επί Λαλιώτη, 
σαν «δεξιές» και παραπλανητικές «μανούβρες μπασίματος» 
του αμερικανικού τρόπου ζωής, ή τις προσπάθειες αποκέν- 
τρωσης σαν ρεφορμιστικές απόπειρες εξωραϊσμού, όταν μά- 
λιστα το ΠΑΣΟΚ -καλώς ή κακώς- υπήρξε κατά την πρώτη 
τετραετία το πιο «αρίστερό» στην κοινωνική του πολιτική 
και το πιο «φιλοσοβιετικό» στην εξωτερική κόμμα της Δυ- 
τικής Ευρώπης. 

Αυτή η αντίληψη «με τα πόδια ψηλά και το κεφάλι κά- 
τω», κατά την οποία επαινούνται οι κακές πλευρές και γί- 

νονται αντικείμενο κριτικής οι καλές, βρήκε την αποθέωσή 
της στο θέμα της αναθεώρησης του Συντάγματος και την 
εκλογή νέου Προέδρου της Δημοκρατίας. 

Το ΚΚΕ, ενώ υποστήριξε τις παραβιάσεις του Συντάγμα- 
τος και τα ομοιόμορφα ψηφοδέλτια, θεωρώντας τις σχετικές 
κριτικές «τυπολατρικές», αρνήθηκε να διαπραγματευθεί 
την απλή αναλογική, με αντάλλαγμα την ψήφιση του προέ- 
δρου ή τουλάχιστον την πραγματικά δημοκρατική μεταρρύθ- 
μιση του Συντάγματος. Πρόκειται, ουσιαστικά, για ένα εί- 
δος προχωρημένης πολιτικής μυωπίας, αφού ήδη τότε είχε 
διαφανεί το «πρόβλημα Σαρτζετάκη» και επομένως η κυ- 
βέρνηση είχε κάθε λόγο να υποχωρήσει, προκειμένου να 
επιτύχει με κάθε τρόπο την αναθεώρηση. Αν το ΚΚΕ δεν ψή- 
φιζε την αναθεώρηση, η κυβέρνηση θα έπρεπε να αφήσει 
τις προεδρικές υπερεξουσίες στα χέρια ενός ανθρώπου που 
ήξερε πια ότι δεν ελέγχει. 

Το αποτέλεσμα είναι ότι και για να γίνει μια άλλη, πραγ- 
ματικά δημοκρατική μεταρρύθμιση, χρειάζεται να αναμένει 
η χώρα έως 8 χρόνια στο ακουστικό της, σύμφωνα με τις 
συνταγματικές προθεσμίες, ενώ η αναθεώρηση που τελικά 
έγινε, αναγορεύοντας το σημερινό -ή και τον μελλοντικό- 
πρωθυπουργό σε μοναδικό κέντρο εξουσίας, στρέφεται 
κυρίως κατά των κομμάτων της αντιπολίτευσης, και μάλιστα 
αυτών που δε διαθέτουν άμεσες προοπτικές εξουσίας, 
όπως είναι το ΚΚΕ! 

Παρά τις θετικές διαφοροποιήσεις, η αδυναμία κατανόη- 
σης του φαινομένου ΠΑΣΟΚ, η άλλοτε ακραία υποχωρητική 
και άλλοτε ακραία αντιπολιτευτική για μικροκομματικούς 
σκοπούς πολιτική, χαρακτήρισαν και τη στρατηγική του 
ΚΚΕεσ. Το χαρακτηριστικό παράδειγμα και εδώ είναι η 
εναντίωσή του για την επανεκλογή Καραμανλή, παρά τις 
αντίθετες θετικές απόψεις που επικρατούσαν για το ρόλο 
του τότε Προέδρου της Δημοκρατίας στην πλειοψηφία του 
ΚΚΕεσ. Και είναι γνωστό πόσο αυτή η επιλογή, που έγινε 
ακριβώς για την προσέλκυση δυσάρεστη μένων ψηφοφόρων 
από το ΠΑΣΟΚ, μεταφράσθηκε εκλογικά και για τα δύο ΚΚ 
στις εκλογές της 2ας Ιουνίου... 

Ασφαλώς και από την πλευρά του ΠΑΣΟΚ υπάρχουν ευθύ- 

νες, τόσο για την επικράτηση των πιο αντιδραστικών τάσε- 
ων στους κόλπους της δεξιάς, όσο και για την πόλωση με 
την κομμουνιστική αριστερά, με κορυφαίο εδώ στοιχείο την 
απεμπόληση της υπόσχεσης για την καθιέρωση της 
απλής αναλογικής, ένα θέμα για το οποίο, όπως και για τό- 
σα άλλα, το ΠΑΣΟΚ ήταν παντελώς απροετοίμαστο θεωρητι- 
κά, πολιτικά και πρακτικά όταν πήρε την εξουσία το 1981. 
Από ένα σημείο όμως και μετά, ο καταμερισμός των κυρίων 
ευθυνών μεταξύ των κομμάτων καταντάει ένα πρόβλημα 
παρόμοιο με αυτό της κότας που έκανε το αυγό, ή του αυ- 
γού που έκανε την κότα. 

Προφανώς, αν το ΠΑΣΟΚ ήταν ένα σύγχρονο σοσιαλιστικό 
κόμμα, που θα έδινε προτεραιότητα στη δημοκρατία και 
στις σύγχρονες εξελίξεις, θα επιδρούσε καταλυτικά στη δια- 
φοροποίηση και στην κρίση στρατηγικής του ΚΚΕ, όπως 
και ένα διαφορετικό ΚΚΕ θα επιδρούσε ριζοσπαστικά στο 
άπειρο και αμφιταλαντευόμενο ΠΑΣΟΚ. Και ασφαλώς ένα 
σύγχρονο ΠΑΣΟΚ θα επηρέαζε προς την ίδια κατεύθυνση τη 
ΝΑ, με την ίδια έννοια που μία ανανεωμένη και σοβαρή ΝΑ, 
με έναν αξιόπιτο και σοβαρό ηγέτη, θα ανάγκαζε το ΠΑΣΟΚ 
να χειριστεί διαφορετικά το πολιτικό παιχνίδι. 

Αν όμως, για να ξαναγυρίσουμε ξανά στο 1985 και'τα οι- 
κονομικά μέτρα, οι προηγούμενες παρατηρήσεις ανάγονται 
τελικά στη νηπιακή, υπανάπτυκτη φάση του πολιτικού μας 
συστήματος, η σημερινή κατάσταση των άλλων κομμάτων 
δημιουργεί ένα μείζον πρόβλημα στην κυβέρνηση για την 
εφαρμογή της οικονομικής της πολιτικής. Η οικονομική 
1<ρίση έχει πολιτική διάσταση, ακριβώς γιατί αντίθετα με την 
έμμεση υποστήριξη της αριστερός το 1981 και την ανοχή 
που είναι αναγκασμένη να επιδείξει η δεξιά την ίδια περίο- 
δο, το 1985 βρίσκει τον Κωνσταντίνο Μητσοτάκη να δια- 
μαρτύρεται για την «κατακρεούργηση της ΑΤΑ» και να κα- 
ταγγέλλει την... «παραπαίουσα οικονομική ολιγαρχία» (και 
τα δύο αποσπάσματα από ανακοινώσεις της ΝΑ), τη δε αρι- 
στερά να καταγγέλλει εξίσου ισχυρά τη «δεξιά στροφή» και 
να καλεί σε απεργίες, με στόχο την ανατροπή της οικονομι- 
κής πολιτικής της κυβέρνησης. 

Οι προτάσεις της κυβέρνησης για διάλογο «γύρω από τα 

εθνικά θέματα» με τη δεξιά, και για «το διάλογο και τη συ- 
νεργασία της αριστερός», το Μάρτιο του ’ 86, ακριβώς επει- 
δή έχουν ένα μερικό χαρακτήρα και δεν εντάσσονται σε 
ένα γενικότερο πλαίσιο αλλαγής του τρόπου με τον οποίο η 
κυβέρνηση κυβερνά, αντιμετωπίζονται και αυτές με καχυ- 
ποψία από τα κόμματα και δε φέρνουν ικανοποιητικά απο- 
τελέσματα, προσκρούοντας συγχρόνως στις εσωτερικές α- 
ντιθέσεις του ΠΑΣΟΚ, σε ό,τι αφορά την ενότητα με την'αρι- 
στερά, ή και την απλή αδυναμία του να υλοποιήσει ένα πρό- 
γραμμα συζητήσεων στο Κοινοβούλιο. 

Αν όμως η στάση των κομμάτων της αντιπολίτευσης δεν 
αναιρεί τον κυρίαρχο ρόλο του ΠΑΣΟΚ στην πολιτική σκηνή, 
η καχυποψία που τα κόμματα εκδηλώνουν είναι περισσότε- 
ρο σημαντική, γιατί αντανακλά την κρίση εμπιστοσύνης που 
εκδηλώνεται από την πλευρά των εργαζομένων και της κοι- 
νής γνώμης προς την κυβέρνηση. Αυτή η κρίση εμπιστοσύ- 
νης, που έχει αρχίσει να εμφανίζεται ήδη από το ’ 84, θα 
καλυφθεί προσωρινά μέσα από την αποπομπή Καραμανλή, 
για να ξαναεμφανισθεί εντονότερα, αμέσως μετά τις εκλο- 
γές της 2ας Ιουνίου του ’ 85: Η παρατεταμένη αδράνεια της 
κυβέρνησης μετά τις εκλογές, η άμεση διάψευση των ελπί- 
δων για «ακόμη καλύτερες μέρες», με την εξαγγελία της ει- 
σοδηματικής πολιτικής και των οικονομικών μέτρων, ο δει- 
λός και «πονηρός» τρόπος της εξαγγελίας και της υλοποίη- 
σής τους, δημιουργούν αυτή την έλλειψη εμπιστοσύνης, την 
απώλεια της κοινωνικής συναίνεσης, που θα επέτρεπε στην 
οικονομική πολιτική να εφαρμοσθεί. 

Εδώ βρίσκεται ουσιαστικά και η κυριότερη αιτία της 
«κρίσης της ΕΡΤ» το Νοέμβριο του ’85, η οποία θα οδηγή- 
σει στην αποπομπή των 5 και την αποχώρηση του Κώστα 
Λαλιώτη από το κόμμα και την κυβέρνηση. Ο βενιαμίν της 
ηγεσίας του ΠΑΣΟΚ, περισσότερο ή λιγότερο συνειδητά, προ- 
σπαθεί τόσο ανοίγοντας την τηλεόραση, όσο και τασσόμε- 
νος υπέρ της απλής αναλογικής, να τοποθετήσει το όλο 
πολιτικό παιχνίδι σε άλλη βάση. 

Χωρίς να αμφισβητεί την αναγκαιότητα των οικονομικών 
μέτρων «σταθεροποίησης», καταλαβαίνει ότι αυτά δε θα 
μπορέσουν να υλοποιηθούν, αν δε ληφθεί υπόψη και η 

πολιτική διάσταση της οικονομικής κρίσης, αν δε συζητη- 
θούν ειλικρινά και ανοιχτά, με ένα «ήθος και ύψος» δια- 
φορετικό από την αντιδεξιά ρητορική, τα σοβαρότατα δομι- 
κά προβλήματα της ελληνικής κοινωνίας. 

Στηριζόμενος στους παλαιοκομματικούς, ο Ανδρέας Πα- 
πανδρέου πιστεύει τότε ότι «θα τα βγάλει πέρα» και με αυ- 
τό τον παραδοσιακό τρόπο, για να διαψευσθεί από την εξέ- 
λιξη της κατάστασης το 1986. Η αδυναμία στοιχειώδους λει- 
τουργίας μίας κυβέρνησης που δε διαθέτει, εκτός από τα 
οικονομικά μέτρα, καμία πολιτική, μίας κυβέρνησης που 
μοιάζει περισσότερο με υπηρεσιακή μακράς διάρκειας, θα 
οδηγήσει ακόμη και τον ίδιο τον πρωθυπουργό να τη μετα- 
τρέψει σε μία... σχολή στελεχών: «Θα πρέπει να υπουργο- 
ποιηθούν κι άλλοι», θα δηλώσει με την ευκαιρία του τελευ- 
ταίου ανασχηματισμού τον Απρίλιο του ’ 86, «ώστε να απο- 
κτήσουν πείρα από την κρατική διαχείριση». 

Η έλλειψη της απαραίτητης κοινωνικής συναίνεσης, παρά 
τη διεθνώς ευνοϊκή συγκυρία και την πτώση των τιμών του 
πετρελαίου, αναγκάζει την κυβέρνηση να πάρει και συμ- 
πληρωματικά οικονομικά μέτρα, πριν και κυρίως μετά τις 
δημοτικές εκλογές, τα οποία με τη σειρά τους, θα προκαλέ- 
σουν μεγαλύτερες αντιδράσεις στο κοινωνικό σώμα. Η αδυ- 
ναμία του ΠΑΣΟΚ να αποτελέσει ένα συλλογικό παράγοντα 
μέσα από το κράτος, η κρίση εμπιστοσύνης και επομένως η 
αδυναμία υλοποίησης της οικονομικής πολιτικής στο σύνο- 
λό της, η ανάγκη λήψης πρόσθετων μέτρων, τα οποία απο- 
διαρθρώνουν με τη σειρά τους- την κοινωνική βάση του κυ- 
βερνώντος κόμματος, όλα σημάδια μιας λανθάνουσας κρί- 
σης νομιμοποίησης 34 , θα φέρουν τον Ανδρέα Παπανδρέου, 
αργά ή γρήγορα, μπροστά σε δυο βασικές επιλογές: 

Η πρώτη συνίσταται στην αναδιάταξη του πολιτικού παι- 
χνιδιού, κάτι που, πολύ μακρύτερα από έναν εκτεταμένο 
κυβερνητικό ανασχηματισμό, σημαίνει στην πραγματικότητα 
απλή αναλογική, άνοιγμα της τηλεόρασης στο διάλογο, 

34. Για την κρίση νομιμοποίησης, δες Αριστόβουλου Μάνεση V ένοΐυιίοη 
άβ$ ίηχίΐΐυίΐοηχ ροΐίΐΐςυεχ. Γεδ Τειτιρδ Μοόετηεδ, Ν. 473, καν Ηλία Κατσού- 
λη, Η πολιτική διάσταση της οικονομικής κρίσης. Τέταρτο, Δεκέμ- 
βριος ’ 85. 

αποκατάσταση της ενότητας του συνδικαλιστικού κινήμα- 
τος και διαδικασίες συμμετοχής των εργαζομένων, αλλαγή 
του πολιτικού τοπίου, από τη σημερινή κατάσταση του 
οποίου υπονομεύεται η οικονομική ανάκαμψη. 

Η δεύτερη εκδοχή θα αποσκοπεί στη δημιουργία των 
προϋποθέσεων για την επανακατάκτηση της απαραίτητης 
συναίνεσης και την αποκατάσταση της νομιμοποίησης, μέσα 
από συνολικούς πολιτικούς χειρισμούς. Η ρευστότητα της 
ελληνικής κοινωνίας αλλά και η ρευστότητα του ίδιου του 
ΠΑΣΟΚ έχουν θεωρητικοποιηθεί από τα ηγετικά στελέχη 
του κυβερνώντος κόμματος. Σύμφωνα με αυτή τη θεωρία, η 
«κατακερματισμένη» ελληνική κοινωνία δεν μπορεί να ενο- 
ποιηθεί παρά μέσα από «πρωτοβουλίες κορυφής σε εθνικό 
επίπεδο», όπως άλλωστε και το κατακερματισμένο ΠΑΣΟΚ 
δεν μπορεί να κινητοποιηθεί παρά μέσα από διαδικασίες 
κεντρικών πολιτικών συγκρούσεων. 

Η θεωρία αυτή, που ως τακτική εκφράζεται με τη δημι- 
ουργία μιας νέας κρίσης μέσα από την οποία «ξεπερνιέται» 
η προηγούμενη, θα δοκιμασθεί στην πράξη με «θετικά» 
αποτελέσματα, ιδιαίτερα στην περίπτωση Καραμανλή. Δε- 
δομένης της έλλειψης κατάλληλων θεμάτων στο εσωτερικό 
της χώρας, ο χώρος της πιθανής εφαρμογής μιας παρόμοιας 
στρατηγικής δε θα είναι παρά τα εθνικά θέματα ή οι εξω- 
τερικές σχέσεις, κι εδώ συνειδητοποιεί κανείς το «ανιστό- 
ρητο» της κομμουνιστικής αριστερός, που εστιάζει ένα μεγά- 
λο μέρος της κριτικής της στην υπαναχώρηση της κυβέρνη- 
σης απέναντι στις ΗΠΑ και την τελεσίδικη αποδοχή της πα- 
ραμονής των αμερικανικών βάσεων στην Ελλάδα... Βέβαια, 
με δεδομένη την συνεχή σύσφιξη των σχέσεων με τις ΗΠΑ, 
η δημιουργία μιας κρίσης με αφορμή τις αμερικάνικες βά- 
σεις γίνεται ολοένα και δυσκολότερη. Αλλά τίποτα δεν 
μπορεί να αποκλείσει τη δημιουργία μίας «τεχνητής» κρί- 
σης με την αμερικάνικη συναίνεση, η οποία θα περιόριζε 
ακόμη περισσότερο τα ήδη ισχνά εκλογικά ποσοστά της 
κομμουνιστικής αριστερός. Μήπως αυτό το τελευταίο δεν 
ήταν ένας από τους λόγους, για τους οποίους οι ΗΠΑ ανέ- 
χθηκαν -αν δεν συνέργησαν- την απομάκρυνση του Κ. Κα- 
ραμανλή; 

Αν επιλέξει τελικά τη δεύτερη λύση, ο Ανδρέας Παπανδρέ- 
ου θα δώσει απλώς παράταση ζωής σε κάτι που στην Ελλά- 
δα πεθαίνει: το λαϊκισμό. Γιατί η πορεία της ελληνικής κοι- 
νωνίας και οικονομίας οδηγεί ουσιαστικά στην απόρριψη 
όλων εκείνων των χαρακτηριστικών που αποτέλεσαν στην 
Ελλάδα τα κυρίαρχα πιστεύω, στα χρόνια πριν από το 
ΠΑΣΟΚ, και τα οποία απλώς το κυβερνών κόμμα φρόντισε να 
αναπτύξει και να θεωρητικοποιήσει, προκειμένου να ανέλ- 
θει και να διατηρηθεί στην εξουσία: το απρόσωπο κράτος 
που μπορεί να θρέψει δικαίους και αδίκους, τους «κακούς» 
βιομηχάνους και τους «καλούς» εργαζόμενους, τον ψευτοα- 
ριστερό και ψευτοοικολογικό αντιβιομηχανισμό 35 , τον εθνι- 
κισμό. και την ξενοφοβία, την αντικατάσταση των τάξεων 
από τη μάζα των «μη προνομιούχων», τον πολιτικό ρεβαν- 
σισμό και την άνευ περιεχομένου πόλωση, τη δημαγωγία 
αντί της δημοκρατίας. 

' Ηδη όσοι κυβερνητικοί παράγοντες ασχολούνται με αυτό 
που χαρακτηρίστηκε υποτιμητικά «ντομάτες και πορτοκά- 
λια», δηλαδή την οικονομία, έχουν καταλήξει στην ανάγκη 
επανατοποθέτησης όλων των βασικών εννοιών που έθρε- 
ψαν το λαϊκισμό, τις περασμένες δεκαετίες. «Η αριστερή 
πολιτική δε θα ήταν να υποκαταστήσουμε τις ιδιαχτικές 
προβληματικές με κρατικές ή με κοινωνικοποιημένες προ- 
βληματικές επιχειρήσεις», έλεγε σε μια εξαιρετικά ενδιαφέ- 
ρουσα συνέντευξή της η Βάσω Παπανδρέου. «Αριστερά για 
μένα πολιτική είναι να κάνουμε μια οικονομία ανταγωνιστι- 
κή, με υγιείς επιχειρήσεις, είτε αυτές είναι ιδιωτικές, είτε 
είναι κρατικές, είτε είναι κοινωνικοποιημένες, και ο καθέ- 
νας να αμείβεται σύμφωνα με την απόδοση και την προ- 
σφορά του κι όχι σύμφωνα με κάποια λεγάμενα κεκτημένα 
δικαιώματα, τα οποία μερικές φορές είναι και κληρονομι- 
κά». 

«Κόκκινοι και ειδικοί» ή μόνον κόκκινοι ή απλά ειδικοί; 
Το ερώτημα που θα ταλανίσει τη Λαϊκή Κίνα, στις αρχές 
της δεκαετίας του ’70, θα «λυθεί» μετά το 1981 από το 
ΠΑΣΟΚ: πράσινοι και ανειδίκευτοι. Με την πορεία προς τα 



35. Σπηλιού Παπασπηλιόπουλου, Τα αδιέξοδα τον λαϊκισμού, 9.1.86. 

κάτω της οικονομίας θα τροποποιηθεί το 1985 σε «πράσι- 
νοι και ειδικοί», για να ανατραπεί κι αυτό από την υφυ- 
πουργό Βιομηχανίας: «Είναι ένα γενικότερο πρόβλημα στην 
Ελλάδα ότι δεν έχουμε καλούς μάνατζερ... τα κριτήρια που 
βάζουμε για την κάλυψη μίας θέσης είναι αυτά ενός καλού 
μάνατζερ και δε μας ενδιαφέρει η πολιτική του τοποθέτη- 
ση», θα τονίσει για να πλέξει σε λίγο το εγκώμιο «των ατό- 
μων με σωστό επιχειρηματικό πνεύμα, τους οποίους έχει 
τεράστια ανάγκη η ελληνική οικονομία», και να καταλήξει 
στην αναζήτηση των νέων κοινωνικών ερεισμάτων που θα 
αναπληρώσουν τα παρασιτικά στρώματα που χάνει σήμερα 
το ΠΑΣΟΚ: «Εμφανίζονται πτυχιούχοι, είτε οικονομικών είτε 
κυρίως πολυτεχνικών σχολών, οι οποίοι ασχολούνται με επι- 
χειρηματικές και συχνά καινοτομικές δραστηριότητες. Ένα 
φαινόμενο πολύ ενθαρρυντικό για την ελληνική οικονομία 
και κοινωνία» 36 . 

Και οι οικονομικοί αρμόδιοι δε θα μείνουν στα λόγια: για 
πρώτη φορά στην ιστορία της χώρας λαμβάνονται αντιδημο- 
τικά μέτρα λίγο πριν από τις εκλογές, χωρίς να υπολογισθεί 
το πολιτικό κόστος, προκαλώντας ακριβώς την αντίδραση 
των λαϊκιστών του κυβερνητικού στρατοπέδου. «Βρίζετε 
όσο θέλετε τον πρωθυπουργό της χώρας για τα χάλια της 
οικονομίας», έγραφε στις 13 Αυγούστου 1986 η Κουτσο- 
γεωργική Αυριανή, δίνοντας στο λαϊκισμό τη χαριστική 
βολή... 



36. Συνέντευξη με τη Λιάνα Κανέλλη, 10.8.76. 



ΑΙΧΜΑΛΩΤΟΣ ΤΩΝ ΜΥΘΩΝ 



«Δεν είναι αρκετό σήμερα να διακηρύσσουμε την 
προσήλωσή μας στις α^χές και τους στόχους της 
3ης του Σεπτέμβρη, ούτε την ανάγκη να κάνουμε 
πράξη το Συμβόλαιο με το Λαό. Δεν αρκεί να όια- 
βεβαιώνουμε ότι δα αγωνιστούμε για να υλοποιη- 
θούν οι αποφάσεις του Συνεδρίου. Ούτε ότι η κυ- 
βέρνηση δα ακολουθήσει κατά γράμμα το πρόγραμ- 
μα της δεύτερης τετραετίας... Πλησιάζουμε ολοένα 
και περισσότερο σε μία αυτοσυνείδηση της πορείας 
μας, πράγμα που είναι απαραίτητη προϋπόθεση για 
το αναγκαίο άλμα, που πρέπει να κάνουμε». 

(Ανδρέας Παπανδρέου, εισήγηση στην Ειδική 

Σύνοδο της ΚΕ της Χαλκίδας, Μάρτιος 1986) 



Από τις αρχές του 1986, ο Ανδρέας Παπανδρέου είναι 
περισσότερο από ποτέ απομονωμένος από τους συνεργάτες 
του. Οι επαφές του με τους υπουργούς έχουν γίνει ακόμη 
πιο σπάνιες. Ιδιαίτερα μετά τη Σύνοδο της Χαλκίδας, το 
Μάρτιο του ’ 86, η συμπεριφορά του έχει αλλάξει και απέ- 
ναντι στο Εκτελεστικό Γραφείο. 

Οι πρώτες προσπάθειες, μετά την ανασύνθεση του οργά- 
νου το Σεπτέμβριο του ’ 85, για τη «διαπαιδαγώγηση» των 
νέων μελών έχουν παραχωρήσει τη θέση τους στο στιλ του 
δασκάλου, που επιτιμά συστηματικά τους κακούς μαθητές, 
χωρίς να ακούει τις εξηγήσεις για τα λάθη και τις παραλεί- 
ψεις τους. «Προτείνω μια ειδική σύνοδο», θα πει στο κλεί- 
σιμο της 18ης Συνόδου, «στην οποία θα μιλήσουμε για την 
Ιίχρονη πορεία μας, θα επισημάνουμε τις λαθεμένες κινή- 
σεις -και υπάρχουν τέτοιες- και θα προδιαγράψουμε τις κι- 
νήσεις μας. Μία σύνοδο τριήμερη, ίσως και εκτός Αθήνας, 
για να είμαστε δεσμευμένοι». 

Στη Σύνοδο της Χαλκίδας, θα προτιμήσει να αιφνιδιάσει 
ξανά με την πρόταση για τη «συνεργασία και το διάλογο με 
την αριστερά», θα ξαναγυρίσει στην Αθήνα, για να επανέλ- 

θει την επόμενη μέρα, με σκοπό να δευτερολογήσει και να 
κλείσει τις εργασίες. Ακόμα και οι άνθρωποι του «περιβάλ- 
λοντος», θα διαπιστώσουν, επανειλημμένα, ότι αδυνατούν 
να επικοινωνήσουν μαζί του, αναζητώντας τρόπους που 
«θα τον κάνουν να αφυπνισθεί». Ο άλλοτε αεικίνητος Αν- 
δρέας Παπανδρέου ακούει απαθής τα εσωτερικά προβλή- 
ματα της κυβέρνησης, και αρχίζει να ενδιαφέρεται μόνο 
όταν οι ματαιοπονούντες συνομιλητές του θίξουν κάποιο θέ- 
μα που άπτεται της διεθνούς πολιτικής. ^ 

Εκτός από κάποιες απαντήσεις στην Εξόρμηση , που θα < 
ξεκινήσει τη νέα της εκστρατεία με την καθιερωμένη ανώ - 1 
δυνη πρωθυπουργική συνέντευξη, ο Πρόεδρος του ΠΑΣΟΚ I 
δεν έχει δώσει, απ’ την αναγγελία τών οικονομικών μέτριοι 
του ’ 85, καμιά άλλη συνέντευξη, στον ελληνικό τύπο. Κλει- 
σμένος σ’ ένοζ, μικρό χώρο, στον κήπο στο Καστρί, με έναΛ 
ηλεκτρονικό υπολογιστή και μια τηλεόραση με δορυφορικτ 
λήψη, απαντάει στις σχετικές προτάσεις αρνητικά. Επισή- 
μως γιατί δεν έχει χρόνο, ανεπισήμως γιατί «δεν έχει κάτι να 
πει», «δε θέλει να μιλήσει αυτή τη στιγμή». «Πλησιάζουμε 
σε μια αυτοσυνείδηση της πορείας μας, αναγκαία για το άλ' 
μα που πρέπει να κάνουμε». 

Μια αυτοσυνείδηση της πορείας οδυνηρή, που έχει οδη- 
γήσει μέχρι τώρα σε ριζικές αναθεωρήσεις των βασικών 
αντιλήψεων που σφράγισαν αυτή ακριβώς την πορεία, ακόμη 
και της 3ης του Σεπτέμβρη, αυτής της μαονα ΟΑΚΤΑ του 
ΠΑΣΟΚ, η ανατροπή της οποίας, δήλωνε πριν μερικά χρόνια, 
«δεν μπορεί να γίνει παρά με επανάσταση»: «Δε φτάνει σή- 
μερα να διακηρύσσουμε την προσήλωσή μας στη διακήρυξη 
της 3ης του Σεπτέμβρη», θα πει το Μάρτιο του ’86, στη 
Χαλκίδα. «Ποιος είναι ο δικός μας στόχος για το σοσιαλι- 
στικό μετασχηματισμό;» θα αναρωτηθεί το Νοέμβριο του 
’ 85 ένας ηγέτης που δεν έπαυε να επαναλαμβάνει σε όλους 
τους τόνους την εμμονή του στον «τρίτο δρόμο» απέναντι 
στον «υπαρκτό σοσιαλισμό» από τη μια πλευρά, και την 
«πουλημένη» σοσιαλδημοκρατία του Βορρά από την άλλη, 
που δεν είχε διστάσει να πλέξει το εγκώμιο των «σοσιαλι- 
σμών» της Αφρικής, της Πολωνίας και του Τρίτου Κόσμου. 
«Αυτός δεν είναι τρίτος δρόμος για το σοσιαλισμό, αλλά ο 

τριτοκοσμικός κρατισμός», θα απαντήσει αναφερόμενος 
στις χώρες της Αφρικής, της Ασίας και της Λατινικής Αμε- 
ρικής. 

Όσο για τις χώρες της Νότιας Ευρώπης, που θα συγκρο- 
τούσαν το μέτωπο των ριζοσπαστικών δυνάμεων εντός και 
εκτός της ΕΟΚ, εκεί «δεν υπάρχει μία πορεία για το σοσια- 
λισμό, ούτε στην Ισπανία, ούτε, σαφέστατα, στην Πορτογα- 
λία, ούτε στην Ιταλία. Είναι μήπως η Γαλλία στο δρόμο αυ- 
τόν; Είναι ένα θέμα που μπορούμε να το κουβεντιάσουμε». 

Ποιοι είναι λοιπόν οι ενδεχόμενοι στρατηγικοί στόχοι του 
ΠΑΣΟΚ; «Μπορούμε να μιλήσουμε για τη Σκανδιναβία, 
αναμφισβήτητα», θα απαντήσει, «που αποτελεί ένα μοντέλο 
ενδιαφέρον και ιδιότυπο... η πορεία αυτή, που την έχουμε 
ονομάσει σοσιαλδημοκρατική, έχει αρκετά εντυπωσιακά 
αποτελέσματα. Οι θεσμοί που έχουν κτιστεί εκεί δεν αλλά- 
ζουν εύκολα, δεν είναι ανατρέψιμοι. Ακόμη κι αν έρθει ένα 
συντηρητικό κόμμα, έχει διαμορφωθεί πια ένα κοινωνικό 
καθεστώς». 

' Ωστε πρόκειται για καθεστώς και όχι για οριακές με- 
ταρρυθμίσεις που δε θίγουν τις βάσεις του συστήματος, 
όπως υποστήριζε πριν λίγο καιρό; «Κάνετε λάθος», θα πει 
αργότερα στους συνεργάτες του, «αν νομίζετε ότι αλλαγές 
όπως η αποκέντρωση, ο εκσυγχρονισμός του παραγωγικού 
δυναμικού, η δημιουργία υποδομής για την ανάπτυξη, η πε- 
ριφερειακή ανάπτυξη οδηγούν απλά σε χώρες σαν την Ελλά- 
δα στην καπιταλιστική ολοκλήρωση και την ορθολογικοποί- 
ηση του συστήματος», ενώ λίγο πριν, στην Α' Ειδική Σύνο- 
δο του Νοεμβρίου, έχει πλέξει το εγκώμιο της Σουηδίας. 

Είναι δυνατό όμως, σε χώρες περιφερειακές-δορυφόρους, 
όπως η Ελλάδα, να τεθεί ως στόχος η εφαρμογή του σο- 
σιαλδημοκρατικού μοντέλου, όταν μάλιστα η «πίτα» έχει μι- 
κρύνει ακόμη και για τους πλούσιους του Βορρά, αυτή η 
πίτα που ήταν τόσο μεγάλη κάποτε, ώστε να επιτρέπει 
στους σοσιαλδημοκράτες να δίνουν κι ένα κομμάτι στους 
εργαζόμενους; «Άλλο επιρροή και άλλο εξάρτηση», θα 
ομολογήσει για πρώτη φορά, το Σεπτέμβριο του ’85. «Σή- 
μερα η ψήφος της Ελλάδας δεν είναι δεδομένη, ούτε στα 
Ηνωμένα Έθνη, ούτε στο ΝΑΤΟ και την ΕΟΚ». 

Και αυτή η απαλλαγή από την εξάρτηση δεν είναι έργο 
μόνο της κυβέρνησης του ΠΑΣΟΚ. «Η πορεία της εξωτερικής 
πολιτικής της Ελλάδας, από το '74, μέχρι σήμερα», τόνιζε 
πρόσφατα στη Βουλή, «είναι μια πορεία κατοχύρωσης και 
διαμόρφωσης της εθνικής μας ανεξαρτησίας... ίσως το βαθύ- 
τερο νόημα του πραξικοπήματος της 21ης Απριλίου του 
’ 67 είναι ότι ήταν η τελευταία αντίσταση των κηδεμόνων. 
Αλλά ο λαός το 1974 επέβαλε την εξουσία του και προχώ- 
ρησε». Όσο για την Ελλάδα-δορυφόρο, είναι σήμερα, θα 
εξηγήσει, «μία ιδιόμορφη καπιταλιστική χώρα, με περιφε- 
ρειακή δομή», παρατήρηση που θα εξελιχθεί το Μάρτιο του 
’86: «Υπάρχει σαφής διαφοροποίηση ανάμεσα στην κοινω- 
νία της δεκαετίας του ’60, στην κοινωνία της μεταπολίτευ- 
σης και σ' αυτή που διαμορφώνεται στη δεκαετία του ’ 80». 
Συνεπώς, είμαστε αναγκασμένοι -θα προσθέσει- να «απο- 
σαφηνίσουμε ποιοι είναι σήμερα οι μη προνομιούχοι», έστω 
κι αν ακριβώς αυτή η ασάφεια είναι ένας από τους λόγους 
που έφεραν το ΠΑΣΟΚ στην εξουσία. Όσο για τους «αιθε- 
ροβάμονες», τους λίγους, πάντως, που «θεωρούν ότι έπρε- 
πε να καταργήσουμε την ιδιωτική πρωτοβουλία και μάλιστα 
εν μία νυκτί», αυτοί δεν μπορούν να δουν τις «φρικιαστικές 
πλευρές» του Δημόσιου τομέα και θα αποδεσμευθούν από 
τον κρατισμό. Η αρχή του ελληνικού σοσιαλισμού, θα κατα- 
λήξει, είναι ο «καθένας σύμφωνα με την προσφορά του». 

Ο καθένας σύμφωνα με την προσφορά του. Μια παλιά 
«ρεπουμπλικάνικη» αρχή, που χωρίς να απαρνιέται τα ιδα- 
νικά της κοινωνικής δικαιοσύνης, απέχει παρασάγγας από 
τη λογική της μετριοκρατίας και των μορίων, που δεν αρνεί- 
ται το ρόλο της κάθε ξεχωριστής προσωπικότητας, αλλά 
επιβραβεύει τους καλύτερους, σύμφωνα με την προσφορά 
τους. Αυτός ο «ρεβιζιονισμός», η αναθεώρηση των παλιών 
καλών αρχών του ΠΑΣΟΚ, ή καλύτερα η απόρριψή τους, 
οδηγεί τον Ανδρέα Παπανδρέου στην αναζήτηση μιας ι- 
στορικής γέφυρας με το παρελθόν του «δημοκρατικού 
στρατοπέδου» της Ελλάδας του 20ού αιώνα, δημοκρατικό 
στρατόπεδο το οποίο είχε εξοβελισθεί από την ιστορική 
μνήμη του ΠΑΣΟΚ, λες και η ιστορία άρχισε να γράφεται το 
1965, τότε που εμφανίστηκε η κεντροαριστερά, τότε που ο 

αρχηγός της αποφάσιζε να εγκατασταθεί για τα καλά στην 
Ελλάδα και να παίξει πρωτεύοντα ρόλο στην πολιτική της 
ζωή. 

Η πορεία αυτή «προς τις ρίζες» θα αρχίσει όταν εμφανί- 
ζονται και οι πρώτες σοβαρές δυσκολίες. Τον Οκτώβριο του 
’83, στο λόγο του στο Σύνταγμα για την επέτειο της αλλα- 
γής, θα αναφερθεί, για πρώτη φορά σε τέτοια κλίμακα, στο 
Γέρο της Δημοκρατίας. Μέχρι τότε, ακόμη και τα μνημόσυ- 
να του Γεωργίου Παπανδρέου θα γίνονται διακριτικά, όπως 
αρμόζει σε μια οικογένεια, αλλά όχι και σε μια ιστορική 
κληρονομιά. 

Το Μάρτιο του ’86 στη Βουλή, ο Ελευθέριος Βενιζέλος, 
που το ’ 80 είχε αποφύγει την τελευταία στιγμή την αποκα- 
θήλωσή του από τα γραφεία του ΠΑΣΟΚ, περισσότερο για 
εκλογικούς λόγους, όπως είδαμε, θα αποκατασταθεί πλή- 
ρως: « Ενα ιδιόμορφο κράμα ριζοσπαστισμού και μετριοπά- 
θειας, ένας εθνικός ηγέτης και μεταρρυθμιστής... μια πολι- 
τική μορφή που σφράγισε τη σύγχρονη ιστορία μας με την 
κορυφαία προσφορά της, αλλά και τα σφάλματά της. Γιατί, 
όπως κάθε πολιτικός, όπως κάθε άνθρωπος της δράσης 
που οφείλει να παίρνει γρήγορα αποφάσεις, συχνά κρίσιμες, 
ο Βενιζέλος έκανε πολιτικά σφάλματα. Αυτή η τόσο αμφιλε- 
γόμενη προσωπικότητα, που στην πολιτική τροχιά της προ- 
κάλεσε πολλά και έντονα πάθη εδώ και αρκετά χρόνια, έχει 
κατακτήσει την κοινή αναγνώριση και τον πρέποντα σεβα- 
σμό». Όχι από τους ιστορικούς, «αφού η αποτίμηση της 
ιστορικής προσφοράς του έχει ξεφύγει από τα χέρια τους», 
(όπως ίσως από τα χέρια των «διανοουμένων» ξεψύγει η 
ιστορική αποτίμηση και του Ανδρέα Παπανδρέου), αλλά 
«από το μέσο Έλληνα πολίτη, που τον θεωρεί σαν κορυ- 
φαία πολιτική μορφή». 

«Εγκαταλείπουμε την περιγραφική διαπίστωση και κριτι- 
κή», θα δευτερολογήσει στη Σύνοδο της Χαλκίδας, απα- 
ντώντας στις «μηδενιστικές» κριτικές των μελών της ΚΕ, «και 
εισάγουμε την αναγκαία ιστορική διάσταση, προσδιορίζο- 
ντας κατ’ αυτό τον τρόπο και τα όρια, τις δεσμεύσεις, τις 
αντιφάσεις των επιλογών που κάναμε. Έτσι, αποφεύγουμε 
τον πειρασμό να πούμε τίποτα δεν κάναμε ως τώρα» ...Από 

τις αρχές του 1986, ο Ανόρέας Παπανδρέου αρχίζει για 
πρώτη φορά, τόσο έντονα, να ενδιαφέρεται για την υστερο- 
φημία του, για τον τρόπο με τον οποίο θα περάσει στην 
ιστορία. 

«Πρόεδρε, κάτι πρέπει να κάνεις για την υστεροφημία 
σου», θα του πει πριν λίγο καιρό ένας στενός συνεργάτης 
του. «Η κοινωνικοποίηση και οι συνεταιρισμοί δεν προχώ- 
ρησαν, το συνδικαλιστικό κίνημα έχει γίνει δύο κομμάτια, 
είχαμε φέτος τρεις εορτασμούς για το Κιλελέρ, τα πανεπι- 
στήμια έχουν διαλύσει, στην εξωτερική πολιτική μας έχουν 
στριμώξει. Αλλάξαμ,ε το κλίμα, αλλά δεν φτιάξαμε θεσμούς 
που να παραμείνουν και μετά από μας. Η κατάργηση του 
σταυρού οδήγησε στη συλλογική πατρωνεία. Τι μένει, πέρα 
από την αναγνώριση της Εθνικής Αντίστασης;» «Πήραμε 
την εξουσία σε συνθήκες κρίσης», απαντάει ο Πρόεδρος 
του ΠΑΣΟΚ. «Θα μου πεις ότι, αν δεν υπήρχε κρίση, δε θα 
την παίρναμε. Ήρθε όμως γρήγορα, και είμαστε λίγοι για 
τη δουλειά που κάνουμε. Αλλά πραγματικά, δεν περίμενα 
να συναντήσουμε τέτοια προβλήματα». «Ναι, αλλά κάτι πρέ- 
πει να κάνεις. Εδώ και αρκετό καιρό, έχεις μπει και εσύ στο 
στόχαστρο της κριτικής». 

Πρέπει κάτι να κάνει ο σημερινός πρωθυπουργός; Προς 
το παρόν, δεν αντιμετωπίζει σοβαρό πρόβλημα απώλειας 
της εξουσίας, και γι’ αυτό φροντίζει κυρίως η αντιπολίτευ- 
ση, ιδίως η δεξιά. «Και τώρα να κάνω εκλογές, θα τις ξανα- 
κερδίσω», επαναλαμβάνει κάθε τόσο ο πρωθυπουργός 
στους απογοητευμένους. Οι Ηνωμένες Πολιτείες, περισσό- 
τερο από μια φορά, έχουν καταστήσει σαφές ότι το ξεπέ- 
ρασμα του αντιαμερικανισμού στην Ελλάδα, η ενσωμάτωσή 
της στη Συμμαχία ως οργανικού μέλους μπορούν να πραγ- 
ματοποιηθούν από μια «εθνικά υπερήφανη» κυβέρνηση, 
παρά από,μια ύποπτη για υποτέλεια δεξιά. Οι Έλληνες βι- 
ομήχανοι, η πιο «φωτισμένη» μερίδα τους, αναγνωρίζουν ότι 
αν η ίδια οικονομική πολιτική εφαρμοζόταν από τη ΝΑ, 
δε θα λειτουργούσε τίποτα από τις απεργίες που θα ξε- 
σπούσαν. 

' Ομως το ΠΑΣΟΚ κινδυνεύει από τις εσωτερικές του αντι- 
φάσεις, από την αποδιάρθρωση της κοινωνικής του βάσης, 

αλλά και από τη διάθεση του προέδρου του για την εξασφά- 
λιση κάποιας υστεροφημίας. Τα σκάνδαλα αρχίζουν να 
βγαίνουν το ένα πίσω από το άλλο, η κυβέρνηση κατά γε- 
νική ομολογία «δεν τραβάει», η πορεία της οικονομίας 
απαιτεί τη λήψη και συμπληρωματικών μέτρων λιτότητας, οι 
φωτιές του καλοκαιριού του ’ 86 και η οικονομία αρχίζουν 
να πλήττουν και τον ίδιο, και οι βολές έρχονται αυτή τη 
φορά από τους πιστούς: «Βρίζετε όσο θέλετε τον πρωθυ- 
πουργό για την οικονομία», και το κλίμα της κριτικής διο- 
γκώνεται συνεχώς μέσα στο κόμμα και την κυβέρνηση. 

Μόλις τρεις μήνες μετά τον τελευταίο ανασχηματισμό, 
κατά τη διάρκεια της καλοκαιρινής περισυλλογής στην 
Ελούντα, ο Ανδρέας Παπανδρέου ήθελε φεύγοντας για το 
Μεξικό να ξανασπείρει την ανασφάλεια, ανασχη ματίζοντας 
την κυβέρνηση. Τελικά θα μεταπεισθεί από το Γιάννη 
Αλευρά. Τι θα γίνει όμως μετά τις εκλογές, των οποίων τα 
αποτελέσματα δεν προ βλέπονται ιδιαίτερα ευνοϊκά για ένα 
κόμμα κουρασμένο και απογοητευμένο, λιγότερο πρόθυμο 
από κάθε άλλη φορά να δώσει τη μάχη των εκλογών; Ποια 
θα είναι η θέση του αρχηγού του ΠΑΣΟΚ απέναντι στις δια- 
φορετικές επιλογές, μπροστά στο «σταυροδρόμι» στο οποίο 
βρίσκεται; 

Στην ιδιοσυγκρασία του Ανδρέα Παπανδρέου ταιριάζει η 
επιλογή της περιπέτειας. Μία κίνηση πανεθνικής εμβέλειας, 
που θα τον ξανάφερνε, προσπερνώντας για μία ακόμη φορά 
το κόμμα και την κυβέρνηση, σε μία άμεση επαφή με τις 
μάζες, στην επανασυγκόλληση της χαμένης εμπιστοσύνης 
και της απαραίτητης συναίνεσης, στην ανεύρεση της χαμέ- 
νης τιμής του ΠΑΣΟΚ. «Η αλήθεια είναι ότι στη φάση αυτή, 
εδώ και τώρα», θα αναλύσει στη 18η Σύνοδο, «υπάρχει 
ένας εφησυχασμός των μαζών. Η Εθνική Ααϊκή Ενότητα, θα 
έλεγα λόγω παιδικών μας αδυναμιών, δεν ολοκλήρωσε τον 
απεγκλωβισμό των μαζών από τον εναγκαλισμό της άρχου- 
σας τάξης... κι αυτά τα χαρακτηριστικά της χαλάρωσης του 
κοινωνικού ιστού και του κατακερματισμού του πρέπει να 
τα αντιπαραθέσουμε σε περιόδους έξαρσης και αφύπνισης 
του λαού, όπως ήταν ο εθνικοαπελευθερωτικός αγώνας το 
' 40-41 μέχρι το τέλος του πολέμου, η Εθνική Αντίσταση, οι 

δημοκρατικοί αγώνες, το 1-1-4, οι δύο ανένδοτοι, ο αντιδι- 
κτατορικός αγώνας -όπως καθιερώθηκε να λέγεται-, ο αγώ- 
νας μετά τη μεταπολίτευση». 

Μόνο που στα εθνικά θέματα, τα οποία προσφέρονται 
γι' αυτήν ακριβώς την αναζήτηση της χαμένης συναίνεσης, 
τα πράγματα δεν είναι πια καθόλου εύκολα: τα δάνεια και 
η ενσωμάτωση στην ΕΟΚ είναι ένας δρόμος χωρίς επιστρο- 
φή, πολύ περισσότρο που η Ευρωπαϊκή Κοινότητα δεν 
προσφέρεται για μεγάλους «εθνικοαπελευθερωτικούς» αγώ- 
νες. Οι ΗΠΑ κερδίζουν στην παγκόσμια σκακιέρα συνεχώς έ- 
δαφος από τη Σοβιετική Ένωση, που αν δεν τείνει να πε- 
ριορισθεί στο ρόλο μίας «περιφερειακής» υπερδύναμης, εί- 
ναι τουλάχιστον αποφασισμένη να ασχοληθεί για ένα μεγά- 
λο διάστημα με τα εσωτερικά της προβλήματα, και αυτά 
των συμμάχων της στο Σύμφωνο της Βαρσοβίας. Οι πιέσεις 
των Ηνωμένων Πολιτειών έχουν αναγκάσει την κυβέρνηση 
σε υποχωρήσεις, όχι μόνο από τη δική της εξωτερική πολι- 
τική, αλλά και από τις παραδοσιακές επιλογές της ελληνικής 
διπλωματίας: περιστολή του αριθμού της διπλωματικής 
αποστολής της Λιβύης στην Αθήνα, περιορισμός των δρα- 
στηριοτήτων της Οργάνωσης για την Απελευθέρωση της 
Παλαιστίνης, αναβάθμιση των σχέσεων με το Ισραήλ, το 
οποίο η Ελλάδα δεν είχε αναγνωρίσει ούτε στις αρχές της 
δεκαετίας του ’ 50, τότε που για «να υπογράψει ο πατέρας 
μου, ως υπουργός Συντονισμού, μία απόφαση», διηγείτο ο 
Ανδρέας Παπανδρέου, «χρειαζόταν να υπογράψει και ο 
Αμερικανός πρεσβευτής στην Αθήνα». 

Επιπλέον, δεν βρισκόμαστε στο Μάρτιο του ’ 85: οι κινή- 
σεις του πρωθυπουργού, έστω και αιφνιδιαστικές, αντιμε- 
τωπίζονται σήμερα με πολύ μεγαλύτερη καχυποψία απ' 
ό,τι πριν ένα ή δύο χρόνια. 

Η λύση που επομένως απομένει είναι η κατάρριψη των 
μύθων. Ο Ανδρέας Παπανδρέου δεν είναι αιχμάλωτος ούτε 
του κόμματός του, ούτε και ποτέ ήταν. Την όποια δύναμη 
του κόμματός του την περιόρισε μετά το ' 81. Δεν είναι 
επίσης αιχμάλωτος της αντιπολίτευσης και της πολιτικής 
συγκυρίας: η όποια αλλαγή στην πολιτική του δε θα αρκού- 
σε για να φέρει τη δεξιά ή την αριστερά στην εξουσία. Είναι 

αιχμάλωτος των μύθων που ο ίδιος φρόντισε να καλλιεργή- 
σει γύρω από την Ελλάδα και τις ανάγκες της, γύρω από 
τον ίδιο και τις προθέσεις του. 

Είχε συνειδητοποιήσει το ’ 74-75 ότι η Ελλάδα δεν ήταν 
πια η δορυφορική χώρα της δεκαετίας του ’ 50 ή και του 
* 60, και απλώς χρησιμοποίησε τη θεωρία για να διαφορο- 
ποιηθεί από την ΕΔΗΚ και να εμφανισθεί πιο ριζοσπαστικός 
από την κομμουνιστική αριστερά, ή «έχασε» κατά τη διάρ- 
κεια της αυτο-εξορίας του, λόγω της δικτατορίας, την ανά- 
πτυξη που γνώρισε η Ελλάδα εκείνα τα χρόνια; Γιατί ήδη 
από το 1969, ο καθηγητής Νίκος Σβορώνος παρατηρούσε 
ότι «ιγ οικονομική και κοινωνική εξέλιξη της χώρας έφτανε, 
παρά τις σοβαρές διαφορές με τη Δυτική οικονομία και 
παρά την ανισορροπία και τις διαστρεβλώσεις που τη χαρα- 
κτηρίζουν, σε δομές πολύ κοντινές με τις μορφές κοινωνι- 
κής οργάνωσης των ανεπτυγμένων χωρών της Δύσης, αλλά 
με τα ιδιαίτερα χαρακτηριστικά που δίνουν στην ελληνική 
κοινωνία την ιδιαιτερότητά της» 37 . «Να θεωρούμε σήμερα 
ότι η ελληνική κοινωνία βρίσκεται στην περιφέρεια του οι- 
κονομικού συστήματος του διεθνούς καπιταλισμού», προ- 
σθέτει ο καθηγητής Αριστόβουλος Μάνεσης 38 , «δηλαδή σε 
μία θέση παρόμοια με αυτή της Βραζιλίας (ή των άλλων 
χωρών της Λατινικής Αμερικής, όπου το 50% του πληθυ- 
σμού είναι περιθωριοποιημένο)... ισοδυναμεί με μία άκρατη 
σχηματικότητα και παραμόρφωση των δεδομένων του προ- 
βλήματος». 

Τη στιγμή που ακόμη και ο θεωρητικός του κέντρου και 
της περιφέρειας Σαμίρ Αμίν φαίνεται να παραδεχόταν, ήδη 
από το * 77, ότι η Ελλάδα, όπως και η Ισπανία και η Πορτο- 
γαλία, «ανήκουν στο κέντρο της Δύσης» 39 , ήταν ο καθηγη- 
τής ή ο πολιτικός Ανδρέας Παπανδρέου που την τοποθε- 
τούσε στην περιφέρεια; 

' Ηταν η πίστη σε αυτή τη θεωρία και συνεπώς η αδυνα- 
μία συγκρότησης ενός μοντέρνου σοσιαλιστικού κόμματος 

37. Ν. δνοΓοηοδ, Ε5ηαΐ5$β άβ Γ ένοίυΐίοη ίοοίαΙΐ ρ/ ροΐίιϊηυβ ρμ (7/·ρρρ, Εεδ 
ΤεΓηρδ Μοάει-ηεδ, 276. 

38. ορ.οϊΐ 34. 

39. ορ.αΐ 34. 

στην ιδιόμορφη δορυφορική Ελλάδα, ή η προσπάθεια θεω- 
ρητικοποίησης του περιορισμένου εκδημοκρατισμού που 
επιβλήθηκε στο «εθνικοαπελευθερωτικό» ΠΑΣΟΚ, την περί- 
οδο 7 4-86 ; Το σίγουρο είναι ότι από ένα σημείο και μετά, 
επαναλαμβάνοντας και επιμένοντας σε αυτήν τη θεωρητική 
προσέγγιση -η οποία μεταξύ των άλλων επέφερε και θεαμα- 
τικά πολιτικά αποτελέσματα- ο Πρόεδρος του ΠΑΣΟΚ γίνε- 
ται δέσμιος της, δεν μπορεί να την ανατρέψει ανοιχτά. Υπο- 
τίθεται ότι καταπολεμά τις εσωκομματικές τάσεις, διαγρά- 
φει το ’ 75 τα πιο αξιόλογα στελέχη του, για να έχει τα χέρια 
του ελεύθερα, και φτάνει το 1986 να μετατρέπεται σε ισορ- 
ροπιστή των «τάσεων» και των αντιμαχόμενων μερίδων του 
κόμματός του. Θεωρητικοποιεί τον αντιδιανοουμενισμό, δη- 
μιουργεί γύρω του μια «αυλή» απόλυτα υπάκουη, που «δι- 
αφωνεί» μόνο όταν είναι για να τον προστατεύσει, και στο 
τέλος αιχμαλωτίζεται απ’ αυτή. Τι πολιτική τροφή, ποιες 
νέες ιδέες για αλλαγή πολιτικής μπορεί να αντλήσει από ένα 
περιβάλλον ουσιαστικά απολιτικό, τη στιγμή ακριβώς που 
χρειάζονται νέες ιδέες και φαντασία; 

Γίνεται δέσμιος των συνεχών καταγγελιών εναντίον της 
σοσιαλδημοκρατίας, της υπόσχεσης συνέχισης του «εθνικο- 
απελευθερωτικού αγώνα, μέχρι το οριστικό διώξιμο των 
Αμερικάνων και της αποδέσμευσης από την ΕΟΚ», και κυρί- 
ως της εικόνας του ασυμβίβαστου ηγέτη που θα λύσει όλα 
τα προβλήματα, που μπορεί να επεμβαίνει για την «εδώ και 
τώρα» διόρθωση των «κακώς κειμένων» ανά την επικρά- 
τεια, που είναι τελικά αλάνθαστος και θαυματοποιός. Και 
βέβαια για την ανατροπή αυτής της εικόνας, δε φτάνουν κά- 
ποιες χλιαρές επισημάνσεις, λίγο πριν τη νίκη του ’ 81, ότι 
«τα προβλήματα δεν μπορούν να λυθούν από τη μία μέρα 
στην άλλη», αφού πια ο μύθος έχει μεταφρασθεί σε ένα 
λαϊκό χείμαρρο, που βαδίζει ανυποψίαστος προς την αλλα- 
γή. 

Έτσι την επαύριο της 18ης Οκτωβρίου του ’81, ο Ανδρέ- 
ας Παπανδρέου έχει ουσιαστικά εκλεγεί για την αλλαγή, για 
να εφαρμόσει τον απαραίτητο εκδημοκρατισμό και εκσυγ- 
χρονισμό της ελληνικής κοινωνίας, ενώ συγχρόνως ο μύθος 
του τον σπρώχνει να εφαρμόσει αυτόν τον ανεύρετο, τρι- 

τοκοσμικό σοσιαλισμό. Ο τελευταίος, φυσικά, δεν μπορεί να 
πραγματοποιηθεί, όταν μάλιστα οι πραγματικές συνθήκες 
στη χώρα είναι εντελώς διαφορετικές, και τελικά δεν πραγ- 
ματοποιούνται παρά σε μικρή έκταση ή και με βήματα 
προς τα πίσω ο εκσυγχρονισμός του κράτους και των πα- 
ραγωγικών δομών και ο εκδημοκρατισμός. 

Και οι άλλοι σοσιαλιστές ηγέτες που κατέλαβαν την 
εξουσία στις αρχές της δεκαετίας του ’ 80 στις χώρες της 
Ευρώπης, αναγκάστηκαν να αναθεωρήσουν ορισμένες από 
τις βασικές τους απόψεις για το κράτος, την ιδιωτική πρω- 
τοβουλία, την ισότητα και την κοινωνική δικαιοσύνη ή και 
την εξωτερική τους πολιτική. Δεν πρόκειται, βέβαια, για κά- 
ποια «συλλογική» προδοσία των αρχών του σοσιαλισμού, 
αλλά για την αναγκαία προσαρμογή σε μία πραγματικότητα 
που αλλάζει, για την αλλαγή μίας φιλοσοφίας που οδηγούσε 
στην οικονομική χρεοκοπία. Και οι άλλοι «σύντροφοι», με 
χαρακτηριστικό παράδειγμα τον Φρανσουά Μιτεράν, χρειά- 
στηκε να περάσουν από μία φάση περισυλλογής, αδυναμίας 
επικοινωνίας με το περιβάλλον τους. ' Ομως μπόρεσαν πολύ 
πιο εύκολα να πραγματοποιήσουν τη στροφή, επειδή διέθε- 
ταν ένα κόμμα που μπορούσε να στοχαστεί συγκροτημένα, 
και κυρίως επειδή δεν είχαν καλλιεργήσει, σε τέτοια έκτα- 
ση, τόσους μύθους. 

Είναι σχεδόν σίγουρο ότι το ΠΑΣΟΚ, ακόμη κι αν διαμόρ- 
φωνε το ’75 πιο ρεαλιστικές και συγκροτημένες θέσεις και 
ένα δημοκρατικό εσωτερικό καθεστώς, θα καταλάμβανε πά- 
λι την εξουσία μέσα στη δεκαετία του ’ 80, όταν το σοσιαλι- 
στικό ρεύμα στο Νότο ανέτρεπε τα φρούρια της ευρωπαϊ- 
κής δεξιάς, και μάλιστα σε μια Ελλάδα με μια παραπαίουσα 
συντηρητική παράταξη. Ο Φελίπε Γκονζάλες κέρδισε κι 
αυτρς δυο φορές τις εκλογές στην Ισπανία, που παρουσιά- 
ζει πολλά κοινά σημεία με την Ελλάδα, εκμεταλλευόμενος 
την κρίση ταυτότητας της δεξιάς και τα αδιέξοδα της αρι- 
στερός, προβάλλοντας πολύ πιο ρεαλιστικές θέσεις απ’ αυ- 
τές του Έλληνα συναδέλφου του, έχοντας τελικά μεγαλύτε- 
ρη ειΐχέρεια κινήσεων και προσαρμογής στην πραγματικό- 
τητα της χώρας του. 

Η αλλαγή των θέσεων του Ανδρέα Παπανδρέου, που ήδη 

έχει πραγματοποιηθεί, δεν μπορεί να εκφραστεί με μισόλο- 
γα και ερμηνείες των λόγων του στην ΚΕ του ΠΑΣΟΚ, όταν 
από την κυβέρνηση -και την ελληνική κοινωνία λείπει ένα 
νέο όραμα, ένα νέο κοινωνικό συμβόλαιο. Γιατί ειδικά στην 
Ελλάδα, δεν είναι ότι πάσχει κάποιος τομέας, η βιομηχανία 
ή η γεωργία, αλλά ανθούν όλοι οι άλλοι: εδώ πρέπει να ξα- 
ναγίνουν όλα από την αρχή: ο δημόσιος κάι ο ιδιωτικός το- 
μέας, η βιομηχανία και η γεωργία, ο τριτογενής τομέας και 
το εκπαιδευτικό σύστημα, ο τύπος και η τηλεόραση, τα 
κόμματα και το πολιτικό σύστημα. Αλλά ένα τέτοιο κοινω- 
νικό συμβόλαιο απαιτεί παραδοχή των λαθών, αποδοχή και 
της προσωπικής κριτικής του ίδιου του πρωθυπουργού, αλ- 
λαγή του εκλογικού συστήματος και υπαγωγή σε κάποιους 
κανόνες συνεργασίας με ορισμένα κόμματα ι ανάπτυξη του 
πραγματικού διαλόγου και της δημοκρατίας. Απαιτεί τέλος 
ριζική αναμόρφωση του ίδιου του ΠΑΣΟΚ, αφού δεν είναι 
δυνατό να αναπτύσσεται η δημοκρατία και η αξιοκρατία 
στην κοινωνία, ενώ ο αυταρχισμός και η μετριοκρατία θα 
βασιλεύουν στο κόμμα. Ο πρόεδρός του μπορεί να είναι 
ικανότατος στους χειρισμούς, αλλά υστερεί στη χάραξη 
μιας στρατηγικής, που βέβαια δεν είναι καθόλου το ίδιο με 
τη διατύπωση συνθημάτων. Θα έχει το θάρρος και τη διο- 
ρατικότητα να προχωρήσει σε ένα νέο συμβόλαιο ο Αν- 
δρέας Παπανδρέου; 




ΠΟΥ ΠΑΕΙ Ο ΚΥΡΙΟΣ; 



«Δε 9α ήθελα να κάνω το λάθος -γιατί υπάρχουν 
πολλά παραδείγματα- να μη βοηθήσω στην προετοι- 
μασία της διαδοχής μου στη συνέχεια του παςοκ 
και χωρίς εμένα. Αυτό πηγάζει από μία γενική μου 
τοποθέτηση, ότι καθήκον κάθε πολιτικού, και κάθε 
ανθρώπου θα έλεγα, είναι να σκέφτεται τη διαδοχή 
του, τη συνέχεια αυτού που έχει αρχίσει ή βάλει στο 
δρόμο». 

(Ανδρέας Παπανδρέου, 
συνέντευξη στο Βήμα, 13.9.1981) 



Πέρα από τα διλήμματα του πρωθυπουργού που ήδη 
περιγράψαμε, υπάρχει και ο τρίτος δρόμος. Όχι η απόρρι- 
ψη των μύθων, αλλά η απόδραση απ' αυτούς. «Πρόεδρε, 
πρέπει να πάψεις να ασχολείσαι με την ΑΤΑ και τις αυξήσεις 
της ΔΕΗ», συμβουλεύουν τελευταία τον Ανδρέα Παπανδρέ- 
ου ορισμένοι συνεργάτες του. «Αυτό που σου πάει και δε 
σε φθείρει είναι η ενασχόληση με την Ειρήνη, ίσως αργότε- 
ρα η βράβευσή σου με το αντίστοιχο βραβείο Νόμπελ ή η 
θέση του γενικού γραμματέα του ΟΗΕ... Όσο για το κόμμα, 
θα μπορείς να το επιβλέπεις, από την Προεδρία· της Δημο- 
κρατίας. Εδώ ακόμη και σήμερα ο Καραμανλής έχει σοβα- 
ρό λόγο μέσα στη Νέα Δημοκρατία, και μάλιστα από την 
Πολιτεία» . 

Ορισμένες κινήσεις του Ανδρέα Παπανδρέου, από τις αρ- 
χές του ’86, ζωγραφίζουν το πορτρέτο ενός εθνικού, υ- 
περκομματικού ηγέτη: «Η κυβέρνηση του ΠΑΣΟΚ μπορεί 
να έλθει και να παρέλθει», θα πει επιστρέφοντας από την 
κηδεία του Όλαφ Πάλμε, «το θέμα είναι η πρόοδος του τό- 
που». Η απομάκρυνση από τις κομματικές και τις τρέχου- 
σες κυβερνητικές υποθέσεις θα συνεχισθεί με τις διακοπές 
στην Ελούντα, το καλοκαίρι του ’86, την ώρα που τα «μπά- 
νια του λαού», δεν έχουν ακόμα αρχίσει για κανέναν από 
τους υπουργούς. Με την επιστροφή του και πριν το ταξίδι 

του στο Μεξικό, η «διακριτική αποστασιοποίηση» θα περά- 
σει στο «κράτημα των αποστάσεων»: «Εγώ απλώς προή- 
δρευα», θα δηλώσει στους έκπληκτους δημοσιογράφους, 
μετά τη συνεδρίαση του ΕΣΑΠ, για τα οικονομικά μέτρα. 

Αν όμως για την ανάληψη της θέσης του Γενικού Γραμμα- 
τέα του ΟΗΕ θα μπορούσαν να συναινέσουν και οι ΗΠΑ, 
αφού τα στρατηγικά τους σχέδια προβλέπουν μία αναβά- 
θμιση του ρόλου της Ελλάδας ως του ακροτελεύτιου τμήμα- 
τος της άμυνας του ΝΑΤΟ στην Ευρώπη, και η Σοβιετική 
Ένωση, ο δρόμος για την Προεδρία της Δημοκρατίας δεν 
είναι σπαρμένος με άνθη. 

Η «δημοκρατική ρήξη» της 9ης Μαρτίου, είχε, όπως άλ- 
λωστε κάθε ρήξη, τα προβλήματά της, μόνο που στην περί- 
πτωση του ΠΑΣΟΚ αυτά εντοπίζονται στον ίδιο το νέο Πρό- 
εδρο της Δημοκρατίας. Ο εντελώς ιδιόρρυθμος χαρακτήρας 
του Χρήστου Σαρτζετάκη, η ιδιαίτερη αντίληψή του για το 
ορθόν και το δίκαιον, με βάση την οποία οι «πολιτικές 
υποθέσεις αντιμετωπίζονται σαν δικόγραφα», το συντηρη- 
τικό πολιτικό και κοινωνικό του πιστεύω έχουν μετατρέψει 
το θέμα της προεδρίας σ’ έναν διαρκή πονοκέφαλο του 
Ανδρέα Παπανδρέου. 

Δε χρειάζεται να δει κανείς παρά την αγωνία των κυβερ- 
νητικών υπευθύνων, κάθε φορά που ο Πρόεδρος ετοιμάζε- 
ται να εκφωνήσει λόγο ή διάγγελμα, για να καταλάβει ότι 
δεν υπάρχει καμιά σχέση με τα πρότυπα των προέδρων 
που ζέσταιναν την προεδρική καρέκλα, μέχρι τη στιγμή που 
ο Κωνσταντίνος Καραμανλής θα αποφάσιζε την αποχώρησή 
του από την τρέχουσα πολιτική. Στην πραγματικότητα, ιδι- 
αίτερα μετά τον πόλεμο που ξεκίνησε η κυβέρνηση διαμέ- 
σου του τύπου, ο σημερινός Πρόεδρος της Δημοκρατίας 
αποτελεί ένα εξαιρετικά ενδιαφέρον θέμα πολιτικής διατρι- 
βής: πρόκειται ίσως για τη μοναδική περίπτωση στην ιστο- 
ρία, όπου ένας άνθρωπος καλείται να συμμετέχει στο πολι- 
τικό παιχνίδι εντελώς μόνος, χωρίς να διαθέτει πολιτικές 
συμμαχίες, οι οποίες αναγκάζουν τον κάθε παίκτη να απο- 
δέχεται ορισμένους κανόνες του παιχνιδιού, και προσδιορί- 
ζουν μία σταθερότητα στην πολιτική του συμπεριφορά. 

Συνεπώς, αν ο πόλεμος φθοράς που διεξάγεται μέχρι σή- 

μέρα μετατραπεί σε μία μάχη ανατροπής, η αντίληψη περί 
δικαίου του σημερινού προέδρου θα μπορούσε να τον 
οδηγήσει στη σύναψη διαφορετικών πολιτικών συμμαχιών. 
Είναι κάτι που φαίνεται να έχει καταλάβει και η ηγεσία της 
Νέας Δημοκρατίας, αν κρίνει κανείς από την αλλαγή της 
συμπεριφοράς των φιλικών της εφημερίδων απέναντι στον 
Πρόεδρο της Δημοκρατίας. 

Ακόμη όμως και αν, είτε λόγω ύπαρξης μίας μυστικής 
συμφωνίας μεταξύ των ενδιαφερομένων, είτε λόγω «δύο 
τριών Παπακαρυάδων», άνοιγε ο δρόμος για την προεδρία, 
η συνέχεια δεν προβλέπεται τόσο εύκολη για το σημερινό 
κόμμα-συνασπισμό που ονομάζεται ΠΑΣΟΚ. 

Απαντώντας, σε ανύποπτο χρόνο, σε μία ερώτηση του Βή- 
ματος για το διάδοχό του, ο Πρόεδρος του ΠΑΣΟΚ και αρ- 
χηγός τότε της αξιωματικής αντιπολίτευσης, απαντούσε: 
«Δε νομίζω ότι ο διάδοχός μου πρέπει να έχει... χαρισματι- 
κά χαρακτηριστικά. Χρειάζεται όμως να εκπληρώνει τρεις 
βασικές προϋποθέσεις. Να έχει σαφή ιδεολογική ταυτότη- 
τα, μία ιστορία που να αποτελεί εγγύηση για τον κόσμο και 
το λαϊκό κίνημα και να έχει αναδειχθεί από γνήσιες διαδι- 
κασίες σαν ο ικανότερος για την περίσταση. Και δε νομίζω 
ότι το τρίπτυχο αυτών των ιδιοτήτων, είναι εκ των “ων ουκ 
άνευ” μέσα στο ΠΑΣΟΚ 40 ». 

Θεωρητικά λοιπόν, αρκετά ανώτατα στελέχη του ΠΑΣΟΚ 
μπορούν να εκπληρώσουν αυτές τις προϋποθέσεις. Ο Γιώρ- 
γος Γεννηματάς, 47 ετών,ένας ρεαλιστής πολιτικός, «τεχνο- 
κράτης» σύμφωνα με τους αντιπάλους του, θα μπορούσε να 
διεκδικήσει τη διαδοχή. Μεθοδικός, έχει καταφέρει, κρα- 
τώντας πάντα τις υποσχέσεις του, να έχει αρκετούς φίλους 
και λίγους εχθρούς, ακόμη και μεταξύ των ανθρώπων με 
τους οποίους έχει έρθει σε σύγκρουση. 

Με ισχυρά ερείσματα μέσα στο ΠΑΣΟΚ και αρκετή επιρ- 
ροή στην εκτός του ΠΑΣΟΚ αριστερά, θα συγκρουσθεί με το 
Μένιο Κουτσόγιωργα, στις περιόδους που ο λαϊκισμός βρί- 
σκεται σε έξαρση. «Συζητήσαμε για τα πάντα, εκτός από το 
θέμα της ΕΟΚ», θα πει διαμαρτυρόμενος για την τροπή που 

έχει πάρει η προεκλογική περίοδος των ευρωεκλογών, και 
στην πλατφόρμα για τον «ήλιο και το σκότος» στις εκλογές 
του ’85, θα αντιπροτείνει την υπεράσπιση του κυβερνητι- 
κού έργου της πρώτης τετραετίας. Οι μετοχές του στο 
πρωθυπουργικό χρηματιστήριο θα πέσουν, όταν θα κατη- 
γορηθεί ότι «στήνει το δικό του μαγαζί» και κάνει προσω- 
πική πολιτική. Μετά την αποπομπή του από το υπουργείο 
Εσωτερικών και αργότερα από το Εκτελεστικό Γραφείο, 
ακολουθεί μία πολύ προσεγμένη πολιτική, φροντίζοντας να 
αποφεύγει τις μετωπικές αναμετρήσεις και να υπερασπίζει 
το έργο του στο «τελευταίο μετερίζι», το Εθνικό Σύστημα 
Υγείας. Οι άσπονδοι φίλοι του, χωρίς να αρνούνται τις ικανό- 
τητές του, αμφισβητούν τα ηγετικά του προσόντα, ένας πα- 
ράγοντας που παραμένει άγνωστος, τόσο για τον ίδιο όσο 
και για τους άλλους δελφίνους. 

«Εγώ δεν έχω τέσσερα παιδιά αλλά πέντε», έλεγε παλιό- 
τερα ο πρωθυπουργός για τον Κώστα Λαλιώτη, το 35χρονο 
μέλος της ιστορικής ηγεσίας του ΠΑΣΟΚ. Διορατικός, με ικα- 
νότητες σύλληψης των αλλαγών στην πολιτική κατάσταση, ο 
Κώστας Λαλιώτης θα αποτελέσει έναν από τους βασικούς 
διαμορφωτές της στρατηγικής του ΠΑΣΟΚ, τόσο πριν τις 
εκλογές του 8 1 όσο και σε αυτές του ’ 85, εκπονώντας το 
σύνθημα για τις «ακόμη καλύτερες μέρες». Από τους ελάχι- 
στους υπουργούς που θα προσλάβουν συμβούλους και συ- 
νεργάτες εκτός του κομματικού μηχανισμού, θα προσπαθή- 
σει να διευρύνει τον κύκλο επιρροής του ΠΑΣΟΚ. Όταν, με- 
τά τις εκλογές του 1985 είναι φανερό ότι οι καλύτερες 
μέρες θ’ αργήσουν, θα ταχθεί υπέρ του ανοίγματος της τη- 
λεόρασης και της καθιέρωσης της απλής αναλογικής, διαβλέ- 
ποντας την κρίση εμπιστοσύνης προς το ΠΑΣΟΚ και την 
ανάγκη εξασφάλισης κάποιας συναίνεσης, και θα εκφράσει 
την αντίθεσή του με τις διαγραφές των συνδικαλιστών της 
ΠΑΣΚΕ που αντιτάσσονται στα οικονομικά μέτρα. 

Λίγο πριν την κρίση της ΕΡΤ, καταλαβαίνει ότι υπάρχει κά- 
ποιο σχέδιο εκπορευόμενο από το Καστρί για την εξουδετέ- 
ρωση ή την αποδυνάμωσή του. Παρ’ ότι από τους πιο πι- 
στούς «ανδρεϊστές», θα είναι ο πρώτος που θα ρίξει το γά- 
ντι, υποβάλλοντας την παραίτησή του. Δημοφιλής στα πλαί- 

σια του κομματικού μηχανισμού και διαθέτοντας μια επιρ- 
ροή στην αριστερά, θα εγγράψει με την παραίτηση υποθή- 
κες για το μέλλον, αλλά μία ενδεχόμενη πανηγυρική επι- 
στροφή του θα ανέτρεπε το χρυσό κανόνα του ΠΑΣΟΚ: ό- 
ποιος διαφωνεί μπορεί να επιστρέψει αλλά σε χαμηλότερη 
θέση απ’ αυτή που κατείχε όταν έφυγε. 

' Οταν έχει κανείς να διαλέξει μεταξύ του θετού και του 
πραγματικού παιδιού, προτιμάει το δεύτερο. Αυτή ήταν λίγο 
πολύ η ερμηνεία του ΠΑΣΟΚ για την παραίτηση Λαλιώτη και 
την ανάδειξη του σχεδόν συνομήλικού του Γιώργου Παπαν- 
δρέου σε ισχυρό πόλο εξουσίας στη σημερινή κυβέρνηση. 
Το πρώτο από τα παιδιά του πρωθυπουργού, που ασχολεί- 
ται με την πολιτική, θα διστάσει για ένα ορισμένο χρονικό 
διάστημα, για να ακολουθήσει στη συνέχεια τα βήματα του 
πατέρα του: « Αρχισα την πολιτική μου διαφοροποίηση 
από την Ένωση Κέντρου», γράφει ο Ανδρέας Παπανδρέου, 
«με δύο άρθρα στο Βήμα ». Ο Γιώργος Παπανδρέου θα ακο- 
λουθήσει μια παρόμοια πορεία, με δύο άρθρα στο Βήμα , λί- 
γο πριν τις εκλογές του ’ 85, τα οποία διαφοροποιούνται και 
αυτά από την κυβερνητική πολιτική της εποχής. Τόσο τα 
δύο αυτά άρθρα, για την «ήρεμη δύναμη», όσο και ορισμέ- 
νες συνεντεύξεις που θα επακολουθήσουν αναδεικνύουν 
ένα διαφορετικό πολιτικό λόγο, εκσυγχρονισμένο και πε- 
ρισσότερο αριστερό απ’ αυτόν που εκφωνεί ο πρωθυ- 
πουργός και ακολουθεί η κυβέρνηση. Χωρίς πολλά ερεί- 
σματα στον κομματικό μηχανισμό, ο Γ. Παπανδρέου ανα- 
δεικνύεται σε ισχυρό πόλο εξουσίας μέσα στην κυβέρνηση, 
ενώ το περιβάλλον του ελπίζει ότι με την κατάλληλη προβο- 
λή μπορεί να βρεθεί «με ένα 15-20% της σημερινής εκλογι- 
κής δύναμης του ΠΑΣΟΚ», αν αποχωρήσει τελικά ο ιδρυτής 
του. Ορισμένα πολιτικά σφάλματα θα οδηγήσουν αυτούς 
που έχουν αναλάβει την «εκπαίδευση» του Γεωργίου Πα- 
πανδρέου στην πολιτική, όπως ο Αντώνης Λιβάνης και ο 
Γιώργος Κατσιφάρας, στη διαπίστωση ότι «δεν τραβάει». 
Απομένει να διευκρινισθεί αν το συμπέρασμα ισχύει ή 
απλώς οι εκπαιδευτές ανήκουν σε παρωχημένες εποχές. 

Το αουτσάιντερ της διαδοχής θα μπορούσε να ήταν ο 
Κώστας Σημίτης (50 ετών), ένα είδος Μισέλ Ροκάρ αλά ελ- 

ληνικά. Σε μία διαρκή επιτήρηση, λόγω της «διανοουμενί- 
στικης» καταγωγής του και κυρίως της επαμφοτερίζουσας 
στάσης του το ’ 75, όταν θα απουσιάσει επί οχτώ μήνες από 
την Ελλάδα, σε όλη τη διάρκεια της κρίσης, θα αναγκασθεί 
να υποβάλει την παραίτησή του απο το ΕΓ, τον Ιούνιο του 
’ 79. Είναι τότε που η Α' Νομαρχιακή Αθήνας του ΠΑΣΟΚ 
κινητοποιείται για να συντρίψει το «σοσιαλδημοκράτη Σημί- 
τη», που, υπεύθυνος προπαγάνδας της ΚΕ, θα κυκλοφορή- 
σει μια αφίσα με κεντρικό σύνθημα «Όχι στην Ευρώπη των 
μονοπωλίων, ναι στην Ευρώπη των λαών». 

Σε δυσμένεια από τότε, θα αντιμετωπίσει με σκεπτικισμό 
τις φήμες πριν από την ορκωμοσία της πρώτης κυβέρνησης, 
που τον ήθελαν να ορκίζεται υπουργός: «Σιγά να μην κάνει 
υπουργό εμένα», θα λέει στους ανθρώπους που του μετέ- 
φεραν την πληροφορία. Η θητεία του ως υπουργούς Γεωργί- 
ας στην πρώτη τετραετία θα είναι από τις λίγες επιτυχημέ- 
νες και η συγκροτημένη παρουσία του θα προκαλέσει έκ- 
πληξη ακόμη και στους συναδέλφους του υπουργούς γε- 
ωργίας της ΕΟΚ. Δικαιωμένος από την εξέλιξη της πολιτικής 
του ΠΑΣΟΚ, θα αναλάβει υπουργός Εθνικής Οικονομίας στη 
δεύτερη τετραετία. Χωρίς να διαθέτει πολλά ερείσματα μέ- 
σα στον κομματικό μηχανισμό, απολαμβάνει μίας γενικότε- 
ρης αποδοχής, λόγω της ακεραιότητας και της εργατικότη- 
τάς του και γι’ αυτό εκλέγεται συνεχώς στις πρώτες θέσεις 
της ΚΕ, δεύτερος, τόσο στην προσωρινή Κεντρική Επιτροπή 
τόυ ' 75, όσο και στην τελευταία ΚΕ του 1984. 

Μετά από μία μακριά και σιωπηλή «κούρσα αναμονής», 
θα παίξει το προσωπικό του στοίχημα γύρω από μία δύ- 
σκολα να επιτύχει οικονομική πολιτική. Τα μέχρι στιγμής 
δείγματα απ’ αυτή είναι μία διαφορετική αντιμετώπιση της 
οικονομίας, .που δεν υποκύπτει στο σύνδρομο του πολιτι- 
κού κόστους και προχωράει με τολμηρά βήματα. Παρ’ όλα 
αυτά, το στοίχημα είναι ιδιαίτερα παρακινδυνευμένο για ένα 
στέλεχος στο οποίο οι αντίπαλοι καταλογίζουν έλλειψη ηγε- 
τικών προσόντων κατάλληλων για το επίπεδο του πρωθυ- 
πουργού και αδυναμία «επαφής με τις μάζες». 

Θα μπορούσε κανείς να παραθέσει τα προσόντα και άλ- 

> λων «υποψηφίων». Το πρόβλημα όμως είναι ότι από την 

4 

προαναφερθείσα συνέντευξη του πρωθυπουργού, το 1981, 
μέχρι σήμερα, έχει κυλήσει πολύ νερό στο αυλάκι του 
ΠΑΣΟΚ. Λαλιώτης και Γεννηματάς είναι σε δυσμένεια, ο Γ. Πα- 
πανδρέου δεν είναι ακόμα έτοιμος για να δεχθεί το χρίσμα, 
αν μία τέτοια σκέψη υπερίσχυε, ο Σημίτης παραμένει αου- 
τσάιντερ. Το κυριότερο όμως είναι, εκτός από το γεγονός 
ότι κανείς δεν έχει ξεπροβάλει ως αναμφισβήτητος ηγέτης, 
ότι το κόμμα έχει διαφοροποιηθεί από το 1981 μέχρι σήμε- 
ρα. Κατά συνέπεια, στην περίπτωση πάντα που ο πρωθυ- 
πουργός απεφάσιζε να αποχωρήσει, το ερώτημα είναι αν το 
σημερινό ΠΑΣΟΚ θα μπορούσε, λόγω της φυσικής παρουσί- 
ας του σημερινού προέδρου του πιθανώς στην προεδρία της 
Δημοκρατίας, να παραμείνει ενιαίο. 

Δεν είναι μόνο ότι τα στελέχη του ΠΑΣΟΚ έχουν μία 
«εξάρτηση» πολύ μεγαλύτερη απ’ ό,τι είχαν οι δελφίνοι του 
Κωνσταντίνου Καραμανλή στην -ταλανιζόμενη εξάλλου ακό- 
μη- ΝΑ. Είναι κυρίως ότι, σε αντίθεση με τη σχετικά ομοιο- 
γενή κοινωνική βάση της δεξιάς, το ΠΑΣΟΚ βρίσκεται σε μία 
φάση αποσυσπείρωσης της όποιας κοινωνικής βάσης είχε 
καταφέρει να συγκροτήσει. Απ’ αυτή την άποψη, είναι δύ- 
σκολο να δει κανείς γιατί ο Λαλιώτης θα έμενε σ’ ένα κόμ- 
μα με επικεφαλής το Μένιο Κουτσόγιωργα (αν και ειδικά ο 
τελευταίος, ισχυρός σήμερα, έχει ελάχιστες πιθανότητες να 
ηγηθεί του ΠΑΣΟΚ, έχοντας δημιουργήσει εχθρούς μέσα και 
έξω), όπως και ο Μένιος σε ένα κόμμα με επικεφαλής το 
Γιώργο Γεννηματά. Στην περίπτωση δημιουργίας περισσό- 
τερων από ένα κομμάτων (που πιθανότατα να ήταν και 
περισσότερα από δύο), τότε ένας από τους «κομματικούς» 
ίσως συσπείρωνε μία μερίδα του κομματικού μηχανισμού, 
ενώ τις περισσότερες δυνατότητες να συσπειρώσει την κοι- 
νοβουλευτική κεντροαριστερά έχει ο Γιάννης Αλευράς, *74 
ετών σήμερα, ένας πολιτικός με μεγάλη πείρα, που-κατάφε- 
ρε να γίνει σεβαστός ακόμη και από τους αντιπάλους του, 
λόγω της μετριοπάθειας και της σοβαρότητάς του, καθώς 
και της άρνησής του να μπλεχτεί ιδιαίτερα με τη σκοτεινή 
πλευρά των εσωκομματικών παιχνιδιών εξουσίας του ΠΑ- 
ΣΟΚ. 

Αν λοιπόν ο Ανδρέας Παπανδρέου θέλει να αποφύγει τη 

διάσπαση και να ελέγχει ένα ενιαίο κόμμα, θα πρέπει να 
τοποθετήσει ένα μεταβατικό ηγέτη, του οποίου ακριβώς η 
μεταβατικότητα και η προοπτική αλλαγής θα κρατάει τους 
υπόλοιπους στο κόμμα. Και σ' αυτή την περίπτωση, αυτός 
δεν μπορεί να είναι παρά είτε'ο «άνθρωπος του προέδρου» 
47χρονος Άκης Τσοχατζόπουλος, είτε ένας εκ των δύο σε- 
βάσμιων παλιών και πιστών συνεργατών του πρωθυπουρ- 
γού, ο Γιάννης Αλευράς, ή ο Γιάννης Χαραλαμπόπουλος 
(67 ετών), οι οποίοι θα διεκπεραιώσουν το έργο της μετά- 
βασης με άγνωστο και εντελώς αβέβαιο αποτέλεσμα. 

Γιατί σήμερα το ΠΑΣΟΚ αποτελείται από εντελώς διαφο- 
ρετικές κατηγορίες ανθρώπων, των οποίων το μόνο συνδε- 
τικό στοιχείο είναι ο ιδρυτής του: άλλοι συμμετέχουν γιατί 
είναι σοσιαλιστές, άλλοι γιατί βλέπουν τα αδιέξοδα και της 
«παραδοσιακής» αριστερός, άλλοι -γιατί δε θέλουν να χά- 
σουν τις κρατικές τους θέσεις, άλλοι γιατί ελπίζουν να γί- 
νουν ή να ξαναεκλέγούν βουλευτές, άλλοι από τους τελευ- 
ταίους γιατί αν φύγουν τώρα θα αντιμετωπίσουν την κατη- 
γορία της αποστασίας, άλλοι γιατί δεν έχουν πού να πάνε, 
και όλοι μαζί περιμένουν να δουν τι θα γίνει. 

«Δε θα ήθελα να κάνω το λάθος», απαντούσε ο Ανδρέας 
Παπανδρέου,' αφήνοντας μία αιχμή εναντίον του Κωνστα- 
ντίνου Καραμανλή, «γιατί υπάρχουν πολλά αρνητικά παρα- 
δείγματα, να μη βοηθήσω στην προετοιμασία της διαδοχής 
μου, στη συνέχεια του ΠΑΣΟΚ, και χωρίς εμένα. Αυτό πηγά- 
ζει από μια γενική μου τοποθέτηση, ότι καθήκον κάθε πο- 
λιτικού, και κάθε ανθρώπου θα έλεγα, είναι να σκέφτεται 
τη διαδοχή του, τη συνέχεια αυτού που έχει αρχίσει ή βάλει 
στο δρόμο». Όμως συνθήκες διαδοχής δημιουργούνται σε 
συνθήκες ομαλής λειτουργίας. Αποφασίζοντας να πάρει το 
συντομότερο δυνατό την εξουσία, ο Ανδρέας Παπανδρέου 
παραγκώνισε την ανάγκη δημιουργίας ενός σύγχρονου σο- 
σιαλιστικού κόμματος. Ενός κόμματος που τελικά θα 
έφθανε στην εξουσία το 81 ή το ’ 85 ή, κι αν δεν έφθανε, 
θα ήταν ήδη ένας θεσμός που θα μπορούσε, από τη θέση 
μίας ισχυρής αντιπολίτευσης, να επιβάλει όσα -όπως η 
αναγνώριση της Εθνικής Αντίστασης- νομοθέτησε το ΠΑΣΟΚ, 
χωρίς να θέσει σε κίνδυνο την αξιοπιστία των σοσιαλιστικών 

ιδεών. Ενός κόμματος που θα μπορούσε να κυβερνήσει 
προγραμματισμένα και αποτελεσματικά. Αντίθετα, το ΠΑ- 
ΣΟΚ κινδυνεύει να αποσυντεθεί, μετά 5 χρόνια επαφής με 
την εξουσία, ενώ η τελευταία έχει ριζικά διαφοροποιήσει τη 
φυσιογνωμία του. Ίσως να είναι ο ίδιος ο δημιουργός του... 
Φρανκενστάιν που θα αποφασίσει να δώσει τέλος στο δημι- 
ούργημά του. Δεν αποκλείεται, σε μια επόμενη σύνοδο, ο 
Ανδρέας Παπανδρέου να δηλώσει ότι η «ιστορική αποστολή 
του ΠΑΣΟΚ έχει τελειώσει», και να προχωρήσει σε μια νέα 
διακήρυξη, ενός νέου κόμματος. 

Είδαμε, στην αρχή του βιβλίου, πώς ο Παρασκευάς Αυγε- 
ρινός είχε γίνει γνωστός τον Οκτώβριο του ’81 στον κλητή- 
ρα του υπουργείου *του, πριν ακόμη αναλάβει καθήκοντα. 
Το 1985, ο ίδιος Παρασκευάς Αυγερινός, ευρωβουλευτής 
πια και μέλος του ΕΓ, έμπαινε φουριόζος στα γραφεία του 
ΠΑΣΟΚ στη Χαριλάου Τρικούπη. 

Ο κλητήρας των γραφείων, μέλος κι αυτός του κόμματος, 
τον σταμάτησε με μία απότομη κίνηση: 

«Πού πάει ο κύριος;» 



Αύγουστος 1986 

Η ΙΔΡΥΤΙΚΗ Κ.Ε. ΤΟΥ ΠΑΣΟΚ 

ΟΝΟΜΑΤΑ ΟΣΩΝ ΚΑΤΑ ΚΑΙΡΟΥΣ 
ΔΙΑΓΡΑΦΤΗΚΑΝ Ή ΑΠΟΧΩΡΗΣΑΝ 
Βαρδάκης Κ., Βάσσης Λαοκρ., Βασιλειάδης Δαμιανός, Βασιλείου Γ., Δα- 
λαβάγκας Γ.. Δέδες Σωτ., Ευθυμίου Π., Ζυγογιάννης Γ., Θωμίδου Σ., Κα- 
βουνίδης Σπ., Καράγιωργας Σ., Κάτρης Γ., Κίσσονας Γ., Κοκκόλα Αγγ., 
Κωνσταντόπουλος Ν., Κωτσάκης Ν., Λαγάκος Δημ., Λαζαρίδης Παν., 
Λιάνης Γ.. Λαμπρόπουλος Ο., Μερκούρης Σπ., Μανωλκίδης Κ., Ντόλκας 
Λ.. Ξανθάκης Ν.. Ξύδης Αλ., Πάκος Φ., Πανταζόπουλος Στ., Παπαδόπου- 
λος Απ.. Παπαθανασίου Χρ., Πολίτης Ανδρ., Πύρζας Κ., Σιπιτάνος Γ., 
Στάγκος Α., Σεϊτανίδης Ν., Τζώρτζης Γιάννης, Φίλιας Βασ., Φλέμιγκ Αμα- 
λία, Φιλιππάτος Λ., Χαραλαμπόπουλος Γ. 

ΟΝΟΜΑΤΑ ΟΣΩΝ ΠΑΡΕΜΕΙΝΑΝ 

Αλεξόπουλος Θανάσης, Ανδρουτσόπουλος Κ., Βογιαζίδης Δημ., Βούλγα- 
ρη Ελ., Γιώτας Σ., Δημόπουλος Ν., Δροσογιάννης Αν., Ελευθεριάδης Δημ., 
Ζιάγκας Μιχ., Ζουμπογιώργος Ν., Καβαλιώτου Χρ., Καρράς Αντ., Κατσιφά- 
ρας Γ., Κεσσίδης Παν., Κούρτη Χρ., Κουτσογιάννης, Λαλιώτης Κ., Λιβάνης 
Α.. Μίχα Μαρία. Μιχαλόπουλος Νίκος, Μπουρναζάκης Ν., Οικονομοπού- 
λου Μαρ.. Παπανίκος Δ., Παπανδρέου Βάσω, Παπαδάτος Ανδρ., Πρόκος 
Απ.. Ρόκκος Δ., Σακελλαρόπουλος Α., Σταυρίδης Ν., Σημίτης Κ., Σκουλά 
Τασία. Τσούρας Θαν., Τσοχατζόπουλος 'Ακης, Φραγκιάς Ανδρ., Φιλίππου 
Κατερίνα, Χρυσάνθης Γιάννης. 



ΤΑ ΠΡΑΚΤΙΚΑ ΜΙΑΣ ΚΡΙΣΙΜΗΣ ΣΥΝΕΔΡΙΑΣΗΣ 
ΤΟΥ ΕΚΤΕΛΕΣΤΙΚΟΥ ΓΡΑΦΕΙΟΥ (31.1.1975) 

Παρόντες Πρόεδρος, Στάγκος, Φίλιας, Καράγιωργας, Τσοχατζόπουλος, 
Τσούρας, Μανδηλαρά, Παπανδρέου, Μανωλκίδης, Σημίτης. 

I. Συζήτηση σχετικά με την απόφαση του Προέδρου για τη σύγκληση 
προσυνεδρίου. Ο Πρόεδρος ανέπτυξε τους λόγους που τον οδήγησαν να 
πάρει και να ανακοινώσει την απόφαση για τη σύγκληση προσυνεδρίου 
χωρίς να ακολουθήσει τη μέχρι σήμερα πρακτική για τη λήψη αποφάσεων 
(σύγκληση Ε.Γ. ή ΠΚΕ). Στη συζήτηση που ακολούθησε, ο Μανωλκίδης δι- 
εφώνησε τόσο ως ’προς το περιεχόμενο της απόφασης όσο και ως προς 
τη διαδικασία που ακολουθήθηκε. Πιστεύει όμως αναγκαία τη συνέχιση 
της εργασίας του στο Ε.Γ. για την πετυχημένη πραγματοποίηση του συνε- 
δρίου. Ο Σημίτης τόνισε ότι ο τρόπος λήψεως της απόφασης μειώνει ου- 
σιαστικά το κύρος των οργάνων του κινήματος και δημιουργεί στους τρί- 
τους αμφιβολίες για τη δυνατότητα εφαρμογής δημοκρατικών διαδικασιών 
στα πλαίσια του κινήματος. Επιβάλλεται πάντως, κάτω από τις συνθήκες 

που διαμορφώθηκαν, η ενιαία στάση όλων των μελών του Ε.Γ. Οι Μανδη- 
λαρά, Τσούρας και Τσοχατζόπουλος ήσαν της γνο'ψης ότι, αν και δεν 
ακολουθήθηκε η μέχρι σήμερα διαδικασία για τη λήψη το>ν αποφάσεο>ν, 
όμως η απόφαση είναι ουσιαστικά δικαιολογημένη και λόγιο των ομαδο- 
ποιήσεων και γιατί επισπεύδει την από καιρό αναγκαία συζήτηση και 
ενασχόληση των υπευθύνων του κινήματος με τα προβλήματα της βάσης. 
Η Β. Παπανδρέου συμφώνησε με το περιεχόμενο της απόφασης. Ο Καρά- 
γιωργας - σύμφωνα με απόφαση που πάρθηκε στη συνεδρίαση του Π.Γ. 
στις 4.2.75 - ζήτησε να καταχωρηθεί η παρακάτω δήλωση στο πρακτικό: 
«Ο Σάκης Καράγιωργας ζήτησε από τον Πρόεδρο να δώσει συγκεκριμένες 
πληροφορίες στα μέλη του Εκτελεστικού για: α) το ποια ή ποιες είναι οι 
φράξιες από τις οποίες κινδυνεύει το κίνημα β) σε ποια πολιτική πλευρά 
έχουν δημιουργηθεί και γ) ποιο είναι το συγκεκριμένο πρόσωπο ή πρό- 
σωπα που είναι υπεύθυνα για τη δημιουργία τους ώστε να καταγγελθούν 
και να διαγραφούν από το κίνημα. 

Τόνισε επίσης ότι η απόφαση του Προέδρου να καταργήσει την ΠΚΕ 
αλλά να διατηρήσει ταυτόχρονα τις υποεπιτροπές και τα γραφεία, την 
υπευθυνότητα των οποίων έχουν κατά 90% μέλη της καταργηθείσας ΠΚΕ, 
αντιφάσκει με τους λόγους που επικαλέσθηκε για την κατάργηση της 
ΠΚΕ, Το πιο πάνω μαζί με την απόφαση για πρόωρη προσφυγή στις Τ.Ο. 
και Κ.Ο. πριν ακόμα ολοκληρωθεί η προβλεπόμενη διαδικασία εγγραφής 
και ο απαραίτητος έλεγχος των μελών, δημιουργεί κινδύνους αναπαραγω- 
γής της φράξιας στην Κ.Ε. που θα εκλεγεί από το προσυνέδριο και πιθα- 
νώς προσωπικού ελέγχου της Κ.Ε. από τον υπεύθυνο αυτής της φράξιας». 

Οι Φίλιας και Στάγκος τόνισαν ότι διαφωνούν με την απόφαση του Προέ- 
δρου γιατί πάρθηκε χωρίς να ερωτηθούν τα αρμόδια όργανα και δημιουρ- 
γεί τον κίνδυνο εκλογής Κ.Ε., που δε θα είναι αντιπροσωπευτική της σοσια- 
λιστικής γραμμής του κινήματος. 

Τέλος το Ε.Γ. ομόφωνα αποφάσισε: α) Είναι άσκοπη και θα πρέπει να 
αποφευχθεί η σύγκληση της ΠΚΕ, εφ' όσον ο Πρόεδρος, όπως δήλωσε, δε 
θα παρασταθεί στη συνεδρίασή της. Η σύγκληση θα οδηγούσε σε βλαβερές 
για το κίνημα αναμετρήσεις, β) Θα πρέπει (φροντίδα Τσούρα) να διοργα- 
νωθούν δυο ή τρεις συναντήσεις με όλα τα μέλη των υποεπιτροπών και 
γραφείων στις οποίες θα παραστεί το Ε.Γ. και θα μιλήσουν οι Πρόεδρος, 
Καράγιωργας και Μανωλκίδης. γ) Το σύνολο της οργάνωσης θα πρέπει να 
δουλέψει κάτω από τους όρους που διαμορφώθηκαν για την όσο το δυνα- 
τόν ομαλότερη διεξαγωγή του συνεδρίου σύμφωνα με την απόφαση που 
ανακοίνωσε ο Πρόεδρος, δ) Την εργασία για τη σύγκληση του συνεδρίου 
να αναλάβει η επιτροπή που είχε συσταθεί για τη μελέτη οργανωτικών 
προβλημάτων, η υποεπιτροπή επεξεργασίας οργανωτικού. Οι σχετικές 
αποφάσεις να παίρνονται από το Ε.Γ. και την επιτροπή. 

Στην επόμενη συνεδρίαση να συζητηθούν οι λεπτομέρειες σύγκλησης 
του συνεδρίου. Στη συνεδρίαση να παρασταθούν και τα μέλη της παραπά- 
νω επιτροπής, που δεν είναι μέλη του Ε.Γ. Η επόμενη συνεδρίαση να 
πραγματοποιηθεί Τετάρτη 5.2. ώρα 10 π. μ. 



ΤΟ ΠΡΟΣΥΝΕΔΡΙΟ ΚΑΙ Η ΝΕΑ Κ.Ε. 



Η πρώτη εκλεγμένη ΚΕ του ΠΑΣΟΚ, που θα συνεδριάσει μια φορά πριν 
τις διαγραφές του Ιουνίου με τη σειρά επιτυχίας. Όσοι σημειώνονται με 
Π, σημαίνει ότι υπέβαλλαν τις παραιτήσεις τους, διευκολύνοντας τον Αν- 
δρέα Παπανδρέου να τη διαλύσει. (Ο Σάκης Καράγιωργας δεν έχει θέ- 
σει υποψηφιότητα). Ας σημειωθεί ότι είχαν γίνει προσπάθειες για την 
αποτυχία εκλογής των διαφωνούντων και επομένως η σειρά προτεραιό- 
τητας εκφράζει περισσότερο τη δύναμη κάθε «ρεύματος» και λιγότερο 
την προσωπική ακτινοβολία των εκλεγέντων. 

143 


30. Δ. Τζουβάνος Π 


143 



31. Γ. Κίσσονας 142 

32. Γ. Νοταράς 141 

33. Α. Πρόκος Π 141 

34. Γ. Τσουγιόπουλος 139 

35. Λ. Βερυβάκης 135 

36. Γ. Γκρινιάτσος Π 134 

37. Γ. Ζαφειρόπουλος Π 134 

38. Στ. Νέστωρ 132 

39. Δ. Τουλούπας 128 

40. Α. Αρχοντάκης 125 

41. Γ. Ζυγογιάννης 124 

42. Χρ. Ροκόφυλλος 122 

43. Ε. Δρακώτης Π 121 

44. Π. Ευθυμίου 121 

45. 1. Παπαδονικολάκης Π 119 

46. Α. Στάγκος 119 

47. Π. Λαζαρίδης 117 

48. Χρ. Μαρκόπουλος Π 116 

49. Κ. Μανωλκίδης 114 

50. Λ. Βάσσης 1 13 

51. Σπ. Καβουνίδης 112 

52. Σ. Σταρίδης Π 112 

53. Κ. Τσιγαρίδας 110 

54. Κ. Παπούλιας 107 

55. Α. Φούρας Π 106 

56. Χρ. Παπαδημητρίου Π 106 

57. Κ. Κουρής Π 104 

58. X. Ντόλκας 104 

59. Οδ. Λαμπρόπουλος 103 

60. Δ. Ράκος 103 




ΣΤΕΛΙΟΣ ΚΟΥΛΟΓΛΟΥ 



61. Χρ. Παπαθανασίου 99 

62. Φρ. Φρατζέσκος Π 96 

63. Γ. Δασκαλάκης Π 91 

64. Γ. Μόρτζος Π 90 

65. Σ. Θωμίδου 89 

66. Γ. Τούντας 89 

67. Ε. Γιώτας Π 88 

68. Σ. Καλούδης Π 88 



69. Α. Μπαράκος Π 


88 


70. Στ. Τζουμάκας Π 


88 


71. Κ. Βαρδάκης 


86 


72. Α. Αιβάνης 


86 


73. Β. Αθανασίου Π 


85 


74. Γ. Γεννήματος 


85 


75. Γ. Μαστοράκος Π 


82 



ΤΑ ΘΥΜΑΤΑ ΤΗΣ ΚΡΙΣΗΣ ΤΟΥ 75 

(Από την έρευνα της Ρούλας Ελευθερίου στο Αντί τ. 241) 

Μέλη Κ.Ε. 

Βάσσης Λ. (ΔΑ), Ευθυμίου Π., Ζυγογιάννης Γ. (Π ΑΚ) , Καβουνίδης Σ. 
(ΠΑΚ), Κωνσταντόπουλος Ν. (ΔΑ), Νέστωρ Σ. (ΔΑ), Ντόλκας Λ. (ΔΑ), Πα- 
παθανασίου X. (ΠΑΚ), Τούντας Γ., Φίλιας Β. (ΔΑ). 

Συνιόρυτικά μέλη ΠΑΣΟΚ (από ΔΑ). 

Καράγιωργας Σ., Πάκος Φ., Πολίτης Α., Κάτρης Γ., Ξύδης Α., Βασιλείου 
Γ., Δέδες Σ.. Πύρζας Κ., Σιπιτάνος Γ., Σεΐτανίδης Ν., Ξανθάκης Ν. 

Ιδρυτικά μέλη (από ΠΑΚ) 

Κολυβάκης Ν., Καλπάκας Γ., Ρέππας Π., Σταράκης Γ. 

Μέλη Π ΑΣ Π 

Καλούδης Θ., Αγραφιώτης Σ., Κραουνάκης Γ., Καστρινάκης Κ., Κα- 
τσαμπάνης Τ.. Ξένος Τ., Πετούσης Μ., Πετράκης Τ., Ρήγος Α., Σιούνας, 
Σαπουνάκης Τ., Τσουκαλάς Γ.. Φίλιος Δ. 

Με την κρίση του ’75 εκτός από τους παραπάνω «έθεσαν εαυτόν εκτός 
Κινήματος» και οι: 

Μέλη Κ.Ε. 

Νοταράς Γ. (ΔΑ), Ααμπρόπουλος Ο. (ΠΑΚ), Θωμίδου Σ. (ΠΑΚ), Τσιγα- 
ρίδας Κ. (ΠΑΚ), Νικολάου Κ. (ΔΑ ■ ΠΑΚ), Τσουγιόπουλος Γ. (ΠΑΚ), Τα- 
ξιάρχου Γ. (ΠΑΚ), Αρχοντάκης Α. (ΔΑ). Ααζαρίδης Π. (ΔΑ), Μερκούρη Μ., 
Κίσσονας Γ. (ΠΑΚ), Ροκόφυλλος X. (ΔΑ). Κοκκόλα Α. (ΠΑΚ), Φλέμινγκ 
Αμ.. (ΠΑΚ). 

Ιδρυτικά και συνιόρυτικά μέλη: 

Χαραλαμπόπουλος Γ. (ΠΑΚ, γιος του υπουργού), Κωτσάκης Μ. (ΔΑ), 
Αιάνης Γ. (ΠΑΚ), Μαντζουράνης Γ., Μερκούρης Σπ. (ΔΑ), Παντελάκης Σ. 

Η αναφορά των ονομάτων περιορίζεται αναγκαστικά στους επώνυμους. 
Ομως το καλοκαίρι του 1975 αποχώρησαν από το ΠΑΣΟΚ γύρω στα 
1 .200 μέλη. 





Η ΠΡΩΤΗ -ΚΑΙ ΤΕΛΕΥΤΑΙΑ- ΠΟΛΙΤΙΚΟ Ι ΑΕΟΛΟΓΙΚΗ 
ΑΝΤΙΠΑΡΑΘΕΣΗ ΣΤΟΥΣ ΔΙΑΓΡΑΦΕΝΤΕΣ ΤΟΥ 75 



Εγκύκλιος του Προέδρου του ΠΑΣΟΚ προς όλες τις Τ Ο. και Κ.Ο. 

Απευθύνομαι σε σας, που αποτελείτε τον κορμό της οργάνωσής μας, 
για να ξεπεράσουμε μαζί, με ριζικά και αποφασιστικά μέτρα, την «κρίση 
στην κορυφή» - μια «κρίση» που ήταν το φυσικό αποτέλεσμα της μεθο- 
δευμένης προσπάθειας μιας διανοουμενίστικης ομάδας, να ελέγξει και να 
αποπροσανατολίσει το Κίνημά μας από τη σοσιαλιστική του πορεία. 

Η διασπαστική αυ·ςή δραστηριότητα εντάσσεται στη γενικότερη προσπά- 
θεια του κατεστημένου να υπονομευθεί η ανοδική πορεία του ΠΑΣΟΚ και 
να ενισχυθούν οι τάσεις για ανακατατάξεις των δυνάμεων που ανήκουν 
στον προοδευτικό και αριστερό χώρο - με στόχο να δημιουργηθεί πλατύ 
ρεφορμιστικό σοσιαλδημοκρατικό κόμμα, που θα εξυπηρετήσει τόσο την 
οριστική ένταξη της Ελλάδας στο ΝΑΤΟίκό χώρο, όσο και την οριστική 
επικυριαρχία των πολυεθνικών μονοπωλιακών συγκροτημάτων στη χώρα 
μας. Κι αυτό εξηγεί την προκλητική προβολή των απόψεων της διασπα- 
στικής ομάδας σε τμήμα του αστικού (και μη) ημερήσιου τύπου. Οι αμφι- 
σβητήσεις και οι διασπαστικές ενέργειες της διανοουμενίστικης ομάδας, 
μας δίνουν μια τεράστια ιστορική ευκαιρία να προχωρήσουμε χωρίς χρο- 
νοτριβές σε μια πλατιά ιδεολογική και πολιτική ζύμωση στη βάση, για το 
ξεκαθάρισμα τόσο της στρατηγικής όσο και της τακτικής του Κινήματος 
μας και να προσδιορίσουμε με την οργανωτική του δομή, με τρόπο που 
να εξασφαλίζει τόσο τη δημοκρατική λειτουργία, όσο και την πειθαρχία 
στο Κίνημα. 




ΜΙΑ ΑΠΟΦΑΣΗ ΧΑΡΑΚΤΗΡΙΣΤΙΚΗ 



ΑΠΟΦΑΣΗ ΑΡΙΘΜΟΣ 84/23.12.1976 
ΤΟ ΠΕΙΘΑΡΧΙΚΟ ΣΥΜΒΟΥΛΙΟ ΤΟΥ ΠΑΣΟΚ 

«Με σύνθεση τους Δ. Παγορόπουλο, Πρόεδρο, Β. Κεδίκογλου, Γ. Ρα- 
φτόπουλο και Κ. Σφάγγο, μέλη, συνεδρίασε στις 22.12.1976 στα Κεντρικά 
Γραφεία του ΠΑΣΟΚ για να κρίνει τις καταγγελίες κατά των παρακάτω 
συντρόφων που κατηγορήθηκαν για τη δημιουργία και συμμετοχή σε φρά- 
ξια με σκοπό το μπλοκάρισμα των διαδικασιών του Κινήματος, την απο- 
τυχία των μακροπρόθεσμων και βραχυπρόθεσμων στόχων στρατηγικής 
και τακτικής και τη διάλυσή του: 

Γ. ΤΥΛΙΓΑΔΑ. Γ. ΓΑΒΡΙΛΗ, Κ, ΠΑΠΑΚΥΡΙΤΣΗ, Π. ΒΟΥΡΝΑ, Ρ. ΚΟΚΕΛΙΔΗ, Γ. 
ΚΑΠΕΛΤΣΙΩΤΗ, Ιταλία, Δ. ΤΣΑΜΑΣΙΩΤΗ, Γερμανία, Σ. ΠΑΠΑΝΑΓΙΩΤΟΥ, Π. 
ΝΙΚΟΛΟΠΟΥΛΟΥ, Γ. ΚΥΡΚΟΥ. X. ΚΟΥΡΑΝΤΙΔΗ, Ρ. ΤΣΑΜΑΣΙΩΤΟΥ, Π. ΠΑΠΑ- 
ΝΙΚΟΛΑΟΥ, Θεσσαλονίκη, Σ. ΜΠΑΡΑΚΟΥ, Γ. ΜΠΑΛΑΝΗ, Γ. ΤΖΑΘΑ, Πάτρα, Φ. 
ΠΟΒΑΝΗ, Γιάννενα, Γ. ΠΑΡΑΣΚΕΥΑ, Ρόδος, ΣΤ. ΠΑΝΤΑΖΟΠΟΥΛΟΥ, Αττική, 
X. ΚΑΜΑΡΗ. I. ΑΘΑΝΑΣΟΠΟΥΛΟΥ, Β. ΣΑΚΟΠΟΥΛΟΥ, Γ. ΒΟΥΓΙΟΥΚΑΛΑΚΗ, Γ. 
ΣΟΥΛΙΩΤΗ, Δ. ΦΩΤΟΠΟΥΛΟΥ, Θ. ΣΤΑΘΑΤΟΥ, Α. ΚΟΥΤΣΟΥΛΟΥ, Ν. ΔΕΚΟΥΛΑ- 
ΚΟΥ, Θ. ΤΣΑΚΑ, Δ. ΣΑΛΤΑΠ1ΔΑ, Δ. ΕΥΦΡΑΙΜΙΔΗ, Σ. ΓΕΩΡΓΙΟΥ, Ε. ΚΑΤΣΟΥΛΑ, 
Ρ ΚΑΡΑΜΠΕΤΣΟΥ, Αττική. 

(ΣΗΜ. Ο Γ. ΤΣΕΚΟΥΡΑΣ δεν παραπέμφθηκε γιατί είχε διαγράφει από 
πολλούς μήνες για λόγους ασφαλείας του Κινήματος.) 

Γ. ΠΑΠΑΠΑΝΝΟΠΟΥΛΟΣ, ΠΑΣΠ Ιταλίας, Γ. ΛΑΜΠΡΟΠΟΥΛΟΣ, ΠΑΣΠ Ιτα- 
λίας, Γ. ΠΑΚΟΥΜΠΙΝΗΣ, ΠΑΣΠ Αγγλίας, Ε. ΚΟΛΤΣΙΔΟΠΟΥΛΟΣ, ΠΑΣΠ 
Θεσ/κης, Π. ΤΣ1Λ1ΓΚΑΡΙΔΗ, ΠΑΣΠ Θεσ/κης, Δ. ΔΩΡΛΗ, ΠΑΣΠ Γιάννενα, Φ. 
ΜΠΟΥΡΔΟΥΚΟΥ, ΠΑΣΠ Πάτρας, Ν. ΣΑΡΑΦΟΠΟΥΛΟΥ, ΠΑΣΠ Πάτρας, X. ΛΕ- 
ΦΑ. ΠΑΣΠ Πάτρας, Α. ΧΟΝΔΡΟΥ, ΠΑΣΠ Αθηνών, Γ. ΛΥΤΡΑ, Δ. ΜΠΕΣΙΟΥ, Θ. 
ΠΑΠΟΥΤΣΗ. Θ. ΠΑΠΑΜΑΤΘΑΙΟΥ, ΠΑΣΠ Αθηνών. 

Υστερα απ' την ολοκλήρωση της προδικασίας που έγινε, τη μελέτη 
του φακέλου, τις καταθέσεις των μαρτύρων, το Πειθαρχικό Συμβούλιο 

ΣΚΕΦΤΗΚΕ ΟΤΙ 

επειδή το Πειθαρχικό Συμβούλιο είναι πολιτικό όργανο και αποστολή 
έχει να κρίνει πειθαρχικά παραπτώματα μελών του Κινήματος που έχουν 
πολιτικές επιπτώσεις πάνω στην πραγμάτωση των σκοπών, στην οργανω- 
τική δομή, στην πορεία, στην εμφάνιση και στη δραστηριότητα του ΠΑ- 
ΣΟΚ, κατά συνέπεια και για την υλοποίηση της αποστολής του το Π.Σ. 
έχει υποχρέωση να εξετάσει τις καταγγελίες σφαιρικά και πολιτικά και 
ερευνώντας τα αίτια και εκτιμώντας τις συνέπειες του κάθε πειθαρχικού 
παραπτώματος, τόσο σε τοπική κλίμακα όσο ,και γενικά, να επιβάλει τις 
κατάλληλες για την περίπτωση πειθαρχικές κυρώσεις που έχουν σκοπό την 
προστασία τον Κινήματος και κατά συνέπεια τον εκμεταλλευόμενου 
λαού που εκπροσωπεί»... 




ΠΑΣΟΚ 1974-1986 



...«Τη μαζικοποίηση όμως αυτή και τον αγώνα του ΠΑΣΟΚ τόσο στον 
εθνικό τομέα για ΕΘΝΙΚΗ ΑΝΕΞΑΡΤΗΣΙΑ και ΛΑ I ΚΗ ΚΥΡΙΑΡΧΙΑ όσο και 
για το σοσιαλιστικό μετασχηματισμό της χώρας, το κοινωνικο-οικονομικό 
κατεστημένο και οι κύκλοι των ιμπεριαλιστών και της ακροδεξιάς προ- 
σπαθούν με κάθε τρόπο, με κάθε μέσο να σαμποτάρουν και να ανακό- 
ψουν. Ένα από τα μέσα που χρησιμοποιούν οι κύκλοι αυτοί είναι και η 
δημιουργία εσωτερικών οργανωτικών προβλημάτων στο ΠΑΣΟΚ με εγκά- 
θετους και εισοδιστές. Μια τέτοια προσπάθεια είναι και η δημιουργία της 
φράξιας που καταγγέλθηκε με την πολιτική εισήγηση του Προέδρου και 
της Εκτελεστικής Γραμματείας στη Συνέλευση που έγινε στην Αθήνα στις 
19 Δεκέμβρη 1976. Η φράξια αυτή των εγκάθετων και εισοδιστών - που 
ένας από τους κύριους υποκινητές της είναι ο σ. Γιάννης Τσεκούρας, που 
διαγράφτηκε από το ΠΑΣΟΚ εδώ και πολλούς μήνες για λόγους ασφαλείας, 
έχει προγραμματισμένο στόχο την ανακοπή της μαζικοποίησης του Κινή- 
ματος και τη διάλυσή του» . 

... «Τέτοιες πράξεις ήταν η δημιουργία παραοργάνωσης με συνωμοτικό 
χαρακτήρα - στην Ιταλία δημιουργήθηκε το ΠΑΣΟΚ Β' με παράνομη δρά- 
ση - διάβρωση των μαζικών χώρων και ειδικότερα της Νεολαίας, στελέ- 
χωση μέσα στην οργάνωση βάσης του Κινήματος, κατάληψη γραφείων και 
καταστροφή του αρχείου - όπως έγινε στη Θεσσαλονίκη κατάληψη των 
γραφείων της ΠΑΣΠ, δημόσιες ανακοινώσεις κτλ. 

Με τις πράξεις τους όμως αυτές οι κρινόμενοι, κατά την ομόφωνη κρίση 
του Π.Σ., ήρθαν σε αντίθεση με τη διακήρυξη της 3ης Σεπτέμβρη και το 
Καταστατικό του Κινήματος και κατά το άρθρο 14 έπαψαν αυτοδίκαια να 
ανήκουν στο ΠΑΣΟΚ και κατ’ επέκταση να είναι και μέλη του, μια και 
δεν αποδέχονται την 3η Σεπτέμβρη και την οργανωτική δομή που προβλέ- 
πεται από το Καταστατικό και δημιούργησαν κι ανήκουν στην παραπάνω 
φράξια που συνεργάζεται με τα ύποπτα διεθνή και ντόπια κέντρα λή- 
ψης απόφασης των ιμπεριαλιστών και άλλων κύκλων ανωμαλίας και με 
το διεθνές και ντόπιο τροτσκιοτικό Κίνημα που είναι διαφορετικό από 
το ΠΑΣΟΚ. Κατά συνέπεια μια και οι κρινόμενοι, με τη δημιουργία και τη 
συμμετοχή τους στην παραπάνω φράξια, έπαψαν να ανήκουν στο ΠΑΣΟΚ 
κι έχασαν αυτοδίκαια την ιδιότητα του μέλους, το Πειθαρχικό Συμβούλιο 
δεν έχει αρμοδιότητα να κρίνει την περίπτωσή τους σύμφωνα με τη δια- 
δικασία του Καταστατικού και του Κανονισμού Λειτουργίας, αφού σύμ- 
φωνα με αυτά τα Πειθαρχικά όργανα κρίνουν μόνο μέλη του Κινήματος. 

ΓΓ αυτό το Πειθαρχικό Συμβούλιο ομόφωνα 

ΑΠΟΦΑΣΙΣΕ 

ότι οι παραπάνω κρινόμενοι με τη δημιουργία και τη συμμετοχή τους 
στη φράξια των εγκαθέτων και εισοδιστών έπαψαν αυτοδίκαια να ανή- 
κουν στο ΠΑΣΟΚ και κατά συνέπεια να είναι μέλη του Κινήματος και 
να κηρυχθεί αναρμόδιο να κρίνει τις ενάντιά τους καταγγελίες. 

Αθήνα, 23 Δεκέμβρη 1976 
ΓΙΑ ΤΟ ΠΕΙΘΑΡΧΙΚΟ ΣΥΜΒΟΥΛΙΟ 



Ο ΠΡΟΕΔΡΟΣ Δ. ΠΑΓΟΡΟΠΟΥΛΟΣ 




ΣΤΕΛΙΟΣ ΚΟΥΛΟ ΓΛΟΥ 



81. Καφίρης Β. 


559 


111. Μαρκόπουλος Χρ. 


441 


82. Χατζημιχάλης Φ. 


554 


112. Ριζόπουλος Γ. 


431 


83. Οικονόμου Π. 


554 


1 13. Θωμάς Γ. 


431 


84. Καλούδης Σπ. 


551 


114. Ζακολίκος II. 


430 


85. Πριόβολος Β. 


545 


115. Κατσιφάρας Γ. 


419 


86. Ιντζές Βασ. 


545 


1 16. Σακελάρης Λ. 


419 


87. Στρατής Αντ. 


539 


1 17. Ζάρας Λ. 


409 


88. Κουτσιλέου Μίκα 


535 


119. Χριστοφορίδου Λίλα 


407 


89. Βγενόπουλος Ν. 


526 


120. Παναγιωτακόπουλος Γ. 


402 


90. Κυριόπουλος Γ. 


526 


121. Ματράγκας Ηρ. 


394 


91. Κοτσακάς Αντ. 


525 


122. Παναγιώτου Κ. 


392 


92. Μαλέσιος Β. 


524 


123. Παϊπουλτζίδης Κ. 


385 


93. Καραβέλη Ευγενία 


508 


124. Κίσονας Γ. 


384 


94. Ακριτίδης Ν. 


507 


125. Γεωργακάκης X. 


384 


95. Αλεξανδρής Στ. 


505 


126. Καραμάνου Άννα 


382 


96. Ραυτόπουλος Γ. 


504 


127. Ντούτσος Α. 


378 


97. Γκολφινόπουλος Θ. 


499 


128. Χαραλάμπους Γ. 


377 


98. Παπαγιάννης Β. 


497 


129. Παπασπύρου Γ. 


375 


99. Κοκκινοβασίλης Χρ. 


491 


130. Τσίμας Κ. 


374 


100. Μαντέλης Τ. 


482 


131. Παπαδιονυσίου Β. 


372 


101. Βαϊνάς Γ. 


476 


132. Άμαλλος Αν. 


371 


102. Κωστόπουλος Σωτ. 


474 


133. Παλαιοθόδωρος Δ. 


369 


103. Σαπουντζής Δ. 


473 


134. Θερμός Π. 


368 


104. Λασκαράκης Γ. 


469 


135. Γαϊτανίδης Δ. 


368 


105. Καρακωνσταντάκης Μ. 


453 


136. Ραμπαβίλας Π. 


353 


106. Ζιάγκας Γιάννης 


449 


137. Γιαννόπουλος Β. 


352 


107. Σφάγγος Κ. 


445 


138. Ράπτη Συλβάνα 


352 


108. Μαμαλάκης Β. 


444 


139. Βουνάτσος Δ. 


352 


109. Ακρίτα Σύλβα 


444 


140. Χαρδαλιάς Γ. 


344 


110. Παπασταύρου Μ. 


443 


141. Μπιρδιμίρης Γ. 


344 


Στο Πειθαρχικό εξελέγησαν 


οι ακόλουθοι: 




1 . Κεδίκογλου Β. 


1389 






2. Παγορόπουλος Δ. 


1147 






3. Παπαμιχαήλ Άννα 


1019 






4. Αθανασάκης Ν. 


739 






5. Κανελλόπουλος Λ. 


706 






6. Κωνσταντινίδης Γ. 


650 






7. Δραγώτης,Θ. 


572 






8. Πανοπούλου Ιωάννα 


521 






9. Πέτσας Χρ. 


514 







Α ναηληρωματιχοί: 

10. Κελαϊδής Παν. 

11. Κουλαξής Γ. 

12. Μητρόπουλος Δημ. 

